
lar Şeherezada spuse: 


POVESTEA CU TÂNĂRUL NUR ȘI 
VITEAZA FRÂNCĂ! 


|i s-a povestit, o, norocitule sultan, că a fost odată, 
3æ4 în vechimea vremilor şi în curgerea timpilor şi a cli- 
pelor, î în ţara Egiptului, un om dintre oamenii de vază, pe 
care îl chema Cunună? şi care îşi trecuse viaţa călătorind 
pe uscat şi pe mări, prin insule şi prin pustiuri, şi prin tă- 
râmurile cunoscute şi necunoscute, fără vreo teamă nici de 
primejdii, nici de osteneli, nici de necazuri, şi înfruntând 
amaruri atâta de năprasnice încât, numai ascultându-le, ar 
încărunţi părul de-a binelea, chiar şi pe capul ţâncilor. Ci 
după ce a ajuns bogat, fericit şi cinstit de toţi, neguțătorul 
Cunună s-a lăsat de călătorii, ca să trăiască în saraiul lui, 
liniştit, stând în tihnă pe divan şi cu fruntea încinsă de 
turbanul de moselină albă fără de pată. Şi nimic nu-i lip- 
sea pentru împlinirea dorințelor sale. Întrucât iatacurile 
lui, haremul, dulapurile şi sipeturile, pline cu bogății, cu 
haine de la Mordin, cu pânzeturi de la Baalbeck, cu mătă- 
suri de la Homs, cu arme de la Damasc, cu atlazuri de la 
Bagdad, cu marame de la Mossul, cu mantii de la Maghreb 
şi cu chindiseli de la Ind, nu-şi aveau perechea ca strălu- 
cire nici în saraiurile împăraţilor ori ale sultanilor. Şi stă- 
pânea o mulţime de robi, şi negri şi albi, şi mameluci 
turci, şi cadâne, şi hadâmbi, şi cai de soi ales, şi catâri, şi 
cămile de la Bactriana, şi dromadere sprintene la goană, şi 
băieţi de la Grecia şi de la Siria, şi fetişcane de la Circasia, 
şi hadâmbi micuţi de la Abisinia, şi femei din toate ţările. 


"La M. A. Salie, titlul este: Povestea cu Nur-ad-din şi Mariam-mâncă- 
cioasa. 


? La M. A. Salie: Tadj-ad-din. 

Şi-aşa că era, fără de nicio îndoială, negustorul cel mai 
mulțumit şi cel mai lăudat de pe vremurile lui. 

Ci bunul cel mai de preţ şi cel mai strălucit de care se 
bucura negustorul Cunună era însuşi fiul său, un flăcăiaş 
de paisprezece ani, care hotărât că era mai frumos, şi cu 
mult încă, decât luna în cea de a paisprezecea zi a ei. Căci 
nimic, nici frăgezimea primăverii, nici ramura mlădie a 
arborelui ban, nici bobocul de trandafir, nici alabastrul 
cel străveziu nu se puteau asemui cu gingășia răpitoarei 
lui tinereți, cu umbletul lui zarif, cu dulcile culori ale 
chipului său şi cu albeața cea neprihănită a făpturii lui 
vrăjitoare. Şi de altminteri poetul, stârnit de desăvârşirile 
sale, l-a şi cântat aşa: 


Prietenu-mi cel tânăr şi-atâta de frumos 

Îmi spune: „O, poete, ti-e harul cam sărac!“ 
Eu îi răspund: „O, doamne al meu, neîndoios, 
În cazu-acesta-al nostru nici nu am ce să fac 
Cu harul! Frumuseţii îi eşti cel mai chipos 
Sultan — fără pribană în trupul tău răvac! 
Ci — de-i cu-ngăduință să-nalt şi eu prinos — 
O, cât e de frumoasă, pe chipul tău cel drag, 
Aluna ceea neagră, un bob întunecos 

De chihlimbar, ce iese mai bine în vileag 

Pe albul unei mese de marmoră, lucios! 

Și ia uite ce spade stau gata de atac, 

Din pleoapele-ți pornite la luptă, artăgos, 
Cu cei ce ca-n orbire nepăsătoare zac!“ 


Iar un alt poet a spus: 


I-am întrebat, când i-am văzut buimaci, 

În zarva luptei, căsăpind vârtos, 

Pe cei care se omorau posaci: 

„De ce atâta sânge dat prinos?“ 

Ei mi-au răspuns crunți: „Pentru ochii dragi 
j i făcãiandru pre mos!“ 

Ai unui flăcãiand A i 


A şase sute şaptezeci şi una noapte 


lar un al treilea a spus: 


Veni la mine singur, 

Veni în ospeție. 

Și când văzu cum tremur 
Și cum mă înfior, 

Îmi spuse: „Ce-i cu tine? 
Ti-e rău, cumva?“ Și mie, 
Simţind că ard de dor, 
Atâta doar, cu spaimă, 
Pe limbă fu să-mi vie, 

Și îngăimai de zor: 
„Săgerile acelea, 

Vai, dă-le în pustie, 
Săgerile acelea 

Din ochii tăi — că mor!“ 


lar un altul a spus: 


Și lune şi gazele au venit 

Să se măsoare-n nuri şi-n frumuseţe 
Cu el. Ci eu le-am spus atunci cinstit: 
„Gazelelor, fugiţi, nu fiţi semete, 

Căci nu e chip să vă asemuiţi 

Cu puiu-acesta zvelt de căprioară! 
Iar voi, o, lune, nu vă mai trudiţi, 
Căci frumusetea lui nu se măsoară!“ 


lar un altul a spus: 


Zarif flăcău! Din negru-i păr 
Și albul frunţii lui, să ştii, 
Se-mbracă lumea, -ntr-adevăr, 
Pe rând, în noapte şi în zi. 
Dar ia priviți cu luare-aminte 
Și alunita-i din obraz! — 

Ca şi bujorul, când aprinde 
Împurpuratul lui atlaz, 

Și-mpodobeşte mândra-i floare 
Cu bumbul mic şi negricios, 
Prin care mai aprins apare 


Și care-l face mai frumos! 
lar un altul a spus: 


Se limpezeşte apa frumuseții 

Doar de-i atinge limpezimea feţii! 

Și de la pleoapele lui iau săgeți 
Arcașii care vor să-i săgeteze, 

În inimă, pe cei de el iubeți! 

Ci mai cu seamă trei virtuţi alese 
Să-i fie lăudate-n vieţi de vieţi: 

Întâi, ah, frumusețea lui; apoi, 
Zarifu-i trup, cu mlădiosul boiu; 
Si-n urmă, dragostea ce-i purtăm noi! 


Veșmintele-i uşoare-abia-nfășoară 
Întreaga-i strălucire de comoară. 
Așa cum norii străvezii abia 
Ascund oleacă fața lunii pline, 

Ca şi mai mândră să se-arate ea! 

Ci mai cu seamă trei virtuți depline 
Să fie lăudate-n cinstea sa: 

Acele mult prea străvezii veşminte, 
Frumosul trup ce-n ele se cuprinde, 
Şi dragostea mea mare şi fierbinte! 


Abh, negrii îi sunt ochii de cărbune, 
Și neagră-i pata gingaşei alune 

Ce-i râde pe obrazul drag — podoabă! 
Atât de negre şi de dulci sunt ele, 
Încât se zbate inima mea, roabă. 

Și curg de-a valma lacrimile-mi grele 
Din care focul dorului se-adapă. 

Să fie lăudate, ah, de-a pururi, 
Și-aceste lacrimi, şi-aceste huzururi, 
Și-atâtea frumuseți fără cusururi! 

Și fruntea lui, şi chipul lui vrăjit, 

Și trupul meu, de patimi chinuit, 
Se-asemuie cu cornul mândru-al lunii 
Ah, ele pentru strălucirea lor, 

lar trupul meu, în care ard cărbunii, 
Prin faptul că, topit de lungul dor, 
S-a-ncovoiat ca-n ceasul rugăciunii. 
Așa încât, şi până peste poate, 

Ah, pururea să-i fe lăudate 


Desăvârșirile acestea toate! 


Luminile ochilor lui, chiar dacă 

I s-au făcut sângelui meu bărdacă, 

Nu se-nroşesc, oricât potop ar strânge, 

Şi nu ştiu cum de pot rămâne-aşa — 

Oricât m-aş zbuciuma şi-oricât aş plânge — 
Duioase, moi, dulci, ca de catifea, 

În care nu se vede-un strop de sânge. 

De trei ori, dar, cu-naltă bucurie, 

Slăvite, şi acuma şi-n vecie, 

Luminile ochilor lui să fie! 


Nu-mi stinse jarul şi amara sete 
Decât în ziua când, pe îndelete, 
Cu buzele şi zâmbetu-i frumos 
Îmi dărui tot ce-mi visam anume. 
Iar eu, în schimb, să-i fie de folos, 
Îi dăruiesc tot ce am eu pe lume, 
Și dacă ia ce-i dau, sunt bucuros: 
Avere, rosturi, suflet, viață, nume! 
De-a pururi lăudate-i fie, dară, 
Şi buzele-i aprinse ca de pară 

Și zâmbetele lui ca de fecioară! 


Iar un alt poet, printre cei fără de număr care l-au cân- 
tat, a spus: 
Cu arcurile-ncovoiate 
Ce-i stau ochilor lui de straje; 

Cu ochii-i care-aruncă suliți 
Din vrăjitoarele ocheade; 

Cu agerele iatagane 

Ale priviri-i ucigaşe; 
Cu-nfătișarea-i fără seamăn; 
Cu mult zarifele lui nade; 

Cu pletele-i ca noaptea neagră; 
Cu uitătura lui cea blândă 
Ce-i fură somnul şi domneşte 
Peste-a iubirii-mpărăție; 

Cu cârlionţii-i de pe frunte, 

Ca nişte scorpioni ce-mplântă 
Veninul deznădejdi-n inimi; 
Cu trandafirii ce-şi îmbie 
Roșeața-n crinii daţi în floare 
De pe obrajii lui senini; 

Și cu acele dulci rubine 

Ce-i ard pe buze-n zâmbet moale; 
Cu dinţii lui — mărgăritare 
Bătute-n patimi şi în chin; 

Și cu suavele miresme 

Care-l înfășură-n petale; 

Cu undele de vin şi miere 

Ce-i umplu gura când vorbește; 
Cu mijlocu-i mlădiu ca ramul; 
Cu mersul lui ca un alint; 
Cu-mbelșugatu-i spate jalnic 
Care, şi când se odihneşte, 

Şi-n mers grăbit, la fel se-arată, 
Aceleași frumuseți rotind; 

Cu pielea-i de caisă dulce, 

Cu nurii care paşi-i poartă; 

Şi cu purtările-i blajine; 
Cu-nmiresmatele-i cuvinte; 

Şi cu obârșia-i înaltă; 
Cu-averea-i; cu aleasa-i soartă; 
Cu toate-aceste daruri rare, 

Jur că nici soarele-n amiază 
Nu străluceşte precum chipu-i 
Strălucitor şi fără pată; 

Jar luna nouă când răsare 
Nu-i, cât ar fi de luminoasă, 
Decât o aşchie desprinsă 

Din unghia lui minunată! 


Ca răsuflarea-i aromită 

Nici mirosul de ambră nu-i; 
Iar boarea-mbălsămată-a serii 
Se-mbălsămează-n părul lui! 


Or, într-o zi, pe când copilandrul cel minunat, fiul lui 
Cunună neguțătorul, şedea în prăvălia tatălui său, câțiva 
tineri, prieteni de-ai lui, veniră să stea la taifas cu el, şi îl 
poftiră... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șase sute şaptezeci şi doua noapte 
Spuse: 


„«. câţiva tineri, prieteni de-ai lui, veniră să stea la taifas 
cu el, şi îl poftiră să meargă în plimbare la o grădină a 
unuia dintre ei, şi îi spuseră: 

- O, Nur, ai să vezi ce frumoasă este grădina aceea! 

Şi Nur le răspunse: 

— Vreau să merg! Ci, mai întâi, trebuie să-mi cer îngă- 
duință de la tatăl meu. 

Şi se duse la tatăl lui să-i ceară îngăduința. Iar neguță- 
torul Cunună nu avu de ce să fie împotrivă şi, dându-i lui 
Nur învoirea, îi mai dărui, pe deasupra, și o pungă plină 
cu galbeni, ca să nu fie la cheremul prietenilor lui. 

Atunci Nur şi cu ceilalți băieți încălecară pe catâri şi pe 
măgari şi se duseră la o grădină în care se afla tot ce putea 
să bucure ochii şi să îndulcească gura. Şi intrară în grădină, 
pe o poartă boltită, frumoasă ca poarta raiului, zidită din 
rânduri de cărămizi de marmură de felurite culori, şi 
adumbrită de viţe de vie agățătoare, pline cu ciorchini 
roşii şi negri, albi şi aurii, întocmai cum a spus poetul: 


O, ciorchini de struguri, doldora de vin, 
Negri precum corbii, dulci ca un sorbet, 
Printre frunze late bobul vostru plin 
Pare-un deget tânăr, neted şi boghet! 


Ni-i betia voastră dată să dezmierde: 

Și când staţi pe coarde, sărutați de soare, 
Frumusețea voastră sufletul ni-l pierde, 
Și când vă striveşte teascu-n zdrobitoare, 
Și vă schimbă-n mierea cea îmbătătoare. 


Şi, pe când intrau, văzură sus, pe fruntea acelei porți 
boltite, stihurile acestea, săpate în litere frumoase de azur: 


Vino, prietene, de vrei 

Să te îmbeţi de frumuseţe! 
Sunt o grădină cum nu-i alta! 
Te-aştept în prag, să-ți dau binete! 
Şi inima-ţi are să-și uite 

Aici necazurile toate, 

La răcoroasa mângâiere 

A adierii ce străbate 
Cărările-mi cu umbră moale, 
Și la priveliștea vrăjită 

A florilor ce mă îmbracă 

În haina lor ca-ntr-o ispită, 
Și care râd înveselite 

În falnicele lor petale. 

Cu dărnicie ceru-și varsă 


Din plin belșugurile sale, 


A şase sute șaptezeci şi doua noapte 13 


În pomii mei cu crengi plecate 
Sub greul roadelor peşchir. 

Și ai să vezi cum legănate 
Sub degetele de zefir 

Voioase joacă şi dansează 

În aer crengile subtiri, 

Și cum duioasele Pleiade 

Cu mâinile strălucitoare, 
Aruncă ploaia lor de aur 

Și norii de mărgăritare. 

Si dacă, obosind deodată 

De joaca lui prin crengi, zefirul 
Le lasă, ca s-alinte unda 
Pâraielor care-și torc firul 

Și care-i ies voioase-n cale, 

Le lasă şi pe ele-apoi 

Și fuge să-mi sărute gingaş 

Pe gură florile-n zăvoi. 


După ce trecură de poarta aceea, îl zăriră pe paznicul 
grădinii stând la umbră, sub bolta foşnitoare de viță, şi 
frumos ca îngerul Rizwan, cel care păzeşte comorile raiu- 
lui. Şi paznicul se ridică în cinstea lor şi le ieşi înainte, şi, 
după salamalecurile şi urările de bun venit, îi ajută să 
descalece din şei, şi ţinu să le slujească el însuşi de călăuză, 
ca să le arate, în toate amănuntele, frumusețile grădinii. Şi 
copiii putură astfel să admire şi apele cele frumoase care 
şerpuiau printre flori şi nu le părăseau decât cu părere de 
rău, şi crângurile grele de miresme, şi pomii osteniţi de 
giuvaierurile lor, şi păsările cântătoare, şi tufărişurile în- 
florite, şi copăceii cu mirodii, şi tot ceea ce făcea din acea 
grădină minunată un colț rupt din grădina raiului. Dar 
ceea ce îi încântă mai presus de toate cuvintele, fu prive- 
liştea, ce nu-şi avea nicăieri asemuire, a vrăjiţilor pomi 
roditori, cântaţi rând pe rând de toţi poeţii, aşa cum 
aduc mărturie aceste câteva stihuri dintre mii de stihuri: 

RODIILE 


Frumoasă-i baina-n care staţi sclipind, 
Dulci rodii abia-ntredeschise, mine 
De-nflăcărate, gingaşe rubine 
Închise-n sipetele de argint. 

Voi sunteţi fermecate picături 

Ale unui sânge fără de cusur! 


O, rodii dulci, cu pielita subțire, 

Ca nişte feciorelnici, falnici bumbi, 
Țâșnind din piept, ispititori şi scumpi, 
Și stârnitori de patimi şi iubire — 
Privindu-vă, pricep ce meșteșug 
Pretinde o aleasă-arbhitectură; 

lar de vă gust, ținându-vă în gură, 
Mă vindec de oricare beteşug. 


MERELE 


Frumoaselor cu chip vrăjit, 
O, mere dulci şi-nmiresmate, 
Surâsul vostru-nvăluit 

În roşu şi în galben poate 

Să fie-oricând asemuit, 

Prin roșul care îl străbate, 
Cu un obraz de-ndrăgostit, 
Plin de noroc şi sănătate; 
Iar galbenu-i ca un pălit 
Obraz de-ndrăgostit, ce-l bate 
Un nenoroc fără sfârşit! 

Pe fața voastră-s adunate, 
Deci, două semne, desluşit: 
Şi-al celui fericit în toate, 


Şi-al celui deznădăjduit! 

CAISELE 


Caise dragi, cu sâmburi minunaţi, 
Cine-ar putea să pună la-ndoială 
Desăvârşirea voastră numai fală? 

Voi, când eraţi doar flori, v-asemănaţi 
Cu stelele; acum, ca fructe pline, 
Rotunde printre frunze, şi-ntru tot 
De aur, vă asemuiţi, socot, 

Cu nişte sori gingaşi, cu pete line. 


SMOCHINELE 


O, albelor smochine, şi negre, ca de soare, 
Binevenite pe tablaua mea! 

Îmi sunteti dragi ca albele fecioare 

Ale Greciei; vă iubesc aşa 

Ca pe-ale Etiopiei fierbinţi 
Copile-ntunecate de dorinţi. 


O, voi, din toate, cele mai iubite! 
Voi, care nu vă îndoiţi deloc 

De dragostea-mi şi dulcile-i ispite 
Pe care le stârniţi ca pe un foc, 
Încât nici nu vă pasă cum arată 
Făptura voastră pururea visată! 


Abh, dacă vă iubesc atât, şi dacă 
Atâtea doruri îmi stârniţi în piept, 
E pentru că eu ştiu să-mi fie dragă, 
Aşa cum alții nu ştiu, şi-i nedrept, 
Maturitatea voastră, dulci smochine, 
O, voi, cele de-atâta taină pline! 


Iubite dulci, cu fata numai cute 
De-atâtea deziluzii câte-aţi tras 

Pe crengile de-amar de vânt bătute 

Şi care v-a scris chinul pe obraz, 

Ce dulci sunteti, şi cât de-nmiresmate, 
Ca florile de muşetel, uscate. 


Și numai voi, dintre atâtea poame, 
În clipa rară-a coaptelor dorinţi, 

O, voi, preadăruitelor cu-aroame, 
Stiti să lăsați, topindu-vă-ntre dinți, 
Suavul strop îmbătător, pe care 
L-ati zămislit din miere şi din soare! 


PERELE 


O, tinere copile, o, candide fecioare, 
De must răcoritor şi-arome pline, 
Oleacă dulci, oleacă acrișoare, 
Eline, sinaite, alepine, 


Voi, care, legănându-vă sfioase, 
Stati atârnate-n ramuri, dolofane, 
Cu talii suple şi cu şolduri grase, 
Si aşteptaţi, ca nişte mari sultane, 


Să vină-ndrăgostiţii voştri-odată 

Și gingaș de pe ramuri să vă strângă — 
Să n-aveţi teamă, vor veni îndată 

Să vă culeagă, şi vă şi mănâncă! 


Fie că sunteți galbene ori crude, 
Fie grăsane, fie ascuţite, 

Fie că singuratice şi lude, 

Fie perechi pe crengile-nfrunzite, 


O, pere, voi veti fi întotdeauna 

Pe gustul nostru! Carnea voastră pură, 
Râvnită pururi, fragedă şi bună, 

Şi care parcă se topeşte-n gură, 


A şase sute şaptezeci şi doua noapte 


Întotdeauna are să ne pară 
Ulnitoare ca şi-ntâia oară! 


PIERSICILE 


Cu strat de puf ne apărăm obrazul 
De aerul prea crud ori prea fierbinte; 
Din catifea ne-am întocmit veşminte, 
Să ne-nvelească pielea ca atlazul. 


Rotunde suntem, roşii ca de sânge, 
Scăldate-n ne-ntinată feciorie; 
De-aceea pielea noastră-i purpurie, 
Şi-atâta strălucire-n ea răsfrânge. 


Deci cu toți dinţii ia fără zăbavă 

Și muşcă mierea-n carnea noastră strânsă, 
Doar inima nu ne-o atinge însă, 

Că ne-ar ucide dulcea ei otravă! 


MIGDALELE 


Dulce-mi şoptesc: „Sfioase şi fecioare, 
Noi în trei mantii verzi ne învălim, 
Ca perlele-n cochilia lor tare. 

Şi-n miezul nostru, cât de dulci să fim 
Și cât de-alese pentru cel în stare 

Să spargă-asprimea noastră — aferim! 
Ne place să fim aspre şi amare 

Cât suntem încă tinere; dar ştim 

Că vârsta curge, şi-ar fi de mirare 
Tot aspre şi fecioare să trăim; 
Și-atunci deschidem inima în soare 
Şi, proaspătă, cu drag ne-o dăruim 
Oricui o vrea, când trece pe cărare!“ 


Iar eu strigai: „O, gingaşe migdale, 
Mărunte giuvaiere şi ispite, 

Mă uit cum staţi în verzile mantale, 
Cu mare sficiune învălite, 

Şi puful vostru subțirel şi verde 

Îmi aminteşte dulcele obraz 

Al unui copilandru ce mă pierde; 
Iar ochii lui, pare că s-ar fi tras 

Din cele două jumătăți prelungi 
Ce-alcătuiesc întreaga-vă făptură; 
lar unghiile lui îmi par atunci 
Croite pe măsura voastră pură. 


Chiar necredința voastră e un har, 

Căci chiar dacă-mpărțită-n două-adese 
Vi-i inima nehotărâtă — dar 

Rămâne albă, fără ca să-i pese, 

Și miezul ei stă pururea curat, 


Ca perla în cochilia-i de jad. “ 


JUJUBELE! 


Ia uite şi jujubele-n ciorchine 
Cum spânzură, ca niște clopoței 
De aur, prinși la glezne de femei, 
În lanţ de flori, pe ramurile pline. 


Sunt roadele copacului Sidrah. 
Huriile se-alintă-n umbra lui. 

Și falnic stă, cum niciun altul nu-i, 
De-a dreapta lângă jetul lui Allah. 


Jar tablele lui Moise cândva 

Din lemnul lui s-au întocmit, săvai! 
Și cele patru râuri sfinte-n rai 
Purced chiar de la rădăcina sa! 


! Fructe ale unui arbore meridional, Zizyphus jujuba, numit şi finap sau 


gingifar. 

PORTOCALELE 


Sus pe colină, când zefiru-adie, 
Se clatină-aromaţii portocali 
Din ramurile toate-nfiorate, 

Și râd din tot belșugul lor floral, 
Și hohotesc din frunzele lor toate, 
Cu foşnet dulce, acolo pe deal. 


O, portocale, voi sunteţi asemeni 
Unor femei care şi-au pus veșminte, 
Croite din atlaz de aur roşu, 

Pe tinerele trupuri, să se-alinte 

Și să se-mpodobească fericite, 

Ca-n zilele de sărbătoare, sfinte! 


Flori după miros, fructe după gust, 

Voi sunteți însă nişte mingi de foc 

În care-ați strâns răcoare de zăpezi! 

Zăpezi ce-n foc nu se topesc deloc! 

Un foc vrăjit, fără de vâlvătăi, 

Și cu zăpezi vrăjite la mijloc! 

Iar când mă uit la pielea voastră coaptă, 

La sclipătu-i vrăjit şi nepătat, 

Cum aş putea să nu-mi aduc aminte 

De al iubitei zâmbet luminat, 

De fetișcana cu obrajii roşii, 

De trupu-i ca de aur brobonat? 
LÂMÂILE 

Cu crengile-aplecate la pământ, 

Lămâii se-ncovoaie sub povara 

Belșugului de roadă, fremătând. 

Iar fructele lor, ce-nfioară nara, 

Cătui de aur sub frunzișul blând, 

Revarsă-n inimi vrăji îmbătătoare, 

Şi cu mireasma lor de abur sfânt 

Dau sufletu-ndărăt celui ce moare. 

CHITRELE 


Priveşte-le: încep să dea în pârg 

Și chitrele acestea! E-o zăpadă 

Care se-mpodobeşte-acum de sârg 

În haine de sofran; e, totodată, 
Argintul ce se face aur tras; 

E luna care se preschimbă-n soare. 

O, chitre, voi baloane de topaz, 

Pur chihlimbar, sâni tineri de fecioare, 
O, chitre voi, o, chitre sclipitoarel... 


BANANELE 


Bananelor, cu forme îndrăznete 
Și carnea grasă ca o prăjitură, 
Bananelor cu dulce piele pură 

Ce ardeți ochii fetelor iubețe, 
Bananelor, când vă topiti în gură, 
Ne vindecaţi de dor şi de tristete, 
Și ne-mbătați precum o băutură! 


Fie că spânzurați în mari ciorchini, 

Lungi drugi de aur care greu apasă 

Pe-ai mamei voastre umeri mult prea plini; 
Fie că sub tavan, la noi în casă, 

Vă pârguiți puţin câte puţin — 

O, şipuri scumpe cu mireasmă-aleasă 

Şi gust cum altul nu e mai deplin, 


Voi totdeauna ştiţi să fiţi pe plac 
Și simturilor noastre totodată 

Și dorului după cel dus şi drag! 
Din toată poama dulce din livadă 
Doar voi să scoateţi inima-n vileag 
Cu milă şi privire-nduioşată 

De-o văduvă cu doruri fără leac 
Ori de-o femeie, biata, divorțată! 

CURMALELE 


Suntem copilele voinice 
Crescute-n mândri palmieri, 
Noi, oacheșele beduine 
Blând legănate-n adieri 

Ce fluieră prin părul nostru 
Învăluindu-ne-n plăceri. 


Iar tatăl nostru, sfântul soare, 
Ne-a dat drept hrană, din pruncie, 
Lumina lui fără de seamăn; 

Şi din adânc bogat de glie, 

Ca de la sânul unei mame, 

Am supt licoare şi tărie. 


Suntem iubitele cântate 
De neamul corturilor, care 
De veci trăieşte-n libertate 
Și care nici habar nu are 
De-ale cetăților palate 

Cu porți şi strajă la intrare. 


Ab, neamul slobod al pustiei, 
Al costelivelor cămile, 

Al iepelor nedomolite, 

Al răpitoarelor copile, 

Al iataganelor cumplite, 
Și-al ospeției fără sile! 


Iar cel ce a gustat vreodată 

Sub palmii noștri umbra dulce, 

Acela numai anevoie 

Din vraja noastră se mai smulge, 
Si-ar vrea să-i adumbrim de-a pururi 
Mormântu-n care-o să se culce! 


Or, acestea-s, printre altele sumedenii, câteva dintre 
stihurile despre fructe. Ci ar trebui o viaţă întreagă 

pentru a spune şi versurile despre nişte flori ca acelea care 
se aflau în acea grădină minunată, iasomii, hiacinte, 
crini de apă, mirţi, maci, narcise şi trandafiri de toate 
soiurile. 

Însă paznicul grădinii îi şi dusese pe băieţi, purtându-i pe 
alei, la un chioşc ascuns în mijlocul verdeţii. Şi îi pofti să 
intre acolo să se odihnească, şi îi îmbie să şadă jos, împre- 
jurul unui havuz, pe nişte perne de atlaz, rugându-l pe tâ- 
nărul Nur să ia loc la mijloc. Şi îi aduse, ca să-şi răcorească 
faţa, un evantai din pene de struț, pe care erau scrise... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şase sute şaptezeci şi treia noapte 
Urmă: 


Şi îi aduse, (ca să-şi răcorească faţa, un evantai din pene 
de struţ, pe care erau scrise) aceste versuri: 


Aripă albă-s, şi neostenită! 
Înmiresmatele mele-adieri, 

Care alintă fața-ndrăgostită, 
Stârnesc ispita dulcilor plăceri, 
Şi-n umbra mea de simplu evantai 
Guşti reveneala vântului din rai. 


Pe urmă tinerii, după ce îşi scoaseră caftanele şi tur- 
banele, începură să tăifăsuiască şi să înşire lafuri împre- 
ună, şi nu mai puteau să-și desprindă privirile de pe 
frumosul lor prieten Nur. Iar paznicul le aşternu chiar el 
masa, care fu cum nu se poate mai aleasă, cu fripturi de 
pui, de gâște, de prepelițe, de porumbei, de potârnichi şi 
de miel umplut, fără a mai socoti coşurile cu fructe culese 
de pe ramuri. Şi, după masă, tinerii se spălară pe mâini cu 

săpun înmiresmat cu mosc, şi se şterseră cu ştergare de 
mătase chindisite cu aur. 

Atunci paznicul intră cu un mănunchi minunat de 
trandafiri şi zise: 

— Se cuvine, o, prietenii mei, ca, până a vă desfăta cu 
băuturile, să vă pregătiţi sufletul pentru bucurie cu aceste 
culori şi miresme de trandafir. 

lar ei strigară: 

— Adevărat spui, o, paznicule! 

E] zise: 

— Aşa-i! Nu vreau să vă dau însă aceşti trandafiri decât 
în schimbul preamăririi în stihuri închinate acestei flori mi- 
nunate! 

Atunci tânărul care era stăpânul grădinii luă coşul cu 
trandafiri din mâinile paznicului, îşi cufundă capu-n el, 
mirosi îndelung, florile, pe urmă făcu un semn cu mâna 
cerând tăcere, şi ticlui: 


Fecioară plină de miresme 
Şi-atât de ruşinoasă-alt dată 

În tineretea ta cuminte, 

Când roșul mândrului obraz 
Ti-l ascundeai cu sfiiciune, 
De-un gând de foc cutremurată, 
Sub verdele fără prihană 

Al mânecilor de atlaz, 

O, floare peste flori domnită, 
Eşti ca sultana între roate, 

Și ca în ceata-i de războinici 
Un tânăr şi frumos emir! 

În bumbul tău plin cu balsamuri 
Parfumul lumii-ntregi încape, 
O, floare pururi îndrăgită, 
Boboc vrăjit de trandafir! 
Petalele-ţi întredeschise 

Sub lina zării adiere 

Sunt buzele unei cadâne 


24 O mie şi una de nopti 


Dând să-l sărute pe cel drag! 

În prospetimea ta curată, 

Eşti mai gingaşă la vedere 
Decât obrazul fără barbă 

Al unui tinerel ravac; 

Şi-s ca un zâmbet de copilă 
Podoabele-ţi de foc, învoalte; 
Iar sângele ce-ti colorează 
Făptura de fecioară, viu, 

Te face-asemeni aurorei 

În razele-i de aur, calde, 

Te face-asemeni unei cupe 

Cu vin într-însa purpuriu, 

Te face-o salbă de rubine 

Pe-o creangă pură de smaralde! 
O, floare-aprinsă-a desfătării, 
Dar care ştii să fii şi crudă 
Când unii, cu grosolănie, 

Te smulg din cuibu-ți liniştit! 
Pe-aceia-i pedepseşti amarnic 

Și îi alungi cu mare ciudă, 
Scotând din tolba ta de aur 
Săgeţi cu vârful ascuțit! 

Ce minunată, ce zarifă, 

Cât ești de înveselitoare! 

Cum ştii tu să-i vrăjeşti pe-aceia 
Cari, gingași, ştiu ce scumpă ești! 
Cum ştii să-mbraci atunci făptura-ți 
În rochii mult strălucitoare. 

Şi, pentru ei, cum ştii, frumoaso, 
Să capeți aure cerești. 


Și să rămâi iubita fără pată 
De care nu te saturi niciodată! 
Când auziră această minunată laudă a trandafirului, 


tinerii nu-şi mai putură stăpâni încântarea şi scoaseră un 
potop de strigăte şi repetară laolaltă, legănându-şi capul: 

Și să rămâi iubita fără pată 
De care nu te saturi niciodată. 


Iar cel care îşi sfârşise imnul cel ticluit goli numaidecâr 
coşul şi îi coperi cu trandafiri pe oaspeţii săi. Pe urmă 
umplu cu vin cupa cea mare şi o trecu apoi roată pe la 
toţi. Şi tânărul Nur, când îi veni rândul, luă cupa cu o 
oarecare stânjencală; căci niciodată nu mai băuse vin, iar 
cerul gurii lui nu cunoştea gustul băuturilor dospite, așa 
cum nici trupul lui nu cunoştea atingerea cu femeia. Era 
fecior, într-adevăr, iar părinţii săi, dat fiind anii tineri, încă 
nu-i dăruiseră nicio cadână, cum e obiceiul la cei bogaţi, 
care vor, înainte de însurătoare, să le dea deprindere şi 
ştiinţă în aceste treburi, fiilor lor tinerei. Iar prietenii lui 
ştiau amănuntul despre fecioria lui Nur, şi se învoiseră, 
poftindu-l la acea plimbare prin grădină, să-l dumirească 
în privința aceasta. 

Aşa că, atunci când îl văzură că ținea cupa şi şovăia ca 
dinaintea unui lucru oprit, tinerii începură să râdă cu 
hohote nestăpânite, încât Nur, necăjit şi, oarecum, umilit, 
duse până la urmă hotărât cupa la gură şi o goli dintr-o 
sorbitură până la cel din urmă strop. Şi tinerii, dacă văzură 
aşa, scoaseră un strigăt de biruinţă; iar grădinarul cel 
iscusit veni lângă Nur, cu bărdaca umplută la loc, şi îi zise: 

— Bun temei ai, o, Nur, să nu te lepezi mai mult de li- 
coarea aceasta scumpă a beţiei! Ea este mama virtuţilor, 
leacul împotriva tuturor necazurilor, tiriacul pentru toate 
relele trupului şi ale sufletului! Săracilor le dă bogăţie, 
fricoşilor curaj, slabilor putere şi tărie! O, Nur, prietene al 
meu minunat, şi eu sunt, şi noi toţi cei de aici suntem slu- 
jitorii şi robii răi! Ci ia cupa aceasta, rogu-te, şi bea vinul 
acesta, care este mai puţin îmbătător decât ochii tăi! 

lar Nur nu putu să nu primească şi, dintr-o. sorbitură, 
goli cupa pe care i-o întinsese gazda sa. 

Atunci aburul beţiei începu să i se învâlvoreze în cap; 
şi unul dintre flăcăi strigă către gazdă: 

- E bine aşa, o, preabune prietene! Ci bucuria noastră 
n-ar putea să fie întreagă fără de cântecul şi fără de glasul 
buzelor de femeie? Şi nu ştii vorbele poetului?... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şase sute șaptezeci şi patra noapte 
Spuse: 
... Și nu ştii vorbele poetului? 


Hai, să se treacă vinul, roată, 
Şi-n cupa mică şi-n cea mare! 
Prietene, ia, bea licoare 

Din mâna asta minunată 

A unei frumuseți ce pare 

Ca luna plină, când se-arată! 
Dar ca să poti goli pocalul, 
Părându-ți mai ispititor, 
Ascultă-un cântec plin de dor! — 
Eu ştiu că totdeauna calul 
Dat la adăp lângă izvor 
Mult mai cu sete soarbe valul 
Când i se fluieră ușor! 


Când auzi versurile acestea, tânărul stăpân al grădinii 
răspunse cu un zâmbet, pe urmă se ridică numaidecât şi 
ieşi din odaia în care petreceau, ca să se întoarcă pe dată 
ţinând de mână o fetişcană îmbrăcată toată în mătase 
albastră. Or, fata aceea era o egipteancă zarifă şi minunat 
croită, dreaptă ca litera alef, cu ochi babilonieni, cu părul 
negru ca negurile, şi albă ca argintul dintr-o mână sau ca 
o migdală descojită. Şi era aşa de frumoasă şi aşa de 

strălucitoare în rochia ei întunecată, că ai fi luat-o drept 
o lună de vară în toiul unei nopți de iarnă. Încât cum să 
nu fi avut nişte sâni de fildeș alb, un pântec pe potrivă, 
nişte coapse falnice şi nişte podoabe rotunde ca nişte 
perne, şi dedesubtul lor o minune moale, trandafirie şi în- 
miresmată, asemenea unui săculeț pus într-un sipet mare? 
Şi oare nu chiar despre egipteanca aceea va fi spus poetul: 


Ea trece mândră — ca o căprioară 
Târând în urmă-i turmele de lei 
Pe care lungi săgeți din ochii ei 
L-a biruit acum întâia oară. 


Frumoasa noapte neagră, de cărbune, 
A părului, cu-ntunecatu-i rost, 
Întinde peste ea, drept adăpost, 

Un cort fără de stâlpi, un cort minune. 


Cu mâneca-și ascunde, rușinată, 
Calzi, trandafiri-i roşii din obraz. 
Ci inimile totuşi, ca-n extaz, 

De ambra pielii sale se îmbată. 


lar dacă şi-ar da la o parte voalul 
Sub care-și adumbreşte chipul pur, 
Ce umilit te-ai temeni, azur 

Al cerului curat cum e cristalul! 


Voi, diamante pline de lucoare, 
V-aţi temeni atunci şi voi la fel 
Când ochii ei şăgalnici de sub el 
Ar răsări ca două pietre rare! 


Şi tânărul stăpân al grădinii îi spuse fetişcanei: 
- O, frumoasă domniţă a stelelor, află că nu te-am 
poftit să vii în grădina noastră decât spre a-i face bucurie 

musafirului şi prietenului nostru Nur, aci de față, şi care 
ne cinsteşte astăzi, întâia oară, cu ospeţia lui! 

Atunci tânăra egipteancă se duse şi şezu lângă Nur, 
aruncându-i o ocheadă năprasnică; pe urmă scoase de sub 
izar un săcuț de mătase verde; şi îl dezlegă şi scoase din el 
treizeci şi două de bucățele de lemn pe care le împereche 
două câte două, aşa cum se împerechează bărbaţii cu fe- 
meile şi femeile cu bărbaţii, şi într-un sfârşit înjghebă o 
minunată alăută indienească. Şi îşi suflecă mânecile până 
la coate, dezvelindu-şi astfel încheieturile mâinilor şi brațele, 
strânse alăuta la sân, aşa cum îşi strânge o mamă copilul, 
şi o pipăi cu unghiile degetelor. Şi alăuta, la atingerea 
aceea, se înfioră şi gemu cu vuiet; şi nu putu să nu-și 
aducă aminte dintr-odată de obârşia şi de menirea ei: îşi 
aminti de pământul în care fusese sădită ca arbore, de 
apele care o udaseră, de locurile unde crescuse în nemiş- 
carea tulpinei sale, de păsările pe care le adăpostise, de 
toporarii care o retezaseră, de meşterul cel iscusit care o 
şlefuise, de lustruitorul care o îmbrăcase în strălucire, de 
corabia care o adusese, şi de toate mâinile cele frumoase 
prin care trecuse. Şi, la amintirile acelea, gemu, şi cântă 
dulce, şi parcă răspundea pe limba ei cu melodiile legănate 
sub unghiile care o alintau: 


Am fost un arbor verde-odinioară, 
Plin tot de frunze şi privighetori; 
Când îmi cântau, cu triluri ce-nfioară, 
De dragoste, le legănam ușor. 


Da, ele mi-au dat patima cântării! 

lar eu, ca-n vrajă, nici nu cutezam 
Să-mi mişc o frunză doar în boarea zării, 
Și le-ascultam cu fiecare ram. 


Ci într-o zi o mână grea mă curmă 

Și mă doboară-n huiet la pământ, 

Și mă preschimbă, cum vedeți, pe urmă 
În mica alăută care sunt. 

Ci nu mă plâng de soarta mea — e bună! 
Când unghiile gingaşe mă prind, 

Eu freamăt lung din fiecare strună, 

Sub mâinile frumoase, dănțuind. 


Drept plată a robiei mele toate, 
Mă culc pe sânii fetelor, de foc, 
Si-n brațe dulci de burii parfumate 
Ce mă cuprind duios peste mijloc. 


Știu să vrăjesc cu limpedea-mi cântare 
Prietenii iubiți, şi să-i alin; 

Ca trilurile de privighetoare, 

Îmbăt fără paharnic, fără vin. 


După începutul acesta fără cuvinte, în care alăuta 
grăise într-un grai pe care numai sufletul îl pricepe, fru- 
moasa egipteancă se opri o clipă din cântare pe urmă, în- 
torcându-şi privirile către tânărul Nur, cântă aceste 
stihuri, ţinându-şi tira cu alăuta... 


În clipita aceasta a istorisirii sale, Şeherezada văzu că se 
luminează de ziuă şi, sfoasă, tăcu. 


Dar când fu cea de a şase sute șaptezeci şi cincea noapte 
Spuse: 


„.. pe urmă, întorcându-şi privirile către tânărul Nur, 
cântă aceste stihuri, ținându-şi tira cu alăuta: 


Noaptea-i plină de lumină, 
Iar privighetoarea, lin, 

În frunzișul verde-şi cântă 
Pătimașul ei suspin, 

Cum îşi cântă-ndrăgostitul 
Al iubirii dulce chin. 

Ah, trezeste-te! Deasupra 
Vraja cerului senin 
Sufletele ni le-mbată 

Cu al fericirii vin, 

Şi în noaptea de lumină, 
Când de farmec totu-i plin, 
Sub sclipirea lunii blânde, 
Vino, dragostea mea, vin! 
Teamă nici să nu ne fie 
Să ne folosim de somnul 
Celor vajnici şi haini, 

Să ne bucurăm în voie 
De-ale dragostei lumini. 
Noaptea nu e-ntotdeauna 
Ca un falnic baldachin, 
Plină de sclipiri de stele 

Și miresme! Vino, vin! 
Oare nu ai, ca să-ți bucuri 
Sfântul inimii alin, 

Mirţi şi trandafiri de-a valma, 
Flori de aur şi rubin, 

Și parfumuri care-mbată? 
Oare nu ai, ca tain, 

Toate cele patru baruri 
Ce-ncunună un destin: 
Un prieten, o iubită, 
Bani la teşcherea, şi vin? 
Ce-ţi mai trebuie pe lume, 
Pentru-al bucuriei cin? 
Nu mai zăbovi o clipă! 
Foloseşte-acest festin! 
Mâine totul va să piară! 
lată, ţi se dă peşin 

Cupa fericirii plină — 


I4-0, soarbe-o acum! Amin! 


Când auzi stihurile acestea, tânărul Nur, beat de vin şi 
de dragoste, aruncă nişte priviri de flacără înspre roaba 

cea frumoasă, care îi răspunse cu un zâmbet făgăduitor. El 
atunci se plecă înspre ea, mânat de dorință; şi ea, pe dată, 
îşi împinse în el de-a binelea vârful sânilor, îl sărută între 
ochi şi se lăsă toată în mâinile lui. Şi Nur, supunându-se 
tulburării simţurilor şi învâlvorării care îl cuprindea, îşi 
lipi buzele de gura copilandrei şi o adulmecă întocmai ca 
pe un trandafir. Ci fata, chemată de privirile celorlalți 
băieţi, se desprinse din această îmbrăţişare dintâi a 
flăcăiandrului, spre a-şi lua iar alăuta şi ca să cânte: 


Pe frumusețea fetei tale, 
Pe-obraji-ţi — strai de trandafiri — 
Pe vinul scump al gurii tale, 

Jur că tu eşti, fără-ngrădiri, 
Lumină pentru ochii mei, alint 
Al pleoapei mele, şi că doar pe tine, 
Numai pe tine te iubesc cu jind, 

O, viață, tu, a inimii din mine! 


Când auzi mărturisirea aceea arzătoare, Nur, răpit de 
iubire, ticlui şi el la rându-i: 


O, tu, care te-arăţi strălucitoare, 

Ca o corabie de hoţi pe mare, 
Frumoaso cu priviri de șoim tâlbare, 
O, fată dulce, strânsă-n cingătoare, 
Cu gura-mpodobită, cum îmi pare, 
De două şiruri de mărgăritare, 

Și cu obrajii trandafiri în floare 
Dintr-o grădină-nchisă cu zăvoare, 
O, tu, ce-ţi laşi a părului lucoare 
Lungimea-ntreagă să şi-o desfăşoare, 
În două despărțit de-acea cărare, 
Lin unduind din creştet la picioare, 
Și negru ca arapul tânăr care, 

Scos la mezat, e gata de vânzare — 

Tu, gând tiran al sufletului meu, 

La care mă închin de-acum mereu, 
Vederea doar a farmecelor tale 

L-a şi croit iubirii dreapta cale 

În inima mea, şi, ca-ntr-un tertip, 
Mi-a zugrăvit cârmâzul ei pe chip 
Şi-mi mistuie acum, şi-mi ia zălog 
Ficatul ars de-al patimilor foc! 

Ab, ție-aş vrea să-ți dau, de-ar fi să pot, 
Și-averea mea, şi sufletul, pe tot! 

ar dacă tu te-ai ridica să-ntrebi: 
„Mi-ai dărui şi somnul tău, şi trebi?“ 
Eu aş răspunde: „Hotărât că da! 

Și ochi-mi, vrăjitoareo, ți i-aş da!“ 


Când tânărul stăpân al grădinii văzu starea în care se 
afla prietenul său Nur, socoti că venise clipa s-o lase pe 
egipteana cea nurlie să înceapă a-l învăţa jocurile 
dragostei. Şi le făcu semn băieților, care se ridicară unul 
câte unul şi ieşiră din sala de ospăț, lăsându-l pe Nur sin- 
gur-singurel cu egipteana cea frumoasă. 

Când fetişcana se văzu singură cu frumosul Nur, nu- 
maidecât se şi ridică în sus, dreaptă, și se despuie de po- 
doabele şi de hainele de pe ea, ivindu-se goală pe 
de-a-ntregul, şi având drept izar numai pletele ei. Şi se 
duse de se aşeză pe genunchii lui Nur şi îl sărută între ochi 
şi îi zise: 

— Află, o, ochi al meu, că darul este totdeauna pe mă- 
sura dărniciei celui care îl dă. Or, ţie, pentru frumusețea 
ta, şi întrucât îmi place de tine, îţi dau tot ce am! la-mi bu- 
zele, ia-mi limba, ia-mi sânii, ia-mi pântecul şi tot ce vrei! 

Şi Nur primi darul cel minunat, şi îi întoarse şi el, în 
loc, un dar încă şi mai minunat. Iar fetişcana, deopotrivă 
de fermecată şi de uimită de dărnicia şi de iscusinţa lui, îl 
întrebă, când sfârșiră: 

— Şi iacătă, o, Nur, prietenii tăi ziceau că erai fecior? 

El spuse: 

— Da, eram! 

Ea spuse: 

— Tare-i uluitor! Şi ce priceput te-ai dovedit de la cea 
dintâi încercare a ta! 

El spuse, râzând: 

— Când izbeşti într-o cremene, totdeauna sar scântei! 

Şi iacătă, în felul acesta, în vâlva de trandafiri de veselie 
şi de desfătări sporite, tânărul Nur cunoscu dragostea în 
braţele unei egiptence frumoase şi sănătoase ca un ochi 
de cocoş, şi gingaşă ca o migdală descojită. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şase sute şaptezeci şi şasea noapte 
Spuse: 


Şi iacătă, în felul acesta, în vâlva de trandafiri de veselie 
şi de desfătări sporite, tânărul Nur cunoscu dragostea în 
braţele unei egiptence frumoase şi sănătoase ca un ochi 
de cocoș, şi gingaşă ca o migdală descojită. 

Or, aşa îi fusese scris de la ursitoare că trebuia să fie 
pentru începutul învățăturii lui. Căci fără de aceasta, cum 
s-ar pricepe lucrurile încă şi mai minunate care aveau să-i 
îndemne paşii pe calea cea dreaptă a vieţii fericite? 

Incâr de îndată ce zbenguielile lor luară sfârşit, tânărul 
Nur se sculă, căci stelele începeau să sclipească pe cer şi ră- 
suflarea lui Allah se ridica în vântul nopții. Şi îi spuse fetiş- 
canei: 

— Cu îngăduința ta! 

Şi, cu toate rugăminţile ei de a-l mai ţine, flăcăul nu 
vroi să zăbovească, ci se duse de încălecă pe catârul lui şi 
se întoarse cât mai degrabă acasă, unde îl aşteptau îngri- 
joraţi tatăl său Cunună şi mama sa. 

Or, de cum trecu pragul, maică-sa, plină de îngrijo- 
rare din pricina acelei întârzieri neobişnuite a fiului ei, 
alergă în întâmpinarea lui, îl strânse în braţe şi îi spuse: 

— Unde ai fost, scumpul meu, de-ai zăbovit atâta vreme 
departe de casă? 

Ci, de îndată ce Nur deschise gura, maică-sa băgă de 
seama că e ameţit de vin şi îi simţi duhoarea răsuflării. 
Şi îi zise: 

— Ah, Nur, păcătosule, ce-ai făcut? Dacă taică-tău are 
să simtă cum duhneşti, e prăpăd! 

Căci Nur, care dusese bine beţia cât timp stătuse în 
braţele egiptencei, fusese răzbit de aerul tare de afară, şi 
minţile lui tulburare îl făceau să se clatine la dreapta şi la 
stânga ca un beţiv. Încât maică-sa îl duse repede la patul 
lui şi îl culcă, învelindu-l bine. 

Ci, în clipa aceea, intră în odaie neguțătorul Cunună, 
care era un păstrător credincios al legii lui Allah ce-i 
opreşte pe drept-credincioşi să bea băuturi dospire. Şi 
când îl văzu pe fiul lui culcat, galben la faţă şi pierit, o în- 
trebă pe soţia sa: 

— Ce are? 

Ea răspunse: 

— ÎI doare rău capul, din pricina aerului tare din grădina 
aceea unde i-ai îngăduit să se ducă la plimbare cu prietenii 
lui! 

Şi neguţătorul Cunună, cam necăjit de dojana ce i-o 
făcea soţia şi de durerea de cap a fiului său, se aplecă spre 
Nur ca să-l întrebe cum îi mai este; ci îi simţi duhoarea ră- 
suflării şi, mâniat, îl zgâlțâi de mână şi strigă: 

— Cum, fiu dezmăţat? ai încălcat legea lui Allah şi a 
profetului său, şi cutezi să intri în casă fără a-ţi curăța gura 
de ticăloşie? 

Şi îl certă aşa, mai departe, cu asprime. Atunci Nur, 
care era beat de tot, fără să-şi dea bine seama ce face, ridică 
mâna şi îi trase tatălui său, negustorul Cunună, un ghiont 

care îl lovi în ochiul drept, şi atâta de năprasnic, încât îl 
dobori la pământ. lar bătrânul Cunună, peste poate de 
mâniat, făcu jurământ, pe despărţenia cu nevastă-sa, că 
de-a doua zi chiar are să-l alunge pe fiul său Nur, după ce 
are să-i taie mâna dreaptă. Pe urmă ieşi din odaie. 

Când auzi jurământul acela cumplit, împotriva căruia 
nu mai încăpea niciun fel de scăpare ori de leac, mama 
lui Nur îşi sfâşie hainele deznădăjduită şi îşi petrecu 
noaptea toată bocindu-se şi plângând la piciorul parului 
fiului ei cufundat în beţie. Ci, întrucât treaba era amar- 
nică, biata de ea, făcându-l să asude şi să se uşureze cât 
mai mult, izbuti să-i împrăștie aburii vinului. Şi cum 
flăcăul nu-şi mai aducea aminte nimic din tot ce se 
întâmplase, îi povesti ea ce faptă săvârşise şi jurământul 
cel cumplit al tatălui său Cunună. Pe urmă îi spuse: 

— Vai de noi! acuma căinţele sunt degeaba! Şi nu-ţi mai 
rămâne altă hotărâre să iei, până ce ursita o schimba fața 
lucrurilor, decât să pleci cât mai degrabă, o, Nur, din casa 
părintelui tău! Du-te, fiul meu, în cetatea Al-Iskandaria, 
şi ia de colea o pungă cu o mie de galbeni şi o sută de 
dinari! Când ai să sfârşești banii aceştia, ai să-mi ceri alţii, 
numai să ai grijă să-mi dai de ştire. 

Şi începu să plângă, sărutându-l. 

Nur atunci, după ce vărsă şi el la rându-i un potop de 
lacrimi de căință, agăță punga la brâu, îşi luă bun-rămas 
de la maică-sa, şi ieşi tainic din casă, îndreptându-se grab- 
nic înspre portul Bulak şi de acolo, pe Nil în jos, cu o 
corabie, până la Al-Iskandaria, unde cobori bine sănătos. 

Or, Nur văzu că Al-Iskandaria era o cetate strălucită, 
locuită de nişte oameni cu totul minunaţi şi dăruită cu 
un aer foarte plăcut, cu grădini pline de roade şi de flori, 
cu străzi frumoase şi cu sukuri falnice. Şi porni să străbată 
fermecat feluritele mahalale din oraş şi toate sukurile, 
unul după altul. Şi cum trecea prin sukul osebir de 
plăcut al neguțătorilor de flori şi de fructe... 

În clipita aceasta a isrorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şase sute şaptezeci şi şaptea noapte 
Spuse: 


... Şi cum trecea prin sukul osebit de plăcut al neguță- 
torilor de flori şi de fructe, văzu un persan care trecea 
călare pe un catâr, având la spatele lui, pe spinarea catâru- 
lui, o fetişcană minunată, cu înfăţişarea ispitită şi cu un 
mijloc de cinci palme pline. Era albă cum e ghinda în 
coaja ei, ca albişoara în heleşteu, ca o zerboa! în deşert. 
Faţa ei era mai orbitoare decât strălucirea soarelui, iar de 
sub straja arcurilor întinse ale sprâncenelor scăpărau doi 
ochi mari şi negri, de obârşie babilonică. Şi, prin pânza 
străvezie care o învăluia, se ghiceau în ea minunăţii fără de 
pereche pe lume: obrajii lucitori ca satinul cel mai 
strălucit şi presăraţi cu trandafiri; dinţii care erau două 
şiraguri de mărgăritare; sânii drepți şi împungători; 
şoldurile mlădioase; coapsele asemănătoare cu cozile dur- 
dulii ale oilor siriene, şi adăpostind, către vârful lor de ză- 
padă, o comoară de neasemuit, şi sprijinind un spate 
alcătuit întru totul dintr-un amestec de mărgăritare, de 
trandafiri şi de iasomii. Slavă celui carele a zămislit-o! 

Încâr atunci când tânărul Nur o văzu pe tânăra aceea, 
care o întrecea în strălucire pe egipteana cea oacheşă din 
grădină, nu se putu opri să nu se ia după preafericitul 
catâr care o ducea. Și începu să meargă aşa, după ea, până 
ce ajunseră la locul unde se afla târgul de robi. 

Acolo persanul se dete jos de pe catâr şi, după ce o 
ajută pe fată să descalece şi ea la rându-i, o luă de mână şi 
o înfăţişă telalului, ca s-o strige spre vânzare. Şi telalul, 


! Gazelă. 

dând mulţimea la o parte, o pofti pe fetişcană să se aşeze 
într-un jilț de fildeş împodobit cu aur, în mijlocul târgu- 
lui. Pe urmă îşi plimbă privirile peste cei care îl înconju- 
rau şi strigă: 

— O, neguțătorilor! O, cumpărătorilor! o, stăpânilor 
de bogății! târgoveţi şi beduini! o, lume care te afli îm- 
prejurul meu, mai aproape ori mai departe, deschid 
mezatul! nicio ocară asupra aceluia care deschide mezatul! 
Preţuiţi şi rostiţi-vă! Allah este Atotputernic şi Atoateştiu- 
tor! Deschid mezatul! 

Atunci veni în rândul din faţă un bătrân, care era 
starostele neguțătorilor din cetate, şi dinaintea lui nime- 
nea nu îndrăznea să ridice glasul spre a da mai mult. Și 
făcu domol un ocol împrejurul jilțului pe care şedea fata 
şi, după ce o cercetă cu mare luare-aminte, spuse: 

— Încep mezatul cu nouă sute douăzeci şi cinci de 
dinari! 

Numaidecât telalul strigă cât îl ţinea gura: 

— Mezauul se începe la nouă sute douăzeci şi cinci de 
dinari! O, începătorule! O, atoateştiutorule! O, darnicule! 
La nouă sute douăzeci şi cinci de dinari ca preţ de mezat 
pentru mărgăritarul cel fără de asemuire! 

Pe urmă, cum nimenea nu vroia să mai ridice preţul, 
din cinstire faţă de preavrednicul staroste, telalul se în- 
toarse către fetişcană şi o întrebă: 

— Primeşti, o, sultăniță a lunelor, să fii a preacinstitu- 
lui nostru staroste? 

Şi fata răspunse, de sub maramele ei: 

— Nu cumva eşti smintit, o, telalule, ori măcar lovit de 
vreo scrânteală la limbă, de-mi pui o întrebare ca asta? 

Iar telalul, fâscâcit, întrebă: 

— Şi de ce, mă rog, o, sultăniţă a mândreţelor? 

Şi fetişcana, dezvelindu-şi într-un zâmbet mărgări- 
tarele gurii, spuse: 

— O, telalule, au nu ţi-e ruşine înaintea lui Allah şi a băr- 
bii tale, când vrei să dai fete de soiul meu unui babalâc ca 
acesta, matofit şi neputinte, pe care nevastă-sa, fără de nicio 
îndoială, şi nu numai o dată, l-o fi dodelit amarnic şi plină 
de ciudă din pricina nevolniciei lui? Şi nu ştii că unui 
moşneag ca el i se potrivesc întocmai versurile poetului: 


Am o zestre de ocară, 
Fără vreo nădejde. 

E făcută dintr-o ceară 
Care se topește. 


Și cu cât mă zbat mai tare, 
Cu atât, greoaie, 

Ca lovită de dogoare, 

Și mai rău se-nmoaie. 


Nu spun astea într-o doară! 
Rea-i, și mișelească! 

Ea se stinge, bunăoară, 
Când să se trezească 


Blestemata! Doar arare, 

La vreun ceas destoinic, 
Când sunt singur, mai tresare 
Într-un zel războinic. 


Ticăloasă-i şi avară 
Când să se arate 
Darnică! Și altfel, iară, 
Risipind de toate, 


Când mai bună-ar fi, îmi pare, 
O economie! 

Abh, scârbavnica! E-n stare 
Doar atunci să-nvie 


40 O mie şi una de nopti 


Când mă culc! Şi să nu sară 
Când mă ştie treaz! 

Zestre neagră şi amară, 
Zestre de necaz! 


Fie blestemată care 
Zestrea mea umilă 

Are s-o râvnească şi-are 
Să mi-o ia de milă! 


Când auziră vorbele şi versurile acestea ale fetişcanei, 
cei de față se arătară până peste poate de supăraţi, din pri- 
cina lipsei de cinstire şi de bună-cuviinţă dovedite față de 
staroste. Şi telalul îi spuse tinerei: 

— Pe Allah, o, stăpâna mea, mă faci să-mi crape obrazul 
dinaintea negustorilor! Cum de poţi să-i spui asemenea 
lucruri starostelui nostru, un om de vază, un înţelept, un 
învăţat chiar? 

Ea însă răspunse: 

— A, dacă este un învăţat, atunci cu atât mai bine, 
într-adevăr! Poate că şi învățătura de-acum are să-i fie de 
vreun folos! Un învățat fără de zebb, la ce-o fi bun? Hai, 
ducă-se mai iute să se ascundă pe undeva! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şase sute şaptezeci şi opta noapte 
Spuse: 


... Un învăţat fără de zebb, la ce-o fi bun? Hai, ducă-se 
mai iute să se ascundă pe undeva! 

Telalul, atunci, pentru ca fata să nu aibă putinţa de 
a-l beşteli mai departe pe bătrânul staroste, se grăbi să 
înceapă iar strigarea, cât îl ţinea gura, răcnind: 

- O, neguţătorilor, o, cumpărătorilor! mezatul este 
deschis şi rămâne deschis! Acela care dă mai mult o ia pe 
domniţă! 

Atunci se înfăţişă un alt negustor, care nu fusese de 
față la cele petrecute până aci şi care, vrăjit de frumusețea 
roabei, spuse: 

— O iau eu, pe nouă sute cincizeci de dinari! 

Fetişcana însă, când îl văzu, pufni într-un hohot de 
râs; iar când el vru să se apropie de ea ca s-o cerceteze mai 
bine, îi zise: 

— O, şeicule, ia spune-mi, ai cumva în casa ta un satâr 
mai mare? 

El răspunse: 

— Am, pe Allah, o, stăpâna mea! Da ce vrei să faci cu el? 

Ea răspunse: 

— Păi tu nu vezi că, înainte de toate, trebuie să-ţi retezi 
o bucată bună din pătlăgeaua vânără pe care o porţi în 
chip de nas? Şi nu ştii că ţie ţi se potrivesc mai mult decât 
oricui vorbele acestea ale poetului: 


Pe fața lui se-nalță-un minaret 
Atât de mare-ncât întreaga lume 
Prin ușile lui două, berechet, 

S-ar duce dintr-odată, fără nume, 
Și-ntinderea întreagă pământească 
Ar fi deodată să se pustiască! 


Când auzi vorbele acestea ale fetișcanei, negustorul cel 
năsos fu cuprins de o mânie atâta de mare, încât strănută 
deodată năprasnic, pe urmă, înşfăcându-l pe telal de guler, 
îi aldui o grămadă de ghiolduri după ceafă, zbierând: 

— Telal blestemat! nu ne-ai adus-o pe neruşinata asta de 
roabă decât ca să ne ocărască şi să ne facă de batjocură? 

Şi telalul, tare mohorât, se întoarse înspre fetişcană şi 
Îi zise: 

— Pe Allah, de când îmi fac meseria de telal, n-am mai 
avut o zi atâta de afurisită ca asta! Au tu nu poţi să-ţi 
struneşti destrăbălările limbii şi să ne laşi să ne câştigăm 
pâinea? 

Pe urmă, ca să pună capăt zarvei, începu iar strigarea. 

Atunci se ivi un al treilea negustor, tare bărbos, care 
vroi s-o cumpere pe roaba cea frumoasă. Ci, până să apuce 
el să-şi deschidă gura ca să rostească preţul, fetişcana se 
puse pe râs şi strigă: 

— Ia te uită, o, telalule! La ăsta rânduiala firii s-a răs- 
turnat; e un berbec cu o coadă straşnică, da coada i-a cres- 
cut în bărbie! Şi de bună seamă că nu ai de gând să mă dai 
unui om cu o barbă atâta de lungă şi, drept urmare, cu o 
minte tare scurtă! Că doar ştii şi tu că mintea şi judecata 
sunt cu atâta mai scurte cu cât e mai lungă barba! 

La vorbele acestea, telalul, deznădăjduit până peste 
poate, nu vroi să ducă mai departe vânzarea aceea. Şi 
strigă: 

— Nu, pe Allah! astăzi nu-mi mai fac meseria! 

Şi luând-o pe fată de mână, cu sufletul plin de spaimă, 
o aduse îndărăt la persan, stăpânul ei, spunându-i: 

- Noi nu putem s-o vindem! Deschidă-ţi Allah prin 
alte locuri poarta vânzării şi a cumpărării! 

Şi persanul, fără a se tulbura ori a se supăra, se întoarse 
înspre fetişcană şi îi zise: 

— Allah este cel mai darnic! Haide, fata mea! o să izbu- 
tim noi să găsim cumpărătorul care ți se potriveşte! 

Şi o luă şi plecă ţinând-o cu o mână, pe când cu mâna 
cealaltă îşi ducea catârul de căpăstru, iar ferişcana arunca 
din ochi, către cei care o priveau, nişte săgeți negre şi 
ascuţite. 

Or, de-abia atunci, o, minunato, îl zărişi tu pe tânărul 
Nur, şi la vederea lui simţişi dorinţa cum îţi muşcă sufle- 
tul şi dragostea cum îţi răsuceşte lăuntrurile! Şi te oprişi 
deodată şi îi spuseşi stăpânului tău, persanul: 

— Pe acesta îl vreau! Vinde-mă lui! 

Şi persanul se întoarse şi îl zări şi el la rându-i pe 
flăcăiandrul cel împodobit cu toate farmecele tinereţii şi 
ale frumuseții, şi îmbrăcat zarif cu un caftan de culoarea 
prunei coapte. Şi îi zise fetei: 

— Tânărul acesta era şi el mai adineaori printre cei care 
priveau la vânzare, şi nu s-a apropiat nicidecum de mezat. 
Cum vrei, dar, să mă duc şi să-i spun să te cumpere, dacă 
el nu vrea? 

Ea răspunse: 

— Asta nu-i pricină de necaz! Nu vreau să fiu decât a 
flăcăului acesta. Şi numai a lui am să fiu. 

Şi se duse hotărâtă la tânărul Nur şi îi spuse, scurgând 
înspre el o privire plină de ispite: 

— Oare nu sunt frumoasă deloc, o, stăpâne al meu, de 
n-ai binevoit să dai niciun preț pe mine la mezat? 

El răspunse: 

- O, sultană a mea, oare se mai află pe lume o fru- 
museţe asemenea cu a ta? 

Ea întrebă: 

— Atunci de ce nu m-ai vrut pe când eram spre vânzare 
celui care dă mai mult? De bună seamă că din pricină că 
nu mă găseai pe gustul tău! 

El răspunse: 

— Allah să te binecuvânteze, o, stăpână a mea! Hotărât 
că, dacă aş fi fost în ţara mea, te-aş fi cumpărat la preţul 
bogățiilor mele toate şi pentru toate bunurile pe care le 
am sub mâna mea. Aici însă nu sunt decât un străin şi nu 
am altă avere decât o pungă cu o mie de dinari! 

Ea spuse: 

— Dă-o drept cumpărare a mea şi n-ai să te căieşti! 

Şi tânărul Nur, neputând să se împotrivească vrăjii din 
privirea aţintită spre el, îşi descinse brâul în care se afla 
înghesuită mia de dinari şi numără şi cântări aurul 
dinaintea persanului. Şi încheiară târgul amândoi, după 
ce chemară cadiul şi martorii ca să legiuiască în scris 
învoiala de vânzare şi de cumpărare. Şi, ca să adeverească 
legământul, fata rosti: 

— Mă învoiesc să fiu vândută flăcăului acesta frumos, 
la preţul de o mie de dinari, dați stăpânului meu persanul! 

Şi cei de față îşi spuseră între ei: 

— Uallah! tare-s făcuţi unul pentru altul! 

Şi persanul îi spuse lui Nur: 

— Deie Allah ca fata aceasta să-ți fie temei de binecu- 
vântare! Bucuraţi-vă laolaltă de tinereţea voastră, vi se cu- 
vine întru totul bucuria care vă aşteaptă!... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şase sute şaptezeci şi noua noapte 
Spuse: 


... Vi se cuvine întru totul bucuria care vă aşteaptă! 

Atunci tânărul Nur, urmat de fetişcana cea cu şolduri 
legănătoare, se îndreptă către hanul cel mare din cetate şi 
închirie degrabă o odaie în care să găzduiască. 

Şi îşi ceru iertare față de fetişcană că nu-i putea da ceva 
mai bun, zicând: 

— Pe Allah, o, stăpână a mea, dacă aş fi la Cairo, cetatea 
mea, te-aş găzdui într-un sarai vrednic de tine! Ci, să-ţi 
mai spun o dată, aici nu sunt decât un străin! Şi nu mai 
am la mine, ca să facem faţă nevoilor, decât numai atât 
cât să plătesc locuinţa de-aici! 

Ea răspunse, zâmbind: 

— Fii fără de nicio grijă în privința aceasta! 

Şi îşi scoase de pe deget un inel în care era prins un 
rubin de mare preț, şi îi spuse: 

— Ia inelul acesta şi du-te de-l vinde în suk. Şi cumpără 
tot ce este de trebuinţă pentru un ospăț în doi; şi nu te 
zgârci la cheltuieli, ci ia tot ce se găseşte mai bun de mân- 
care şi de băutură, fără să uiţi nici florile, nici fructele, nici 
mirodeniile! 

Şi Nur plecă grabnic să îndeplinească porunca, şi nu 
zăbovi mult până să se întoarcă încărcat cu bunătăți de 
toate felurile. Şi îşi suflecă mânecile şi poalele caftanului, 
şi aşternu masa, şi pregăti cu multă grijă ospăţul. Pe urmă 
se aşeză lângă fata care se uita la el surâzând; şi începură, 
până una alta, să mănânce şi să bea bine. lar după ce se 
săturară şi băutura începu să-şi facă rostul, tânărul Nur, 
care era oleacă sfios de ochii cei strălucitori ai roabei sale, 
nu vroi să se lase mânat de dorinţele cele aprige care îl 
fierbeau, înainte de a întreba de ţara şi de obârşia fetiş- 
canei. Și o luă de mână şi îi zise: 

— Allah fie cu tine, o, stăpâna mea, nu ai putea acuma 
să-mi spui cum te cheamă și care-i țara ta? 

Ea răspunse: 

— Tocmai, o, Nur, despre asta vroiam şi eu să-ţi spun 
mai întâi. 

Şi se opri o clipă; apoi grăi: 

— Află, o, Nur, că mă cheamă Mariam, şi că sunt sin- 
gura fată a preaputernicului domn al frâncilor care dom- 
neşte în cetatea Constantinia. Încâr să nu te minuneze 
deloc când ai să afli că am primit din copilărie cea mai 
aleasă creştere şi că am avut dascăli de toate felurile. Am 
fost învățată deopotrivă să mânuiesc şi acul şi igliţa, să fac 
marame şi horbote, să țes chilimuri şi brâuri, şi să chin- 
disesc mătasa fie cu aur pe beteală de argint, fie cu argint 
pe beteală de aur. Şi la fel am învăţat tot ce poate să 

împodobească mintea şi să sporească frumusețea. Şi, în 
felul acesta, am crescut în palatul tatălui meu, departe de 
toate privirile. lar femeile din palat spuneau, uitându-se la 
mine cu ochi drăgăstoși, că eram minunea vremilor. Încât 
o mulțime de domni şi de crai, care domneau peste 
pământuri şi peste insule, n-au pregetat să vină şi să mă 
ceară de soţie; ci tatăl meu, regele, nu a primit niciuna 
dintre cererile lor, nevroind să se despartă de singura lui 
fară, care îi era mai scumpă ca viaţa şi mai mult decât liota 
de copii ai lui, băieţi, fraţii mei! Estimp, îmbolnăvindu-mă, 
m-am juruit că, dacă m-oi mai însănătoşi, am să mă duc 
să mă închin la o mânăstire foarte cinstită printre frânci. 
Şi, când m-am vindecat, am vrut să-mi îndeplinesc 
jurământul şi m-am suit pe o corabie împreună cu una 
dintre fetele de neam din alaiul meu, fata unuia dintre 
mai-marii cei mai de vază de la curtea tatălui meu regele. 
Ci, de cum am pierdut din vedere pământul, corabia 
noastră a fost lovită de nişte musulmani, tâlhari de mare; 
iar eu, cu alaiul meu tot, am fost luată roabă şi adusă în 
Egipt, unde am fost vândută negustorului persan pe care 
l-ai văzut şi care, spre norocul fecioriei mele, se nimerise 
să fie suferind de hadâmbie. Şi tot spre norocul meu şi 
pentru că aşa a vrut ursitoarea mea, stăpânul meu, de cum 
m-a adus în casa lui, a căzut bolnav de o boală lungă şi 
grea, şi, cât a zăcut el aşa, n-am pregetat să-i dau îngriji- 
rile cele mai statornice. Încât, de îndată ce s-a întors iar la 
sănătate, a ţinut să-mi arate mulțumirea lui pentru 
dovezile de dragoste ce-i arătasem câtă vreme gogise, şi 
m-a rugat să-i cer orice-o putea să-mi dorească sufletul. 
Iar eu nu i-am cerut decât numai un hatâr, şi anume să mă 
vândă cuiva care să se poată folosi de ceea ce am eu de 
folosit, şi să nu mă dea decât unuia pe care să mi-l aleg eu 
singură. Şi persanul mi-a făgăduit numaidecâr şi m-a adus 
degrabă să mă vândă la târgul de robi, unde, în felul 

acesta, am putut să-mi îndrept alegerea asupra ta, o, ochi 
al meu, spre paguba tuturor acelor moşnegi şi a acelor inşi 
matofiţi care mă jinduiau. 

Şi, după ce spuse toate astea, tânăra frâncă se uită la 
Nur cu nişte ochi în care ardea aurul ispitelor, şi îi zise: 

— Aş putea, oare, aşa cum sunt, să fiu a altcuiva, o, 
flăcăule? 

Şi, cu o mişcare iute, îşi aruncă la o parte maramele şi 
se dezbrăcă pe de-a-ntregul, ca să se ivească în toată goli- 
ciunea ei dintru-ntâi. Binecuvântat fie pântecul care a 
purtat-o! Numai atunci putu să judece Nur ce binecu- 
vântare coborâse pe capul său! Şi văzu că domniţa era o 
frumuseţe dulce şi albă ca o pânză de in, şi că revărsa din 
toate părțile lina mireasmă de ambră, ca trandafirul care 
îşi zămisleşte singur mireasma lui fără de pereche. Şi o 
strânse în braţe şi găsi în ea, după ce o cercetă în adân- 
curile-i cele tainice, un mărgăritar încă neatins. Şi se bu- 
cură de ceea ce găsise, până peste marginile bucuriei, şi se 
înflăcără până peste marginile înflăcărării. Şi începu să-şi 
plimbe mâna peste umerii şi peste gâtul ei gingaş, şi să 
şi-o strecoare printre vălurile şi buclele părului ei, făcând 
săruturile-i să pliuţăie pe obrajii ei, ca nişte pietre vuitoare 
în apă; şi se dedulcea cu buzele ei şi plesnea cu palmele 
bucile-i fragede şi săltărețe. Chiar că aşa! lar ea, la rându-i, 
nu pregetă să dea la iveală o bună parte din darurile şi din 
minunatele haruri pe care le avea în ea; căci fata aceasta 
îngemăna patima grecoaicelor cu puterea de iubire a egip- 
tencelor, alinturile desfătătoare ale arăboaicelor cu căldura 
etiopiencelor, nevinovăția sperioasă a frâncelor cu iscu- 
sinţa cea meşteră a indiencelor, priceperea fetelor din 
Circasia cu dorinţele de foc ale nubienelor, drăgălăşeniile 
femeilor din Yaman cu tăria trupească a femeilor din 
Egiptul-de-Sus, tainica frăgezime a chinezoaicelor cu jarul 
fetelor din Hedjaz, şi nesațul femeilor din Irak cu gingășia 
persanelor. Încâr înlănțuirile nu conteniră să urmeze după 

îmbrăţişări, sărutările după mângâieri, şi desfătările după 
zbeguri, cât ţinu noaptea toată, până ce, osteniţi oleacă 
de atâtea nebunii și de atâta zbucium, adormiră într-un 
sfârşit unul în braţele celuilalt, beţi de mulțumire. Slavă 
lui Allah carele n-a izvodit privelişte mai răpitoare decât 
aceea a doi îndrăgostiţi fericiţi care, după ce s-au ameţit cu 
dulceaţa desfătării, se odihnesc în patul lor, cu braţele 
înlănţuite, cu mâinile împreunate şi cu inimile bătând 


la fel! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte suta noapte 
Spuse: 


A doua zi, când se deşteptară, nu zăboviră să-şi înceapă 
iarăşi zbegurile, cu şi mai multă dârzie, căldură, spor, în- 
demnuri, tărie şi pricepere decât făcuseră în ajun. Încâr 
domniţa frâncă, încântată şi minunându-se până peste 
poate că vedea atâtea virtuți îngemănate în fiii de musul- 
mani, îşi zise: „Hotărâr! Când o credinţă trezeşte şi 
stârneşte la drept-credincioşii ei asemenea dovezi de băr- 
băție, de vitejie şi de virtute, ea este, fără putinţă de 
tăgadă, cea mai bună, cea mai omenească şi singura ade- 
vărată dintre toate credinţele!“ Și vru să se încunune şi ea 
pe dată întru Islam. Se întoarse aşadar înspre Nur şi îl 
întrebă: 

— Ce se cere să fac, ochiul meu, ca să mă cunun şi eu 
întru Islam? Căci vreau să fiu musulmană ca tine; întrucât 
pacea sufletului meu nu se mai află nicidecum la frânci, 
care socotesc virtute amarnica postire şi nu preţuiesc 
nimica mai mult decât un popă jugănit! Sunt nişte 
rătăciţi care habar nu au de bucuria cea de nepreţuit a 

vieţii! Sunt nişte amărâţi pe care soarele nu-i încălzeşte cu 
dulceața razelor lui! Încât sufletul meu vrea să rămână aici, 
unde are să înflorească din toți trandafirii lui şi are să cânte 
din toate păsările sale! Spune-mi, dar, ce se cere să fac ca 
să fiu şi eu musulmană! 

Şi Nur, plin de bucurie că ajuta astfel şi el oleacă, pe 
măsura puterilor lui, s-o aducă la dreapta credință pe 
domnița frâncă, îi spuse: 

— O, stăpâna mea, credinţa noastră este lesnicioasă şi 
nu cunoaşte niciun fel de greutăţi lăturalnice! Mai 
devreme ori mai târziu, toți necredincioşii au să vadă 
limpede cu cât este mai presus credința noastră, a drept- 
credincioşilor, şi au să purceadă şi ei de bunăvoie înspre 
noi, aşa cum se merge de la întuneric înspre lumină, de la 
ceea ce este de neînțeles înspre pricepere, şi de la ceea ce 
este anapoda înspre ceea ce este firesc! În ce te priveşte, o, 
domniță a binecuvântării, ca să te speli într-un sfârşit de 
slinul creştinesc, tu ai decât să rosteşti aceste două măr- 
turisiri: „Nu este alt dumnezeu decât unul Allah, şi 
Mahomed este trimisul lui Allah!“ Şi pe dată te-ai şi făcut 
o drept-credincioasă musulmană! 

La vorbele acestea, domniţa Mariam, fata frâncilor, 
ridică degetul şi rosti: 

— Mărturisesc şi adeveresc că nu este alt dumnezeu 
decât unul Allah, şi Mahomed este trimisul lui Allah! 

Şi pe dată se încunună întru Islam! Slavă aceluia carele, 
pe căi drepte, deschide ochii celor orbi, dă auz urechilor 
celor surzi, dezleagă limba celor muţi şi luminează 
inimile celor amăgiţi — Stăpânul virtuților, Împărţitorul 
harurilor, Mul-Plinul de bunătate faţă de drepr-credin- 
cioşii săi! Amin! 

Lucrul acesta de seamă fiind împlinit astfel (Allah fie 
lăudat!), amândoi se ridicară din patul desfătărilor lor şi se 
duseră de se răcoriră, pentru ca apoi să-şi facă spălările 
cele îndătinate şi rugăciunile cele de cuviință. După care 

mâncară şi băură şi începură să tăifăsuiască cu mult drag 
si să se bucure laolaltă. Şi Nur se minuna tot mai mult de 
ştiinţa cea adâncă a domniţei şi de înţelepciunea şi de 
agerimea minții ei. 

Or, după-amiază, pe la ceasul rugăciunii asz, tânărul 
Nur plecă la geamie, iar domniţa Mariam se duse să se 
plimbe pe la Columna Fanarului. Şi atâta cu ei! Estimp, 
regele frâncilor de la Constantinia, tatăl domniţei 
Mariam, când află de răpirea fiicei sale de către musul- 
manii tâlhari de mare, fu cuprins de o durere până peste 
marginile durerii şi se simţi deznădăjduit de moarte. Şi 
trimise în toate părțile călăreţii şi patricii să facă cercetările 
cuvenite şi s-o răscumpere pe domniță şi s-o scape, fie târ- 
guind-o, fie cu de-a sila, din mâinile răpitorilor ei. Ci toți 
cei pe care îi însărcinase cu cercetările se întoarseră de la 
o vreme fără să fi aflat nimic. Atunci regele porunci să 
vină la el vizirul său, căpetenia agiei, un moşneag chior 
de ochiul drept şi şchiop de piciorul stâng, da un adevărat 
diavol al iscoadelor, care era în stare să descâlcească, fără 
a le rupe, firele încurcate ale unei pânze de păianjen; ori 
să smulgă dinţii unui om adormit fără a-l trezi; ori să 
ciordească îmbucătura din gura unui beduin flămând ori 
să i-o tragă unui negru de trei ori în fund, fără ca el să 
apuce să se întoarcă. Şi îi porunci să colinde toate țările 
musulmane şi să nu se întoarcă la el decât atunci când are 
s-o aducă şi pe domniţă. Şi îi făgădui tot soiul de răsplăţi 
şi de hatâruri când s-o întoarce, însă îi lăsă de înțeles şi 
că, în caz de neizbândă, îl aşteaptă ţeapa. Şi vizirul cel 
chior şi şchiop plecă la drum fără de zăbavă. Și începu să 
colinde, îmbrăcat teptil, toate țările prietene şi neprietene, 
fără a da de nicio urmă, până ce ajunse la Al-Iskandaria. 

Şi chiar în ziua aceea ieşi împreună cu toți robii care îl 
însoțeau să tragă o raită pe la Columna Fanarului. Şi vru 
soarta ca în felul acesta să dea de domniţa Mariam, care 
se bucura de reveneală prin locurile acelea, încât, de îndată 

ce o cunoscu, chiorul zvâcni de bucurie şi se repezi în calea 
ei. Şi când ajunse dinainte-i, puse un genunchi la pământ 
şi vru să-i sărute mâna. 

Domnița, însă, care îşi însuşise toate virtuțile musul- 
mane, precum şi sfiala față de bărbaţi, îi trase o palmă 
straşnică vizirului frânc, cel atâta de urât, şi ţipă la el: 

— Câine blestemat! ce cauţi pe pământ musulman? Şi 
socoţi că ai să mă faci să cad în puterea ta? 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute una noapte 
Spuse: 


Domnița, însă, care îşi însuşise toate virtuțile musul- 
mane, precum şi sfiala față de bărbaţi, îi trase o palmă 
straşnică vizirului frânc, cel atâta de urât, şi ţipă la el: 

— Câine blestemat! ce cauţi pe pământ musulman? Şi 
socoţi că ai să mă faci să cad în puterea ta? 

Frâncul răspunse: 

- O, domniţă, eu nu sunt întru nimic vinovat de 
treaba aceasta. Nu ai să te superi decât pe tatăl tău regele, 
care m-a amenințat cu tragerea în țeapă dacă n-am să te 
găsesc! Aşa încât trebuie să te întorci cu noi, de voie ori de 
silă, ca să mă scapi de osânda cea înfricoşată. Şi-apoi 
tătâne-tău moare de deznădejde, că te ştie luată prinsă de 
necredincioşi, iar maică-ta plânge la gândul răutăţilor pe 
care trebuie să le înduri în mâinile acestor tâlhari nesățioși! 

Ci domnița Mariam răspunse: 

— Ba nicidecum! Pacea sufletului meu mi-am găsit-o 
chiar aici. N-am să plec în ruptul capului din ţara aceasta 
binecuvântată! Întoarce-te, dară, de unde ai venit, ori 

cugetă să nu care cumva să te trag tocmai eu în țeapă aci 
pe loc, în vârful Columnei Fanarului! 

La vorbele acestea, frâncul cel şchiop pricepu că n-are 
s-o poată hotărî pe domniţă să meargă cu el de bunăvoia 
ei, şi îi spuse: 

— Cu îngăduința ta, o, stăpâna mea! 

Şi le făcu semn robilor lui s-o înşface, care numaidecât, 
o împresurară, îi puseră căluş în gură şi, oricât se apără şi 
oricât de amarnic îi zgârie ea, o aburcară în spinare şi o 
duseră, la căderea nopții, pe puntea unei corăbii ce-și 
ridica pânzele înspre Constantinia. Şi-atâra cu vizirul cel 
chior şi şchiop şi cu domniţa Mariam! 

Estimp, tânărul Nur nu o vedea pe nicăieri pe domniţa 
Mariam întorcându-se la han şi nu ştia care să fie pricina 
acelei zăbave. Şi, cum noaptea creştea, iar îngrijorarea 
lui sporea, Nur ieşi din han şi începu să rătăcească pe 
ulițele pustii, cu nădejdea de-a o găsi, şi ajunse până la 
urmă în port. Acolo, nişte luntrași îi spuseră că tocmai 
plecase o corabie şi că pe puntea acelei corăbii fusese dusă 
o tânără ale cărei trăsături se potriveau întocmai cu cele 
date de Nur. 

Aflând astfel de răpirea mult-iubitei sale, Nur începu să 
se văicărească şi să plângă, necurmându-şi suspinele decât 
ca să strige „Mariam! Mariam!“ Atunci un bătrân, dacă îl 
văzu plângând aşa, înduioşându-se de frumusețea şi de 
deznădejdea lui, se duse la el şi îl întrebă cu blândețe 
care-i pricina lacrimilor lui. Şi Nur îi povesti nenorocirea 
ce i se întâmplase. Atunci bătrânul îi zise: 

— Nu mai plânge, copilul meu, şi nu deznădăjdui! 
Corabia care a plecat a indreptat pânzele către Constantinia 
şi tocmai că şi eu, care sunt căpitan de corabie, ridic 
pânzele tot către cetatea aceea, la noapte, cu cei o sută de 
musulmani care se află pe puntea mea. Nu trebuie, 
aşadar, decât să te sui pe corabie şi ai să găseşti iară lumina 
dorurilor tale! 

Şi Nur, cu lacrimile în ochi, sărută mâna reizului şi se 
îmbarcă degrabă pe corabia care zbură, cu toate pânzele în 
vânt, peste mare. 

Or, Allah le meni bună pace şi, la capătul unei călătorii 
de cincizeci şi una de zile, ajunseră cu corabia în faţa 
Constantiniei, unde traseră grabnic la țărm. Ci numai- 
decât fură înhăţaţi de oștenii frânci care vegheau țărmul, şi 
fură prădaţi şi aruncaţi în temniţă, aşa cum poruncise 
regele, care vroia, în felul acesta, să-şi răzbune pe toți 
neguțătorii străini ocara adusă fetei lui în țările musulmane. 

Într-adevăr, domniţa Mariam ajunsese la Constantinia 
chiar în ajunul acelei zile. Şi de îndată ce ştirea despre 
întoarcerea ei se răspândi în cetate, toate ulițele fură 
împodobite în cinstea sa şi tot norodul ieşi s-o întâmpine. 
lar regele şi regina încălecară pe cai, cu toţi mai-marii şi 
dregătorii de la palat, şi veniră s-o aştepte la coborârea de pe 
corabie. Iar regina, după ce o sărută cu dragoste pe fiică-sa, 
o întrebă îngrijorată, înainte de orice, dacă mai era fecioară 
ori dacă, spre amarul ei şi spre ocara numelui său, îşi pier- 
duse pecetea cea fără de preţ. Ci domniţa, izbucnind în râs 
dinaintea tuturor celor ce se aflau de față, răspunse: 

— Ce mă întrebi tu, o, maică a mea? Au tu crezi că poţi 
să rămâi fecioară în ţara musulmanilor? Şi tu nu ştii că în 
cărţile musulmanilor se spune: „Nicio femeie nu are să 
îmbărrânească fecioară în Islam...“ 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute doua noapte 


Spuse: 


. „Nicio femeie nu are să îmbătrânească fecioară în 
Islam!“ 

Şi regina — care nu-i pusese fetei sale această întrebare 
de față cu toată lumea decât ca să se ducă vestea, încă de 
la întoarcerea ei, că fecioria îi era nevătămată, iar cinstea 
lor era neatinsă, — când auzi vorbele acelea neaşteptate, şi 
încă rostite şi dinaintea întregii curți, îngălbeni toată la 
chip şi căzu leşinată în braţele însoţitoarelor ei, tulburată 
de pocinogul acela atâta de pârdalnic. lar regele, tot aşa, 
amarnic de furios de întâmplare, şi mai ales de felul 
deschis în care fiică-sa dezvăluia cele ce i se întâmplaseră, 
îşi simţi băşica fierii cum plesneşte în mijlocul ficatului şi, 
oţărâr până peste marginile oțărălii, o luă pe domniţă şi 
intră cu mare grabă în palat, împresurat de uluirea 
tuturora, de nasurile alungite ale dregătorilor şi de chipu- 
rile acre ale bătrânelor curtence rămase fără de răsuflare. 
Şi acolo îşi chemă numaidecât sfetnicii, şi ceru părerea 
vizirilor şi a patriarhilor. Şi vizirii şi patriarhii întrebaţi 
răspunseră: 

— Noi suntem de părere că, spre-a o curăți pe domniță 
de murdăria musulmanilor, nu este decât o cale, şi anume 
să fie spălată în sângele lor. Încât trebuie să fie scoşi din 
temniță o sută de musulmani, niciunul mai mult, nici- 
unul mai puţin, şi să li se taie capul! Şi să fie strâns sângele 
de la gâtul lor, şi în acel sânge să fie scăldat trupul dom- 
niţei, ca pentru un botez nou! 

Drept urmare, regele porunci să fie aduşi cei o sută de 
musulmani care tocmai fuseseră aruncați în temniţă, şi 
printre care, cum s-a spus, se afla şi tânărul Nur. Şi se în- 
cepu cu tăierea capului căpitanului de corabie. Pe urmă se 
tăie capul tuturor neguţătorilor. Şi, de fiecare dată, se 
strângea într-o zăcătoare largă sângele care ţâşnea din 
gâturile fără cap. Şi veni şi rândul tânărului Nur. Şi fu dus 
la locul de tăiere, fu legat la ochi, fu întins pe preşul cel 
însângerat şi călăul îşi roti spada ca să-i reteze capul de la 
gât, când o femeie bătrână se apropie de rege şi îi zise: 

— O, rege al vremilor, cele o sută de capete au şi fost 
tăiate, iar bazinul este plin de sânge! Încâr acest musul- 
man tânăr care a mai rămas s-ar cădea să fie cruțat, şi mai 
degrabă să-mi fie dat mie ca să-mi slugărească la biserică! 

Şi regele strigă: 

— Pe Mesia! adevărat ai vorbit! Cele o sută de capete se 
află aci, iar bazinul este plin. a-l, dară, pe acesta şi 
foloseşte-l ca slugă la biserică! 

Şi bătrâna, care era căpetenia paznicelor de la biserică, 
îi mulţumi regelui şi, pe când Măria Sa ieşea din sală lao- 
laltă cu vizirii lui spre a purcede la botezul de sânge al 
domniţei, bătrâna îl luă pe tânărul Nur. Şi, fermecată de 
frumuseţea lui, îl duse fără de zăbavă la biserică. 

Acolo bătrâna îi porunci lui Nur să se dezbrace şi îi 
aduse o haină lungă şi neagră, un potcap lung de popă, un 
văl mare, negru, pe care să şi-l pună peste acel potcap, un 
patrafir şi un brâu lat. Şi îl îmbrăcă ea însăși, ca să-l învețe 
cum trebuie să facă; şi îi spuse sfaturile de trebuinţă, ca 
să-şi îndeplinească aşa cum se cuvine slujba la biserică. 
Şi, vreme de şapte zile în şir, îi veghe munca şi îl îndemnă 
să se străduiască, pe când el se jeluia în inima lui de drept- 
credincios că e silit să facă o slugărie ca aceea în slujba ne- 
credincioşilor. 

Or, în seara celei de a şaptea zile, bătrâna îi spuse lui 
Nur: 

— Află, fiul meu, că peste câteva clipite domniţa 
Mariam, care a fost curățată prin botezul de sânge, are să 
vină la biserică să-şi petreacă noaptea toată în rugăciune, 
ca să i se ierte astfel blestemăţiile. Te înştiinţez, aşadar, de 
venirea ei, pentru ca, atunci când eu m-oi duce să mă culc, 
tu să stai la uşă ca să îndeplineşti orice slujbă pe care s-ar 
putea să ţi-o ceară, ori ca să mă chemi la caz că ea ar cădea 
leşinară de căință din pricina păcatelor ce le-a săvârşit. Ai 
priceput? 

Şi Nur, cu ochii scăpărând, răspunse: 

— Priceput, o, stăpână a mea! 

Estimp, domnița Mariam, îmbrăcată în negru din 
creştet până-n talpă, şi cu faţa coperită de un văl negru, 
ajunse în tinda bisericii şi, plecându-se adânc dinaintea 
lui Nur, pe care, din pricina hainelor de pe el, îl socoti un 
popă, intră în biserică, după ce bătrâna paznică îi descuie 
uşa, şi, cu pas domol, se duse la un fel de paraclis lăuntric, 
tare întunecat la înfăţişare. Atunci bătrâna, nevrând s-o 
stânjenească, se grăbi să plece; şi după ce îl dodeli pe Nur 
să vegheze la uşă, se duse să se culce în chilia ei. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute treia noapte 
Spuse: 


„.„ se duse să se culce în chilia ei. 

lar Nur, după ce se încredință că bătrâna paznică 
adormise şi sforăia ca o căpcăună, se strecură în biserică şi 
se duse drept la locul unde se afla domniţa Mariam, şi 
care era un paraclis luminat de o candelă ce ardea dinain- 
tea chipurilor necredinţei (arde-le-ar focul!). Şi intră 
încetişor în paraclisul acela şi, cu un glas tremurând, 
spuse: 

— Eu sunt Nur, o, Mariam! 

Şi domniţa, când auzi glasul mul-iubitului ei, crezu 
dintru-ntâi că visează, pe urmă se aruncă în braţele lui. Şi 
amândoi, tulburaţi până peste poate, începură să se sărute 
în tăcere şi îndelung. Şi, când izbutiră să vorbească, îşi 
povestiră tot ce păţiseră din ziua despărțirii. Şi laolaltă 
înălțară laudă lui Allah, carele îngăduise să se afle iar îm- 
preună. 

După care domnia, spre a sărbători bucuria acelei 
clipe a întâlnirii lor, se grăbi să-şi scoată hainele cele cer- 
nite pe care regina, maică-sa, o silise să le poarte spre a-şi 
aminti necontenit de pierderea fecioriei sale. Şi când se 
dezbrăcă de tot, şezu pe genunchii lui Nur, care la rându-i 
aruncase departe de el rasa şi hainele de popă creştinesc. 
Şi se porniră pe un potop de alinturi nemaipomenite, și 
cum unele asemenea nu mai văzuse vreodată petrecându-se 
locul acela de pierzanie al sufletelor necredincioşilor. Şi 
nu conteniră, cât ţinu noaptea toată, să se dedea, fără de 
niciun fel de oprelişti, celor mai osebite bucurii ale des- 
fătării, dându-și unul altuia dovezile cele mai vădite ale 
dragostei lor vajnice. Şi Nur, în clipa aceea, simţea cum se 
întoarce la viaţă cu atâta năprasnă, încât ar fi putut să 
sugrume, fără de oprire, unul după altul, o mie de popi, 
cu patriarhii lor cu tot! Allah să-i stingă pe păgâni şi să 
dea tărie şi virtute drepr-credincioşilor lui! 

Când, către zori, clopotele bisericii sunară cea dintâi 
chemare a necredincioşilor, domniţa Mariam se grăbi — 
da cu câte lacrimi de jale! — să se îmbrace în hainele ei cer- 
nite; iar Nur, la fel, se îmbrăcă şi el cu hainele necre- 
dinţei (ierte-l Allah, cel carele vede adâncul cugetului, în 
această cruntă anevoinţă în care se află!). Ci, înainte de a 
pleca şi după ce îl mai sărută pentru ultimă oară, domnița 
îi spuse lui Nur: 

— Acuma, o, Nur, după cele mai bine de şapte zile de 
când te afli în această cetate, cunoşti pesemne temeinic 
locurile şi împrejurimile bisericii acesteia? 

Şi Nur răspunse: 

— Da, o, stăpâna mea! 

Ea spuse: 

— Ei bine, atunci ia aminte la vorbele mele şi să nu le 
uiţi! Căci mi-am ticluit în gând un plan care are să ne 
îngăduiască să scăpăm pe totdeauna din ţara aceasta! 
Drept care mâine, la cea dintâi strajă a nopţii, nu ai decât 

să deschizi uşa bisericii care dă înspre mare şi să te duci 
fără de zăbavă pe țărm. Acolo ai să găseşti o corăbioară cu 
zece oameni; iar căpitanul lor, când are să te vadă că vii, 
are să se repeadă să-ţi dea mâna. Ci tu să aștepți să te strige 
pe nume; şi mai ales să nu zoreşti nimic! În ce mă priveşte, 
să nu ai nicio grijă din partea mea: am să pot eu să dau de 
tine fără de nicio supărare. Şi Allah are să ne slobozească 
din mâinile lor. 

Pe urmă, înainte de a-l lăsa singur, mai adăugă: 

— Ci, o, Nur, spre a le face un pocinog cât mai straşnic 
patriarhilor, să nu uiţi să şterpeleşti din vistieria bisericii 
tot ce ai să găseşti mai greu ca preț şi mai uşor ca greutate, 
şi să goleşti, înainte de a pleca, toată cutia în care necre- 
dincioşii îşi pun darurile de aur pe care le aduc căpeteni- 
ilor credinţei acesteia mincinoase. 

Şi domnița, după ce îi ceru lui Nur să spună şi el, vorbă 
cu vorbă, sfaturile pe care i le dăduse, ieși din biserică şi, cu 
ochii tare mohorâţi, se întoarse la palat, unde maică-sa o 
aştepta ca să-i predice căinţa şi lepădarea de bucuriile 
trupului. Ferească-i Allah în veci pe drept-credincioşii săi 
de lepădarea aceea necurată, şi facă el să nu aibă a se căi 
decât de răul săvârşit faţă de aproapele lor! Amin! 

Aşadar, la cea dintâi strajă de noapte, Nur, după ce 
veghe sforăiturile bătrânei căpcăune a bisericii, nu pregetă 
să pună gabja pe toate lucrurile de preţ din vistieria de 
sub pământ şi să golească în brâul lui de popă tot aurul şi 
argintul ce se afla în cutia patriarhilor. Şi, încărcat cu acea 
pradă luată de la necredincioşi, o tuli în graba mare pe 
uşa ce-i fusese arătată, spre țărmul mării. Şi acolo, urmând 
ce-i spusese domniţa, găsi corabia, iar căpitanul, după ce 
îi întinse mâna şi îl chemă pe nume, îl primi cu toată 
dragostea, dimpreună cu povara lui cea de preţ. Şi nu- 
maidecât dădu semnalul de plecare. 

Or, corăbierii, în loc să se supună poruncilor date de 
căpitanul lor şi să dezlege parâmele care ţineau corabia 

legată de stâlpii de pe țărm, începură să cârtească, iar unul 
dintre ei ridică glasul şi spuse: 

— O, căpitane, da tu ştii prea bine că am primit cu 
cotul altfel de porunci de la stăpânul nostru, regele, care 
vrea să-l pornească mâine pe vizirul său cu corabia noas- 
tră, ca să se ducă să-i dovedească pe piraţii musulmani 
care s-au ivit prin preajmă, amenințând s-o răpească pe 
domnița Mariam! 

Căpitanul însă, oțărât până peste poate de împotrivirea 
aceea, strigă: 

— Cine cutează să se împotrivească poruncilor mele? 

Şi, rotindu-şi sabia, reteză dintr-o lovitură capul celui 
care vorbise. Şi sabia lumina, în beznă, roşie de sânge, ca 
o făclie. Însă fapta aceea aprigă nu-i opri pe corăbierii 
ceilalți, oameni dârji, să nu cârtească mai departe, încât 
împărtăşiră cu toții, într-o clipită, sub sabia cea iute ca 
fulgerul, soarta tovarăşului lor, pierzându-și toți zece, unul 
după altul, capul de pe grumaji. Şi căpitanul împinse cu 
piciorul leşurile lor în mare. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute patra noapte 
Spuse: 


Şi căpitanul împinse cu piciorul leşurile lor în mare. La 
sfârşit se întoarse înspre Nur şi, cu un glas poruncitor ce 
nu îngăduia cârtire, ţipă: 

— Yallah! Hai! Desfă parâmele, întinde pânzele şi 
strânge frânghiile, în vreme ce eu am grijă de cârmă! 

Şi Nur, înspăimântat de volnicia aprigului căpitan, 
şi-apoi şi fără vreo armă cu care să se apere şi să încerce să 
scape fugind pe uscat, fu nevoit să se supună şi, măcar că 
nu se pricepea la treburile marinăreşti, îndeplini cât putu 

mai bine munca la frângbhii. Şi corabia, călăuzită de mâna 
hotărâtă a căpitanului la cârmă, se îndepărtă, cu toate 
pânzele umflare, înspre larg şi împinsă de vântul priel- 
nic, puse cap către Al-Iskandaria. 

În vremea aceasta, bietul Nur se căina în sufletul său, 
fără a cuteza să se plângă deschis faţă de căpitanul cel băr- 
bos care se uita la el cu nişte ochi strălucitori; și îşi zicea: 
„Ce năpastă s-a abătut pe capul meu tocmai când so- 
coteam că necazurile s-au isprăvit! Şi fiecare nenorocire e 
mai rea decât cea de dinaintea ei! Baremi de-aş pricepe 
ceva din toate astea! Şi-apoi, ce-am să mai pățesc şi cu 
insul ăsta amarnic? Fără de nicio îndoială că n-am să mai 
ies viu din mâinile lui!“ Şi se lăsă aşa mai departe dus de 
gânduri negre, cât ţinu noaptea toată, veghind pânzele şi 
saulele. 

Dimineaţa, cum se aflau în fața unei cetăţi unde 
urmau să tragă la țărm spre a năimi câțiva corăbieri, căpi- 
tanul se ridică deodată, cuprins parcă de un mare zbu- 
cium, şi îşi aruncă mai întâi turbanul la picioare. Pe urmă, 
întrucât Nur, uluit, se uita la el fără să priceapă nimic, 
izbucni în râs şi, cu amândouă mâinile îşi smulse barba şi 
mustăţile, și pe dată se schimbă într-o fetişcană ca luna 
când se ridică peste mare. Şi Nur o cunoscu pe domnița 
Mariam. Şi de îndată ce tuburarea i se potoli, se aruncă la 
picioarele ei, până peste poate de minunat şi de bucuros, 
şi îi mărturisi că fusese cuprins de o mare spaimă din 
pricina acelui căpitan cumplit care făcea să zboare aşa de 
uşor capetele oamenilor de pe grumaji. Şi mult mai râse 
domnița Mariam de spaima lui; şi, după ce se sărutară, 
fiecare se grăbi să se aştearnă iarăşi pe muncă spre a intra 
în portul cetăţii. Şi, de cum ajunseră pe uscat, luară în 
slujba lor câțiva corăbieri, şi plecară pe mare departe. Iar 
domnița Mariam, care se pricepea la tainele năieritului şi 
cunoştea drumurile mării și bătaia vântului şi a apelor, 
dădu mai departe poruncile de trebuință, ziua întreagă, 

cât ţinu drumul. Dar când se lăsă noaptea nu pregetă să 
se ducă şi să se culce lângă preaiubitul ei Nur, şi să 
deguste cu el, în reveneala mării, sub cerul gol, toate 
desfătările dragostei. Allah să-i apere şi să-i țină şi să spo- 
rească asupra lor hatârurile lui! 

Or, Allah le hărăzi, până la sfârşitul călătoriei, o plutire 
fără de necazuri, și în curând zăriră Columna Fanaru- 
lui. Şi după ce corabia fu legată la țărm în port, iar oa- 
menii de pe corabie coborâră pe uscat, Nur îi spuse 
domniţei Mariam: 

— Iacătă-ne, într-un sfârşit, pe pământ musulman! 
Aşteaptă numai o clipă aici, până mă duc să-ţi cumpăr ce 
îți trebuieşte ca să intri în cetate aşa cum se cuvine, căci 
văd că nu ai nici rochie, nici iaşmac, nici papuci! 

Şi Mariam răspunse: 

— Da, du-te să-mi cumperi toate astea, da să nu 
zăboveşti prea mult până să te întorci! 

Şi Nur cobori pe uscat, ca să cumpere lucrurile ace- 
lea. Şi-atâta cu ei! 

Ci, în ceea ce îl priveşte pe regele frâncilor din 
Constantinia, iacătă! A doua zi, de cu zori, după plecarea 
la ceas de noapte a domniţei Mariam, i se aduse vestea că 
fata pierise și nu i se putu da niciun alt amănunt, afară 
doar că fusese să-şi facă rugăciunile în biserica cea mare a 
patriarhiei. Ci tot atunci veni şi îngrijitoarea cea bătrână 
să-i aducă ştirea că sluga cea nouă de la biserică pierise şi, 
îndată după aceea, i se vesti şi fuga din port a corăbiei 
celei mMicuţe, şi moartea celor zece năieri, ale căror leşuri 
fuseseră găsite pe țărm descăpăţânate. Şi regele frâncilor, 
fierbând de turbarea strânsă în pântece, cugetă vreme de 
un ceas, după care spuse: 

— Dacă acea corabie a mea a pierit, nu mai încape nicio 
îndoială că a fost luată de fata mea! 

Şi, pe loc, porunci să vină la el căpitanul portului şi 
vizirul cel chior şi şchiop, şi le spuse: 

— Aţi auzit ce s-a întâmplat! Or, fata mea, fără de nicio 
îndoială, trebuie să se fi îndreptat înspre țările musulmane 
să-şi caute hăndrălăii. Dacă, dar, nu mi-o aduceţi îndărăr, 
vie ori moartă, nimica nu are să vă mai scape la rându-vă 
de ţeapa care vă aşteaptă! La drum! 

Atunci vizirul cel bătrân şi chior şi şchiop, precum şi 
căpitanul portului armară degrabă o corabie şi o îndrep- 
tară în zbor, fără de zăbavă, înspre Al-Iskandaria unde 
ajunseră la acelaşi ceas cu cei doi fugari. Şi cunoscură nu- 
maidecât corabia cea micuță, trasă în port. Şi o zăriră, ca 
să nu mai aibă vreo îndoială, şi pe domniţa Mariam stând 
pe o grămadă de parâme pe punte. Şi pe dată porunciră 
să coboare într-o luntre o ceată de oameni înarmaţi, care 
se strecurară pe nesimţite la corabia fugară, izbutiră s-o 
înşface pe domniţă pe neaşteptate, o legară belci şi o 
duseră pe puntea lor, după ce dădură foc corăbiei celei 
micuțe. Şi, fără a mai zăbovi, se întoarseră în larg şi puseră 
cap spre Constantinia, unde fură destul de norocoşi să 
ajungă fără de niciun necaz. Şi zoriră să se ducă şi s-o dea 
pe domnița Mariam tatălui său, regele. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute cincea noapte 
Spuse: 


Şi zoriră să se ducă şi s-o dea pe domniţa Mariam 
tatălui său, regele. 

Când o văzu pe fiică-sa şi când ochii lui se aţintiră în 
ochii ei, regele frâncilor nu putu să-şi stăpânească furtuna 
simțămintelor şi, aplecându-se peste jeţ, cu pumnul 
întins, strigă: 

— Vai de tine, fată blestemată! De bună seamă că 
te-ai lepădat de credința străbunilor tăi, dacă ţi-ai părăsit 

aşa casa părintească şi te-ai dus să cauţi adăpost la 
necredincioşii care te-au despecerluit! Hotărâr, numai 
moartea ar putea să mai spele ocara pe care ai adus-o 
numelui creştin şi cinstei neamului nostru! Ah, ticăloaso, 
găteşte-te să fii spânzurată la ușa bisericii! 

Ci domniţa Mariam, departe de a se tulbura, răspunse: 

— Tu, tată, ştii ce suflet deschis am eu. Or, nu sunt 
vinovată, aşa cum mă crezi. Oare ce păcat am săvârşit dacă 
am vrut să mă întorc la un pământ pe care soarele îl scaldă 
în razele lui şi unde bărbaţii sunt puternici şi tari de 
vârtute? Şi ce să fi rămas să fac printre popii şi jugăniții 
de-aici? 

La vorbele acestea, mânia regelui ajunse până peste 
poate, şi răcni către gealaţii lui: 

— Luaţi-o de dinaintea ochilor mei pe fata asta păcă- 
coasă şi duceţi-o de-o daţi morţii celei mai crunte! 

Şi pe când călăii se pregăteau s-o înşface pe domniţă, 
vizirul cel bătrân şi chior veni şchiopătând până dinaintea 
tronului şi, după ce sărută pământul dintre mâinile 
regelui, spuse: 

- O, rege al vremurilor, îngăduie robului rău să 
rostească o rugăminte înainte de moartea domniței! 

Regele spuse: 

— Grăieşte, o, vizire al meu bătrân şi credincios, o, stâlp 
al creştinătăţii! 

Şi vizirul spuse: 

— Află, o, Măria Ta, că robul tău cel nevrednic este de 
tare multă vreme îndrăgostit de farmecele domniței! 
Drept aceea vin acuma să te rog să n-o dai morţii şi, ca 
singură răsplată pentru multele dovezi de credinţă ale 
mele față de rosturile scaunului Domniei Tale şi ale creş- 
tinătății, să mi-o dai de soţie. Şi-apoi eu sunt atâta de urât, 
încât căsătoria aceasta, care pentru mine însemnează un 
hatâr, ar putea sluji totodată şi ca osândă pentru greşelile 
domniţei! Pe deasupra, mă îndatorez s-o ţin încuiată în 

afundul casei mele, ferită de aci înainte de orice putință de 
fugă şi de orice căutare a musulmanilor! 

Dacă auzi vorbele acestea ale vizirului său, regele spuse: 

— Nu este nicio piedică! Da ce ai să faci tu, o, sărma- 
nule, cu jarul acesta aprins de la focul iadului? Şi nu te 
temi de urmările cele încornoroase ale unei căsătorii ca 
acestea! Pe Mesia! eu, în locul tău, aş sta multă vreme cu 
degetul în gură ca să cuget la o treabă atâta de amarnică! 

Ci vizirul răspunse: 

— Pe Mesia! nu-mi fac nicio amăgire în privința aceasta, 
şi ştiu întru totul cât de amarnică-i împerecherea noastră. 
Da am să ştiu eu să mă port cu destulă înțelepciune ca 
s-o împiedic pe soția mea să se dedea la destrăbălări scâr- 
bavnice! 

Şi regele frâncilor, izbucnind în râs la aceste vorbe, se 
cutremură în jeţul lui şi îi spuse vizirului cel bătrân: 

— O, moşneag boşorog, tare-aş vrea să văd cum îţi cresc 
în frunte doi colți de elefant! Da te prevestesc că dacă ai 
s-o laşi pe fiică-mea să scape din palatul tău, ori dacă n-ai 
s-o împiedici să mai adauge vreo năzbâtie la năzbâtiile cele 
care au adus atâta ocară numelui nostru, are să-ți zboare 
capul de pe umeri! Numai cu înţelegerea aceasta îţi dau 
învoirea mea! 

Şi bătrânul vizir primi târgul şi sărută picioarele 
regelui. Numaidecât popii, călugării şi patriarhii, pre- 
cum şi toți dregătorii creştinătăţii, fură vestiți despre 
căsătoria pusă la cale. Şi, cu prilejul acesta, se dădură 
ospeţe mari la palat. Iar când petrecerile se sfârşiră, vizirul 
cel bătrân şi îngrețoşător intră în odaia domniţei. 
Oprire-ar Allah urâciunea să aducă vreo prihană strălu- 
cirii! Şi facă el ca porcul acela împuţit să-şi deie sufletul 
până s-ajungă a murdări lucrurile cele neîntinate! 

Da o să ne mai întoarcem la el! 

Estimp, Nur, care coborâse pe uscat să cumpere 
lucrurile cele de trebuință pentru îmbrăcatul domniței, 


A şapte sute cincea noapte 65 


când se întoarse cu iaşmacul şi rochia şi o pereche de 
papuci din piele galbenă, ca portocala, văzu o mulțime 
mare ce se ducea şi se întorcea din port. Şi întrebă care-i 
pricina acelei forfoteli; şi i se spuse că năierii de pe o cora- 
bie frâncă năvăliseră pe neaşteptate asupra unei corăbii 
trase nu departe de acolo şi îi dăduseră foc, după ce răpi- 
seră o fată ce se afla pe acea corabie. Şi, la ştirea aceea, Nur 
se schimbă deodată la chip şi căzu la pământ fără de 
simţire. 

După o bucată de vreme, când se deşteptă din pieire, 
le povesti celor de fază trista lui întâmplare. Ci nu are 
niciun rost s-o mai spunem o dată. Şi toți începură să-l în- 
vinuiască pentru purtarea lui şi să-i arunce un potop de 
dojeni, spunându-i: 

— Nu ai decât ceea ce ţi se cuvine! De ce ai lăsat-o sin- 
gură? Ce nevoie aveai să te duci să-i cumperi iaşmac şi 
papuci noi din piele galbenă ca portocala? Au nu putea să 
coboare pe uscat cu hainele ei cele vechi şi să-şi acopere 
faţa, până una alta, cu o bucată de pânză de corabie sau cu 
orice altă cârpă? Asta-i, pe Allah! nu ai decât ce ţi se 
cuvine! 

Estimp, veni acolo şi un şeic, care era stăpânul hanu- 
lui în care şezuseră Nur şi domniţa când se întâlniseră în- 
tâia oară. Şi îl cunoscu pe bietul Nur şi, dacă îl văzu într-o 
stare atâta de jalnică, îl întrebă care-i pricina. Şi când află 
toată povestea, îi zise: 

— Horărât! iaşmacul era cu totul şi cu totul de prisos; 
şi tot aşa şi rochia cea nouă, şi papucii cei galbeni! Da şi 
mai de prisos ar fi acuma să mai vorbim despre asta. Hai 
cu mine, fiul meu! Eşti tânăr şi, în loc să plângi ca o 
femeie şi să te laşi pradă deznădejdii, eşti dator să te 
foloseşti mai degrabă de tinereţea şi de voinicia ta. Gata! 
Neamul fetelor frumoase încă nu s-a stins în ţara noastră! 
Şi-o să izbutim noi să-ţi găsim o egipteancă frumoasă şi 

pricepută care, fără de nicio îndoială, are să te despă- 
gubească şi să te mângâie... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şasea noapte 


Urmă: 


„.. Şi-o să izbutim noi să-ţi găsim o egipteancă fru- 
moasă şi pricepută care, fără de nicio îndoială, are să te 
despăgubească şi să te mângâie de pierderea acelei dom- 
niţe frânce! 

Nur însă, plângând necontenit, răspunse: 

— Nu, pe Allah, o, bunule unchi al meu, nimica nu are 
să mă poată despăgubi de pierderea domniţei, nici să mă 
facă să-mi uit durerea. 

Şeicul întrebă: 

— Da ce să mai faci acuma? Corabia s-a dus cu dom- 
niţa, iar lacrimile tale nu au nicio putere! 

El spuse: 

— Tocmai de-aceea vreau să mă întorc în cetatea regelui 
frâncilor şi s-o scot de acolo pe iubita mea! 

EI spuse: 

— Ah, fiul meu, nu da ascultare îndemnurilor sufletu- 
lui tău neînfricat! Dacă ai izbutit s-o scapi întâia dată, ia 
bine seama la cea de a doua încercare, şi nu uita de prover- 
bul care spune: „Oul prea adesea aruncat, nu scapă 
nevătămat!“ 

Ci Nur răspunse: 

— Îți mulțumesc, unchiule, pentru sfaturile tale cuminţi, 
da pe mine nimica nu mă sperie şi nimica nu are să mă 
împiedice să mă duc s-o dobândesc iarăşi pe iubita mea, 
chiar de-o fi să-mi primejduiesc de moarte sufletul cel 
scump! Şi cum, din voia sorții, se afla în port o corabie 

gata să-şi desfăşoare pânzele înspre insulele frâncilor, 
tânărul Nur se îmbarcă degrabă pe ea; şi ancora fu ridicată 
numaidecât. 

Or, şeicul, stăpânul hanului, mare dreptate avusese 
când îl îndemnase pe Nur să se gândească î în ce dârdoră de 
primejdii are să se arunce fără de nicio socoteală. Întrucât 
regele frâncilor, după năzbâtia din urmă a fiică-sii, se jurase 
pe Mesia şi pe cărțile păcătoşeniei că are să stingă de pe 
fața pământului şi a mărilor neamul musulmanilor, şi 
poruncise să se gătească de război o sută de corăbii care să 
pornească să dea piept cu vasele musulmanilor şi să pusti- 
ască țărmurile şi să semene peste tot prăpădul, măcelul şi 
moartea. Aşa că în clipa când corabia pe care se afla Nur 
intra în apele insulelor, fu întâmpinată de unul dintre acele 
vase de război şi luată, prinsă şi dusă în portul regelui frân- 
cilor, chiar în ziua dintâi a petrecerilor ce se desfăşurau 
întru sărbătorirea nunții vizirului cel chior cu domnița 
Mariam. Şi regele, ca să sărbătorească mai falnic acele pe- 
treceri şi ca să-şi potolească zăcăşia din suflet, porunci să fie 
ucişi în ţeapă toți musulmanii prinşi. 

Se îndeplini, dar, porunca aceea năprasnică; şi toți 
prinşii, unul după altul, fură traşi în țeapă dinaintea porții 
unde avea loc nunta. Şi nu mai rămăsese decât tânărul 
Nur, când regele, care împreună cu toată curtea lui se afla 
de faţă la acea osândă, se uită la el cu luare-aminte şi spuse: 

- Nu ştiu, da, pe Mesia! tare socot că tânărul acesta 
este tânărul pe care l-am dăruit nu de mult paznicei de la 
biserică! Cum de se află aici, după ce a fugit o dată? 

Şi adăugă: 

— Ha! Ha! să fie tras în țeapă pentru vina de a fi fugit! 

Ci în clipita aceea, vizirul cel chior înaintă şi spuse 
regelui: 

— O, rege al vremilor, am făcut şi eu un jurământ! Şi 
anume, să jertfesc la poarta palatului meu, spre a cobori 
binecuvântarea asupra căsniciei mele, trei tineri musulmani! 

Mă rog ţie, dă-mi putinţa de a-mi îndeplini jurământul şi 
lasă-mă să aleg trei prinşi de la corabia cu prinşi de război! 

Şi regele zise: 

— Pe Mesia! n-am ştiut de jurământul rău! Că ţi-aş fi 
dăruit nu doar trei, ci treizeci de prinşi! Nu mi-a mai rămas 
decât acesta de-aici; ia-l, până ce or mai fi aduşi alții! 

Şi vizirul îl luă pe Nur, gândind să-şi spele cu sângele 
lui pragul palatului; ci, după ce cugetă că jurământul său 
nu ar fi îndeplinit cu totul dacă nu i-ar jertfi pe toţi cei trei 
musulmani deodată, porunci ca tânărul Nur, pus în 
lanţuri, să fie aruncat în grajdul palatului, unde, până una 
alta, gândea să-l lase chinurilor foamei şi setei. 

Or, vizirul cel chior avea în grajdul lui doi cai gemeni, 
de o frumuseţe vrăjită, din cel mai ales soi de Arabia, şi ai 
căror strămoşi erau trecuţi pe un înscris, iar înscrisul era 
agăţat la gâtul lor într-o punguţă legată cu un lanţ de 
peruzele şi de aur. Un cal era alb ca o porumbiţă şi se 
numea Sabik, iar celălalt era negru ca un corb şi se numea 
Lahik. Şi amândoi caii aceia erau vestiți printre frânci şi 
printre arabi, şi stârneau pizma regilor şi a sultanilor. Ci 
unul dintre cai avea o pată de albeaţă pe ochi; şi nici 
iscusinţa celor mai iscusiţi potcovari nu izbutise să facă 
albeaţa să piară. Şi vizirul cel chior se străduise şi el să o 
tămăduiască, întrucât era meşter la leacuri şi la doftoriceli; 
da nu făcuse decât să înrăutățească şi mai mult beteşugul 
şi să sporească întinderea petei. 

Încât atunci când Nur, dus de vizir, ajunse în grajd, 
băgă de seamă pata de pe ochiul calului şi zâmbi a râde. 
lar vizirul îl văzu că zâmbeşte şi îi zise: 

— O, musulmanule, de ce zâmbeşti? 

EI spuse: 

— Din pricina petei de pe ochiul calului! 

Vizirul zise: 

— O, musulmanule, ştiu că oamenii din neamul tău sunt 
zare iscusiţi la cai şi că se pricep mai bine decât noi la 
meşteşugul de a-i îngriji! Oare din pricina aceasta zâmbeşti? 

Şi Nur, care chiar că se pricepea de minune să vindece 
beteşugurile cailor, răspunse: 

— Tu zici! Nu se află nimenea în toată împărăția creş- 
tinilor care să ştie tămădui calul acesta! Ci eu pot să-l vin- 
dec! Ce mi-ai dărui dacă mâine ţi-ai găsi calul cu nişte 
ochi sănătoşi ca ai unei gazele? 

Vizirul răspunse: 

— Ţi-aş dărui viaţa şi slobozenia, şi te-aş face pe loc 
căpetenie peste grajdurile mele şi vraci al palatului! 

Nur spuse: 

— Dacă-i aşa, dezleagă-mă! 

Şi vizirul dezlegă lanţurile care ferecau mâinile lui Nur; 
şi Nur, numaidecât, luă nişte seu, nişte ceară, nişte var şi 
nişte usturoi, le mestecă bine cu zeamă tare de ceapă, şi 
făcu o alifie cu care obloji ochiul bolnav al calului. După 
care se culcă pe patul de scânduri din grajd şi îi lăsă lui 
Allah grija zviduirii albeţei de pe ochiul calului. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptea noapte 
Urmă: 


După care se culcă pe patul de scânduri din grajd şi îi 
lăsă lui Allah grija zviduirii albeţei de pe ochiul calului. 

A doua zi dimineaţa, vizirul cel chior veni chiar el, 
şchiopătând, să dea jos alifia. Şi uimirea şi bucuria lui fură 
până peste poate când văzu ochiul calului limpede ca 
lumina dimineţii. Şi fericirea lui fu atâta de nemărginită, 
încât îl îmbrăcă pe Nur chiar cu mantia lui şi îl numi pe 
loc căpetenie peste grajdurile sale şi peste vracii cailor de 

la palat. Şi îi hotărî ca locuință odăile de deasupra graj- 
durilor, față în față cu chiar iatacurile lui şi de care nu le 
despărțea decât curtea. După care se duse să ia parte la 
petrecerile ce se dădeau pentru nunta domniţei. Şi habar 
n-avea că omul nu scapă în veci de ursita lui, şi nu ştia ce 
lovituri păstrează soarta pentru aceia care dintru început 
sunt meniţi să slujească de pildă neamurilor! 

Or, aşadar, ajunseră în cea de a şaptea zi de ospețe, şi 
iacătă şi seara când moşneagul cel slut tocmai trebuia să 
intre s-o ia în stăpânire pe domniţă. (Izgonit fie Cel- 
Rău!) Or, domniţa tocmai sta sprijinită în coate la 
fereastră şi asculta cele de pe urmă vuiete şi strigăte ce se 
ridicau în cinstea ei. Şi, tare tristă, se gândea la iubitul ei 
Nur, flăcăul cel voinic şi frumos de la Egipt, care îi 
culesese floarea fecioriei. Şi o mare jale îi scălda sufletul, 
la amintirea aceea, şi făcea să i se ridice lacrimile în ochi. 
Şi îşi zicea: „Hotărât! n-am să mă las atinsă niciodată de 
bătrânul cel îngreţoşător! Mai degrabă îl omor, şi pe urmă 
mă arunc pe fereastră în mare!“ Şi, pe când se lăsa cuprinsă 
de amărăciunea acelor gânduri, auzi sub ferestrele ei un glas 
frumos de flăcău care cânta, în înserate, nişte stihuri 
arăbeşti despre despărţirea celor ce se au dragi. Or, era 
chiar Nur, care, la ceasul acela, sfârşind de dat cele de pe 
urmă îngrijiri cailor, se suise în iatacul său şi se așezase şi 
el cu coatele pe fereastră, ca să se gândească la iubita lui. 
Şi cânta vorbele acestea ale poetului: 


Ab, fericire dusă! 

Pe urme-ţi am venit, 
Departe de pământul 
Străbun şi fericit, 

În ţara asta crudă, 

Pe căile-i străine, 

Cu amăgirea sfântă 
Că am să dau de tine. 
Ab, vai de mine, vai! 


A şapte sute şaptea noapte 71 


Iar simţurile mele, 

De-al amăgirii dor, 

Te recunosc, iubito, 

Te strigă-n graiul lor, 

În tot ce-i gingăşie 

Si mi se-arată-n cale, 

În tot ce-mi pare-un farmec 
Din farmecele tale. 

Ab, vai de mine, vai! 


Când undeva departe 
Un fluier plânge stins, 
Și când îi dă răspunsuri 
Lăuta, dinadins, 

Curg lacrimile mele 
Topite de suspine, 

Și gândul meu visează 
La mine şi la tine. 

Ah, vai de noi, vai, vai! 


Auzind cântecul acela în care iubitul inimii ei îşi măr- 
turisea simțămintele dragostei lui credincioase, domnița 
Mariam cunoscu numaidecât glasul şi fu cuprinsă de o 
tulburare până peste poate. Ci, cum era înţeleaptă şi 
iscusită, ştiu să se stăpânească şi să nu se dea de gol faţă 
de însoţitoarele care o înconjurau, şi începu prin a le 
ruga s-o lase singură. Pe urmă luă o hârtie şi un calam şi 
scrise cele ce urmează: 


„În numele lui Allah cel Atoatedătător şi Atoatefăcător! 
Și toate celelalte! Pacea lui Allah fie cu tine, o, Nur, pre- 
cum şi mila şi binecuvântarea lui! 

Vreau să-ți spun că roaba ta Mariam ţi se închină şi arde 
de dorul de a se vedea iarăşi laolaltă cu tine! Ascultă, dar, ce 
îți spune ea aici, şi fă ceea ce îţi poruncește. 

La întâia strajă de noapte, la ceasul prielnic îndră- 
gostiților, ia cei doi cai, Sabik şi Labik, şi du-i afară din 
cetate, dincolo de poarta Sultania, unde ai să mă aștepți. Și 
dacă te-o întreba careva unde duci caii, tu să răspunzi că îi 
duci la plimbare!“ 


Pe urmă împături scrisoarea, o legă într-o basma de 
mătasă şi flutură basmaua la fereastră, înspre Nur. Şi când 
văzu că el o băgase de seamă şi că vine într-acolo, aruncă 
basmaua pe fereastră. Şi Nur luă basmaua de jos, o desfăcu 
şi găsi în ea scrisoarea, pe care o citi, pe urmă o duse la 
buze şi la frunte, în semn de învoire. Şi alergă la grajduri, 
unde aşteptă cu cea mai mare nerăbdare straja dintâi a 
nopţii. Atunci, puse şaua pe cei doi cai de soi ales și ieşi 
afară din cetate, fără ca pe drum să fie supărat de cineva. 
Şi o aşteptă pe domniţă la poarta Sultania, ţinând cei doi 
cai de căpăstru. 

Or, tocmai la ceasul acela, când petrecerile se sfârşiseră 
şi se lăsa noaptea, chiorul de moşneag cel atâta de slut şi 
de îngreţoşător intrase în odaia domniței, ca să săvârşească 
ceea ce avea de săvârşit. Şi domniţa Mariam, tremurând 
de scârbă, atâta de silos era la înfăţişare, îl văzu intrând. Ci 
întrucât fata îşi avea o socoteală a ei de urmat, pe care nu 
vroia s-o zădărnicească, se strădui să-şi stăpânească simţă- 
mintele de scârbă şi, ridicându-se în cinstea moşneagului, 
îl pofti să stea lângă ea pe divan. Iar bătrânul cel şchiop îi 
zise: 

— O, doamnă a mea, tu eşti mărgăritarul Răsăritului şi 
al Apusului, şi numai la picioarele tale am să mă închin! 

lar domnia răspunse: 

— Fie! da să curmăm cu laudele. Unde-i demâncarea? 
Mi-e tare foame şi, înainte de toate, se cade a începe să 
mâncăm! 

Numaidecât bătrânul îşi chemă robii şi, într-o clipită, 
fură aduse tăvile pline cu bunătăţurile cele mai rare şi mai 

alese, făcute din tot ce zboară în văzduhuri, înoată în ape, 
umblă pe pământuri şi creşte în pomii din livezi şi în 
copăceii din tufărişuri. Şi amândoi începură să mănânce 
laolaltă; iar domniţa se silea să-l îmbie cu bucate; şi 
bătrânul era vrăjit de grijile ei şi se umfla în piept şi se bu- 
cura că o să-şi ajungă scopurile mai uşor decât gândise. 
Ci deodată se prăvăli pe spate, cu capul mai greu decât 
picioarele, fără de simţire. Căci domniţa izbutise să-i 
arunce în cupă pe sub mână un strop de bang marocan în 
stare să doboare un elefant şi să facă să-şi amestece 
înălțimea cu lățimea. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute opta noapte 
Spuse: 


... un strop de bang marocan în stare să doboare un 
elefant şi să facă să-şi amestece înălțimea cu lăţimea. 

Slavă lui Allah carele nu-i îngăduieşte urâciunii să 
întineze ceea ce este curat! Când îl văzu pe vizir că se 
prăvăleşte ca un porc umflat, domniţa Mariam se ridică 
pe clipă pe dată, luă doi saci pe care îi umplu cu neste- 
mate şi cu giuvaieruri, înşfăcă o spadă cu lama călită în 
sânge de lei, şi-o prinse la brâu, se învălui cu o maramă şi, 
cu ajutorul unei frânghii, se lăsă să lunece pe fereastră în 
curte, iar de acolo fără a fi zărită de nimeni, ieşi din palat şi 
fugi înspre poarta Sultania, unde ajunse fără de niciun 
necaz. Şi de cum îl văzu pe Nur, alergă la el şi, fără a-i lăsa 
răgaz nici măcar s-o sărute, sări pe calul Lahik şi îi strigă lui 
Nur: 

— Incalecă pe Sabik, şi după mine! 

Şi Nur, lăsând la o parte orice alt gând, sări la rându-i pe 
cel de-al doilea cal şi îl slobozi în goana mare, spre a o 

ajunge din urmă pe iubita lui, care era de mult departe. 
Şi goniră aşa toată noaptea până în zori! 

Când socoti că pusese-o depărtare destul de mare între 
ei şi cei care s-ar fi putut să-i urmărească, domniţa se învoi 
să se oprească o clipă ca să se hodinească şi să dea răgaz 
harnicilor bidivii să-şi mai tragă sufletul. Şi cum locul 
unde poposiseră era tare frumos, cu pajişti verzi, cu 
umbră, cu pomi roditori, cu flori şi cu ape curgătoare, şi 
cum prospeţimea acelui ceas îi îmbia la mulțumirea cea 
dulce, se simţiră fericiţi că puteau, într-un sfârşit, să se 
aşeze unul lângă altul, în tihna acelor locuri, şi să-şi 
povestească între ei tot ce pătimiseră cât fuseseră 
despărțiți. Şi, după ce băură din apa aceluiași izvor şi se 
înviorară cu poame culese din acelaşi pom, îşi făcură 
spălările cele de datină şi se lăsară unul în brațele celuilalt, 
proaspeți, voioşi şi drăgăstoşi. Şi, dintr-o bucată, îndrep- 
tară toată vremea pierdută în post. Pe urmă, răpiți de 
dulceaţa văzduhului şi de liniştea locului, se lăsară 
furaţi de somn, sub mângâierile adierii de dimineață. 

Or, şezură aşa adormiţi până pe la amiază şi nu se 
deşteptară decât când auziră pământul bubuind sub nişte 
izbituri parcă de mii de copite. Şi deschiseră ochii şi 
văzură ochiul soarelui întunecat de un vârtej de pulbere 
şi, din vâlvora prafului acela, țâşneau fulgere ca dintr-un 
cer furtunos. Şi cunoscură în curând tropotul cailor şi 
zăngănitul armelor. Or, era o oaste întreagă, care se luase 
pe urmele lor! 

Cu adevărat, în dimineaţa acelei zile, regele frâncilor se 
sculase de cu zori ca să se ducă el însuşi să afle veştii 
despre domniţă, fiica lui, şi să se liniştească în privința 
acesteia. Întrucât el era departe de a se simţi fără de griji 
faţă de împlinirea căsătoriei domniţei cu un bătrân a cărui 
vlavie de bună seamă că de mult trebuie să se fi topit. 
Însă uimirea lui ajunse până peste poate când n-o găsi pe 
fiica-sa şi când îl văzu pe vizir întins pe jos, lipsit de 

simţire şi cu capu-ntre picioare. Şi cum regele vroia mai 
întâi de toate să afle ce-i cu domnița, turnă nişte oţet în 
nasul vizirului, care îşi căpătă pe dată folosinţa simţurilor. 
Şi regele, cu un glas înfricoşător, răcni: 

— O, blestematule, unde este fiica mea Mariam, soţia ta? 

E] răspunse: 

— O, Măria Ta, nu ştiu! 

Atunci regele, plin de mânie, îşi trase spada şi, dintr-o ful- 
gerătură, despică în două capul vizirului; şi spada răzbi, 
strălucind, prin fălcile chiorului. Allah aşeze-i pe veci su- 
fletul păcătos în catul cel mai de la urmă al gheenei! 

Tor atunci năvăliră şi grăjdarii, tremurând, să-i aducă 
regelui vestea că vraciul cel prospăt al cailor pierise, 
precum şi bidiviii Sabik şi Lahik. Şi regele nu mai avu nicio 
îndoială că fiică-sa fugise cu căpetenia grajdurilor, şi 
numaidecâr strigă să vină la el cei dintâi dintre cei trei 
patrici ai săi şi le porunci să treacă fiecare în fruntea a câte 
trei mii de oameni şi să-l însoţească în căutarea fiicei sale. 
Şi adăugă pe lângă oastea aceea pe patriarh şi pe mai-marii 
de la curtea sa, se aşeză el însuşi în fruntea oștilor, şi purcese 
pe urmele fugarilor, pe care îi ajunse în pajiştea cu pricina. 

Şi, când văzu oastea apropiindu-se, domnița Mariam 
sări pe cal şi strigă către Nur: 

— Vreau, o, Nur, să stai deoparte, întrucât am să-i 
lovesc eu singură pe vrăjmaşii noştri, şi să te apăr şi să mă 
apăr împotriva lor, măcar de-ar fi ei nenumărați ca firele 
de nisip! 

Şi rotindu-şi spada, ticlui versurile acestea: 


Vreau astăzi să-mi arăt puterea, 
Și vitejia vreau s-arăt! 

Pe toți vrăjmaşii mei de-a valma 
Să-i dau amarului prăpăd! 

Să spulber până-n temelie 

Şi frânce lănci şi metereze! 

Și capete de-oşteni năprasnici 
Cumplita-mi spadă să reteze! 
Ca noapiea-i calul meu cu care 
M-arunc în luptă, fără frică; 
lar vitejia mea-i ca ziua 

Când zorii limpezi se ridică! 


Urmarea la ce spun acuma 

Se va vedea chiar azi: căci sunt 
O călăreață ne-nficată 

Cum nu e alta pe pământ! 


Ea spuse acestea şi se aşeză în fruntea armatei tatălui 
său... 


În clipita aceasta a istorisirii sale, Șeherezada văzu că se 
luminează de ziuă şi, sfoasă, tăcu. 


Dar când fu cea de a şapte sute noua noapte 
Spuse: 


... Când prințesa născoci aceste versuri, se aşeză în 
fruntea armatei tatălui său. Iar regele o văzu cum venea, 
rotindu-şi ochii ca de argint-viu. Şi strigă: 

— Pe credinţa în Mesia! este destul de smintită ca să ne 
înfrunre! 

Şi opri mersul oştilor şi ieşi singur înaintea fiică-sii, 
strigând la ea: 

— O, Rică a stricăciunii! iacătă că îndrăzneşti să mă 
înfrunţi şi să te arăţi gata să loveşti oastea frâncilor! O, 
smintito, au tu te-ai dezbrăcat de orice ruşine şi te lepezi 
de credinţa părinţilor tăi? Şi nu ştii că, dacă nu te supui 
îndurării mele, te aşteaptă moartea neabătută? 

Ea răspunse: 

— Ceea ce a trecut s-a dus şi nu se mai întoarce! Şi 
aceasta-i o taină a legii musulmane! Cred într-unul singur 
Allah şi în Mahomed, trimisul lui cel binecuvântat, fiul 
lui Abdallah! Şi n-am să mă lepăd în veci de credința 
mea şi de dragostea mea faţă de flăcăul din Egipt, de-ar fi 
să sorb pentru aceasta cupa prăpădului meu! 

Spuse, şi îşi făcu calul înspumat să se rotească pe pi- 
cioarele de dindărăt în fața oştii frâncilor, şi cântă stihurile 
acestea de luptă, spintecând aerul cu spada ei sclipitoare: 


Ce dulce e să lupti când sună 

Al bătăliei ceas cumplit! 

Hai, de-ndrăzniţi, veniţi degrabă, 
Nevolnicilor strânşi în gloată! 
Veniti, creştini fricoşi, la mine, 
Să înfruntați neocolit 

Tăria loviturii mele 

Cu care-am să vă sfărm îndată! 


Cu capetele retezate 

Am să vă samăn în țărână, 
lar inima puterii voastre 

Am s-o dobor cu scârbă jos! 
Peste cetatea voastră neagră 
Nimica n-o să mai rămână — 
Doar corbii, ca să dea de veste 
Sfârșitul vostru ruşinos! 


Sub ascuțișul spadei mele 
Aveţi să beti numaidecât 
Cumplite-nghitituri, amare 
Cu zeama crudă de dovleac, 
Iar regele cel crunt al vostru 
Are să dea acum pe gât 
Întreg pocalul deznădejdii, 
Să nu-i mai fie sete-n veac! 

Hei, ia ieșiți-mi înainte, 

Dacă se află vreun viteaz 

În rândurile voastre! Haide! 
Veniţi să-mi alinați aleanul, 
Si-n sângele spurcat al vostru 
Să-mi vindec aprigul necaz, 
Să-mi zviduiesc durerea toată 
Din inima-mi cum e catranul! 


Hai, dar! Înaintaţi odată! 
Hai, dacă n-a-nghetat în voi 
Și sufletul cel plin de spaimă! 
Hai să vedeți cum vă dărâmă 
Amarnicu-ascuţiș al spadei 

Și cum v-aruncă la gunoi, 

Şi cum vă-ngroapă pe vecie 
Sub neagra haină de țărână! 


Aşa cânta viteaza domniţă. Şi se aplecă pe calul ei, îl 
sărută pe gât, îl mângâie cu palma şi îi spuse la ureche: 
„Astăzi, o, Lahik, este ziua să arăţi din ce neam şi de ce fală 
eşti!“ Şi sângele lui de arab se înfioră, şi calul necheză o 
dată și țâşni mai iute ca vântul dinspre miazănoapte, 
vărsând flăcări pe nări. lar domniţa Mariam, dând un răc- 
net înfricoşător, făcu o roată pe aripa stângă frâncilor şi, 
din goana bidiviului, seceră cu sabia nouăsprezece capete 
de călăreți. Pe urmă se întoarse în mijlocul câmpului de 
luptă şi îi sfruntă pe frânci cu strigăte amarnice. 

Dacă văzu aşa, regele îl chemă pe unul dintre cei trei 
patrici care se numea Barbur!, căpetenia oștilor sale. Or, 
acesta era un războinic dibaci, iute ca focul; era sprijinul 
cel mai de temei al scaunului regelui frânc, şi era cel 
dintâi între mai-marii din împărăţia şi de la curtea sa, ca 
putere şi ca vitejie; şi meseria de oştean era toată viaţa lui. 


! La M. A. Salie, este vorba de fiul cel mai mare al regelui, pe care îl 
cheamă Bartut, poreclit Ras-ali-Kallut. 

Şi patriciul Barbut, la chemarea regelui, înaintă clocotind 
de dor de luptă, călare pe calul lui de soi ales, cu vine 
voinice; şi era apărat de o tunică de aur încărcată cu 
podoabe şi făcută din zale înguste ca aripile de Lăcustă. Şi 
armele lui erau un paloş ager şi vânjos, o lance cât un 
catarg de corabie şi care numai cu o lovitură ar fi dat peste 
cap un munte; şi mai avea patru sulițe ascuţite şi o 
măciucă înfricoşătoare țţintuită cu piroane. Şi aşa, leit în 
zale şi în arme de atac şi de apărare, se asemuia cu un turn. 

Or, regele îi spuse: 

— O, Barbut, vezi şi tu măcelul făcut de fata asta 
descreierată! Trebuie s-o birui şi să mi-o aduci, vie ori 
moartă! 

Pe urmă îi puse pe patriarhi să-l blagoslovească, îm- 
brăcaţi cu veşmintele lor bălțate şi ridicând crucile dea- 
supra capetelor, şi să-i procitească deasupra Evanghelia, 
rugându-se să-i vie în ajutor idolii păcătoşeniei şi ai 
păgâniei lor. Ci noi, musulmanii, nu ne rugăm decât 
unuia singur Allah, carele este plin de putere şi de mărire! 

De îndată ce patriciul Barbut sfârşi de sărutat steagul 
crucii, se repezi pe câmpul de luptă, mugind ca un ele- 
fant înfuriat şi vărsând, pe limba lui, înjurături cumplite 
împotriva credinței musulmane. Blestemat fie el! Ci, la 
rându-i, domnița îl văzu cum vine asupra-i, şi răgi ca o 
leoaică, mamă de pui de leu; şi mormăind, mugind și iute 
ca o pasăre de pradă, îşi năpusti calul Lahik în calea 
potrivnicului. Şi amândoi se izbiră ca doi munţi mişcă- 
tori, şi se înfruntară piept în piept cu îndârjire, urlând 
năprasnic ca nişte demoni. Pe urmă se despărțiră şi făcură 
o sumedenie de ocolişuri, şi se întoarseră iarăşi cu turbare 
să se izbească încă o dată, ferindu-se de lovituri, fiecare cu 
o dibăcie şi cu o iuţeală uluitoare, care înfricoşau privi- 
rile înmărmurite. Şi pulberea stârnită de copite le sărea în 
ochi; şi arşița copleşitoare era atâta de mare, încât pietrele 

ardeau ca nişte tufișuri. Şi lupta ţinu un ceas, cu o vitejie 
la fel şi de-o parte şi de cealaltă. 

Ci, începând să-şi piardă răsuflarea, patriciul Barbut 
vru să sfârșească; şi îşi trecu buzduganul din mâna dreaptă 
în mâna stângă, apucă una dintre cele patru sulițe şi o 
zvârli înspre domniţă, însoţind-o cu un răcnet ca un 
bubuit de tunet. Şi arma porni din mâna lui ca fulgerul 
care orbește privirea. Ci domniţa văzu sulița cum venea, 
aşteptă să ajungă în dreptul ei şi o abătu iute cu dosul 
săbiei; şi sulița, şuierând, se înfipse hăr departe în nisip. 
Şi toată oastea văzu aceasta şi fu cuprinsă de mirare. 

Atunci Barbut luă altă suliță şi o aruncă mânios 
strigând: „Să lovească şi să omoare!“ Ci domniţa se feri 
din calea ei şi o făcu zadarnică. Şi cea de a treia şi cea de 
a patra suliță avură aceeaşi soartă. Numaidecât Barbut, 
spumegând de mânie şi de umilinţă, luă iarăşi măciuca în 
mâna dreaptă, răgi o dată ca un leu şi năpusti arma cu 
toată puterea braţului, ţintindu-şi potrivnica. Şi ghioaga 
cea uriaşă zbură vuvuind prin văzduh şi ajunse deasupra 
domniţei Mariam, pe care ar fi zdrobit-o fără de izbăvire, 
dacă viteza n-ar fi prins-o din zbor şi n-ar fi înşfăcar-o 
deodată; întrucât pe domniţă o dăruise Allah cu dibăcie, 
cu sprinteneală și cu tărie. Şi roti şi ea la rându-i ghioaga! 
Şi privirile tuturor care o văzură rămaseră orbite de 
minunare! 

Şi, ca o leoaică, se repezi la patriciu şi îi strigă, pe când 
răsuflarea ei şuiera cum şuieră vipera cu corn: 

— Vai de tine, blestematule! Vino să înveţi cum se 
mânuieşte un buzdugan! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute zecea noapte 

Spuse: 


Şi, ca o leoaică, se repezi la patriciu şi îi strigă, pe când 
răsuflarea ei şuiera cum şuieră vipera cu corn: 

— Vai de tine, blestematule! Vino să înveţi cum se 
mânuieşte un buzdugan! 

Când patriciul Barbut o văzu pe potrivnica lui cum 
prinde buzduganul din zbor, i se păru că şi cerul şi pămân- 
tul se mistuie din ochii lui. Şi pierdut, uitându-şi tot cura- 
jul şi toată virtutea, dădu dosul, nemaiocrotindu-şi fuga 
decât cu pavăza. Ci domniţa cea vitează îl urmă strâns, îl 
ţinti şi, rotind ghioaga cea amarnică, i-o zvârli în spinare. 
Şi, vuind, buzduganul izbi pavăza, mai vârtos decât un 
bolovan aruncat dintr-o catapultă. Şi îl dobori pe patriciu de 
pe cal, frângându-i patru coaste. Şi Barbut se rostogoli în 
ţărână, se zvârcoli în sângele lui şi scurmă pământul cu 
unghiile. Şi moartea îi veni degrabă, întrucât Azrael, 
îngerul morţii, se apropie de el cu ceasul cel de pe urmă 
şi îi înşfăcă sufletul care se duse să dea seamă de păcatele 
şi de păgânia lui faţă de acela carele ştie toate tainele şi 
pătrunde toate simţămintele. 

Atunci domniţa Mariam, în galopul cel mare, se aplecă 
iute de-a lungul pântecelui calului până la pământ, culese 
de jos lancea uriaşă a vrăjmaşului ucis şi se trase la oarecare 
depărtare. lar acolo înfipse lancea adânc în pământ şi, 
punând piept la toată oştirea lui tătâne-său, îşi opri scurt 
calul cel ascultător, se sprijini cu spatele de lancea cea 
lungă şi şezu aşa nemişcată, cu fruntea sus şi sfidătoare. 
Şi, în felul acesta, făcând o singură făptură cu calul şi cu 
lancea înfiptă în pământ, era de neclintit ca un munte şi 
de neabătut ca ursita. 

Când văzu că patriciul Barbut îşi dă sufletul, regele 
frâncilor, în durerea lui, începu să se bată peste faţă, îşi 
sfâşie hainele şi îl chemă la el pe cel de al doilea patriciu, 

căpetenia oastei lui, care se numea Bartus! şi era un viteaz 
vestit printre frânci pentru curajul şi pentru bărbăţia sa la 
lupta în doi. Şi îi zise: 

— O, patriciule Bartus!, răzbună moartea lui Barbut, 
fratele tău de arme! 

Şi patriciul Bartus răspunse: 

— Ascult şi mă supun! 

Şi, dând pinteni calului înspre câmpul de luptă, se nă- 
pusti asupra domniței. 

Ci viteaza, stând mai departe sfidătoare, nici nu se 
mişcă; iar calul rămase neclintit şi arcuit pe picioarele lui, 
ca un pod. Şi iacătă că sosi asupra-i galopul cel năprasnic 
al patriciului, care slobozise frâiele calului şi gonea ţinându-şi 
înainte lancea, al cărei fier semăna cu acul scorpionului. Şi 
izbitura fu năprasnică. 

Atunci toată ostăşimea făcu un pas înainte ca să vadă 
mai bine cumplitele minunăţii ale acelei lupte, cum alta 
asemenea ochii lor nu mai văzuseră vreodată. Şi un mur- 
mur de minunare trecu prin toate rândurile. 

Ci luptătorii, învăluiţi într-o pulbere deasă, se şi 
încăieraseră amarnic şi îşi împărțeau lovituri de gemea 
văzduhul. Şi se luptară aşa vreme lungă, cu ura în suflet şi 
aruncându-şi blesteme înfricoşătoare. 

Iar patriciul, de la un timp, pricepu că potrivnica lui e 
mai tare şi îşi zise: „Pe Mesia! acuma e ceasul să-mi 
dovedesc toată puterea!“ Şi înşfăcă o suliță vestitoare a 
morţii, o cumpăni şi o zvârli drept înspre vrăjmașa lui, 
răcnind: „Na!“ 

Ci nu ştia că domniţa Mariam era voinica fără de 
asemuire a Răsăritului şi a Apusului, viteaza pământurilor 
şi a deşerturilor, războinica munţilor şi a câmpiilor! 


! La M. A. Salie, este vorba de cel de al doilea fiu al regelui, pe care îl 
cheamă Bartus, poreclit Har-as-Sus. 

Or, ea băgase de seamă mişcarea patriciului şi îi price- 
puse gândul. Şi când arma vrăjmaşă porni înspre ea, dom- 
niţa aşteptă până ce vârful suliței îi ajunse aproape de piept, 
şi-atunci deodată o prinse din zbor şi, întorcându-se înspre 
parriciul uluit, îl ţinti drept în mijlocul pântecelui cu arma 
aceea, care ieşi strălucind printre oasele din şira spinării. Și 
patriciul căzu ca un turn când se prăbuşeşte; şi huietul 
armelor lui umplu de larmă văzduhurile. 

Şi sufletul i se duse să stea pe veci laolaltă cu al to- 
varăşului său în flăcările cele nestinse pe care le-a aprins 
mânia Judecătorului cel mare. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute unsprezecea noapte 
Spuse: 


. Şi sufletul i se duse să stea pe veci laolaltă cu al 
tovarăşului său în flăcările cele nestinse pe care le-a aprins 
mânia Judecătorului cel mare. 

Atunci domniţa Mariam îşi roti iarăşi calul Lahik 
împrejurul oştimii, răcnind: 

— Unde-s robii? Unde-s oștenii? Unde-s vitejii? Unde-i 
vizirul cel chior, câinele ăla şchiop? Să iasă la iveală cel mai 
viteaz, dacă are curaj! Ruşine să vă fie, o, creştinilor, care 
tremuraţi înaintea braţului unei femei! 

Dacă auzi şi dacă văzu toate astea, regele frâncilor, 
mohorâr până peste poate şi tare necăjit de pierderea celor 
doi patrici ai săi, îl chemă pe cel de al treilea patriciu, care 
se numea Fâsian!, adică Împuţitul, întrucât era vestit 
pentru fâsâielile şi împuţiciunile lui, şi care era un fătălău 
de pomină, şi îi zise: 

! La M. A. Salie, este vorba de cel de al treilea fiu al regelui pe care îl 
cheamă Fasiian, poreclit Selihas-Sâbiian. 

— O, Fâsian, tu, a cărui cea mai mare virtute este 
fărălia, acuma-i rândul tău să te lupţi cu dezmăţata aceasta 
şi să răzbuni cu moartea ei moartea tovarăşilor tăi! 

Şi patriciul Fâsian, după ce răspunse că ascultă şi că se 
supune, dădu goană calului, slobozind în urmă un potop 
de bubuituri asurzitoare, în stare să albească de spaimă 
părul unui copil din leagăn şi să facă să se umfle pânzele 
unei corăbii. 

Ci, dinspre partea ei, Sett Mariam îşi şi luase avânt şi 
îl şi pornise pe Lahik într-un galop mai iute decât fulgerul 
când scapără şi decât grindina când bate. Şi amândoi se 
năpustiră unul înspre celălalt, ca doi berbeci, şi se izbiră 
cu atâta năprasnă de-ai fi zis că se loviseră doi munți. Şi 
patriciul, repezindu-se la domniţă, scoase un răcnet 
cumplit şi aruncă o lovitură mânioasă. Ci ea se feri cu 
sprinteneală, lovi cu dibăcie lancea vrăjmaşului şi i-o 
frânse în două. Pe urmă, în clipita când patriciul, dus de 
avântul ce şi-l luase, trecea pe lângă ea, Sett Mariam se 
suci deodată, făcând iute o întoarcere şi, chiar cu coada de 
la lancea lui, îl lovi pe potrivnicul ei între umeri cu atâta 
putere, încât îl dobori jos din şa. Şi, însoţind lovitura 
aceea cu un răcnet cumplit, se repezi la el, pe când patri- 
ciul zăcea răsturnat pe spate, şi, dintr-o lovitură, îi înfipse 
lancea în gură şi îi ţintui capul de pământ, împingând 
vârful lancei cât mai adânc. 

La priveliştea aceea, toată oştirea rămase dintru-ntâi 
mută de uluire. Pe urmă, dintr-odată, toţi simţiră cum 
bate peste capetele lor fiorul spaimei; căci nici nu mai 
ştiau dacă viteaza care săvârşise asemenea isprăvi este 
făptură omenească ori duh. Şi, dând dosul, îşi căutară 
scăparea în fugă, aruncându-și picioarele în vânt. Ci Sett 
Mariam zbură după ei, mistuind sub paşi depărtările. Şi 
îi ajungea când pe mai mulţi laolaltă, când pe câte unul, 
îi fulgera cu sabia cea rotitoare şi îi făcea să-şi soarbă 
moartea dintr-o înghiţitură, afundându-i în marea 

ursitelor. Şi inima îi era atâta de voioasă, încât i se părea 
că lumea nu mai poate s-o încapă! Şi îi tăie pe care-i tăie, 
şi îi betegi pe care-i betegi, şi aşternu pământul cu morți 
în lung şi în lat. Şi regele frâncilor, cu mâinile ridicare 
înspre cer de deznădejde, fugea şi el laolaltă cu toţi ostaşii 
lui, ţinându-se la mijloc între oștile vânzolite, între patri- 
arhii şi popii lui, cum fuge un cioban, gonit de furtună, 
în mijlocul turmei de oi. lar domniţa nu mai contenea 
să-i hăituiască şi să-i măcelărească amarnic, până la ceasul 
când soarele se coperi întru totul cu mantia întunericului. 

Numai atunci domniţa Mariam se gândi să se oprească 
din goana ei biruitoare. Se întoarse, aşadar, îndărăt, şi se 
duse la mult-iubitu-i Nur, care începuse să fie tare îngri- 
jorat din pricina ei, şi se odihni în noaptea aceea în brațele 
lui, uitându-şi, în alinturile împărtășite şi în desfătările 
dragostei, ostenelile şi primejdiile pe care le înfruntase ca 
să-l scape şi ca să se mântuie pe totdeauna de asupritorii 
ei creştini. Şi a doua zi, după ce se sfătuiră laolaltă 
îndelung despre locul care ar fi cel mai ispitit unde să se 
aşeze de aci înainte, hotărâră să se ducă să încerce dulceața 
Damascului. Şi porniră la drum înspre cetatea aceea 
desfătată. Şi-atâta cu ei! 

În ce-l priveşte însă pe regele frâncilor, apoi acesta, cu 
nasu-n pământ şi cu burdihanul întors pe dos din pricina 
morții celor trei patrici, Barbut, Bartus şi Fâsian, şi din 
pricina înfrângerii oștirii sale, se întoarse îndărăt la palatul 
lui din Constantinia, unde îşi strânse sfetnicii şi, după ce 
prefirară năpastele păţite, îi întrebă ce hotărâre ar fi mai 
bine să ia. Şi adăugă: 

— Nu ştiu unde s-o fi putut duce acum fiica aceea de 
încornorați ai neruşinării! Da îmi vine să cred că trebuie 
să se fi dus în ţările musulmane, acolo unde, după spusele 
ei, bărbaţii sunt nişte bărbaţi vânoşi şi neostoiţi! Căci fiica 
aceasta de târfă este un jar aprins de la pojarul iadului! Şi 
nu putea să afle printre creştini nişte haidamaci care să-i 

potolească patimile cele nesățioase! Vă cer, aşadar, să-mi 
spuneti, o, patriarhilor, ce trebuie să fac eu la o ananghie 
atâta de afurisită! 

Şi patriarhii şi călugării şi mai-marii crăiei cugetară 
vreme de un ceas, pe urmă răspunseră: 

— Noi socotim, o, rege al vremilor, că nu-ţi mai rămâne 
decât una de făcut, după toate câte s-au petrecut, şi anume 
să trimiți o scrisoare, cu nişte daruri bogate, preaputer- 
nicului domn al musulmanilor, califul Harun Al-Raşid, 
care este stăpân peste pământurile şi peste ţările unde s-au 
dus cei doi fugari; şi, în acea scrisoare pe care să i-o scrii 
cu chiar mâna Măriei Tale, să-i faci tot felul de făgădu- 
ieli şi de jurăminte de prietenie, ca să se învoiască a 
porunci să fie priponiţi fugarii, şi să ți-i trimită în lanțuri 
la Constantinia. Şi lucru acesta nu are să te îndatoreze şi 
nu are să ne îndatoreze nici pe noi cu nimic faţă de căpe- 
tenia aceea de necredincioşi, întrucît, de îndată ce ni-i va 
da îndărăr pe fugari, noi avem să ne şi repezim să-i 
măcelărim pe musulmanii din alai şi avem să uităm 
jurămintele şi făgăduielile dare, aşa cum facem noi de 
obicei de fiecare dată când încheiem vreo înțelegere cu 
necredincioşii aceia închinaţi lui Mahomed! 

Aşa grăiră patriarhii şi sfetnicii regelui frâncilor. 
Blestemaţi fie ei şi în viața aceasta şi în cealaltă, pentru 
păgânia şi hainia lor! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăsprezecea noapte 
Spuse: 
Aşa grăiră patriarhii şi sfetnicii regelui frâncilor. 


Blestemaţi fie ei şi în viaţa aceasta şi în cealaltă, pentru 
> ? $ 
păgânia şi hainia lor! 

Or, regele frâncilor din Constantinia, care avea o inimă 
tot atâta de ticăloasă ca şi patriarhii lui, nu pregetă să 
urmeze sfatul acela plin de viclenie. Da ei nu ştiau că 
ticăloşia se întoarce, mai devreme ori mai târziu, împo- 
triva acelora care o săvârşesc, şi că ochiul lui Allah veghează 
pururea asupra drept-credincioşilor săi şi îi apără îm- 
potriva şiretlicurilor vrăjmaşilor lor preascârbavnici! 

Regele luă aşadar un calam şi scrise, cu litere greceşti, 
o scrisoare către califul Harun Al-Raşid, în care, după 
urările cele mai cuviincioase şi mai pline de laude şi de 
prietenie, îi spunea: 

„O, preaputernice emir al fraţilor noştri musulmani, am 
o fată deșucheată, pe nume Mariam; şi fata aceasta a mea s-a 
lăsat amăgită de un tânăr egiptean din Cairo, care a răpit-o 
şi a dus-o în ţările ce se află sub puterea şi sub stăpânirea ta. 
Mă rog, dar, ție, o, preaputernicule emir al musulmanilor, să 
binevoieşti a porunci să se facă cercetările de cuviinţă spre a 
fi găsită, şi să mi-o trimiţi cât mai curând cu putință, sub 
strajă straşnică. 

Iar eu, în schimb, am să acopăr cu cinstiri şi cu batâruri 
straja pe care ai să mi-o trimiți cu fiica mea, şi am să fac tot 
ce voi putea ca să-ți fiu pe plac! Aşa, ca să-ți arăt recunoş- 
tința mea şi ca să-ți fac dovadă de gândurile mele de priete- 
nie, îți făgăduiesc, printre altele, că am să poruncesc unor 
zidari chiar de tine aleși să zidească o geamie în cetatea 
mea de domnie. Și am să-ți trimit, pe deasupra, bogății de 
nedescris, cum niciun om n-a mai văzut vreodată unele 
asemenea: tinere fecioare ca nişte burii, băieți tineri fără fir 
de păr în barbă, ca nişte lune, comori pe care focul n-ar 
putea să le mistuie, mărgăritare, nestemate, cai, iepe şi 
mânji, cămile şi pui de cămile, şi catâri încărcaţi cu poveri 
scumpe din cele mai alese roade de pe pământurile noastre. 
Și, dacă toate astea nu ţi-or fi destul, mi-oi strânge hotarele 
regatului meu, ca să sporesc stăpânirile şi hotarele tale! Și 

figăduielile acestea le pecetluiesc cu pecetea mea, eu, Cezar, 
regele acelora care se închină Crucii!“ 

Şi regele frâncilor, după ce pecetlui scrisoarea, o în- 
mână proaspătului vizir pe care îl numise în locul 
bătrânului cel chior şi şchiop, şi îi grăi vorbele acestea: 

— De vei căpăta îngăduinţa să fii primit de Harun ăla, 
să-i spui: „O, preaputernicule calif! vin s-o cer de la Măria 
Ta pe domniţa noastră; întrucât aceasta-i pricina sarcinii 
de seamă ce mi s-a încredinţat. Dacă primeşti cu priinţă 
cererea noastră, te poţi bizui pe îndatorinţa regelui, stăpâ- 
nul nostru, care are să-ţi trimită cele mai îmbelşugate peş- 
cheşuri!“ 

Pe urmă, ca să ațâţe şi mai mult râvna vizirului pe care 
îl trimitea ca sol, regele frâncilor îi făgădui şi lui, la fel, că 
dacă solia are să dobândească fericită izbândă, are să i-o dea 
pe fiică-sa de soție şi are să-l umple de averi şi de huzmeturi. 
Pe urmă îi dădu păs şi îl îndemnă cu multă criceală să puie 
scrisoarea în chiar mâna califului. Şi vizirul, după ce sărută 
pământul dintre mâinile regelui, porni la drum. 

Or, după o călătorie lungă, sosi cu alaiul lui la Bagdad, 
unde, pentru început, se odihni vreme de trei zile. Apoi 
întrebă unde este saraiul califului şi, după ce i se arătă, se 
duse acolo ca să ceară să fie primit de emirul drept-credin- 
cioşilor. Şi când fu îngăduit la divanul de primire, vizirul, 
aruncându-se la picioarele califului, sărută de trei ori 
pământul dintre mâinile sale, îi spuse în câteva cuvinte 
pricina soliei care îi fusese încredinţată, şi îi înmână 
scrisoarea de la stăpânu-său, regele frâncilor, tatăl domniţei 
Mariam. Şi Al-Raşid despecetlui scrisoarea, o citi şi, după 
ce îi desluşi bine cuprinsul, se arătă binevoitor cererii ce i se 
făcea, măcar că venea de la un rege necredincios. Şi puse să 
se scrie pe dată tuturor valiilor din țările împărăției musul- 
mane, ca să li se zugrăvească înfăţişarea domniţei Mariam 
şi a tovarăşului ei, cu poruncă anume să se facă toare 
cercetările de trebuință spre a-i găsi, amenințând cu cele 

mai grele osânde la caz de neizbândă ori de nepăsare şi să 
i-i trimită fără de zăbavă, sub strajă bună, la curtea sa, de 
îndată ce au să fie dibuiţi. Şi olăcari călări pe cai ori în 
spinarea dromaderelor fugarnice plecară în toate părțile, 
ducând fiecare câte o scrisoare către un valiu de vilaier. Şi, 
în aşteptare, califul îl opri pe lângă sine, la sarai, pe solul 
frânc, dimpreună cu tot alaiul lui. Şi-atâta cu aceşti doi 
domni osebiţi şi cu învoielile lor! 

Ci în ceea ce îi priveşte pe cei doi îndrăgostiţi, iacătă! 

După ce domniţa puse pe fugă, ea singură, oastea 
regelui frâncilor, părintele ei, şi după ce îi lăsă hrană 
vulturilor pe cei trei patrici care se măsuraseră cu ea, porni 
la drum, împreună cu Nur, înspre Siria, şi ajunse cu bine 
la porţile Damascului. Ci, cum călătoreau în conacuri 
scurte, poposind prin locurile frumoase spre a se deda 
ispitei dragostei lor, şi nici cu gândul nu gândeau la 
ticăloşiile puse la cale de vrăjmaşi, ajunseră la Damasc la 
câteva zile după ce olăcarii cei iuți ai califului, care le-o 
luaseră înainte, aduseseră valiului poruncile în privinţa 
lor. Şi întrucât habar nu aveau despre ce îi aştepta acolo, 
îşi spuseră fără de niciun ocoliş numele faţă de iscoadele 
agiei care îi dibuiră numaidecât şi care puseră caraulele 
valiului să-i priponească pe loc. Şi caraulele, fără a mai 
pierde vremea, îi puseră să facă pe dată cale întoarsă, fără 
a le îngădui să intre în cetate şi, împresurându-i cu armele 
cele crunte, îi siliră să meargă cu ei la Bagdad, unde, după 
zece zile de drum zorit prin mijlocul pustiului, sosiră 
zobiţi de trudă. Şi fură duşi la divanul de primire, 
împresuraţi de străjile palatului. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute treisprezecea noapte 

Spuse: 


Şi fură duşi la divanul de primire, împresuraţi de 
străjile palatului. 

Şi, când se aflară în faţa califului cel mare, se temeniră 
şi sărutară pământul dintre mâinile sale, iar musaipul care 
era de slujbă zise: 

- O, emire al drept-credincioşiior, iacătă pe domnița 
Mariam, fata regelui frâncilor, şi pe Nur, răpitorul ei, fiul 
neguțătorului Cunună din Cairo. Şi au fost zeberiți 
amândoi la Damasc, după poruncile valiului cetăţii! 

Atunci califul îşi aruncă ochii înspre Mariam şi 
rămase uluit de înfăţişarea ei nurlie şi de frumusețea 
chipului ei, şi o întrebă: 

— Chiar tu eşti numita Mariam, fiica regelui frâncilor? 

Ea răspunse: 

— Da, chiar eu sunt domniţa Mariam, roaba numai a 
ta, emire al drept-credincioşilor, ocrotitorule al credinţei, 
coborâtorule din emirul trimişilor lui Allah! 

Şi califul, tare uimit de răspuns, se întoarse apoi 
înspre Nur şi fu la fel de încântat de harurile tinereţii sale 
şi de înfăţişarea lui aleasă. Şi îi zise: 

— Iar tu eşti chiar tânărul Nur, fiul lui Cunună, neguță- 
torul din Cairo? 

Fl răspunse: 

— Da, eu sunt, robul tău, o, emire al drept-credincio- 
şilor, sprijinitorule al împărăției, apărătorule al credinţei! 

Şi califul îi spuse: 

— Cum de ai cutezat s-o furi pe domniţa aceasta frâncă, 
sfruntând legea? 

Atunci Nur, prilejuindu-se de îngăduinţa de a vorbi, îşi 
povesti de şart toate pățaniile, cu toare amănuntele, iar 
califul îl ascultă cu multă luare-aminte. Ci nu are niciun 
rost să le mai spunem şi noi o dată. 

Atunci Al-Raşid se întoarse înspre domniţa Mariam şi 
Îi zise: 

— Află că tatăl rău, regele frâncilor, mi l-a trimis pe 
solul acesta pe care îl vezi aici, cu o scrisoare scrisă de chiar 
mâna lui. Şi mă încredințează de îndatorinţa lui şi de 
dorinţa ce o are de a zidi o geamie în cetatea lui de scaun, 
dacă mă învoiesc să te trimit îndărăt în ţara lui. Or, tu ce 
ai a răspunde? 

lar Mariam ridică fruntea şi, cu un glas şi hotărât şi 
dulce totodată, răspunse: 

— O, emire al drept-credincioşilor, tu eşti locţiitorul 
lui Allah pe pământ şi aperi legea lui Mahomed, Profetul 
lui (cu el fie pururea pacea şi rugăciunea!). Or, eu m-am 
făcut musulmană şi cred într-unul singur Allah, şi îmi 
mărturisesc credinţa aceasta dinaintea Măriei Tale, şi 
rostesc: „Nu este alt dumnezeu decât Allah, şi Mahomed 
este trimisul lui Allah!“ Ai putea tu, dară, o, emire al 
drept-credincioşilor, să mă trimiţi în ţara necredincioşilor 
care îl fac pe Allah seamăn cu alții, care cred că lisus, un 
fiu de om, este Dumnezeu, care se închină la idoli, care 
proslăvesc crucea şi înalță rugi ereticeşti la tot soiul de 
fiinţe moarte în păgânie şi azvârlite în flăcările mâniei lui 
Allah? Or, dacă ai să săvârşeşti una ca asta şi să mă dai pe 
mâna creştinilor, eu, la Ziua Judecăţii, când toate măririle 
nu au să mai însemneze nimic şi când numai inimile cele 
curate au să fie luate în seamă, am să te învinuiesc 
pentru purtarea ta, dinaintea lui Allah şi dinaintea 
Profetului nostru, moşul tău (cu el fie rugăciunea şi pacea!). 

Când auzi cuvintele acestea ale domniţei Mariam şi 
mărturisirea ei de credinţă, califul se umplu de bucurie în 
sufletul său aflând că o vitează ca aceea s-a făcut musul- 
mană; şi, cu lacrimi în ochi, strigă: 

- O, Mariam, fata mea, fie ca Allah să nu îngăduie 
niciodată să dau pe mâna necredincioşilor o musulmană 
care crede într-unul Allah şi în Profetul său! Allah să te 

apere şi să te păstreze şi să reverse asupra ta mila şi binecu- 
vântările lui, sporându-ţi puterea credinţei! Şi acuma, 
pentru vitejia şi bărbăţia ta, poți să ceri orice de la mine; 
şi mă leg cu jurământ că nu am să precupețesc nimic, 
de-ar fi şi jumătate din împărăția mea! Inveseleşte-ți, aşadar, 
ochii, dezleagă-ţi inima şi alungă orice grijă! Şi spune-mi, 
spre a putea să fac cele de trebuință, dacă nu cumva ai fi 
mulțumită ca tânărul acesta, fiul supusului nostru 
Cunună, neguțătorul de la Cairo, să-ţi fie soț legiuit? 

Şi Mariam răspunse: 

— Dar cum să nu doresc, o, emire al drept-credin- 
cioşilor? Nu-i el acela care m-a cumpărat Nu-i el acela 
care a cules de la mine ceea ce era de cules? Nu el şi-a 
primejduit de atâtea ori viața pentru mine? Şi, într-un 
sfârşit, nu el a adus pacea sufletului meu, dezvăluindu-mi 
curăţia credinţei musulmane? 

Numaidecât califul trimise să fie aduşi cadiul şi martorii 
şi întocmiră pe loc senetul de căsătorie. Pe urmă îl chemă di- 
naintea lui pe solul regelui frâncilor, vizirul, şi îi spuse: 

— Vezi bine şi tu, cu chiar ochii tăi, și bine auzi, cu 
chiar urechile tale, că nu pot să îndeplinesc cererea 
stăpânului rău, de vreme ce domniţa Mariam, făcându-se 
musulmană, este de-a noastră. Alrminterea, aş săvârşi o 
faptă de care ar trebui să dau seama lui Allah şi Profetu- 
lui său, la Ziua Judecăţii! Căci scris este la Cartea lui Allah: 
„Niciodată nu are să le fie dat celor necredincioşi să-i 
stăpânească pe drept-credincioşi!“ Întoarce-te, așadar, la 
stăpânul tău şi spune-i tot ce ai văzut şi auzit! 


În clipita aceasta a istorisirii sale, Şeherezada văzu că se 
luminează de ziuă şi, sRoasă, tăcu. 


Dar când fu cea de a şapte sute paisprezecea noapte 


Spuse: 

... Întoarce-te, așadar, la stăpânul tău şi spune-i tot ce 
ai văzut şi auzit! 

Iar solul, dacă pricepu că emirul drept-credincioşilor nu 
vrea să i-o dea pe fata regelui frâncilor, cuteză să se lase dus 
de mânie, plin de ciudă şi de sumeţie, întrucât îl orbise Allah 
să nu mai vadă urmările vorbelor ce le rostea; şi strigă: 

— Pe Mesia! de-ar fi ea musulmană încă de douăzeci de 
ori pe-atâta, şi tot trebuie s-o duc la tătâne-său, stăpânul 
meu! Alrminterea, are să vie el să-ţi cotropească împărăția 
şi are să-ţi umple cu oștile lui toată ţara, de la Eufrat până 
în Yaman! 

La vorbele acestea, califul, mâniat până peste poate, 
răcni: 

— Ce? câinele ăsta de ghiaur cutează să ne arunce 
ameninţări? Să i se reteze capul şi să fie pus la intrare în 
cetate, cu trupul răstignit pe cruce, ca să slujească de aci 
înainte drept pildă solilor necredincioşilor! 

Ci domniţa Mariam strigă: 

— O, emire al drept-credincioşilor, nu întina sabia ta 
slăvită cu sângele câinelui acesta! Vreau să-l răsplătesc 
chiar eu, aşa cum i se cuvine! 

Şi, rostind cuvintele acestea, smulse sabia pe care 
vizirul frânc o purta la şold, şi, rotind-o vajnic, dintr-o 
fulgerărură îi şi reteză capul şi i-l aruncă pe fereastră. Şi 
împinse hoitul cu piciorul, făcând semn robilor să-l ducă 
de acolo. 

La priveliştea aceea, califul rămase uimit de iuţeala cu 
care domniţa îndeplinise osânda, şi o înveşmântă cu chiar 
caftanul lui. Şi porunci ca tot aşa să fie îmbrăcat şi Nur cu 
un caftan măreț, şi îi covârşi pe amândoi cu daruri scumpe; 
şi după dorinţa pe care şi-o mărturisiră, le dădu o strajă 
falnică să-i însoţească până la Cairo, şi le mai înmână şi 
nişte scrisori cu care să se înfăţişeze în faţa valiului 

Egiptului şi la ulemale. Şi Nur, dimpreună cu domniţa lui, 
se întoarse astfel în Egipt, la bătrânii lui părinţi, iar neguță- 
torul Cunună, când îl văzu pe feciorul său că îi aduce în 
casă o domniţă ca nora, fu peste poate de mândru şi îl iertă 
pe Nur pentru purtarea lui de odinioară. Şi, în cinstea 
tânărului, îi pofti la un ospăț măreț pe toţi mai-marii din 
Cairo, care îi covârşiră cu daruri pe tinerii însurăţei, în- 
rrecându-se de sârg unii pe alții. 

Şi tânărul Nur cu domniţa Mariam trăiră ani lungi, 
bucuroşi şi voioşi până peste poate, nelipsindu-se de nimic 
şi mâncând bine, şi bând bine, şi drăgostindu-se vârtos, 
spornic şi îndelung, în vâlva preţuirii şi a belşugului, în cea 
mai tihnită şi mai huzurită viaţă, până ce veni să-i 
cerceteze Sfărâmătoarea fericirilor, Despărțitoarea de pri- 
eteni şi de sindrofii, aceea care pustieşte casele şi umple 
pântecele mormintelor! Ci slavă celui Singur Viu, carele 
nu cunoaşte moarte şi ţine în mâinile lui cheile Văzutelor 
şi Nevăzutelor! Amin! 


După ce auzi povestea aceasta, sultanul Şahriar se ridică de- 
odată de mijloc şi strigă: 

— Ah, Șeherezada, povestea aceasta de vitejie chiar că m-a 
fermecat! 

Şi, după ce se rosti astfel, se sprijini iarăşi în coate pe perne, 
zicându-şi: „Tare nu-mi vine a crede că ar mai avea şi alte 
poveşti să-mi mai povestească! Şi-aşa că trebuie să cuget ce-mi 
rămâne de făcut în privinţa capului ei!“ 

Ci Șeherezada, dacă îl văzu că îşi încruntă sprâncenele, îşi 
zise: „Nu-i vreme de zăbovit!“ Şi grăi: 

— Aşa-i, o, Măria Ta, povestea aceasta de vitejie este minu- 
nată, da ce-i ea pe lângă aceea pe care aş mai vrea să ţi-o 
povestesc, dacă mi-ai mai îngădui? 

Şi sultanul întrebă: 

— Ce ziceai tu, Șeherezada? Şi ce poveşti gândeşti să-mi 

povesteşti care să fie mai minunate ori mai uimitoare decât 
aceasta? 

lar Șeherezada zâmbi a râde şi zise: 

— Măria Ta ai să judeci! Ci, în noaptea aceasta, ca să ne 
sfârşim veghea, nu vreau să-ți povestesc decât o snoavă scurtă 
dintre acelea care nu-s greu de ascultat! Şi-i scoasă din Sfaturile 
mărinimiei şi ale priceperii de a te purta în viață. 

Şi numaidecât spuse: 


FOLOASELE MARINIMIEI ȘI ALE 
PRICEPERII DE A TE PURTA ÎN VIAŢĂ 


SALADIN ŞI VIZIRUL SĂU 


Mi i s-a povestit, o, norocitule sultan, că vizirul sultanului 
Sase Saladin, domnul cel biruitor, avea ca bun al său, 
între mulțimea de robi ce se bucurau de hatârurile lui, un 
copilandru de lege creştină, desăvârşit de frumos, pe care îl 
ua până peste poate şi care era atâta de gingaş cum ochii 
oamenilor nu mai zăriseră vreodată unul asemenea. Dar, 
într-o zi, pe când se plimba cu copilul acela de care nu se 
putea despărţi, fu băgat de seamă de către sultanul Saladin, 
care îi făcu semn să se apropie. Şi sultanul, după ce aruncă 
o privire vrăjită asupra copilului, îl întrebă pe vizir: 

— De unde ai băieţelul acesta? 

Şi vizirul, cam stânjenit, răspunse: 

— De la Allah, o, stăpâne al meu! 

Iar sultanul Saladin zâmbi şi zise, urmându-şi drumul: 

— Iată, o, vizire al nostru, că acuma ți s-a ivit prilejul să 
ne înlănţuieşti cu frumusețea unui astru și să ne faci robi 
cu farmecele unei lune! 

Or, asemenea vorbe îi dădură de gândit vizirului, care 
îşi zise: „Chiar că nu îmi mai este cu putinţă să-l păstrez 
pe copil după ce l-a băgat de seamă sultanul!“ Şi pregăti 
un peşcheş bogat, îl chemă pe copilul creştin cel atâta 
de frumos şi îi spuse: 

— Pe Allah, o, flăcăule, de n-ar fi nevoia, sufletul meu 
nu s-ar despărţi de tine niciodată! 

Şi îi înmână darul, spunând: 

— Ai să duci peşcheşul acesta din partea mea stăpânului 
nostru, sultanul, şi tu însuţi ai să fii o parte din acest 
peşcheş, întrucât din ceasul de-acum te dăruiesc stăpânu- 
lui nostru! 

Şi totodată îi mai înmână, ca s-o ducă sultanului, o 
scrisoare în care aşternuse aceste strofe: 


Iacătă-o lună plină, Doamne bune, 
Să lumineze-n cerul tău înalt; 
Și nicăieri pe lume nu-i un alt 
Cer pe potrivă-acestei mândre lune. 


Jar eu, mărite, fără şovăială, 
Anume, doamne, ca să-ți fiu pe plac, 
Mă despărțesc de sufletul meu drag 
Și ti-l trimit în dar, cu mare fală. 


O faptă-asemeni eu nu ştiu vreuna — 
Nu că mă laud, dar pe lume nu-i 
Un ins ce s-ar lipsi, din voia lui, 

De sufletul său, pentru totdeauna! 


Or, peşcheşul îi plăcu într-un chip cu totul deosebit 
sultanului Saladin care, mărinimos şi falnic, cum îi era 
obiceiul, nu pregetă să-l despăgubească pe vizirul său de 
jertfa aceea, coperindu-l cu huzmeturi şi cu huzururi, şi 
făcându-l să simtă, cu orice prilej, cât de mult îi intrase în 
suflet și în dragostea lui. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute cincisprezecea noapte 


Spuse: 

Or, peşcheşul îi plăcu într-un chip cu totul deosebit 
sultanului Saladin care, mărinimos şi falnic, cum îi era 
obiceiul, nu pregetă să-l despăgubească pe vizirul său de 
jertfa aceea, coperindu-l cu huzmeturi şi cu huzururi, şi 
făcându-l să simtă, cu orice prilej, cât de mult îi intrase în 
suflet şi în dragostea lui. 

Estimp, vizirul îşi spori numărul fetişcanelor din 
haremul său cu o tânără dintre tinerelele cele mai zarife şi 
mai desăvârşite de pe acea vreme. Şi tânăra, de cum sosi, 
izbuti să cucerească inima vizirului; însă vizirul, până a 
nu se simţi legat de ea aşa cum păţise cu băiatul, îşi zise: 
„Cine ştie dacă nu cumva faima acestui mărgăritar nou 
nu are să ajungă la urechile sultanului! Aşa că ar fi mai 
bine pentru mine, înainte de a-mi lăsa inima să se aprindă 
după tânăra roabă, s-o dau și pe ea în dar sultanului. În 
felul acesta, durerea are să-mi fie mai mică, iar pierderea 
are să-mi fie mai puţin grea!“ Gândind aşa, o chemă la el 
pe fetişcană, o încărcă pe dată cu un dar pentru sultan, 
încă şi mai bogat decât întâia oară, şi îi spuse: 

— Şi tu însăţi ai să fii o parte din peşcheş! 

Şi îi înmână, ca s-o ducă sultanului, o scrisoare în care 
aşternu versurile acestea: 


O, doamne-al meu, pe falnica ta zare 

De mult e-o lună — iată-acum şi-un soare! 
Aşa încât pe-un singur cer se-mbină 
Aceste două astre de lumină, 

Să-nchipuie deasupra slavei voastre 
Perechea cea mai falnică de astre. 


Or, de la fapta aceasta, trecerea vizirului spori încă 
pe-atâta în sufletul sultanului Saladin, care nu mai scăpa 
niciun prilej ca să-i dovedească, de faţă cu toată curtea sa, 
prețuirea şi dragostea ce le simţea pentru el. Fapt ce îi 
aduse vizirului o mulțime de neprieteni şi de pizmași care, 
uneltind să-l piardă, hotărâră ca mai întâi să-l ponegrească 

la sufletul sultanului. Aşa că îi dădură de înțeles lui 
Saladin, prin tot felul de vorbe şi de scorneli, pe cum că 
vizirul tot ar mai păstra o slăbiciune pentru copilandrul 
creştin, şi că nu conteneşte, mai cu seamă când boarea 
vântului reavăn dinspre miazănoapte îi stârneşte amintirea 
plimbărilor de odinioară, să-l dorească aprig şi să-l cheme 
din tot sufletul. Şi îi spuseră că astfel se căinează amarnic 
pentru darul pe care îl făcuse, ba chiar că, de ciudă şi de 
părere de rău, îşi muşcă mâinile şi îşi scrâşneşte măselele. 
Ci sultanul Saladin, departe de a-şi pleca urechea la astfel 
de născociri nevrednice de vizirul în care el îşi pusese toată 
încrederea, ţipă cu glas zădărit către cei care îi torceau 
asemenea vorbe: 

— Poroliţi-vă limbile cele haine împotriva vizirului, că 
de unde nu, pe dată au să vă zboare capetele de pe gru- 
maji! 

Pe urmă, întrucât avea o minte iscusită şi dreaptă, le 
spuse: 

— Ci vreau totuşi să vă dovedesc de mincinoşi şi de za- 
vistnici, şi să las ca ticăloşiile voastre să se întoarcă îm- 
potriva voastră. Aşa că am să pun la încercare cinstea 
sufletului vizirului meu! 

Şi îl chemă pe copilul cu pricina şi îl întrebă: 

— Ştii să scrii? 

El răspunse: 

— Ştiu, o, doamne al meu! 

El zise: 

— la atunci o hârtie şi un calam şi scrie ce am să-ți 
spun. 

Şi, ca şi cum copilul ar fi scris aşa de la el, îl puse să-i 
scrie vizirului următoarea scrisoare: 

„O, stăpâne al meu preaiubit de odinioară, tu, după ceea 
ce tu trebuie să simti față de mine, ştii dragostea pe care ţi-o 
port şi amintirile pe care le-au lăsat în sufletul meu bucuri- 
ile noastre de altădată. Drept aceea vin să mă plâng tie de 

soarta mea de acum de la sarai, unde nimic nu a izbutit să 
mă facă să uit bunătatea ta, mai ales că aici măreția sul- 
tanului şi sfala pe care o simt față de el mă opresc să mă 
bucur de hatârurile lui. Mă rog, dar, ție, să găsești vreun ter- 
tip spre a mă lua îndărăt de la sultan, fie într-un fel, fie în 
altul. De altminteri, până acuma sultanul nu s-a aflat nicio- 
dată numai cu mine singur, şi ai să mă afli așa cum m-ai 
lăsat!“ 

Şi după ce scrisoarea fu scrisă, sultanul i-o înmână 
unui rob micuț de la sarai s-o ducă şi s-o dea în mână 
vizirului şi să-i spună: 

— Robul tău de odinioară, copilul de creştini, m-a 
trimis să-ţi aduc scrisoarea aceasta din partea lui. 

Şi vizirul luă scrisoarea, o privi o clipă şi, fără ca măcar 
s-o desfacă spre a o citi, scrise pe spatele ei următoarele: 


Au de când, doamne, un om care ştie 
Și care a-nvăţat al vietii rost 

S-ar repezi deodată, ca un prost, 

În gura unui leu prins de mânie? 


Eu nu sunt dintre-acei a căror minte 
Se lasă-n voia patimii şi-atât; 

Nici dintre-acei de care răii-şi râd, 
Iar pizma lor haină nu mă prinde! 


De-am rupt, să-l dărui, sufletul din mine, 
Stiam un adevăr ce s-a mai spus: 

Că sufletul, odată ce s-a dus, 

În trupul părăsit nu mai revine! 


La primirea răspunsului, sultanul Saladin se umplu de 
bucurie şi nu pregetă să citească stihurile dinaintea na- 
surilor alungite ale zavistnicilor. Pe urmă porunci să fie 
chemat vizirul şi, după ce îl copleşi cu noi dovezi de 
prietenie, îl întrebă: 

— Oare poţi să ne spui, o, taică al înțelepciunii, cum 
faci tu de ai atâta putere asupra ta însuți? 

Şi vizirul răspunse: 

— Nu-mi las patimile niciodată să ajungă la pragul 
voinţii mele! 

Da Allah este încă şi mai înţelept! 


Pe urmă Şeherezada spuse: 

— O, norocitule sultan, acuma că ţi-am povestit cum îl ajută 
voinţa pe cel înţelept să-şi biruiască patimile, vreau să-ţi 
povestesc o întâmplare cu o dragoste pătimaşă! 


Şi spuse: 


MORMÂNTUL ÎNDRĂGOSTIȚILOR! 


Abdallah, fiul lui Al-Kaisi, ne-a lăsat în scrierile sale 
povestea aceasta. El spune: 

Plecasem într-un an în hagialâc la casa cea sfântă a lui 
Allah. Şi după ce mi-am îndeplinit toate datorinţele de 
hagiu, m-am întors la Medina, ca să mai văd o dată mor- 
mântul Profetului — cu el fie pacea şi binecuvântarea lui 
Allah! Or, într-o noapte, pe când şedeam într-o grădină 
nu departe de mormântul cel proslăvit, auzii un glas care 
cânta încetişor în liniştea nopții. Şi, fermecat, îmi ascuţii 
toată luarea-aminte şi, ascultând aşa, desluşii versurile 
acestea pe care le cânta: 


O, tu, privighetoare a sufletului meu, 

În cântecele tale-i iubita mea mereu! 

O, glas al ei, cu gungur vrăjit, de turturea, 
Când vei răspunde oare la suspinarea mea? 

Ce lungă ești, o, noapte, în chinul aşteptării 
Când doru-aprinde-n suflet pojarul nerăbdării! 
O, nalta mea lumină, oare n-ai strălucit, 


! La M. A. Salie, titlul este: Povestea cu Utba şi Reiya. 

Precum o stea în cale-mi, doar ca să pieri grăbit 
Și să mă laşi pe urmă prin bezne rătăcind 
Ca orbii, fără-o rază şi fără un alint? 


Pe urmă se făcu tăcere. Şi mă uitam în toate părțile ca 
să-l văd pe cel care cântase cântecul acela pătimaş, când se 
ivi dinaintea mea stăpânul glasului. Şi, la lumina care se 
cernea din cerul nopții, văzui că era un flăcău frumos de 
să-ţi dai sufletul şi care avea fața scăldată în lacrimi. Şi mă 
întorsei spre el şi nu mă putui opri să nu-mi strig: „Ya 
Allah! ce tânăr frumos!“ Şi îmi întinsei mâinile amândouă 
către el. Iar el mă privi şi mă întrebă: 

— Cine eşti? Şi ce vrei de la mine? 

lar eu răspunsei, ploconindu-mă dinaintea frumuseţii lui: 

— Ce alta aş putea să vreau, decât să-l binecuvântez pe 
Allah uitându-mă la tine? In ce priveşte cine-s eu, apoi 
sunt robul tău Abdallah, fiul lui Maamar Al-Kaisi. O, 
doamne al meu, tare ar mai vrea sufletul meu să te 
cunoască! Întrucât cântecul tău de adineaori m-a tulburat 
până peste poate, iar chipul tău m-a vrăjit de tot. Şi 
iată-mă-s gata să-ţi jertfesc şi viața mea, dacă poate să-ţi fie 
de vreun folos! 

Atunci flăcăul se uită la mine, ah! cu ce ochi! şi îmi 
spuse: 

— Şezi jos lângă mine! 

Şi şezui lângă el, cu sufletu-mi tremurând, iar el îmi 
spuse: 

— De vreme ce inima ta suferă pentru mine, ascultă ce 
mi s-a întâmplat! 

Şi grăi mai departe: 

— Sunt Otbah, fiul lui Al-Hubab, fiul lui Al-Mundhir, 
fiul lui Al-Yamuh ansaritul!. Or, ieri-dimineaţă, pe când îmi 
făceam rugăciunile în geamia tribului, văzui că intră, 


“La M. A. Salie: „Sunt Utba idn ali-Djabban ibn ali-Munzir ibn ali- 


Djamuh ali-Ansari.“ 

mlădiindu-se din mijloc şi din şolduri, mai multe femei 
frumoase de să mori, care o însoțeau pe o fetişcană 
aproape copilă, şi ale cărei farmece făceau să se stingă 
farmecele însoţitoarelor ei. Şi deodată, luna aceea se 
apropie de mine în mijlocul mulţimii de credincioşi, fără 
a fi băgat în seamă de nimeni, şi îmi spuse: „Otbah! de 
multă vreme pândesc prilejul să-ți vorbesc! O, Otbah! ce 
ai zice să te împreuni cu aceea care este iubita ta şi doreşte 
să-ți fie soţie?“ Pe urmă, până ce eu să apuc să deschid 
gura şi să-i răspund, mă lăsă şi se pierdu printre tovarăşele 
ei. Pe urmă ieşiră împreună toate din geamie şi se ameste- 
cară în mulțimea de hagii. Iar eu, în ciuda strădaniilor 
de a o găsi, nu am izbutit s-o mai văd din clipa aceea. lar 
sufletul şi inima mea sunt cu ea. Şi până ce mi-o fi dat 
s-o văd iarăşi, nu am să pot să gust nicio bucurie de-aş fi 
chiar în mijlocul desfătărilor raiului! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute șaptesprezecea noapte 
Spuse: 


„.. şi sufletul şi inima mea sunt cu ea. Și până ce 
mi-o fi dat s-o văd iarăşi, nu am să pot să gust nicio 
bucurie de-aş fi chiar în mijlocul desfătărilor raiului! 

Aşa vorbi el, şi obrajii i se îmbujorau treptat, şi dragostea 
mea pentru el sporea la fel. Şi, când tăcu, îi spusei: 

— O, Otbah, o, prietene al meu! pune-ţi nădejdea în 
Allah şi roagă-te lui să-ţi dea iertarea greşalelor! În ce mă 
priveşte, iată-mă-s gata să te ajut, cu toate puterile şi cu 
toate mijloacele mele, spre a-ţi înlesni s-o găseşti pe fetiş- 
cana care ţi-a vrăjit gândurile. Căci, de cum te-am văzut, 
mi-am simţit sufletul purtându-se de la sine înspre 
minunata ta făptură, şi de atunci tot ce aş face pentru tine 

nu ar fi decât ca să văd ochii tăi cei frumoşi abătându-se 
mulţumiţi către mine! 

Şi, vorbind astfel, îl strângeam cu dragoste şi îl sărutam 
aşa cum un frate îl sărută pe un frate; şi toată noaptea nu 
contenii să-i potolesc sufletul drag. Şi, hotărât! In viaţa 
mea nu am să uit acele clipe desfătătoare şi pline de nesaţ, 
petrecute lângă el prieteneşte. 

Or, a doua zi, mă dusei cu el la geamie şi îl lăsai să intre 
el întâi, ca să-i arăt prețuirea mea. Şi stăturăm acolo amân- 
doi, de dimineaţă până la amiază, ceasul la care vin de obi- 
cei femeile la moschee. Ci, spre marea noastră supărare, 
băgarăm de seamă că toate femeile veniseră în geamie, dar 
fetişcana nu se afla printre ele. Iar eu, văzând tristeţea pe care 
lucrul acela i-o pricinuia tânărului meu prieten, zisei: 

— Asta să nu te necăjească! Am să aflu eu ştiri despre 
iubita ta de la aceste femei, întrucât ieri fata era împre- 
ună cu ele! 

Şi numaidecâr mă furişai până la femeile acelea şi izbu- 
tii să aflu de la ele că fetişcana noastră era o tânără 
fecioară, de viță aleasă, că o chema Riya şi că era fica lui 
Al-Ghitrif, căpetenia tribului Bani-Sulem. Şi întrebai: 

— O, preabunelor femei, pentru ce n-a mai venit şi ea 
astăzi cu voi? 

Ele răspunseră: 

— Da cum ar fi putut? Tătâne-său, care a adus nişte 
hagii sub ocrotirea lui prin pustie, de la Irak până la 
Mecca, s-a întors ieri cu călăreții săi la tribul lor de pe 
malurile Eufratului, şi a luat-o şi pe fiică-sa Riya. 

lar eu le mulţumii pentru lămuririle acelea, şi mă 
întorsei la Otbah; şi îi zisei: 

— Ştirile pe care ţi le aduc nu sunt, vai! aşa cum aş dori! 

Şi îi spusei că Riya plecase, cu tatăl ei, înspre tribul lor. 
Pe urmă adăugai: 

— Ci linişteşte-ţi sufletul, o, Orbah, o, prietene al meu! 
întrucât Allah m-a dăruit cu multe bogății şi sunt gata să 

le cheltuiesc ca să te ajut să ajungi la țintă. Şi, din ceasul 
acesta, am să mă îngrijesc de necazul tău şi am să izbân- 
desc, cu ajutorul lui Allah! 

Şi mai spusei: 

— Binevoieşte numai să vii cu mine! 

Şi se ridică şi merse cu mine la geamia ansariţilor!, 
rudele sale. 

Acolo aşteptarăm până ce se strânse toată lumea; iar 
eu dădui bineţe adunării şi spusei: 

— O, drept-credincioşilor ansariţi strânşi aici! care este 
părerea voastră despre Otbah şi despre tatăl lui Otbah? 

Şi toţi răspunseră într-un glas: 

— Mărturisim cu toţii că sunt nişte arabi dintr-un 
neam vestit şi dintr-un trib ales! 

Şi eu le spusei: 

— Aflaţi, dar, că Orbah, fiul lui Al-Hubab, este mistuit 
de o dragoste amarnică. Şi vin la voi anume ca să vă rog 
să vă alăturaţi strădaniile la strădaniile mele, spre 
a-i dobândi fericirea! 

Ei răspunseră: 

— Din toată inima şi cu bucurie. 

Eu spusei: 

— Dacă-i aşa, trebuie să mă însoţiţi până la corturile 
tribului Bani-Sulem, la şeihul Al-Ghitrif, căpetenia lor, ca 
să i-o cerem pe fiică-sa Riya de soţie pentru vărul vostru 
Osbah, fiul lui Al-Hubab. 

Şi toți răspunseră că ascultă şi că se supun. Eu atunci 
încălecai pe cal, şi tot aşa şi Otbah; şi toată adunarea făcu 
la fel. Şi dădurăm pinteni cailor, în goana mare, fără de 
oprire. Şi izbutirăm să ajungem la corturile călăreților 
şeicului Al-Ghitrif, la şase zile de Medina. 


! Ansarii (ajutorii) sunt urmaşii acelor locuitori din Medina care l-au 
ajutat pe Mahomed când s-a strămutat de la Mecca la Medina. 

Când ne văzu venind, şeicul Al-Ghitrif ieşi în în- 
tâmpinarea noastră până în uşa cortului său; iar noi, după 
salamalecurile de cuviință, îi spuserăm: 

— Am venit să-ţi cerem găzduire, o, părinte de arabi! 

El răspunse: 

— Fiţi bineveniţi sub corturile noastre, o, musafiri de 
viță aleasă! 

Şi, vorbind astfel, dădu numaidecât poruncile de tre- 
buinţă robilor lui ca să ne primească aşa cum se cuvine. Şi 
robii aşternură în cinstea noastră mesele şi chilimurile; şi 
zăiară oi şi cămile, ca să ne dea un ospăț falnic. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optsprezecea noapte 
Spuse: 


„.. şi tăiară oi şi cămile, ca să ne dea un ospăț falnic. 

Când veni clipita să ne aşezăm la masă, noi ne trăserăm 
cu toţii îndărăt; iar eu, în numele tuturora, îi mărturisii 
şeicului Al-Ghirrif: 

— Pe harul cel sfânt al pâinii şi al sării, şi pe credinţa noas- 
tră arăbească! nu avem să ne atingem de niciuna dintre bu- 
catele tale, până ce nu ai să împlineşti cererea noastră! 

Şi Al-Ghitrif spuse: 

— Şi care este cererea voastră? 

Eu răspunsei: 

— Venim să ţi-o cerem de soţie pe fiica ta cea de neam 
ales, Riya, pentru Otbah, fiul lui Al-Hubab ansaritul, fiul 
lui Al-Mundhir, fiul lui Al-Ymubh, cel viteaz, cel bun, cel 
vestit, cel falnic, cel minunat! 

Iar tatăl tinerei Riya, schimbându-se cu totul deodată 
şi la față şi la ochi, ne spuse cu glas domol: 

— O, fraţi arabi, aceea pe care îmi faceţi cinstea să 
mi-o cereţi de soție pentru vestitul Orbah, fiul lui 
Al-Hubab, este stăpâna deplină a răspunsului. Iar eu nu 
am să stau împotriva vrerii ei. Aşa că ea se cade să se ros- 
tească! Şi am să mă duc pe dată să-i cer răspunsul! 

Şi se ridică dintre noi, tare şofrănit, cu nasul plin de ciudă 
şi cu o faţă care tăgăduia vădit înţelesul vorbelor lui. 

Se duse, aşadar, în cort la fata lui, Riya, care, speriată 
de tulburarea de pe chipul său, îl întrebă: 

— O, taică al meu, pentru care pricină mânia zbuciumă 
atâta de năprasnic lăuntrul sufletului rău? 

lar el şezu lângă ea, în tăcere, şi, cum am auzit mai pe 
urmă, îi spuse într-un sfârşit: 

- AHă, dar, o, Riya, fata mea, că le-am dat găzduire 
unor ansariţi care au venit la mine ca să te ceară de soție 
pentru unul dintre ei! 

El spuse: 

— O, taică, neamul ansariţilor este un neam de vază 
printre arabi! Și, hotărât, găzduirea pe care le-ai dat-o este 
de datorinţă! Ci ia spune-mi: pentru care dintre ei au venit 
să mă ceară de soţie? 

Ea răspunse: 

— Pentru Otbah, fiul lui Hubab! 

Ea spuse: 

— Este un tânăr vestit! Şi este vrednic să intre în neamul 
tău! 

Ci el strigă, plin de mânie: 

— Ce vorbe grăieşti tu? Au nu cumva ai şi înnodat vreo 
legătură cu el? Păi eu, pe Allah! m-am juruit odinioară 
față de fratele meu că am să te dau fiului lui, şi nimenea 
altcineva, mai mult decât fiul unchiului tău, nu este vred- 
nic să intre în spița neamului meu! 

Ea spuse: 

— O, taică, şi ce răspuns ai să le dai ansariţilor? Aceştia 
sunt nişte arabi plini de fală şi tare simţitori în tot ce 

priveşte mândria şi cinstea lor! lar dacă nu vrei să mă dai 
de soţie unuia dintre ei, ai să atragi asupra ta şi a tri- 
bului nostru zăcăşia şi urmarea răzbunării lor. Întrucât au 
să se socotească umiliți de tine şi n-au să te mai ierte nicio- 
dată! 

El spuse: 

— Dreptu-i ce spui! Ci am să-mi învăluiesc nedorinţa, 
cerând ca preţ pentru tine o zestre până peste poate. Căci 
spune o zicală: „Dacă nu vrei să-ți măriți fata, cere o zestre 
cât mai mare!“ 

O lăsă, aşadar, pe fiică-sa şi veni la noi ca să ne spună: 

— Fata tribului, o, musafiri ai mei, nu se împotriveşte 
cererii voastre de a se mărita; da cere o zestre care să fie pe 
potriva harurilor ei. Care dintre voi, aşadar, are să-mi poată 
da preţul acestui mărgăritar fără de asemuire? 

La vorbele acestea, Otbah înaintă şi spuse: 

- Eu! 

El spuse: 

— Ei bine! fata mea cere o mie de brățări de aur roşu, 
cinci mii de galbeni cu pecetea de la Hajar!, un gherdan de 
cinci mii de mărgăritare, o mie de viguri de mătasă indi- 
enească, douăsprezece perechi de cizme de piele galbenă, 
zece saci de curmale din Irak, o mie de capete de vită, o 
iapă de la tribul Anazi, cinci burdufe cu mosc, cinci şipuri 
cu parfum de trandafiri, şi cinci burdufe cu chihlimbar! 

Şi adăugă, întorcându-se înspre Otbah: 

— Eşti în stare să te învoieşti cu cererea aceasta? 

Şi Otbah răspunse: 

— O, părinte de arabi, te mai îndoieşti? Nu numai că 
mă învoiesc să plătesc zestrea cerută, ci am să dau încă şi 
mai mult! 

Eu, atunci, mă întorsei la Medina cu prietenul meu 
Otbah, şi izbutirăm, nu fără destulă alergătură şi cazne, să 


! Hajar este numele mai multor oraşe din sudul Arabiei. 

facem rost de toate lucrurile cerute. Iar eu plătii cu banii 
mei, fără să şovăiesc, cu mai multă bucurie decât dacă aş 
fi făcut toate acele cumpărături pentru mine. Şi ne în- 
toarserăm la corturile celor din tribul Bani-Sulem, cu 
toate cumpărăturile noastre, şi ne grăbirăm să le dăm şe- 
icului Al-Ghitrif. Iar şeicul, în felul acesta, nemaiputând 
să-şi ia vorba îndărăt, fu nevoit să-i primească pe toți 
ansariții, oaspeţii săi, care se strânseră să-i aducă firitiselile 
lor pentru măritișul fiicei sale. Şi se porniră ospețele şi 
ținură patruzeci de zile. Şi fură înjunghiate o sumedenie 
de cămile şi de oi, şi fură puse la gătit în cazane bucate de 
toate felurile, şi toți oamenii din trib putură să mănânce 
pe săturate, 

Or, la sfârşitul răstimpului acesta, pregătirăm un 
palanchin falnic, pus pe spinările a două cămile alăturate, 
şi în el îi suirăm pe tinerii însurăţei. Şi plecarăm cu toți, 
peste poate de voioşi, urmaţi de o caravană întreagă de 
cămile încărcate cu daruri. lar prietenul meu Otbah nu 
mai putea de nerăbdare să ajungă şi ziua când să se vadă, 
într-un sfârşit, singur-singurel cu iubita lui. Şi cât pinu 
călătoria nu se depărtă de ea o clipită, şi şezu cu ea, în 
palanchin, de unde nu se da jos decât ca să vină şi să mă 
bucure la vreun taifas, cu toată prietenia, încrederea şi 
mulțumirea... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăsprezecea noapte 

Spuse: 

Şi cât ţinu călătoria nu se depărză de ea o clipită, şi 
şezu cu ea, în palanchin, de unde nu se da jos decât ca să 


vină şi să mă bucure la vreun taifas, cu toată prietenia, în- 
crederea şi multumirea. 

lar eu mă bucuram în sufletul meu şi îmi spuneam: 
„Lacătă-te, o, Abdallah, că ai ajuns prieten pe totdeauna cu 
Otbah! întrucât ai izbutit, uitând de chiar simțămintele tale, 
să-i cucereşti inima, împerechindu-l cu frumoasa Riya! 
Într-o zi, să nu ai nicio îndoială, jertfa ta are să fie răsplătită, 
şi încă cu prisosinţă! Şi ai să te bucuri şi tu de dragostea lui 
Otbah, în tot ce are ea mai cilibiu şi mai ales!“ 

Or, nu mai aveam decât o zi de mers până la Medina şi, 
la căderea nopţii, ne-am oprit la o mică oază, ca să ne 
odihnim. Şi era o linişte desăvârşită; şi lumina lunii 
surâdea la bucuria din tabăra noastră; şi, peste capetele 
noastre, doisprezece palmieri, ca nişte fete tinere, însoțeau 
cu foşnetul palmilor lor cântecul adierilor de noapte. lar 
noi, ca începătorii de lume din vremile cele de demult, 
ne bucuram de ceasul acela de linişte, de apa cea 
proaspătă, de iarba cea grasă şi de dulceaţa adierii. Ci, vai! 
nu poți să scapi de ce îţi este ursit, măcar de-ai fugi şi cu 
aripile zborului. Şi tocmai prietenului meu Otbah îi era 
dat să bea până la drojdia de pe fund, dintr-o sorbitură, 
cupa de neînlăturat! Intr-adevăr, am fost smulşi deodată 
din odihnă de o năvală năprasnică a unor călăreți înar- 
maţi care se repeziră asupra noastră ţipând şi urlând. Or, 
aceştia erau nişte călăreţi din tribul Bani-Sulem, trimişi 
de şeicul Al-Ghitrif s-o fure pe fata lui. Căci nu cutezase 
să încalce, sub corturile lui, datinile ospeţiei, şi așteptase 
să ne depărtăm, ca să ne lovească în felul acesta, fără a 
nesocoti legile pustiei. Ci îşi făcuse socotelile fără a ţine 
seama de preţul lui Otbah și al călăreților noştri care, cu 
mare vitejie, înfruntară lovitura călăreților tribului Bani- 
Sulem şi, după ce omorâră o mulțime dintre ei, îi puseră 
până la urmă pe fugă. Ci în vâlvora încăierării, prietenul 
meu Otbah primi o lovitură de lance şi, când ajunse în- 
dărăt în tabără, căzu mort în braţele mele. 

Când îl văzu aşa, tânăra Riya scoase un țipăt mare şi se 
aruncă peste trupul celui drag. Şi îşi trecu toată noaptea 

jelindu-se. Iar când se făcu dimineață o găsirăm moartă de 
jale. 

Aibă-i Allah pe amândoi întru mila sa! lar noi le 
săparăm în nisip un mormânt şi îi îngroparăm acolo, unul 
lângă altul. Şi, cu inimile pline de mâhnire, plecarăm la 
Medina. lar eu, după ce isprăvii ce aveam de isprăvit la 
Medina, mă întorsei în ţara mea. Ci peste şapte ani mă 
prinse gândul să mai fac un hagialâc la Locurile Sfinte. Şi 
în sufletul meu încolţi dorul să mă duc să văd mormân- 
tul lui Otbah şi al frumoasei Riya. Şi când ajunsei la mor- 
mânt, îl văzui adumbrit de un pom frumos dintr-un soi 
necunoscut, răsădit acolo cu evlavie de cei din tribul 
ansariților. Şi şezui, plângând, pe piatră, la umbra pomu- 
lui acela, cu sufletul meu mohorât. Şi îi întrebai pe cei 
care se aflau acolo cu mine: 

— O, prietenii mei, spuneţi-mi: cum se numeşte pomul 
acesta care plânge cu mine moartea lui Otbah și a Riyei? 

Şi ei îmi răspunseră: | 

— Se numeşte Copacul Indrăgostiţilor. 

Ah, fie ca tu, o, Otbah, să te odihneşti în pacea 
Stăpânului cel fără de moarte, la umbra pomului acesta 
care se tânguie peste mormântul tău! 


— Şi asta-i tot ce ştiu, o, norocitule sultan, despre Mormân- 
tul Îndrăgostitilori 

Pe urmă, întrucât îl văzu pe sultanul Şahriar mohorâr de 
poveste, Şeherezada se grăbi, în noaptea aceea, să-i povestească 
şi povestea cu tânăra Hind, cu divorţul și căsătoria ei. 


DIvORŢUL TINEREI HIND! 


Se povesteşte că Hind, fiica lui Al-Neman, era cea mai 
frumoasă fată dintre fetele de pe vremurile ei, şi că era 
întocmai ca o gazelă la ochi, la gingăşie şi la frumuseţe. 


"La M. A. Salie, titlul este: Povestea cu Hind, fiica lui an-Neman. 

Or, faima strălucirii sale ajunse până la urechile lui Al- 
Hajaj, valiul Irakului; şi Al-Hajaj o ceru de soție. Tatăl 
Hindei însă nu vru să i-o dea decât cu prețul unei zestre 
de două sute de mii de drahme de argint, plătite înainte 
de nuntă, şi cu învoiala să-i mai plătească, în caz de 
despărţire, alte două sute de mii de drahme. Şi Al-Hajaj 
primi toate învoielile şi o aduse pe Hind în casa lui. 

Or Al-Hajaj, spre amarul şi năpasta lui, era neputin- 
cios. Şi venise pe lume cu totul sărman în ce priveşte 
zestrea lui! Venise pe lume cu zebbul diform şi cu anusul 
astupat. Şi întrucât, plămădit aşa, copilul nu vroia să 
tră-iască, diavolul se arătă maică-sii, în chip de om, şi o 
sfătui, dacă vroia ca pruncul ei să rămână în viață oricum, 
să-i dea să sugă, în loc de laptele ei, sângele de la două capre 
negre, de la un țap negru şi de la un şarpe negru. Şi maică-sa 
urmă sfatul acela şi dobândi ceea ce dorea să dobândească. 
Numai că neputința şi beteşugul, care sunt un dar de la 
Şeitan şi nicidecum de la Allah cel Darnic, rămăseseră 
zestrea copilului, ajuns acuma bărbat. 

Încâr Al-Hajaj, după ce o aduse pe Hind în casa lui, 
rămase o lungă bucată de vreme fără a îndrăzni să se 
apropie de ea altfel decât la lumina zilei, şi fără s-o atingă, 
măcar că tare ar mai fi vrut. lar Hindei nu-i trebui prea 
mult până să afle pricina unei atari cumpătări, şi tare se 
mai tângui, laolaltă cu toate roabele ei. 

Or, într-o zi, Al-Hajaj veni s-o vadă, după obiceiul lui, 
ca să-şi bucure ochii cu frumuseţea ei. Şi o găsi cu spatele 
întors înspre uşă, privindu-se într-o oglindă şi cântând 
stihurile acestea: 


Hind, cârlană năzdrăvană 
Dintr-un soi arab, de foc, 
Eşti ursită să-ți duci viata 
Cu catârul boșorog. 

Grea mi-e purpura cea scumpă — 
Aruncaţi-o jos, cu silă! 

Daţi-mi zdrențele sărace 

Din păr aspru de cămilă! 


Sunt sătulă de palate! 

Vreau la tribu-mi din pustie 

Să mă-ntorc, s-ascult iar vântul, 
Peste corturi cum adie, 


Cum adie, şi-i răspunde 
Fluierul din cort, duios. 
Nici lăuta, nici dairaua 
Nu au sunet mai frumos. 


Tinerii din trib, acolo, 
Lacomi sânge beau, de lei, 
Şi puternici sunt, şi mândri, 
Ca şi leii-paralei — 


Pe când Hind aici se-ngroapă, 
Fără-acel preasfânt batâr 
De-a lăsa urmaşi pe lume 

Cu nevolnicul catâr. 


Când auzi cântecul în care Hind îl asemuia cu un catâr, 
Ai-Hajaj ieşi din odaie, plin de deznădejde, fără ca soţia lui 
să-i f băgat de seamă nici venirea, nici plecarea, 
şi trimise pe dată după cadiul Abdallah, fiul lui Taher, să-i 
ceară să dezlege căsătoria. Şi Abdallah se duse la Hind şi îi 
spuse: 

- O, fiică a lui Al-Neman, iacătă că Al-Hajaj Abu- 
Mohammad îţi trimite două sute de mii de drahme de 
argint şi îmi cere totodată să îndeplinesc, în numele său, 
toate cele legiuite pentru despărțenia lui de tine! 

Şi Hind strigă: 

— Mărire lui Allah! lată-mi ruga împlinită şi iară-mă slo- 
bodă să mă întorc la tatăl meu! O, fiu al lui Taher, n-ai fi 
putut să-mi dai o veste mai luminată decât a-mi spune că am 
scăpat de câinele cel boşorog. Păstrează cele două mii de 
drahme, ca răsplată pentru ştirea fericită pe care mi-o aduci. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute douăzecea noapte 
Spuse: 


„.. Păstrează cele două mii de drahme, ca răsplată pen- 
tru ştirea fericită pe care mi-o aduci. 

Estimp, califul Abd Al-Malek ben Mervan! care auzise 
despre neasemuita frumuseţe şi despre deşteptăciunea 
Hindei, o râvni pe fată și trimise să-i fie cerută de soție. Ea 
însă îi răspunse printr-o scrisoare în care, după proslăvi- 
rile lui Allah şi mărturiile de supuşenie, îi spunea: „Află, 
o, emire al drept-credincioşilor, că un câine a întinat ul- 
cica, mușluind-o cu nasul, ca s-o adulmece!“ Iar califul, 
primind scrisoarea aceea, începu să râdă în hohote şi scrise 
numaidecât răspunsul acesta: „O, Hind, dacă un câine a 
întinat ulcica, muşluind-o cu nasul, noi avem s-o spălăm 
de şapte ori şi, în urma răzuirii pe care o să i-o facem, 
avem s-o curățăm de orice pată!“ 

Atunci Hind, dacă văzu că împotriva piedicilor pe care 
le ridica ea califul tot o dorea fierbinte, nu putu face alt- 
minteri decât să se supună. Încât primi, punând însă o 
învoială, aşa cum îi scrise în a doua scrisoare în care, după 


! Abd-ali-Malek ben Meryan, din dinastia omeiazilor, a deţinut cali- 
farul între anii 685-705. 

proslăviri şi urări, spunea: „Află, o, emire al drept-credin- 
cioşilor, că nu am să plec decât cu învoiala următoare: Al- 
Hajaj, descult, să-mi ducă de căpăstru cămila de-a lungul 
acestei călătorii, până la saraiul tău!“ 

Or, scrisoarea îl făcu pe calif să se pună pe un râs şi 
mai dihai ca întâia oară. Şi trimise pe dată poruncă lui 
Al-Hajaj să ducă de căpăstru cămila Hindei. Şi Al-Hajaj, 
cu toată ciuda lui, ştia bine că nu avea cum să nu se 
supună poruncilor califului. Se duse, dar, desculț, până la 
sălaşul Hindei şi luă cămila de căpăstru. lar Hind se sui în 
baldachinul ei şi nu pregetă, cât ţinu drumul, să se vese- 
lească din tot sufletul pe seama cămilarului!. Şi o chemă 
pe doica ei şi îi zise: 

— O, mancă a mea, dă oleacă mai la o parte perdelele 
baldachinului! 

Şi doica trase la o parte perdelele; iar Hind îşi scoase 
capul printre perdele şi aruncă un dinar de aur, jos, în 
noroi. Şi se întoarse înspre fostul ei soț şi îi zise: 

— O, vizirule, dă-mi de jos? banul acela de argint! 

Şi Al-Hajaj ridică de jos banul şi i-l dădu Hindei, 
spunându-i: 

— Este un dinar de aur, nu un ban de argint! 

Iar Hind, pufnind în râs, strigă: 

— Slavă lui Allah, carele face să se preschimbe argintul 
în aur, În ciuda întinării cu noroi! 


"La M. A. Salie, se adaugă: „Şi ali-Hadjadj prociti aceste stihuri: 
Acum îţi râzi de mine, cruntă Hind, 
Dar câte nopti ai plâns şi-ai stat veghind! 

lar Hind îi răspunse cu aceste două disrihuri: 
Când sufletul şi viaţa din chin le-ai izbăvit, 
Nu mai gândeşti la pretul pe care l-ai plătit. 
Dobânda la avere şi-adevărata fală 

N E un bărbat destoinic şi nesmintit de boală!“ 

? În originalul arab — adnotează M. A. Salie — cuvântul tradus prin „de 
jos“ are şi sensul de „nevolnic“. Joc de cuvinte prin care Hind vrea să 
spună că Allah i l-a dat ca soț, în locul unui nebărbat ca ali-Hadjadj, pe 
strălucitul calif. 

Şi Al-Hajaj văzu limpede, din vorbele acelea, că totul 
nu fusese decât o batjocură a Hindei, ca să-l umilească. Şi 
se împurpură tot de ruşine şi de mânie. Ci îşi plecă frun- 
tea şi fu nevoit să-şi tăinuiască supărarea pe Hind, ajunsă 
acuma soția califului! 


După ce povesti snoava aceasta, Şeherezada tăcu. Iar sul- 
tanul Şahriar îi zise: 

— Snoavele acestea, Şeherezada, îmi plac. Ci acuma aş vrea 
să ascult o poveste cu minunăţii. lar dacă nu mai ai niciuna, 
spune-mi, ca să ştiu şi eu. 

Ci Şeherezada sări: 

— Da unde se află vreo poveste mai plină de minunăţii decât 
aceea pe care tocmai am să i-o povestesc numaidecât Măriei 
Sale, dacă, bineînţeles, îmi îngăduie! 

Şi Şahriar zise: 

— Poţi! 

Şi Şeherezada îi spuse sultanului Şahriar: 


POVESTEA CU OGLINDA 
FECIOARELOR 


|i s-a povestit, o, norocitule sultan, o, dăruitule cu 
gânduri minunate, că a fost odată, în vechimea 
vremilor şi în curgerea veacurilor şi a clipelor, în cetatea 
Bassrei, un sultan care era un voinic minunat şi tare zarif, 
plin de mărinimie şi de vitejie, şi care se numea sultanul 
Zein. Însă acel tânăr şi tare frumos sultan Zein, în pofida 
însuşirilor lui cele alese şi a darurilor de tot felul care îl 
făceau să nu-şi aibă seamăn pe lume în lung şi în lat, era 
un cheltuitor de bogății ce nu s-a mai pomenit, un risi- 
pitor care nu cunoştea niciun frâu şi nicio cumpătă şi care, 
mână spartă cum era la daruri pentru toți ciracii lui, nişte 
flăcăiandri mâncăi până peste poate, şi cu tainurile ce 
plătea pentru muierile fără de număr, de toate soiurile şi 
de toate boiurile, pe care le ţinea pe seama lui în saraiurile 
cele strălucite, şi cu necurmatele cumpărări de tot alte 
fetişcane ce îi erau votrite în fiece zi, fecioare neprihănite, 
la nişte preţuri smintite, ca să le deguste, izbutise până la 
urmă să vântuiască de tot comorile cele fără de fund 
strânse veacuri în şir de sultanii cei osârdnici, strămoşii 
săi. Şi, într-o zi, vizirul lui veni şi, după ce sărută pămân- 
tul dintre mâinile lui, îi dădu de ştire că lăzile cu galbeni 
erau efterite şi că de mâine zaheregiii palatului nu mai 
aveau cu ce să fie plătiţi; şi, după ce îi aduse ştirea aceea 
neagră, vizirul, de spaimă să nu fie tras în ţeapă, plecă de- 
grabă, aşa cum venise. 

Când află că toate averile lui se topiseră, tânărul sultan 
Zein se căi amarnic că nu-l bătuse gândul să-şi păstreze o 

parte din bunuri pentru zilele cele negre ale soartei; şi se 
mohori în sufletul lui până peste marginile mohorelii. Şi 
îşi zise: „Nu-ţi mai rămâne alta, sultane Zein, decât să fugi 
de aici pe furiş şi, părăsindu-ţi la voia norocului ciracii cei 
atâta de dragi, cadânele, cele copilandre, soțiile şi daravelile 
domniei, să laşi tronul secătuit al împărăției părinţilor tăi 
în seama cui o vrea să pună mâna pe el. Căci mai de dorit 
este să fii un cerşetor pe căile lui Allah, decât un domn 
fără de avere şi fără de fală; că ştii zicala care spune: „Mai 
bine-i mort în mormânt, decât sărac pe pământ!“ Şi, 
cugetând aşa, aşteptă să se facă noapte ca să se îmbrace 
tepril şi, nebăgat în samă de nimenea, să iasă pe poarta 
cea tainică a saraiului. Şi tocmai se pregătea să-şi ia un 
toiag şi să pornească la drum, când Allah Atoarevăzătorul 
şi Atoateînţelegărorul îi aduse în minte vorbele şi sfaturile 
cele mai de pe urmă ale lui tătâne-său. Căci părintele lui, 
până să moară, îl chemase la el şi, printre altele, îi spusese: 
„Şi mai cu seamă, o, fiul meu, să nu uiţi că, dacă ursita 
s-o întoarce într-o zi împotriva ta, ai să găseşti în Dulapul- 
cu-izvoade o comoară care are să-ţi îngăduie a face față la 
toate loviturile soartei!“ 

Când îşi aduse aminte vorbele acelea, care i se şter- 
seseră cu totul din minte, sultan Zein alergă fără de 
zăbavă la Dulapul-cu-izvoade şi îl deschise, tremurând de 
bucurie. Da degeaba se uită el mult și bine, şi degeaba sco- 
toci şi căută peste tot, răscolind hârtiile şi catastifele şi 
lăsând talmeş-balmeş letopiseţele domniei, că tot nu găsi 
în acel dulap nici aur şi nici mireasmă de aur, nici argint 
şi nici mireasmă de argit, nici giuvaieruri, nici nestemate, 
nici nimic-nimicuţa care să se asemuie cât de cât cu aşa 
ceva. Şi, deznădăjduit până peste marginile deznădejdilor 
pe care pieptul lui chinuit le putea cuprinde, şi tare 
mânios că aşteptările îi fuseseră amăgite, se porni să 
răvăşească şi să arunce în toate părţile hârtiile împărăteşti, 
şi să joace cu picioarele pe ele mânios, când deodată simţi 

sub mâna lui pustiitoare ceva tare, parcă un lucru de fier. 
Şi scoase afară lucrul acela şi când îl privi, văzu că era un 
sipețel greu de aramă roşie. Şi se grăbi să-l descuie; şi nu 
găsi în el decât un bilețel împărurit şi pecetluit cu pecetea 
tatălui său. Atunci, măcar că era tare înciudat, rupse 
pecetea şi citi pe hârtie cuvintele astea, însemnate de mâna 
tătâne-său: „Du-te, o, fiul meu, la cutare loc din sarai, cu 
un hârleț, şi sapă cu chiar mâinile tale pământul, rostind 
numele lui Allah!“ După ce citi biletul acela, Zein îşi zise: 
„lacătă că acuma trebuieşte să fac şi munca aspră de săpă- 
tor! Ci, de vreme ce aceasta-i voința cea de pe urmă a 
tatălui meu, nu vreau să fiu neascultător!“ Şi cobori în 
grădina saraiului, luă un hârleț rezemat de zidul casei gră- 
dinarului şi se duse la locul arătat, unde era o hrubă zidită 
dedesubtul saraiului... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăzeci şi una noapte 


Micuța Doniazada, sora Şeherezadei, se ridică de pe 
chilimul pe care şedea ghemuită şi strigă: 

— O, sora mea, ce dulci şi ce gingaşe şi ce înmiresmate sunt 
vorbele tale proaspete! 

Iar Şeherezada spuse, sărutându-şi surioara pe ochi: 

— Aşa-i! Dar ce-s ele pe lângă ceea ce am să povestesc în 
noaptea aceasta, dacă, bineînţeles, îmi va mai îngădui 
sultanul acesta falnic şi dăruit cu purtări alese! 

Şi sultanul Şahriar zise: 

— Poţi! 

Atunci Şeherezada povesti mai departe așa: 


„.« Tânărul sultan Zein luă, aşadar, hârleţul şi se duse la 
hruba de dedesubtul saraiului. Şi aprinse o făclie şi la 
lumina ei începu să bată cu coada hârleţului în pământ şi, 
în felul acesta, auzi într-un sfârşit un răsunet adânc. 

Şi îşi zise: „Aici trebuie să sap!“ Şi începu să desfunde 
pământul cu hotărâre; și dăduse la o parte mai bine de 
jumătate din lespezile pardoselii fără să zărească niciun fel 
de semn al vreunei comori. Şi se opri din lucru ca să se 
odihnească şi, sprijinindu-se cu spinarea de zid, gândi: „Pe 
Allah! da de când, sultane Zein, ţi s-a năzărit să fugi după 
ursitoarea ta și să te duci s-o cauţi până în inima pămân- 
tului, în loc s-o aştepţi fără de grijă, fără de necaz şi fără 
de trudă? Au tu nu ştii că ceea ce s-a dus e dus şi că ceea 
ce-i scris e scris şi trebuie să se împlinească?“ Ci, după ce 
se mai odihni oleacă, se apucă iarăşi de cazna lui şi începu 
iar să scoată cărămizile, fără prea mare nădejde; şi iacătă 
că deodată dădu la iveală o piatră albă, pe care o răsturnă; 
şi dedesubtul ei văzu o uşă încuiată cu un lacăt de oţel. Şi 
sultan Zein sfărmă lacărul acela izbindu-l cu hârleţul şi 
intră pe uşă. 

Atunci se trezi în vârful unei scări falnice de marmură 
albă, care cobora înspre o sală pătrată şi largă, toată numai 
din farfuriu alb de China şi din cleştar, şi în care pereții şi 
tavanul şi grinzile erau din lazulită azurie. Şi văzu în sala 
aceea un şir de patru podine de sidef, şi pe fiecare podină 
se aflau câte zece chiupuri de alabastru şi zece chiupuri de 
porfiră. Şi se întrebă: „Cine ştie ce s-o afla în aceste chi- 
upuri frumoase! Pesemne că răposatul taică-meu o fi pus 
să fie umplute cu vreun vin bătrân, care acuma trebuie să 
fi ajuns până peste poate de minunat!“ Şi, gândind aşa, se 
sui pe una din cele patru podine, se apropie de unul din- 
tre chiupuri şi îi scoase capacul. Şi, o, ce uimire! o, ce bu- 
curie! o, ce danţ! văzu că era plin până-n gură cu pulbere 
de aur. Şi, ca să se încredinţeze şi mai bine, îşi băgă mâna 
înlăuntru, fără a putea să ajungă la fund, şi o scoase dau- 
rită toată şi sclipind ca soarele. Şi, zorit, scoase şi capacul 
de la cea de a doua urnă, şi văzu că aceea era plină cu di- 
nari de aur şi cu ţechini de aur de toate mărimile. Şi le 
cercetă, una câte una, pe toate cele patruzeci de chiupuri, 

şi văzu că toate chiupurile de alabastru erau pline până în 
gură cu pulbere de aur, şi toate surorile lor de porfiră erau 
pline cu dinari şi cu ţechini de aur. 

La priveliştea aceea, tânărul Zein se însenină şi se lu- 
mină şi se zbânţui şi dănţui; pe urmă începu să răc- 
nească de bucurie şi, după ce îşi înfipse făclia într-o gaură 
din peretele de cleştar, întoarse înspre el unul din chiu- 
purile de alabastru şi îşi vărsă pe cap, pe umeri, pe pântec 
şi peste tot pulberea de aur; şi se scăldă în aur cu mai multă 
desfătare decât simţise vreodată în cele mai desfătătoare 
hammamuri. Şi striga: „Ha! Ha! sultan Zein, îţi şi luaseşi 
cârja de derviş şi te şi găreai să bari cerşind drumurile lui 
Allah! Şi iacătă că binecuvântarea a coborât asupra capului 
tău, întrucât nu te-ai îndoit de mărinimia Atoatedătătoru- 
lui şi ţi-ai cheltuit cu mână spartă bunurile dintâi pe care ţi 
le dăruise! Înseninează- -ți aşadar ochii şi linişteşte-ţi sufletul 
scump! Şi să nu-ți fie teamă să înşfaci, atâta cât te ţin 
băierile, din chiar darurile cele necurmate ale aceluia care 
te-a zămislit!“ Şi, totodată, povârni toate celelalte chiupuri 
de porfiră; şi vărsă tot ce se afla în ele în sala de farfuriu. Şi 
la fel făcu şi cu chiupurile de alabastră, iar dinarii şi ţechinii, 
zuruind şi zornăind în căderea lor sunătoare, făceau să ră- 
sune strălucitul farfuriu şi vuitorul cleştar. Şi, de bucurie, se 
cufundă cu totul în mormanul de aur, în vreme ce, sub lu- 
mina făcliei, sala cea albă şi albastră îngemăna strălucirea 
pereţilor ei fermecaţi cu sclipirile fulgerătoare şi cu jerbele 
falnice care ţâşneau din pojarul acela rece. 

După ce tânărul sultan se scaldă astfel în aurul cel atâta 
de îmbătător, încât să-l facă să uite de sărăcia care îi primej- 
duise viaţa şi care era să-l împingă a părăsi saraiul părinţilor 
săi, se ridică din năhlapii aprinşi care curgeau gârlă de pe el 
şi, mai potolindu-se oleacă, începu să cerceteze totul cu o 
uimire până peste poate, minunându-se că tatăl său izbutise 
să sape borta aceea şi să zidească sala aceea strălucitoare atâta 
de tainic, încât nimenea din sarai nu auzise de ea. 

Într-un sfârşit, ochii lui cercetători băgară de seamă, 
într-un colţişor, pitit între doi pilaşeri de cleştar, un sipețel 
mărunt, asemenea întru totul, însă mult mai mic, cu cel 
pe care îl găsise în Dulapul-cu-izvoade. 


În clipita aceasta a istorisirii sale, Șeherezada văzu că se 
luminează de ziuă şi, sĥoasă, tăcu. 


Dar când fu cea de a şapte sute douăzeci şi doua noapte 


Spuse: 


Într-un sfârşit, ochii lui cercetători băgară de seamă, 
într-un colțişor, pitit între doi pilaşeri de cleştar, un sipeţel 
mărunt, asemenea întru totul, însă mult mai mic, cu cel 
pe care îl găsise în Dulapul-cu-izvoade. Şi îl deschise şi 
găsi înlăuntru o cheie de aur încrustată cu nestemate. Şi 
îşi zise: „Pe Allah! cheia aceasta trebuie să fie cheia care 
descuie lacătul pe care l-am spart!“ Pe urmă cugetă şi 
gândi: „Da atunci cum se face că lacătul a fost închis pe 
dinafară? Prin urmare, cheia aceasta trebuie să slujească la 
altceva.“ Şi începu să caute peste tot, ca să vadă de nu 
cumva poate să afle ce rost ar avea cheia aceea. Şi cercetă 
pereţii sălii cu toată luarea-aminte şi, până la urmă, găsi 
în căptuşeala de pe un perete, la mijloc, o încuietoare. Şi 
socotind că aceea trebuie să fie încuietoarea potrivită cu 
cheia pe care o găsise, încercă pe loc. Şi numaidecâr 
peretele se mişcă, și se deschise o uşă destul de mare. Şi 
Zein putu să treacă într-o altă sală, încă şi mai minunată 
decât cealaltă. Într-adevăr, din podea până în tavan, toată 
sala aceea era făcută din piatră verde smălțuită, cu un lus- 
tru poleit cu aur, de-ai fi zis că e parcă tăiată în smarald de 
mare. Şi era cu adevărat aşa de frumoasă, în lipsa ei de 
orice podoabă, cum niciun vis nu şi-ar fi putut închipui 
una asemenea. Şi în mijlocul sălii, sub boltă, şedeau în pi- 
cioare şase fetişcane ca nişte lune şi strălucind de o strălucire 

care lumina toată sala. Și şedeau pe nişte lespezi de aur 
greu, şi nu scoteau o vorbă. Şi Zein, vrăjit şi înmărmurit 
totodată, se duse înspre ele ca să le vadă mai de aproape, 
şi îşi rosti salamalecul; ci atunci băgă de seamă că nu erau 
vii, ci erau făcute fiecare din câte un singur diamant. 

La priveliştea aceea, Zein, minunându-se până peste 
poate, strigă: „Ya Allah! cum o fi putut răposatul taică-meu 
să adune asemenea minunăţii?“ Şi le cercetă cu încă şi mai 
multă luare-aminte, şi băgă de seamă că, stând astfel 
drepte pe lespezile lor, înconjurau o altă lespede, fără 
niciun fel de fetişcană de diamant, ci numai aşternută cu 
un covor de mătasă pe care erau scrise cuvintele acestea: 


„Află, o, Zein, fiul meu, că pentru fetișcanele acestea de 
diamant am cheltuit multă caznă să le dobândesc. Ci, măcar 
că sunt niște minunătii de frumusete, nu care cumva să crezi 
că sunt tot ce-i mai minunat pe pământ. Întrucât se mai află 
încă o fetişcană, cea de a şaptea, mai strălucitoare şi cu mult 
mai frumoasă, care le întrece şi care prețuieşte ea singură cu 
mult mai mult decât o mie ca acelea pe care le vezi tu aici. 
Dacă, dar, doreşti s-o vezi şi pe aceea şi să fie a ta, spre a o 
așeza pe cea de a şaptea lespede care o aşteaptă, nu ai decât 
să faci tu ceea ce moartea nu mi-a mai îngăduit să în- 
deplinesc. Du-te în cetatea Cairo, şi caută-l pe unul dintre 
robii mei cei credincioşi de odinioară, Mubarak pe numele 
său, pe care de altminteri ai să-l găseşti lesne. Și, după sala- 
malecurile de cuviință, să-i povesteşti tot ce ţi s-a întâmplat. 
Iar el are să te recunoască drept fiul meu, şi are să te ducă 
până la locul unde se află acea fetişcană fără de seamăn. Și 
ai s-o dobândești. lar ea are să-ți bucure privirea câte zile 
vei mai avea de trăit. Uassalam, ya Zein! 


După ce citi cuvintele acestea, Zein îşi zise: „Hotărât, 
nu trebuie să zăbovesc deloc cu drumul la Cairo! Căci, 

chiar că această a şaptea fară trebuie să fie încă şi mai 
minunată, de vreme ce tatăl meu mă încredinţează că ea 
singură preţuieşte cât toate cele de aici şi alte o mie aseme- 
nea!“ Şi, hotărât să plece la drum, ieşi din tainiţa de sub 
pământ şi se întoarse grabnic cu o ladă pe care o umplu 
cu dinari şi cu ţechini de aur. Și duse lada în iatacul său. 
Şi îşi cheltui o bună vreme din noapte spre a căra la el în 
iatac o parte din aurul tăinuit, fără ca să bage de seamă 
cineva vânzolelile lui. Şi încuie la loc uşa bortei, şi se sui 
să se culce şi să se hodinească oleacă. 

Or, a doua zi, îşi chemă la sfat vizirii, emirii şi pe 
mai-marii împărăției, şi le dezvălui gândul ce-l avea de a 
pleca la Egipt, ca să mai schimbe aerul. Şi îl însărcină pe 
vizirul său cel mare, chiar acela care tremura de frica ţepei 
pentru ştirea cea rea pe care i-o vestise, să ocârmuiască îm- 
părăţia cât o lipsi el. Iar paza care urma să-l însoțească la 
drum era alcătuită din câţiva robi de soi, aleşi cu grijă. Şi 
porni la drum fără nicio vâlvă şi fără niciun alai. Şi Allah 
îi meni bună pace, şi ajunse fără de niciun necaz la Cairo. 

Acolo nu pregetă să caute a afla veşti despre Mubarak; 
şi i se răspunse că nu se ştia în Cairo, cu numele acela, decâr 
un neguţător foarte bogat, starostele sukului, care trăia cu 
mare belşug și huzur în saraiul lui, ale cărui porţi erau 
deschise celor săraci şi celor străini. Şi Zein fu călăuzit la 
saraiul acelui Mubarak; şi găsi la poartă un mare număr de 
robi şi de hadâmbi, care se repeziră, după ce îl vestiră pe 
stăpânul lor, să-i ureze bun venit. Şi îl poftiră să treacă 
printr-o curte mare şi să străbată o sală împodobită 
falnic, unde, stând pe un divan de mătasă, îl aştepta 
stăpânul casei. lar robii şi hadâmbii îi lăsară singuri. 

Atunci Zein se îndreptă înspre gazdă, care se ridică în 
cinstea lui şi care, după salamalecuri, îl rugă să şadă jos 
lângă el, spunându-i: 

— O, stăpâne al meu, binecuvântarea a intrat în casa 
mea odată cu paşii tăi! 

Şi se purtă cu multă bunăvoință, ferindu-se să nu 
încalce cumva datorinţele ce se cuvin oaspeţilor şi să-l 
întrebe care îi este numele şi care este pricina ce îl aducea 
acolo. Încât Zein fu acela care o întrebă cel dintâi pe gazda 
sa, spunându-i: 

— O, stăpâne al meu, aşa cum mă vezi, tocmai am sosit 
de la Bassra, țara mea, să-l caut pe un om pe care îl 
cheamă Mubarak şi care odinioară a fost unul dintre robii 
răposatului sultan al cărui fiu sunt eu. Şi dacă ai să mă 
întrebi care îmi este numele, am să-ţi spun că mă numesc 
Zein. Şi chiar eu sunt acuma sultan la Bassra. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăzeci şi treia noapte 
Spuse: 


.. Şi dacă ai să mă întrebi care îmi este numele, am să-ți 
spun că mă numesc Zein. Şi chiar eu sunt acuma sultan 
la Bassra. 

La vorbele acestea, neguțătorul Mubarak, până peste 
poate de tulburat, se ridică de pe chilim şi, aruncându-se în 
genunchi la picioarele lui Zein, sărută pământul dintre 
mâinile lui şi strigă: 

— O, stăpâne al meu, mărire lui Allah carele a îngăduit 
să se întâlnească stăpânul şi robul! Porunceşte şi am să-ți 
răspund cu ascultare şi cu supunere! Întrucât chiar eu sunt 
acel Mubarak, robul răposatului sultan, părintele rău! 
Omul care are urmaşi nu moare niciodată! O, copile al 
stăpânului meu, saraiul acesta este saraiul tău, iar eu sunt 
averea ta! 

Atunci, după ce îl ridică pe Mubarak, Zein îi povesti 
tot ce i se întâmplase, de la început până la sfârșit, fără a 

ocoli niciun amănunt. Ci nu este de niciun folos să mai 
povestim şi noi încă o dată. Şi adăugă: 

— Am venit, aşadar, în Egipt, ca să mă ajuţi să găsesc 
minunăţia aceea de fată de diamant! 

Şi Mubarak răspunse: 

— Din toată inima mea supusă şi ca o datorie de cre- 
dință! Sunt rob neslobozit, iar viaţa şi bunurile mele sunt 
ale tale de drept. Ci, până a pleca în căutarea fetişcanei 
de diamant, o, stăpâne al meu, este bine să te odihneşti 
de ostenelile drumului şi să-mi îngădui să dau un ospăț în 
cinstea ta! 

Ci Zein răspunse: 

— Află, o, Mubarak, că, în ce priveşte starea ta de rob, 
de acuma înainte te poți socoti slobod; căci te dezleg și 
te scot dintre bunurile şi din stăpânirile mele. În ce 
priveşte fata de diamant, trebuie să pornim fără zăbavă în 
căutarea ei, căci drumul nu m-a obosit, iar nerăbdarea în 
care mă aflu m-ar opri să degust orice fel de mâncare! 

Atunci Mubarak, dacă văzu că hotărârea sultanului 
Zein era bine statornicită, nu vroi să-l supere nicidecum; 
şi, după ce mai sărută o dată pământul dintre mâinile lui, 
spre a-i mulțumi pentru darul slobozeniei ce-i făcuse, şi 
după ce îi sărută pulpana mantiei şi şi-o puse pe cap, se 
ridică şi îi spuse lui Zein: 

— O, doamne al meu, da măcar ai cugeta la primejdiile 
pe care le ai de înfruntat în această încercare? Căci fata de 
diamant se află în saraiul Bătrânului din cele Trei Insule! 
Şi cele Trei Insule sunt aşezate într-o ţară al cărei hotar 
este oprit pentru pământeni. Ci eu am să pot să te 
călăuzesc până acolo, căci ştiu vraja pe care s-o rostesc ca să 
ajung la ele. 

Iar sultan Zein răspunse: 

— Sunt gata să înfrunt toate primejdiile, ca s-o dobân- 
desc pe minunăţia aceea de fată de diamant, căci nimic nu 
poate să se întâmple, afară de ce trebuie să se întâmple. 

Şi iacătă-mă cu tot pieptul căptuşit de bărbăţie, spre a 
merge la Bătrânul din cele Trei Insule! 

Atunci Mubarak le porunci robilor să aibă toate lu- 
crurile gata pentru plecare. Şi, după ce se spălară şi se ru- 
gară cum cere datina, încălecară pe cai şi porniră la drum. 
Şi călătoriră zile şi nopți în şir, prin câmpii şi prin pustie- 
tăţi şi prin sihăstrii pe unde nu se aflau decât iarbă şi 
duhul lui Allah. Şi pe tot drumul acela erau fără de înce- 
tare uluiți de priveliştea lucrurilor tot mai ciudate pe care 
le vedeau pentru întâia oară în viața lor. Şi într-un sfârşit 
ajunseră într-o câmpie tare frumoasă, unde descălecară de 
pe cai; şi Mubarak, întorcându-se înspre robii care veneau 
după el, le spuse: 

— Voi rămâneţi aci în câmpie să păziţi caii şi zahereaua 
până ne întoarcem! 

Şi îl pofti pe Zein să-l urmeze, şi îi spuse: 

— O, doamne al meu, nu este ajutor şi nu este 
putere decât întru Allah Atotputernicul! Iacără-ne la pra- 
gul pământurilor oprite, unde se află fecioara de diamant. 
Or, trebuie să mergem singuri acolo, fără a avea nicio clipă 
de şovăială de aici înainte. Şi-acuma trebuie să ne dovedim 
hotărârea şi neînfricarea! 

Şi sultan Zein porni după el; şi merseră multă vreme, 
fără de oprire, până ce ajunseră la poalele unui munte 
înalt şi drept, care astupa toată zarea cu peretele lui de 
neatins. 

Atunci sultanul Zein se întoarse înspre Mubarak şi îi 
zise: 

— O, Mubarak, da ce fel de putere are să ne ajute 
acuma să trecem peste muntele acesta de netrecut? Şi cine 
să ne dea nişte aripi spre a ajunge în vârful lui? 

Şi Mubarak răspunse: 

— Nu avem nicio trebuinţă să călcăm peste el ori să 
ajungem în vârful lui cu nişte aripi ca să răzbatem 
dincolo! 

Şi scoase din buzunar o terfeloagă pe care erau scrise 
de-a-ndoaselea nişte litere necunoscute, asemenea unor 
dâre de furnici; şi începu să citească cu glas tare, 
dinaintea muntelui, clătinându-şi capul, nişte stihuri 
într-o limbă de neînțeles. Şi numaidecâtr muntele, 
învârtindu-se din amândouă părțile deodată, se despică 
în două jumătăți, lăsând la fața pământului o deschidere 
îndeajuns de largă încât să îngăduie trecerea unui om sin- 
gur. Şi Mubarak îl luă pe sultanzadea de mână și porni 
hotărât înainte prin strunga aceea îngustă. Şi merseră aşa, 
unul după altul, vreme de un ceas, şi ajunseră la celălalt 
capăt al despicăturii. Şi de îndată ce păşiră dincolo, cele 
două jumătăţi ale muntelui se strânseră la loc şi se îmbi- 
nară într-un chip atâta de desăvârşit, încât nu mai rămase 
între ele nicio crăpătură, măcar cât să intre în ea vârful 
unui ac. 

Şi se pomeniră, la ieşirea din munte, pe ţărmul unui 
lac cât o mare, din adâncul căruia se iveau la suprafață, în 
depărtare, trei insule coperite cu verdeață. Şi ţărmul pe 
care se aflau bucura privirea cu pomii şi cu tufărişurile şi 
cu florile care se priveau în apă şi îmbălsămau văzduhul cu 
cele mai dulci miresme, în vreme ce păsările, pe toate 
trilurile, cântau cântece duioase care fermecau mintea şi 
vrăjeau inima. 

Şi Mubarak şezu jos pe țărm şi îi spuse lui Zein: 

— O, doamne al meu, vezi şi tu, ca şi mine, insulele 
acelea din depărtare. Or, tocmai acolo trebuie să ajungem 
noi! 

Şi Zein, uluit de-a binelea, întrebă: 

— Şi cum am putea oare să străbatem lacul acesta cât o 
mare, ca să ajungem la insulele acelea? 

El răspunse: R 

— Să nu-ți faci nicio grijă! Intrucât, peste câteva clipite, 
are să vină un caic să ne ia şi să ne ducă la insulele ace- 
lea, frumoase ca pământurile făgăduire de Allah drept- 

credincioşilor săi. Acolo se află bătrânul, stăpânul fetei de 
diamant. Numai că, o, doamne al meu, mă rog ţie 
fierbinte, orice o fi să se întâmple şi orice o fi să vezi, să nu 
grăieşti nimica. Şi mai ales, o, doamne al meu, oricât de 
ciudat ţi s-o părea chipul caicgiului nostru, şi oricât de 
nemaipomenit ţi s-o părea fie ce-o fi la el, ia bine aminte 
să nu arăţi nimic! Căci dacă, odată suiți în caic, ai să 
greşeşti să rosteşti măcar şi numai o vorbă, luntrea are să 
lunece cu noi sub ape! 

Şi Zein, tulburat până peste poate, răspunse: 

— Am să-mi ţin limba între dinți şi gândurile în minte! 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a şapte sute douăzeci şi patra noapte 
Spuse: 


Şi Zein, tulburat până peste poate, răspunse: 

— Am să-mi ţin limba între dinţi şi gândurile, în minte! 

Or, pe când vorbeau ei aşa, văzură deodată cum se 
iveşte pe lac un caic mânat de un caicgiu, şi-atâra de 
aproape de ei, încât nu-și puteau da seama dacă ieşise din 
afundul apei ori coborâse din adâncul văzduhului. Şi 
caicul era făcut din lemn de sandal roşu, iar în mijlocul lui 
avea un catarg, făcut din chihlimbarul cel mai scump, şi 
nişte frânghii de mătasă. lar caicgiul avea un trup de făp- 
tură omenească, întocmai ca orice fiu al lui Adam; capul 
lui însă semăna cu un cap de elefant şi avea două urechi 
ce-i spânzurau până la pământ şi care îi atârnau pe spate 
ca vălul lui Agar. 

Când nu mai fu decât la cinci coţi de țărm, caicul se 
opri; iar caicgiul cel cu cap de elefant îşi întinse trompa şi 
îi luă, unul câte unul, pe cei doi; şi îi mută în luntre, atâta 
de uşor de parcă ar fi fost două pene; şi îi lăsă jos binişor. 

Şi pe dată îşi cufundă trompa în apă şi, slujindu-se de ea ca 
de vâsle şi de cârmă totodată, se depărtă de la țărm. Şi îşi 
ridică urechile cele uriaşe şi spânzurânde şi le desfăşură 
deasupra capului, în vântul care le umflă ca pe nişte pânze, 
vuind. Şi se slujea de ele, făcându-le să se întoarcă în bă- 
taia vântului, cu mai multă îndemânare decât se slujeşte 
un căpitan de pânzele corăbiei sale. Şi caicul, mânat ast- 
fel, zbură pe lac, ca o pasăre mare. 

Când ajunseră la țărmul uneia dintre insule, caicgiul îi 
luă iarăşi unul câte unul cu trompa şi îi cobori uşurel pe 
nisip, pierind apoi numaidecât cu caic cu tot. 

Atunci Mubarak îl luă iar pe sultan Zein de mână şi se 
afundă împreună cu el înlăuntrul insulei, mergând pe o 
cărare pardosită nu cu pietre, ci cu nestemate de toate 
culorile. Şi merseră aşa până ce ajunseră dinaintea unui 
palat zidit cu totul şi cu totul numai din pietre de sma- 
rald, înconjurat de un şanţ larg având răsădiți pe maluri, 
din loc în loc, nişte pomi atâta de înalţi, încât acopereau 
cu umbra lor tot palatul. Şi, față în faţă cu poarta cea mare 
de la intrare, făcută din aur greu, era un pod întocmit din 
baga scumpă şi având pe puţin şase stânjeni în lungime şi 
trei în lăţime. lar Mubarak, necutezând să treacă peste pod, 
se opri şi îi spuse emirului: 

— Mai departe nu putem să mergem. lar dacă vrem 
să-l vedem pe Bătrânul din cele Trei Insule, trebuie să 
rostim un descântec de vrajă! 

Şi, spunând acestea, scoase dintr-un săcuţ, pe care îl 
avea ascuns sub mantie, patru panglici de mătasă gal- 
benă. Şi cu una se legă peste mijloc, iar pe o alta şi-o puse 
pe spate. Pe urmă îi întinse celelalte panglici emirului, 
care şi le puse şi el fel. Şi-atunci Mubarak scoase din 
săculetele său două preşuri de rugăciune făcute din mătasă 
uşoară, le aşternu pe pământ şi presără peste ele câteva 
boabe de mosc şi de chihlimbar, mormăind nişte 
descântece magiceşti. Pe urmă şezu jos, cu picioarele 

ghemuite sub el, pe unul din preșuri, şi îi spuse stăpânu- 
lui său: 

— Aşază-te pe celălalt preş! 

Şi Zein îndeplini porunca; iar Mubarak îi spuse: 

— Acuma, am să-l chem pe Bătrânul din cele Trei 
Insule, care sălășluieşte în palatul acesta. Or, deie Allah 
ca să vină la noi fără de mânie! Întrucât îţi mărturisesc, o, 
doamne al meu, că nu sunt deloc liniştit asupra felului 
cum are să ne primească, şi nici nu sunt fără de grijă în ce 
priveşte urmările încercării noastre. Căci dacă sosirea 
noastră pe această insulă nu are să-i fie pe plac, are să se 
arate ochilor noştri în chip de znamie înfricoşătoare; dar 
dacă nu este supărat de venirea noastră, are să se arate în 
chip de adamit de neam ales. Ci tu, de îndată ce are să se 
afle dinaintea noastră, trebuie să te ridici în cinstea lui şi, 
fără a ieşi de pe preş, să-i închini salamalecurile cele mai 
cuviincioase şi să-i spui: „O, puternice stăpâne, sultan al 
sultanilor, iată-ne aici în cuprinsul stăpâniei tale şi trecuți 
sub slava ocrotirii tale! Or, eu, robul tău, sunt Zein, 
sultanul de la Bassra, fiul răposatului sultan care a fost luat 
şi dus de îngerul morţii, după ce s-a săvârșit în pacea 
Domnului său. Şi vin să cer de la dărnicia şi de la puterea 
ta bunăvoința pe care i-ai dăruit-o şi răposatului meu 
părinte, sluga ta!“ Iar de te-o întreba ce hatâr vrei să-ţi 
împlinească, tu să-i răspunzi: „O, doamne al meu, vin să 
cer de la mila ta pe cea de a şaptea fecioară!“ 

Şi Zein răspunse: 

— Ascult şi mă supun! 

Atunci Mubarak, sfârşind povăţuiala emirului Zein, 
începu rugile, afumările, descântecele, vrăjile şi fermecă- 
turile care pentru Zein nu aveau niciun înţeles. Şi, 
numaidecât pe urmă, soarele fu acoperit de o îngrămădire 
de nori negri, şi toată insula se învălui în neguri dese, şi un 
fulger lung scăpără, urmat de o bubuitură de trăsnet. Şi se 
stârni un vânt mânios care bătea înspre ei; şi auziră un 

strigăt înfricoşător care zgâlțâi văzduhurile; şi pământul 
se zgudui de un cutremur asemenea cu acela pe care 
îngerul Israfil are să-l stârnească la ziua Judecăţii de Apoi. 

lar Zein, dacă văzu şi auzi toate astea, se simţi cuprins 
de o mare tulburare, pe care însă avu grijă să n-o dea în 
vileag; şi gândi în sineşi: „Pe Allah! ăsta-i un semn tare 
răuvestitor!“ Ci Mubarak, care pricepu ce simţea sultan 
Zein, zâmbi a râde şi îi zise: 

— Nu-ţi fie teamă, o, doamne al meu! Semnele aces- 
tea, dimpotrivă, pot să ne liniştească! Cu ajutorul lui 
Allah, totul merge bine! 

Într-adevăr, chiar în clipita când Mubarak rostea acele 
cuvinte... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăzeci şi cincea noapte 
Spuse: 


„.. Într-adevăr, chiar în clipita când Mubarak rostea 
acele cuvinte, Bătrânul din cele Trei Insule se ivi dinain- 
tea lor, în chip de adamit, cu înfăţişare de preacinstit moş- 
neag, şi atâta de frumos, încât nu se mai afla altul să-l 
întreacă în desăvârşire decât numai Acela carele este 
stăpân peste toată frumusețea, peste toată puterea şi peste 
toată slava! (Preamărit fie EI!) Şi se apropie de Zein, zâm- 
bindu-i aşa cum un tată îi zâmbeşte copilului său. Şi Zein 
se ridică grabnic în cinstea lui, însă fără să se desprindă 
de pe preş, şi pe urmă se temeni şi sărută pământul din- 
tre mâinile lui. Şi avu grijă să-i facă salamalecurile şi firi- 
tiselile pe care îl învățase Mubarak să le spună. Şi numai 
atunci îi arătă pricina venirii sale pe insulă. 

După ce auzi vorbele lui Zein şi înţelese tot ce vroia 
acesta, Bătrânul din Insule zâmbi cu un zâmbet încă şi 
mai îndatoritor, şi îi spuse lui Zein: 

— O, Zein, într-adevăr, l-am iubit pe tatăl tău cu o 
dragoste mare; şi ori de câte ori venea pe la mine, îi dăruiam 
câte o fecioară de diamant; şi eu însumi mă îngrijeam să-i fie 
dusă la Bassra, de teamă ca nu cumva cămilarii s-o vatăme. 
Da să nu care cumva să crezi că pe tine te-aş îndrăgi mai 
puţin, o, Zein! Află, dar, că chiar eu, mânat numai de bu- 
năvoia mea, am vrut să-i făgăduiesc părintelui tău că am să 
te iau sub ocrotirea mea, şi l-am îndemnat să scrie cele două 
înştiințări pentru tine și să le ascundă, pe una în Dulapul- 
cu-izvoade şi pe cealaltă în sipetul din hrubă. Şi iată-mă gata 
să-ţi dau şi fata de diamant cea care singură preţuieşte cât 
toate celelalte la un loc şi cât încă o mie de altele asemenea. 
Numai că, o, Zein, nu aș putea să-ţi fac darul acesta minunat 
decât în schimbul altuia pe care vreau să ţi-l cer! 

Şi Zein răspunse: 

— Pe Allah, o, doamne al meu, tot ceea ce am este al 
tău, şi la fel şi eu fac parte din bunurile tale! 

Şi bătrânul zâmbi şi răspunse: 

— Aşa-i, o, Zein; însă cererea mea are să fie tare anevoie 
de îndeplinit! Şi nu ştiu dacă ai să poți vreodată să mă 
mulțumeşti! 

El întrebă: 

— Şi care este cererea aceea? 

El spuse: 

— Este aceea că trebuie să-mi găseşti şi să-mi aduci pe 
insula aceasta o fată de cincisprezece ani, care să fie o 
fecioară neprihănită şi să fie totodată o frumusețe fără de 
seamăn! 

Şi Zein strigă: 

— Dacă asta-i tot ce îmi ceri, o, doamne al meu, pe 
Allah! are să-mi fie destul de lesne să te mulțumesc. Căci 

nimic nu se află mai din belşug în țara mea decât fetele de 
cincisprezece ani, fecioare şi frumoase totodată! 

La vorbele acestea, Bătrânul îl privi pe Zein şi se porni 
pe un râs de căzu pe spate. Şi, după ce se mai potoli 
oleacă, îl întrebă pe Zein: 

— Aşa că îţi este destul de uşor să găseşti ceea ce îţi cer, 
o, Zein? 

Şi Zein răspunse: 

— O, doamne al meu, pot să-ţi fac rost nu numai de 
una, ci de zece fete cum e aceea pe care mi-o ceri! În ce mă 
priveşte, am şi avut în saraiul meu un număr destul de 
mare de fete de soiul ăsta, şi toate erau neprihănite, şi cu 
toate m-am desfătat luându-le fecioria! 

Şi Bătrânul, auzind vorbele acelea, nu se putu opri să 
nu izbucnească în râs a doua oară. Pe urmă, cu un glas 
plin de dojană, îi spuse lui Zein: 

— Află, o, fiul meu, că ceea ce îţi cer este un lucru atâta 
de rar, încât până astăzi nimeni nu a putut să mi-l aducă. 
Şi, dacă socoţi că fetişcanele pe care le-ai avut erau 
fecioare, te înşeli şi te amăgeşti! Căci tu habar nu ai că 
femeile ştiu o mie de mijloace de a face să se creadă că 
sunt fecioare; şi izbutesc să-i înşele până şi pe bărbaţii cei 
mai pricepuţi la treaba aceasta. Ci întrucât văd, din 
credulitatea vorbelor tale, că nu ştii nimic în privinţa lor, 
vreau să-ţi dau mijloacele de a cerceta starea descuietorii 
ori a încuietorii lor, fără a le atinge nici cu degetul, fără a 
le dezbrăca şi fără ca ele să bage de seamă ceva! Căci, de 
vreme ce îţi cer o fară fecioară, este cel mai de seamă ca 
niciun bărbat să n-o fi atins şi să nu-i fi văzut cu ochii lui 
părţile cele gingaşe ale trupului! 

Când auzi vorbele acestea ale Bătrânului din Insule, 
tânărul Zein îşi zise: „Pe Allah! pesemne că e smintit! 
Dacă, aşa cum mărturiseşte el; este atâta de greu să ştii 
când o fată este neprihănită, cum vrea ca eu să-i pot găsi 

una fără s-o văd şi fără s-o ating?“ Şi cugetă o clipă, şi 
deodată strigă: 

— Pe Allah! ştiu acuma. Am să mă pot călăuzi după 
mirosul ei! 

Bătrânul zâmbi şi zise: 

— Fecioria nu are miros! 

El spuse: 

— Poate că privindu-le ţintă în ochi! 

Bătrânul spuse: 

— Fecioria nu se citeşte în ochi! 

El întrebă: 

— Atunci cum? 

Bătrânul răspunse: 

— Tocmai asta am să-ţi arăt! 

Şi deodată pieri din ochii lor; ci numai ca să se ivească 
iarăşi peste o clipită; şi avea în mână o oglindă. Şi se în- 
toarse înspre Zein şi îi spuse: 

— Trebuie să-ți spun, o, Zein, că îi este cu neputinţă 
unui fiu de-al lui Adam să cunoască după înfăţişarea ei 
dacă o fiică de-a Evei este fecioară ori nefecioară. Încât, 
pentru că nu pot să merg cu tine şi să te ajut, am adus o 
oglindă pe care să ţi-o dau şi care are să fie mai neîn- 
doielnică decât toare prepunerile bărbaţilor. Or, tu, de 
îndată ce ai să vezi o fată de cincisprezece ani desăvârşit de 
frumoasă, şi care să ți se pară fecioară, sau care o să se dea 
drept fecioară, nu ai decât să te uiţi în oglinda aceasta. Şi 
numaidecât ai să vezi în oglindă chipul fetişcanei. Şi să 
nu te sfieşti să-i cercetezi cu luare-aminte înfăţişarea: căci 
privirea unui trup printr-o oglindă nu aduce niciun fel de 
atingere fecioriei acelui trup, aşa cum i-ar aduce dacă ai 
privi trupul de-a dreptul. Or, dacă fetişcana nu este 
fecioară, ai să vezi limpede, cercetându-i pricina, care are 
să ţi se arate mărită şi cât o genune de adâncă; şi ai să 
vezi, tot aşa, oglinda întunecându-se ca de un abur... 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute douăzeci şi şasea noapte 
Spuse: 


„.. Însă dacă, dimpotrivă, va vrea Allah ca fata să fi 
rămas fecioară, ai să vezi cum ţi se arată o pricină nu mai 
mare decât o migdală descojită; iar oglinda are să rămână 
limpede, curată şi neadumbrită de niciun fel de abur! 

Şi, spunând acestea, Bătrânul din Insule îi înmână lui 
Zein oglinda cea vrăjită, adăugând: 

z Îţi urez, o, Zein, ca ursita să-ți ajute să dai cât mai 
curând de fecioara de cincisprezece ani pe care ţi-o cer. Şi 
să nu uiţi că trebuie să fie desăvârşit de frumoasă! Căci la 
ce foloseşte fecioria fără de frumuseţe? Şi ai bine grijă de 
oglinda aceasta, pe care dacă o pierzi are să-ţi fie o pagubă 
de neînlocuit! 

Şi Zein răspunse că ascultă şi că se supune şi, după ce 
îşi luă rămas-bun de la Bătrânul din cele Trei Insule, apucă 
iarăşi calea peste lac împreună cu Mubarak. Şi caicgiul cel 
cu cap de elefant veni la ei cu caicul şi îi trecu dincolo, la 
fel cum îi adusese. lar muntele se deschise iarăşi, ca să le facă 
loc să treacă. Şi grăbiră să se ducă la robii care păzeau caii. 
Şi se întoarseră la Cairo. 

Or, sultan Zein primi să-şi ia într-un sfârşit câteva zile 
de odihnă, în saraiul lui Mubarak, ca să se întremeze după 
ostenelile şi tulburările călătoriei. Şi gândea: „Ya Allah! ce 
nepriceput este Bătrânul acesta din insule, care nu pregetă 
să-mi dea cea mai minunată dintre fetele lui de diamant 
în schimbul unei fecioare adamite! EI îşi închipuie că s-a 
stins de pe faţa pământului neamul fecioarelor!“ Pe urmă, 
când socoti că se odihnise îndeajuns, îl chemă pe 
Mubarak şi îi spuse: 

— O, Mubarak, să ne ridicăm şi să ne ducem la Bagdad şi 
la Bassra, unde fetele fecioare sunt multe ca lăcustele. Şi 
avem să alegem dintre ele pe cea mai frumoasă. Şi avem 
să ne întoarcem să i-o dăm Bătrânului din cele Trei In- 
sule, în schimbul fecioarei de diamant. 

Ci Mubarak răspunse: 

— Da de ce, o, doamne al meu, să ne ducem atâta de 
departe ca să căutăm ceea ce avem la îndemână colea? Au 
nu ne aflăm la Cairo, cetatea cetăților, locul de petrecere 
al oamenilor zarifi, şi de întâlnire a tuturor frumuseţilor 
de pe pământ? Nu te îngrija, dară, de căutarea aceasta, şi 
lasă-mă pe mine să fac cele de trebuinţă! 

E] întrebă: 

— Şi cum ai să faci? 

EI spuse: 

— Cunosc, printre multe altele, o bătrână vicleană, tare 
pricepută la fete, şi care are să ne facă rost de mai multe 
decât dorim noi. Așa că am să-i dau în grijă să ni le aducă 
aici pe toate codanele de cincisprezece ani câte se află nu 
numai în Cairo, ci în tot Egiptul. Şi am s-o povăţuiesc, ca 
să ne facă truda mai uşoară, să purceadă şi ea la o alegere 
de început, şi să nu ni le aducă aici decât pe acelea pe care 
le-o socoti vrednice să fie date în dar împăraţilor şi sul- 
tanilor. Şi am să-i făgăduiesc, ca să-i sporesc râvna, un 
bacşiş gras. Şi, în felul acesta, nu are să mai lase în Egipt 
nicio tânără chipeşă pe care să nu ne-o aducă aici, cu ştirea 
ori fără de ştirea părinţilor. lar noi avem să aţintim 
alegerea noastră asupra aceleia care ni se va părea cea mai 
frumoasă dintre egiptence, şi o s-o cumpărăm; ori dacă 
este dintr-un neam de vază, am s-o cer pentru tine de 
soţie, iar tu ai să te însori cu ea numai de formă; căci 
bineînţeles că nici nu ai să te atingi de ea. Numai pe urmă 
avem să ne ducem la Damasc, şi la Bagdad, şi la Bassra; şi 
acolo avem să punem să se facă aceleaşi cercetări. Şi din 
fiecare cetate avem s-o cumpărăm, sau s-o dobândim 

printr-o însurătoare prefăcută, pe aceea care ne-o tulbura 
cel mai mult cu frumuseţea ei; după care, bineînţeles, 
avem să-i cercetăm fecioria cu ajutorul oglinzii. Şi numai 
atunci avem să le strângem la un loc pe toate fetele pe 
care le-om dobândi astfel şi avem să alegem dintre ele pe 
aceea care fără de tăgadă ni se va părea cea mai minunată. 
Şi, în felul acesta, doamne al meu, ai să-ţi ţii făgăduiala 
față de Bătrânul din cele Trei Insule care, la rându-i, are 
să-şi ţină şi el făgăduiala lui şi, în schimbul acelei 
minunate fecioare de cincisprezece ani, are să-ţi dea fata 
de diamant! 

Şi Zein răspunse: 

— Gândul tău, o, Mubarak, este cum nu se poate mai 
bun întru totul! lar limba ta a rodit vorbe înțelepte şi 
iscusite! 

Atunci Mubarak se duse s-o caute pe bătrâna cea 
iscusită, care nu îşi avea pereche la viclenii și la tertipuri 
de tot soiul, de era în stare să-i dea lecţii de dibăcie, de 
şiretenie şi de deşteptăciune până şi lui Eblis. Şi după ce 
îi puse în mână, pentru început, un bacşiş îndeajuns de 
gras şi îi arătă ce pricină îl aducea la ea, adăugă: 

— Căci fata aceea fără seamăn de frumoasă şi întru totul 
fecioară, pe care ţi-o cer să mi-o alegi dintre toate fetele de 
cincisprezece ani câte se află în Egipt, este menită să fie 
soţia fiului stăpânului meu. Şi să fii bine încredinţată că 
truda şi căutările tale au să fie răsplătite din belşug. Şi nu 
vei avea decât să te făleşti cu dărnicia noastră. 

Şi bătrâna răspunse: 

— O, stăpâne al meu, linişteşte-ţi sufletul şi înseni- 
nează-ţi ochii, căci, pe Allah, am să mă străduiesc să-ţi 
îndeplinesc dorința mai presus decât îmi ceri tu. Află că 
am la îndemână nişte tinere fecioare de cincisprezece ani, 
fără seamăn ca gingăşie şi ca frumuseţe, şi care toate sunt 
fete de oameni de vază şi cu stare. Şi am să ţi le aduc pe 

toate, una câte una; şi ai să fii tare încurcat să faci o 
alegere între toate acele lune, care de care mai minunate! 

Aşa vorbi bătrâna cea iscusită. Ci, cu toată istețimea şi 
priceperea ei, nu ştia chiar nimic în privinţa oglinzii, încât, 
credulă ca de obicei, plecă să străbată cetatea, pe drumurile 
şi pe căile tertipurilor sale, în căutare de fecioare... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăzeci şi șaptea noapte 
Spuse: 


Aşa vorbi bătrâna cea iscusită. Ci, cu toată istețimea şi 
priceperea ei, nu ştia chiar nimic în privința oglinzii, încât, 
credulă ca de obicei, plecă să străbată cetatea, pe drumurile 
şi pe căile tertipurilor sale, în căutare de fecioare. 

Şi chiar că bătrâna nu zăbovi mult până ce să aducă la 
palatul lui Mubarak cel dintâi stol, destul de mare, de fete 
alese, toate în vârstă de cincisprezece ani, mai degrabă mai 
puţin decât mai mult, şi toate neatinse în ce priveşte 
fecioria lor. Şi le aduse înlăuntru una câte una, învăluite 
în izarurile lor, cu ochii plecaţi sfios, în sala în care le 
aştepta sultan Zein, cu oglinda lui şi stând jos lângă 
neguțătorul Mubarak. Şi, într-adevăr, văzând toate acele 
pleoape plecate şi toate acele chipuri nevinovate şi acea 
purtare ruşinată, nimeni nu ar fi putut să se îndoiască de 
curăția şi de fecioria fetelor aduse de bătrână. 

Ci iacătă! Se afla acolo oglinda, şi pe oglindă nimic nu 
putea s-o înșele, nici pleoapele plecate, nici chipurile nevi- 
novate, nici purtarea ruşinată. Căci, de fiecare dată când 
era adusă înlăuntru o fată, sultan Zein, fără a rosti o vorbă, 
întorcea înspre fata de cercetat faţa oglinzii şi se uita la ea. 
Şi fata se arăta goală toată, în ciuda hainelor cele multe 

care o copereau; şi nicio parte a trupului ei nu rămânea 
nevăzută; şi istorioara ei se oglindea astfel până în cele mai 
mici amănunte, întocmai ca şi cum s-ar fi aflat aşezată 
într-un sipet de cleştar străveziu. 

Or, de fiecare dată când sultan Zein cerceta în oglindă 
copilandrele care intrau în sală, era departe de a vedea vreo 
istorioară mărunţică, în formă de migdală fără coajă; şi se 
minuna până peste poate, băgând de seamă în ce prăpastie 
fără de fund ar fi putut să se arunce necugetat, ori să-l 
arunce pe Bătrânul din cele Trei Insule, de n-ar fi fost aju- 
torul oglinzii năzdrăvane. Şi le dădea drumul, după cerce- 
tare, tuturor fetelor care intrau, fără însă a-i spune 
bătrânei adevărata pricină a hotărârii lui; căci nu vroia să 
le cășuneze niciun rău acelor fete tinere, dezvăluind ceea 
ce Allah a învăluit, şi dând în vileag, ceea ce de obicei este 
ascuns. Şi se mulțumea, de fiecare dată, să şteargă cu dosul 
mânecii aburul gros care, după ce chipul pierea, întuneca 
faţa oglinzii. Şi bătrâna, fără a-şi pierde curajul, şi stârnită 
de nădejdea răsplăţii, îi aduse al doilea stol de fete, încă şi 
mai numeros decât cel dintâi, şi pe urmă al treilea, şi al 
patrulea, şi al cincilea stol, ci fără mai multă izbândă decât 
întâia dată. ȘI, în felul acesta, văzuşi tu, o, Zein, podoa- 
bele egiptencelor, ale cophtelor, ale nubiencelor, ale 
abisiniencelor, ale sudanezelor, ale maghrebinelor, ale 
arăboaicelor şi ale beduinelor! Şi hotărât! în mulţimea lor 
se aflau multe care erau cât se poate de minunate, iar 
stăpânele lor erau frumoase şi gingaşe fără de asemuire. 
Ci nici măcar o dată, printre toate podoabele acelea, nu 
văzuşi podoaba cerută, fecioară, de orice prihănire, 
asemănătoare cu o migdală descojită! 

Şi-aşa că emirul şi Mubarak, neputând să găsească în 
Egipt, nu numai printre fetele de neam, da nici printre 
cele din oamenii de rând, o fată care să îndeplinească în- 
suşirile cerute, socotiră că nu le mai rămânea decât să lase 
ţara aceea şi să meargă mai întâi în Siria, ca să-şi ducă mai 


A şapte sute douăzeci și șaptea noapte 143 


departe căutările. Şi plecară la Damasc, şi închiriară un 
sarai falnic în mahalaua cea mai mai frumoasă din cetate. 
Şi Mubarak luă legătura cu bătrânele peţitoare şi cu 
mijlocitoarele, şi le arătă ceea ce avea să le arate. Şi toate 
îi răspunseră că ascultă şi că se supun. Şi acestea intrară în 
vorbă cu copilele, fere de mai-mari şi de mai-mici, şi cu 
musulmane, şi cu evreice, şi cu creştine, deopotrivă. Şi, 
fără să aibă habar de puterile oglinzii năzdrăvane, despre 
care de altminteri nici nu ştiau că s-ar afla pe lume aşa 
ceva, le aduseră pe fete rând pe rând în sala hărăzită pen- 
tru cercetare. Se întâmplă însă cu siriencele întocmai cum 
se întâmplase şi cu egiptencele şi cu celelalte; căci cu toată 
înfăţişarea lor sfioasă, şi cu toată curăţia din privirile lor, 
şi cu toată roşeaţa ruşinată din obraji, şi cu toți cei cinci- 
sprezece ani ai lor, toate se dovediră a fi vătămate în ce 
priveşte istorioara lor. Şi, în atare împrejurare, niciuna 
dintre ele nu fu găsită pe plac. lar mijlocitoarele şi cele- 
lalte bătrâne fură nevoite să se întoarcă cu nasul alungit 
până la pământ. Şi-aşa cu ele! 

Ci, în ceea ce îl priveşte pe sultan Zein şi pe Mubarak, 
iacătă! Dacă se încredinţară că Siria, întocmai ca şi Egiptul, 
era cu totul lipsită de fete cu istorioarele încă pecetluite, 
rămaseră uluiţi de-a binelea; şi Zein gândi: „Asta-i ne- 
maipomenit!“ Şi îi spuse lui Mubarak: 

— O, Mubarak, socot că nu mai avem nimic de făcut 
prin ţara aceasta, şi trebuie să căutăm pe alte tărâmuri ceea 
ce căutăm. Întrucât inima şi gândul meu se frământă în 
privinţa celei de a şaptea fere de diamant; şi sunt gata 
oricând să urmez mai departe căutările spre-a găsi fecioara 
de cincisprezece ani care trebuie să fie dată Bătrânului din 
Insule, în schimbul darului său! 

Şi Mubarak răspunse 

— Ascult şi mă supun! 

Şi adăugă: 

— Părerea mea-i că este zadarnic să mergem altundeva 
decât în Irak. Căci numai acolo putem avea nădejde să 
găsim ceea ce căutăm. Să ne pregătim, aşadar, caravana, şi 
să plecăm la Bagdad, Cetatea Păcii... 


În clipita aceasta a istorisiri sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăzeci şi opta noapte 
Spuse: 


... Să ne pregătim, aşadar, caravana, şi să plecăm la 
Bagdad, Cetarea Păcii! 

Şi Mubarak făcu pregătirile de plecare şi, când cara- 
vana fu încheiată, luă împreună cu sultan Zein drumul 
care duce prin pustie la Bagdad. Şi Allah le hărăzi bună 
pace; și nu avură niciun fel de lovire cu beduinii hoţi de 
drumul mare; şi ajunseră bine sănătoşi în Cetatea Păcii. 

Or, mai întâi, aşa cum făcuseră şi la Bagdad, luară cu 
chirie un sarai aşezat pe țărmul Tigrului şi care avea o vedere 
minunată şi o grădină asemenea cu Grădina-Desfătărilor a 
califului. Şi duseră acolo o viață nemaipomenită, mâncând 
strălucit şi dând ospeţe fără asemuire. Şi, după ce oaspeţii 
lor mâncau şi beau până se săturau, puneau ca rămăşiţele 
să se împartă celor săraci şi dervişilor. Şi printre dervişii 
aceia se afla şi unul pe care îl chema Abu-Bekr, şi care era 
o pramatie, un ticălos cu totul şi cu totul de nesuferit, care 
îi ura pe oamenii bogaţi, chiar numai din pricină că ei 
erau bogați iar el era sărac. Căci sărăcia înrăieşte inima 
omului dăruit cu suflet mic, în vreme ce luminează inima 
omului dăruit cu suflet mare. Şi, văzând îmbelşugarea şi 
bunurile lui Allah în locuinţa acelor venetici, nu-i tre- 
bui mai mult ca să fie cuprins de duşmănie faţă de amân- 
doi. Încât, într-o zi ca toate zilele, veni la geamie pentru 

rugăciunea de după-prânz şi se ridică în mijlocul noro- 
dului strâns acolo şi strigă: 

— O, musulmanilor, trebuie să fi aflat şi voi că în ma- 
halaua noastră au venit şi s-au aşezat doi străini care chel- 
tuiesc în fiecare zi o grămadă de bani şi se fudulesc cu 
bogăţiile lor, numai așa ca să ia ochii unor sărmani ca noi. 
Or, noi habar nu avem cine sunt străinii aceştia, şi nici 
nu ştim de n-or fi niscaiva tâlhari care, după ce au furat 
averi nemăsurate în ţara lor, au venit să-şi cheltuiască la 
Bagdad roadele râlhăriilor şi banii văduvelor şi ai orfanilor! 
Vă juruiesc, dar, în numele lui Allah şi al harurilor 
Stăpânului nostru Mahomed (cu el fie rugăciunea şi 
pacea!) să vă feriți cu grijă de străinii aceştia şi să nu pri- 
miţi nimica de la dărnicia lor prefăcută! Şi-apoi, dacă 
stăpânul nostru califul ar afla că în mahalaua noastră se 
află nişte oameni de teapa asta, ne-ar face răspunzători pe 
toţi pentru ticăloşiile lor şi ne-ar pedepsi că nu i-am dat 
de ştire. Ci, în ce mă priveşte, ţin să vă mărturisesc că îmi 
scot mâinile amândouă din povestea aceasta şi că nu am 
nicio legătură cu străinii aceştia şi cu aceia care primesc să 
le fie oaspeţi şi intră în casa lor! 

Şi toți cei care se aflau de față răspunseră într-un glas: 

— Hotărât, aşa-i, o, şeicule Abu-Bekr! Şi te însărcinăm 
pe tine să întocmeşti o plângere către calif în privința 
aceasta, ca să poruncească să se cerceteze străinii! 

Pe urmă toată lumea ieşi din geamie. Iar dervişul Abu- 
Bekr se întoarse la el acasă, să cugete în ce fel să-i încon- 
deieze pe cei doi străini. 

Estimp, Mubarak află în curând, printr-o hotărâre a 
ursitoarei, tot ce se petrecuse la geamie; şi fu cuprins de 
mare spaimă în privinţa uneltirilor dervişului; şi socoti că, 
dacă s-ar face multă vâlvă, n-ar mai putea să dobândească 
încrederea mijlocitoarelor şi a peţitoarelor. Încâr fără să 
mai piardă vreme, puse cinci sute de dinari de aur într-un 
săculete şi alergă la casa dervişului. Şi bătu la poartă; şi 

dervişul veni să-i deschidă și, când îl cunoscu, îl întrebă cu 
glas mânios: 

— Cine eşti? Şi ce vrei? 

Şi Mubarak răspunse: 

— Sunt Mubarak, robul tău, o, stăpâne al meu, imame 
Abu-Bekr! Şi vin la tine din partea emirului Zein, care a 
auzit de priceperea, de ştiinţa şi de vaza de care te bucuri 
în cetate; şi m-a trimis să-ţi aduc închinăciunile lui şi în- 
credinţarea că se pune întru totul la voia ta. Și, ca să-ți 
dovedească buna lui voință, m-a însărcinat să-ţi înmânez 
punga aceasta cu cinci sute de dinari, ca plocon din partea 
unui suspus către stăpânul său, cerându-şi iertăciune că 
darul lui nu este pe măsura vredniciilor tale. Ci, de-o 
vrea Allah, nu are să pregetre, în zilele care vin, să-ţi 
dovedească cu prisosință cât de îndatorat îţi este şi cât este 
de pierdut în pustiul fără de margini al bunăvoii tale! 

Când văzu săculetele cu aur şi când cântări ce se afla în 
el, dervişul Abu-Bekr se făcu tare blajin în ce priveşte ochii 
şi tare dulce în ce priveşte gândurile sale. Şi răspunse: 

— O, doamne al meu, îmi cer iertare fierbinte de la 
stăpânul tău emirul pentru vorbele pe care limba mea a 
putut să le rostească necugetat pe seama lui; şi mă căiesc 
până peste marginile căinţii că nu mi-am îndeplinit 
datorinţele față de el! Mă rog, dar, ţie, să fii solul meu pe 
lângă el şi să-i arăţi pocăinţa mea pentru cele ce au fost, 
precum şi gândurile mele pentru cele ce au să vie. Căci, de 
astăzi, de-o vrea Allah, am să îndrept față de toată lumea 
ce am săvârşit necugetat, şi să-mi dobândesc astfe bună- 
voinţa emirului. 

Şi Mubarak răspunse: 

— Mărire lui Allah carele îți umple inima cu gânduri 
bune, o, stăpâne al meu Abu-Bekr! Ci mă rog ție stăruitor 
să nu care cumva să uiţi a veni, după rugăciune, să ne 
cinsteşti pragul cu ospeţia ta şi să ne bucuri sufletul cu 

tovărăşia ta! Căci ştim că binecuvântarea ta are să 
însoţească, în casa noastră, paşii evlaviei tale! 

Şi Mubarak sărută mâna dervişului şi se întoarse acasă. 

În ce-l priveşte pe Abu-Bekr, apoi acesta nu pregetă să 
se ducă la moschee, la vremea rugăciunii; şi acolo, stând 
în mijlocul drept-credincioşilor adunaţi, strigă: 

- O, musleminilor, fraţii mei, ştiţi şi voi că nu este 
nimeni care să nu aibă duşmani; şi tot aşa ştiţi că zavistia se 
ia mai cu seamă pe urmele celora peste care au coborât 
bunăvoia şi binecuvântările lui Allah! Or, astăzi, ca să-mi 
ușurez sufletul, țin să vă spun că acei doi străini, despre care 
v-am vorbit ieri necugetat, sunt nişte oameni dăruiți cu 
mărinimie, cu pricepere, cu vrednicii şi cu însuşiri 
nepreţuite. Pe deasupra, cercetările pe care le-am făcut în 
privinţa lor mi-au îngăduit să mă încredinţez că unul 
dintre ei este un emir de mare fală şi cu volnicii alese; iar 
dacă locuieşte aici nu poate să fie decât de folos pentru 
mahalaua noastră. Se cade, dar, să-l cinstiţi oriunde l-aţi 
întâlni, şi să-i dați cinstirile datorate cinului şi neamului lui. 
Uassallam! 

Şi dervişul Abu-Bekr spulberă astfel din mintea 
ascultătorilor săi vorbele pe care le rostise în ajun. Şi îi 
lăsă, şi se duse acasă să-şi schimbe hainele şi să-şi pună un 
caftan nou-nouț, cu poalele atârnând până în pământ şi 
cu nişte mâneci largi care ajungeau până la genunchi. Şi 
se duse în ospeţie la sultan Zein, şi intră în sala de 
musafiri... 


În clipita aceasta a istorisirii sale, Şehcerezada văzu că se 
luminează de ziuă şi, sfioasă, tăcu. 


Dar când fu cea de a şapte sute douăzeci şi noua noapte 


Spuse: 

.... Şi se duse în ospeţie la sultan Zein, și intră în sala de 
musafiri. Şi se temeni până la pământ dinaintea emiru- 
lui, care îi închină salamalecul său şi îl primi cu prietenie 
şi îl pofti să şadă alături de el pe divan. Pe urmă porunci 
să i se aducă de mâncat şi de băut, şi îi ţinu tovărăşie, 
aşezându-se la masă împreună cu el şi cu Mubarak. Şi 
tăifăsuiră ca doi prieteni minunaţi. Şi dervişul, cucerit cu 
totul de purtarea emirului, îl întrebă: 

— O, doamne al meu Zein, gândeşti să ne luminezi mai 
multă vreme cetatea cu şederea ta? 

Şi Zein, care, măcar că era tânăr de ani, era tare iscusit 
şi ştia să tragă folos din prilejurile ce i le ivea soarta, îi 
răspunse: 

— Da, o, stăpâne imam al meu! Gândul meu este să 
rămân la Bagdad până ce îmi voi atinge scopul! 

Şi Abu-Bekr spuse: 

— O, doamne emire al meu, care-i scopul cel măreț pe 
care îl urmăreşti? Robul tău ar fi tare bucuros dacă ar 
putea să te ajute cât de cât, şi s-ar dărui cu toată dragostea 
inimii lui întru folosul rău! 

Şi emirul Zein răspunse: 

- Află, atunci, o, preacinstite şeic Abu-Bekr, că gân- 
dul meu este să mă însor. Încâr doresc să găsesc, ca s-o iau 
de soţie, o fară de cincisprezece ani, care să fie totodată 
deosebit de frumoasă şi întru totul fecioară. Şi frumuseţea 
ei trebuie să fie aşa cum să nu mai aibă seamăn printre 
tinerele vremii sale, iar fecioria ei să fie de soiul cel mai 
ales, atât pe dinafară cât şi pe dinlăuntru. lată, acesta-i sco- 
pul pe care îl urmăresc şi pricina care m-a adus la Bagdad, 
după ce m-a făcut să poposesc în Egipt şi în Siria. 

Şi dervişul răspunse: 

— Hotărât, o, stăpâne al meu, ceea ce cauţi este un 
lucru destul de rar şi destul de greu de găsit. Şi, dacă Allah 
nu m-ar fi scos în calea ta, şederea ta la Bagdad nu şi-ar fi 
văzut niciodată sorocul, şi toate peţitoarele şi-ar fi pierdut 

vremea degeaba cu căutările. Or, eu ştiu unde vei putea să 
găseşti mărgăritarul acela fără de pereche; şi am să-ți spun, 
dacă, fireşte, îmi îngădui! 

La cuvintele acestea, Zein şi Mubarak nu se putură 
opri să nu zâmbească. Şi Zein îi zise: 

— O, sfinte derviş, eşti, aşadar, destul de încredințat de 
fecioria aceleia despre care îmi vorbeşti? Şi, dacă-i aşa, 
cum ai făcut să ai această încredințare? Dacă ai văzut chiar 
tu la acea fată ceea ce trebuie să fie ascuns, cum mai poate 
fi fecioară? Căci fecioria ei stă tot atâta în păstrarea pecetei 
sale cât și în nevederea ei. 

Şi Abu-Bekr răspunse: 

— Hotărât, nu am văzut-o nicicum! Da mi-aş tăia mâna 
dreapta dacă nu ar fi aşa cum ţi-o zugrăvesc eu! Şi, la urma 
urmei, chiar tu, o, doamne al meu, cum ai să poţi face, 
înainte de noaptea nunţii, să dobândeşti o încredințare 
atâta de deplină? 

Şi Zein răspunse: 

— Asta are să fie foarte uşor: nu o să trebuiască decât 
s-o văd o clipă, îmbrăcată cu totul şi învăluită pe de-a-ntre- 
gul în vălurile ei! 

Şi dervişul, din cinstire față de gazda lui, nu vroi să 
râdă deloc, ci se mulțumi să răspundă: 

— Stăpânul nostru emirul trebuie să se priceapă la 
înfăţişările omeneşti, de vreme ce poate ghici în felul 
acesta, nevăzând decât nişte ochi de după un iaşmac, 
starea fecioriei unei fete pe care nu a cunoscut-o vreodată! 

Şi Zein spuse: 

— Aşa este! lar tu nu ai decât să mă ajuţi s-o văd pe fată, 
dacă chiar socoţi că treaba este cu putinţă! Şi să fi 
încredinţat că am să ştiu să-ţi preţuiesc ajutorul dat, şi am 
să ţi-l răsplătesc până peste preţul lui! 

Şi dervișul răspunse: 

— Ascult şi mă supun! 

Şi plecă să se ducă după fata cu pricina. 

Or, Abu-Bekr cunoştea, într-adevăr, o fată care putea 
să îndeplinească însuşirile cerute, şi care nu era alta decât 
fata şeicului dervişilor din Bagdad. Iar tatăl ei o crescuse 
departe de orice privire, într-o viață curată şi ferită, după 
învățăturile cele dumnezeieşti ale Sfintei Cărți. Şi nu ieşise 
niciodată din casă, neştiutoare de vreo faptă urâtă, şi în- 
grijită ca o floare. Şi era albă, şi frumoasă, şi cu o înfăţişare 
dulce, ieșită fără cusur din tiparul frumuseţii. Şi minunate 
îi erau liniile trupului, şi negri îi erau ochii, şi străluci- 
toare ca rupte din lună picioarele şi mâinile-i gingaşe. Şi 
era rotundă cu totul într-o parte, şi sulegetă cu totul dea- 
supra! În ce priveşte ceea ce se afla între pilaştri, nimenea 
nu ar şti s-o zugrăvească, întrucât nimenea nu a văzut-o 
vreodată. Drept aceea numai oglinda năzdrăvană are s-o 
oglindească pentru întâia oară şi are să îngăduie a fi 
zugrăvită, cu îngăduința lui Allah! 

Dervişul Abu-Bekr se duse, aşadar, la casa şeicului 
breaslei sale şi, după salamalecurile şi urările cuvenite 
dintr-o parte şi din cealaltă, îi ţinu o cuvântare lungă, spri- 
jinită pe fel de fel de învățături din Sfânza Carte, în 
privinţa nevoii de a le mărita pe fetişcanele ajunse la anii 
măritișului; şi, într-un sfârşit, îi arătă de şart cum stă 
treaba, adăugând: 

— Or, emirul acesta atât de falnic, de bogat şi de mări- 
nimos este gata să-ţi plătească orice zestre i-ai cere pentru 
fiică-ta: şi în schimb nu vrea decât să arunce numai o 
privire asupra ei, pe când ea să stea îmbrăcată cu totul, în- 
văluită pe de-a-ntregul în iaşmacul şi în izarul ei! 

Iar şeicul dervişilor, tatăl fetei, cugetă vreme de un ceas 
şi răspunse: 

— Nu stă nimica împotrivă! 

Şi se duse la nevastă-sa, mama fetei, şi îi spuse: 

— O, maică a tinerei Latifah, scoală-te şi ia-o pe fata 
noastră Latifah şi mergi după fiul nostru, dervişul Abu- 


A şapte sute treizecea noapte 151 


Bekr, care are să te ducă la un palat unde soarta fetei tale 
o aşteaptă astăzi! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, răcu. 


Dar când fu cea de a șapte sute treizecea noapte 
Spuse: 


— O, maică a tinerei Latifah, scoală-te şi ia-o pe fata 
noastră Latifah şi mergi după fiul nostru, dervişul 
Abu-Bekr, care are să te ducă la un palat unde soarta fetei 
tale o aşteaptă astăzi! 

lar soţia dervişului se supuse numaidecâtr şi se învălui 
cu vălurile ei, şi se duse în odaia fetei şi îi zise: 

— O, fata mea Latifah, tatăl tău doreşte ca astăzi, pen- 
tru întâia dată, să ieşi din casă împreună cu mine! 

Şi, după ce o pieptănă şi o îmbrăcă, ieşi din casă cu ea 
şi se ţinură după dervişul Abu-Bekr, la zece paşi în urma 
lui; şi Abu-Bekr le duse la saraiul unde, stând pe divanul 
din sala de oaspeţi, aşteptau Zein şi Mubarak. 

Şi intraşi tu, o, Latifah, cu ochii tăi cei mari şi negri, 
uluiți de-a binelea sub iaşmăcuţul de pe fața ta. Căci tu în 
viaţa ta nu mai văzusei alt chip de bărbat afară de chipul 
preacinstitului şeic al dervişilor, părintele tău. Şi nu-ţi 
lăsaşi ochii în jos nicidecum, căci nu ştiai sfiala cea prefă- 
cută, nici ruşinea cea prefăcută, nici nimica din câte învață 
de obicei fetele oamenilor ca să răpească inimile! Ci te 
uitai la toate din jurul tău cu ochii tăi frumoşi şi negri de 
gazelă speriată, şovăitoare şi minunată! Şi craiul Zein, la 
ivirea ta, îşi simți minţile că-și iau zborul; căci, printre 
toate femeile din saraiul lui de la Bassra, şi printre toate 
fetişcanele din Egipt şi din Siria, nu mai văzuse niciuna 
care să se apropie, cât de cât, de frumuseţea ta. Şi te 

arătaşi răsfrântă în oglindă şi goală toată. Iar el putu să 
vadă astfel, ghemuită între vârfurile celor doi pilaştri, şi 
semănând cu o mititică porumbiţă albă, o minunăţie de 
istorioară pecerluită cu pecetea cea neprihănită a lui 
Soliman (cu el fie pacea şi rugciunea!). Şi emirul o cercetă 
cu cea mai mare luare-aminte şi, bucuros până peste 
poate, văzu că istorioara ta, o, Latifah, era întru totul 
asemenea cu o migdală descojită. Slavă lui Allah carele 
ocroteşte comorile şi le păstrează pentru drept-credincioşii 
săi! 

După ce sultan Zein, cu ajutorul oglinzii fermecate, 
găsi astfel fata pe care o căuta, îl însărcină pe Mubarak să 
facă numaidecât cererea de căsătorie. Şi Mubarak, însoțit 
de Abu-Bekr dervişul, se duse pe dată la şeicul dervişilor, 
îi spuse cererea emirului şi primi învoirea lui. Şi îl aduse 
la sarai; şi chemară cadiul şi martorii; şi fu întocmit 
senetul de căsătorie. Şi nunta fu sărbătorită cu o vâlvă 
până peste poate; şi Zein dădu ospeţe mari şi făcu daruri 
bogate săracilor din mahala. Iar când toți oaspeţii plecară, 
Zein îl opri pe dervişul Abu-Bekr şi îi spuse: 

- Află, o, Abu-Bekr, că noi plecăm în seara aceasta 
înspre o ţară tare depărtată. Şi, până ce m-oi întoarce la 
Bassra, în ţara mea, iacătă pentru tine zece mii de dinari 
de aur ca plată a ostenelilor tale cele cu folos. Ci Allah 
este cel mai mare! Şi într-o zi am să ştiu să-ți dovedesc şi 
mai bine multumirea mea! 

Şi îi dădu cei zece mii de dinari, rămânând să-l 
numească într-o zi mare dregător, atunci când s-o întoarce 
la împărăţia lui. Şi, după ce dervişul îi sărută mâinile, 
emirul dădu semnalul de plecare. Şi tânăra fecioară fu 
aşezată într-un baldachin pe spinarea unei cămile. Şi 
Mubarak deschise calea, iar Zein venea la urmă. Şi, în- 
soţiţi de alaiul lor, luară drumul înspre cele Trei Insule. 

Or, cele Trei Insule fiind departe foarte de Bagdad, călă- 


toria ţinu luni lungi, în care sultan Zein se simţea din zi în 

zi tot mai înrobit de farmecele minunatei copile fecioare, 
ajunsă soţia lui după lege. Şi o îndrăgi, în inima lui, pen- 
tru toată dulceaţa, şi pentru nurii, şi pentru gingăşia, și 
pentru virtuțile fireşti pe care le avea în ea. Și pentru 
întâia dată simți şi el focul dragostei adevărate, de care 
habar nu avusese până atunci, încât numai cu o mare 
amărăciune în inima lui văzu venind clipa când s-o dea pe 
fată Bătrânului din cele Trei Insule. Şi de multe ori fu el 
ispitit să schimbe drumul şi să se întoarcă la Bassra, 
luând-o şi pe fată. Ci se simţea oprit de jurământul pe care 
îl făcuse față de Bătrânul din cele Trei Insule; şi nu putea 
să nu-şi ţină acel jurământ! 

Estimp, intrară pe tărâmul cel oprit şi, pe acelaşi drum 
şi cu aceleaşi mijloace de odinioară, răzbătură până la 
insula unde locuia Bătrânul. Şi, după salamalecuri şi urări, 
Zein îi înfăţişă fata, învăluită toată în izar. Şi îi dădu 
îndărăt şi oglinda totodată. Şi Bătrânul din Insule se uită 
la fată cu luare-aminte, fără să se slujească de oglindă; şi 
ochii lui parcă erau chiar ei două oglinzi. Şi, după un 
răstimp, se apropie de Zein şi, aruncându-se la pieptul lui, 
îl îmbrățişă cu multă dragoste şi îi spuse: 

— Sultan Zein, sunt, într-adevăr, tare mulţumit de 
osârdia pe care ai pus-o ca să mă mulțumeşti, şi de rodul 
căutărilor tale. Căci fata pe care mi-o aduci este întru totul 
aceea ce am dorit! Este minunat de frumoasă şi le întrece 
în farmece şi în desăvârşiri pe toate fetele de pe pământ! 
Pe deasupra, este fecioară de o feciorie fără cusur, întrucât 
este ca pecetluiră cu pecetea stăpânului nostru Soliman 
ben-Daud (cu ei, cu amândoi, fie rugăciunea şi pacea!). În 
ce te priveşte, nu mai ai decât să te întorci la casa ta; şi, 
când ai să intri în cea de a doua sală de smalţ, unde sunt 
cele şase fecioare, ai s-o găseşti acolo şi pe cea de a şaptea, 
pe care ţi-am făgăduit-o, şi care, numai ea, prețuieşte mai 
mult decât altele o mie la un loc! 


Şi adăugă: 

— Acuma fă-o pe fată să priceapă că mi-o laşi mie şi că 
ea nu are niciun fel de treabă cu tine! 

La vorbele acestea, fermecătoarea Latifah, care şi ea era 
tare robită de frumuseţea emirului Zein, scoase un suspin 
adânc şi începu să plângă. Şi Zein începu să plângă şi el 
la fel. Şi, tare trist, îi lămuri tot ce fusese hotărât între el 
şi Bătrânul din Insule, şi îi zise: 

— Eşti divorțată! 

Şi, suspinând, plecă de la Bătrânul din Insule, pe când 
Latifah, de durere, se prăbuşea fără simţire. Şi, după ce 
sărută mâna Bătrânului, craiul luă iar drumul îndărăt către 
Bassra, împreună cu Mubarak. Şi cât ţinu călătoria, nu mai 
contenea să se gândească la acea atâta de minunată şi atâta 
de dulce Latifah; şi se căina amarnic că o amăgise, făcând-o 
să creadă că o ia de soţie; şi se socotea drept pricină a 
nenorocirii lor a amândurora. Şi nu se putea alina nicicum. 

Or, aşa ajunse, într-un sfârşit, în starea aceasta de mâh- 
nire, la Bassra, unde şi mari şi mici, bucuroşi de în- 
toarcerea lui, îl sărbătoriră cu mare vâlvă. Ci sultan Zein, 
trist de nespus, nu luă parte nicicum la ospeţele acelea şi, 
în ciuda stăruinţelor credinciosului său Mubarak, nu vroi 
să coboare în borta unde trebuia să se afle fata de diamant 
cea atâta timp aşteptată şi atâta timp dorită. Într-un 
sfârşit, supunându-se sfaturilor lui Mubarak, pe care îl 
căftănise vizir de cum sosise la Bassra, se învoi să coboare 
în bortă. Şi trecu prin sala de porțelan şi de cleştar, care 
sclipea de dinari şi de pulbere de aur, şi intră în sala de 
smalţ verde şi îmbodobit cu aur... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute treizeci şi una noapte 


Spuse: 

Şi trecu prin sala de porțelan şi de cleştar, care sclipea 
de dinari şi de pulbere de aur, şi intră în sala de smalţ 
verde şi îmbodobit cu aur. 

Şi le văzu pe cele şase fecioare la locurile lor obişnuite; şi 
aruncă o privire a lehamite înspre cel de al şaptelea pie- 
destal de aur. Şi iacătă! Dreaptă şi zâmbitoare, sta acolo o 
fată goală, mai strălucitoare ca diamantul; şi sultan Zein, 
tulburat până peste fire, cunoscu în ea pe aceea pe care o 
dusese în cele Trei Insule. Şi, înlemnit, nu putu decât să 
caşte gura, fără a izbuti să rostească niciun cuvânt. Şi 
Latifah îi spuse: 

— Da, chiar eu sunt Latifah, aceea pe care nu te aştep- 
tai s-o găseşti aici! Vai, veniseşi cu nădejdea că ai să dobân- 
deşti ceva mult mai de preț decât mine! 

Şi Zein izbuti într-un sfârşit să grăiască şi strigă: 

— Nu, pe Allah! o, stăpâna mea, nu am coborât aici 
decât în ciuda inimii mele care se chinuia numai şi numai 
cu gândul la tine! Ci binecuvântat fie Allah carele a îngă- 
duit să ne găsim iară! 

Şi, pe când rostea el aceste vorbe din urmă, se auzi o 
bubuitură de trăsnet care zgudui borta şi, tot atunci, se şi 
ivi Bătrânul din Insule. Şi zâmbea cu blândeţe. Şi veni 
lângă Zein, şi îl luă de mână, şi îi puse mâna în mâna 
fetei, spunându-i: 

— O, Zein, află că, de când te-ai născut, te-am luat 
sub ocrotirea mea. Aşa că era de datoria mea să-ţi înte- 
meiez fericirea. Şi nu puteam să fac mai bine acest lucru 
decât dându-ţi o comoară care singură este neprețuită. 
Şi comoara aceasta este mai frumoasă decât toate fetele 
de diamant şi decât toate nestematele pământului, şi 
anume fata aceasta fecioară. Căci fecioria îngemănată 
cu frumuseţea trupului şi cu desăvârşirea sufletului este 
tiriacul care te scuteşte de toate celelalte leacuri şi ţine 
loc de toate bogăţiile. 

Şi, spunând acestea, îl sărută pe Zein şi pieri. 

Iar sultanul Zein şi soția lui Latifah, fericiți până peste 
poate, se iubiră cu o iubire mare, şi trăiră ani lungi în cea 
mai huzuruită şi mai aleasă viață, până ce veni să-i caute 
Despărţitoarea neabătută a celor ce se au dragi şi a celor 
ce stau laolaltă! Slavă cerului singur pururea Viu, carele 
nu cunoaşte moarte! 


Când sfârşi de povestit aceasta, Șeherezada tăcu. Iar sulta- 
nul Şahriar zise: 

— Oglinda aceasta a fecioarelor, Şeherezada, este până peste 
poate de uluitoare! 

Iar Şeherezada zâmbi şi spuse: 

— Da, o, Măria Ta! da ce-i ea pe lângă Lampa fermecată? 

Şi Sultanul Şahriar întrebă: 

— Ce-i cu lampa aceea despre care eu habar nu am? 

Şi Şeherezada spuse: 

— Este lampa lui Aladdin! Şi chiar despre ea am să-ți 
povestesc în seara aceasta! 

Şi Şeherezada spuse: 


POVESTEA CU ALADDIN ŞI CU 
LAMPA FERMECATŢĂ! 


|i s-a povestit, o, norocitule sultan, o, dăruitule cu 
sa) alese purtări, că a fost cândva — ci Allah este mai 
ştiutor — în vechimea vremilor şi în curgerea vârstelor şi 
a clipelor, într-o cetate dintre cetăţile Chinei, de la al 
cărei nume nu-mi aduc aminte acuma, un om care era 
croitor de meserie şi sărac ca stare. Şi omul acela avea 
un fiu pe nume Aladdin, care era un băiat întru totul 
zăbavnic la învățătură şi care, din copilăria lui, părea să 
fie un derbedeu tare leneş. Or, când ajunse la vârsta de 
zece ani, taică-său vroi mai întâi să-l dea să înveţe vreo 
meserie cinstită; dar, cum era foarte sărac, nu putu să 
facă faţă cheltuielilor cu învățătura şi trebui să se 
mulțumească să-l ia pe copil cu el la prăvălie, ca să-l de- 
prindă cu meseria lui, lucrul cu acul. Ci Aladdin, care 
era un copil ticălos, dedat să se joace cu copilandrii din 
mahala, nu se putu sili să stea barem o zi în prăvălie. 
Dimpotrivă! În loc să ia seama la lucru, pândea clipita 
când tatăl său era nevoit fie să lipsească pentru vreo trea- 
bă, fie să întoarcă spatele ca să vadă de vreun muşteriu, 
şi numaidecât îşi lua tălpăşiţa sprinten şi da fuga să se 
înhăiteze pe uliţe şi prin grădini cu haimanalele de 
seama şi de teapa lui. Şi iacă aşa era purtarea lichelei 
aceleia care nu vroia nici să asculte de părinții săi, nici să 
înveţe meseria de croitor. Încâr tătâne-său, tare mâhnit 
şi deznădăjduit că are un fiu pornit spre toate ticăloşiile, 


! În arabă Alâ-eddin — fala sau slava credinței. 

până la urmă ridică mâinile de pe el şi îl lăsă în seama 
stricăciunii lui; şi, de durere, căzu la boală şi muri. Ci 
lucrul acesta nu îl lecui nicidecum pe Aladdin de proasta 
lui purtare. 

Atunci mama lui Aladdin, văzând că omul ei s-a pe- 
trecut din viaţă şi că fecioru-său nu este decât o haimana 
cu care nu putea să facă nimic, se hotări să vândă prăvălia 
şi toate sculele de croitorie, ca să poată să trăiască un 
răstimp cu ceea ce dobândea din vânzare. Ci cum totul se 
zvitui repede, fu nevoită să se deprindă a-şi trudi zilele şi 
nopţile torcând lână şi bumbac spre a încerca să mai 
câştige câte ceva, cu care să se hrănească şi să-l hrănească 
şi pe pramatia de fiu-său. 

În ceea ce îl priveşte pe Aladdin, apoi acesta, dacă se 
văzu scăpat de spaima față de taică-său, nu mai avu niciun 
fel de frâu şi se cufundă şi mai rău în puşlamalâcuri şi 
dezmăţuri. Şi biata maică-sa, amărâta de ea, în ciuda tu- 
turor necazurilor pe care i le făcea fiu-său, şi a părăsirii în 
care o lăsa, îi da mai departe demâncare din munca mâi- 
nilor ei şi din roada veghilor sale, plângând singură-singu- 
rică lacrimi tare amare. Şi aşa ajunse Aladdin la vârsta de 
cincisprezece ani. Şi era frumos şi bine făcut, într-adevăr, 
cu doi ochi negri şi minunaţi, cu un obraz de iasomie şi 
cu o înfăţişare ispitită întru totul. 

Or, într-o zi, pe când se afla în mijlocul pieței de la in- 
trarea în sukurile mahalalei, prins în dârdora jocului cu 
ţângăii şi cu haimanalele de teapa lui, iacătă că trece pe 
acolo un derviş maghrebin, care se opri să-i privească pe 
copii cu luare-aminte. Şi, până la urmă, îşi lipi privirile 
de Aladdin şi începu să-l cerceteze într-un chip tare ciu- 
dat şi cu o băgare de seamă cu totul osebită, fără a mai 
lua seama la copiii ceilalți, tovarășii lui. Şi dervişul acela, 
care venea tocmai din străfundul străfundurilor Maghre- 
bului, de prin părţile acelea îndepărtate, era un vrăjitor 
de seamă, tare iscusit în astrologie şi în ştiinţa chipurilor 

omeneşti; şi, cu puterea vrăjitoriei lui, era în stare să facă 
să se mişte şi să se bată între ei până şi munţii cei mai 
înalți. Îl scrută, aşadar, pe Aladdin mai departe cu multă 
stăruință, gândind: „lacătă, într-un sfârşit, băiatul de care 
am trebuinţă, acela pe care îl caut de atâta timp şi pentru 
care am plecat din Maghreb, țara mea!“ 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute treizeci şi doua noapte 
Spuse: 


„Iacătă, într-un sfârşit, băiatul de care am trebuință, acela 
pe care îl caut de atâta timp şi pentru care am plecat din 
Maghreb, ţara mea!“ Şi se apropie cu dulceaţă de unul 
dintre băieţei, fără însă a-l scăpa pe Aladdin din ochi, îl luă 
de-o parte tainic şi îl iscodi cu de-amănuntul despre tatăl şi 
despre mama lui Aladdin, precum şi cum îl cheamă şi ce 
face. Şi, dobândind aceste lămuriri, se apropie zâmbind de 
Aladdin, izbuti să-l tragă într-un colț, şi îi spuse: 

- O, copilul meu, nu cumva eşti Aladdin, fiul 
croitorului Cutare? 

Şi Aladdin răspunse: 

— Ba da, sunt Aladdin. Cât despre taica, e tare multă 
vreme de când a murit! 

La vorbele acestea, dervişul maghrebin se aruncă la 
gâtul lui Aladdin, şi îl luă în braţe, şi începu să-l pupe pe 
obraji tare lung, plângând asupra lui, până peste poate de 
tulburat. lar Aladdin, buimăcit cu totul, îl întrebă: 

- Din care pricină plângi domnia ta? Şi de unde îl 
cunoşti pe răposatul taică-meu? 

Şi maghrebinul, cu un glas de jale, şi parcă spart, 
răspunse: 

— Ah, copile al meu, cum aş putea să nu vărs lacrimi de 
jale şi de durere, de vreme ce sunt moşul tău şi de vreme 
ce îmi dezvăluişi într-un chip atât de pe neaşteptate 
moartea bietului meu frate, răposatul taică-tău? O, copile 
al fratelui meu, află că am venit în țara aceasta, părăsind 
ţara mea şi înfruntând primejdiile unei lungi drumeţii, 
numai cu nădejdea bucuriei de a-l mai vedea pe tătâne-tău 
şi de a gusta cu el fericirea întoarcerii şi a întâlnirii. Şi 
iacătă, of! că tu îmi dai ştirea că a murit! 

Şi se opri o clipă, parcă sugrumat de tulburare; pe 
urmă adăugă: 

— De altminteri, trebuie să-ţi spun, o, copile al fratelui 
meu, că, de îndată ce te-am zărit, sângele meu s-a și în- 
dreptat înspre sângele tău şi m-a făcut să te cunosc de- 
grabă, fără de şovăire, din mijlocul tuturor prietenilor tăi! 
Şi măcar că în ceasul când ne-am despărțit de tătâne-tău 
tu nici nu te născusei, întrucât el nici nu se însurase pe 
atunci, n-am şovăit să cunosc la tine trăsăturile lui şi ase- 
muirea cu el! Și tocmai lucrul acesta mă mai alină oleacă 
de pierderea lui! Of, ce jale pe capul meu! Unde eşti tu 
acuma, fratele meu, tu cel pe care trăgeam nădejde să-l 
mai îmbrăţişez barem o dată, după o despărţire atâta de 
lungă şi până ce moartea să vie şi să ne despartă pe tot- 
deauna? Vai, cine poate să se fălească, oare, că ştie opri să 
se împlinească ceea ce s-a împlinit? Și cine poate să fugă 
de soarta lui, ori să ocolească ce i s-a fost scris mai dinainte 
de către Allah cel Preaînalt? 

Pe urmă, după un răstimp de tăcere, îl luă iarăşi pe 
Aladdin în braţele sale, îl strânse la piept, şi îi spuse: 

- Ci, o, copile al meu, slăvit fie Allah carele m-a aju- 
tat să te întâlnesc! Tu de-acuma înainte ai să fii alinarea 
mea şi ai să-i ţii locul părintelui tău în dragostea mea, 
întrucât eşti sângele şi urmaşul lui; căci spune zicala: 
„Acela care a lăsat un urmaş nu e mort!“ 

Pe urmă maghrebinul scoase de la chimir zece dinari 
de aur şi îi puse în mâna lui Aladdin, pe care îl întrebă: 

— O, Aladdin, fiul meu, au unde locuieşte mama ta, 
soţia fratelui meu? 

Şi Aladdin, răpit cu totul de dărnicia şi de chipul zâm- 
bitor al maghrebinului, îl luă de mână, îl duse până la 
capătul pieţei şi îi arătă cu degetul drumul înspre casa lor, 
spunând: 

— Pe-acolo este casa ei! 

Şi maghrebinul îi spuse: 

— Cei zece dinari pe care ţi i-am dat, o, copilul meu, 
să-i duci soţiei răposatului frate-meu, dimpreună cu sala- 
malecurile mele. Şi să-i dai de ştire că moşul tău a venit 
din călătorie, după îndelunga lipsă prin străinătăţi, şi că, 
în ziua de mâine, nădăjduieşte, de-o vrea Allah, că are să 
poată să se înfățişeze acasă la voi spre a-i aduce soției fra- 
telui său urările lui de bine şi ca să vadă locurile în care ră- 
posatul şi-a petrecut viaţa, şi să meargă şi el să-i vadă 
mormântul! 

Când auzi vorbele acestea ale maghrebinului, Aladdin 
vru să se dovedească zornic în a-i îndeplini dorințele şi, 
după ce îi sărută mâna, se grăbi, în bucuria lui, să dea fuga 
acasă, unde ajunse altminterea de cum avea năravul, la un 
ceas care nu era ceasul de masă, şi intrând pe uşă strigă: 

- O, maică, am venit să-ți dau de veste că moşul meu, 
după îndelungara-i şedere prin străinătăți, tocmai s-a 
întors din călătorie şi îţi trimite salamalecurile lui! 

lar mama lui Aladdin, tare uluiră de acest fel nou de 
vorbi şi de venirea cea neobişnuită acasă a fiului ei, răspunse: 

— S-ar zice, fiul meu, că vrei să-ți faci râs de maică-ta! 
Cine-i dară moşul acela despre care îmi spui? Şi de unde 
şi de când să ai tu vreun unchi în viaţă? 

Şi Aladdin spuse: 

— Cum de Poţi tu, o, maică, să spui că nu am niciun 
unchi ori vreo rudă în viață, de vreme ce omul despre care 

e vorba este fratele răposatului taică-meu? Şi dovada-i că 

m-a strâns la pieptul său, şi m-a sărutat plângând, şi m-a în- 

sărcinat să vin să-ţi aduc vestea şi să-ți spun cum stă treaba! 
lar mama lui Aladdin spuse: 

— Păi copilul meu, ştiam şi eu că ai avut un unchi, şi 
sunt mulți ani de când acela-i mort. Şi nu ştiu ca de atunci 
să mai fi avut vreodată alt moş! 

Şi se uită cu nişte ochi plini de nedumerire la fiul ei 
Aladdin, care se şi apucase de altele. Şi, în ziua aceea, fe- 
meia nu-i mai pomeni nimic în privinţa aceasta. lar 
Aladdin, la rându-i, nu-i mai pomeni nici el nimic 
despre darul maghrebinului. 

Or, a doua zi dimineaţă, de la cel dintâi ceas, Aladdin 
plecă de acasă; iar maghrebinul, care se şi afla în căutarea 
lui, îl întâlni tot pe locurile pe unde îl întâlnise în ajun, 
gara să se apuce de zgoande, după năravul pe care îl avea, 
cu derbedeii de seama lui. Şi maghrebinul se duse repede 
la el, îl luă de mână, îl strânse la inima sa şi îl sărută cu 
drag. Pe urmă scoase doi dinari de la chimir şi i-i dărui 
spunându-i: 

— Du-te la maică-ta, dă-i dinarii aceştia doi şi spune-i: 
„Moşu-meu are de gând să vină diseară să mănânce cu noi; 
drept care îţi trimite banii aceştia, ca să poți să ne găteşti 
nişte bucate minunate!“ Pe urmă adăugă, plecându-se la 
urechea lui Aladdin: 

— Şi-acuma, ya Aladdin, mai arată-mi o dată drumul la 
casa ta! 

Şi Aladdin răspunse: 

— Pe capul şi pe ochii mei, o, moşule al meu! 

Şi o luă înainte şi îi arătă drumul înspre casa lor. Şi 
maghrebinul se despărţi de el şi plecă în calea lui. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a șapte sute treizeci şi treia noapte 
Spuse: 


Şi maghrebinul se despărţi de el şi plecă în calea lui. Şi 
Aladdin intră în casa, îi povesti maică-sii totul şi îi întinse 
cei doi dinari, spunându-i: 

— Moşul-meu are să vină diseară să mănânce cu noi! 

Atunci mama lui Aladdin, dacă văzu cei doi dinari, îşi 
zise: „Poate că nu i-oi şti pe toți fraţii răposatului!“ Şi se 
sculă și plecă în mare grabă la suk, de unde făcu târguielile 
de trebuinţă pentru o masă ca lumea, şi se întoarse ca să 
se apuce pe dată de gătit bucatele. Ci întrucât săraca de 
ea nu avea niciun fel de lucruri de bucătărie, se duse să 
împrumute de pe la vecine cele ce-i trebuiau, ba cratiţe, 
ba farfurii, ba văsărie. Şi bucătări toată ziua, iar pe seară 
îi spuse lui Aladdin: 

— Fiul meu, iacătă că masa este gata, iar moşu-tău 
poate că nu ştie drumul la casa noastră. Aşa că bine ai face 
să te duci înaintea lui, ori să-l aştepţi în drum! 

Şi Aladdin răspunse: 

— Ascult şi mă supun! 

Şi, pe când se pregătea să plece, băru cineva la uşă. Şi 
el alergă să deschidă. Or, era maghrebinul. Şi era însoțit 
de un hamal care aducea pe cap o povară de fructe, de 
dulciuri şi de băuturi. Şi Aladdin îi pofti înăuntru pe 
amândoi. Şi hamalul, după ce îşi lăsă jos povara în casă, 
îşi primi plata şi plecă în treaba lui. lar Aladdin îl duse pe 
maghrebin în odaia în care se afla maică-sa. lar maghre- 
binul, cu un glas tare tulburat, se temeni şi spuse: 

— Pacea fie cu tine, o, nevastă a fratelui meu! 

Şi mama lui Aladdin îi răspunse la salamalec. Atunci 
maghrebinul începu să plângă în tăcere. Pe urmă întrebă: 

— Care-i locul unde avea de obicei răposatul să stea? 

Şi mama lui Aladdin îi arată locul acela; şi pe dată ma- 
ghrebinul se aruncă la pământ şi se porni să sărute locul 
şi să ofteze, cu lacrimi în ochi, şi să spună: 

— OF, ce noroc mai am şi eu! Of, ticăloasa mea soartă 
de-a te fi pierdut, o, fratele meu, o, lumină a ochilor mei! 

Şi-arâta plânse şi se văicări aşa mai departe, şi cu un 
chip atâta de mohorât şi cu atâtea zguduituri în lăun- 
trurile lui, că fu mai-mai să-şi piardă simţirea, iar mama 
lui Aladdin nu se mai îndoi o clipă ca n-ar fi chiar fratele 
răposatului ei soț. Şi femeia veni lângă el, îl ridică de jos 
şi îi zise: 

— O, frate al soţului meu, ai să te omori fără de niciun 
rost cu atâtea plânsere! Uf! ceea ce este scris trebuie să se 
îndeplinească! 

Şi îl alină mai departe cu vorbe bune, până ce îl îndu- 
plecă să bea oleacă de apă, ca să se liniştească, şi să şadă la 
masă, ca să mănânce. 

Or, după ce mama lui Aladdin aşternu masa, maghre- 
binul începu să stea de taină cu ea. Şi îi povesti ce avea el 
de povestit spunându-i: 

— O, nevastă a fratelui meu, să nu-ţi pară lucru ciudat că 
încă nu ai avut prilejul să mă vezi şi că nu m-ai cunoscut 
nicidecum pe vremea lui frate-meu, răposatul. lacătă-s 
treizeci de ani, într-adevăr, de când am părăsit locurile 
acestea şi am plecat în lume, lăsându-mi ţara. Şi de-atunci 
încoace n-am contenit să tot drumăresc prin olaturile 
Indului şi ale Sindului, şi să vântur ţara arabilor şi pămân- 
turile altor neamuri. Şi-am fost şi în Egipt şi am locuit în 
Misr, cetatea cea măreaţă, care-i minunea lumii! Şi, după 
ce am şezut acolo o lungă bucată de vreme, m-am dus în 
țara din inima Maghrebului, unde, într-un sfârşit, m-am 
aşezat vreme de douăzeci de ani. Şi, după asta, o, nevastă 
a fratelui meu, pe când şedeam într-o zi ca toate zilele în 
casa mea, începui să mă gândesc la țara mea de baştină şi 
la fratele meu. Şi se boboti în mine dorul să-mi revăd ruda 

de sânge, şi începui să plâng şi să mă văicăresc de şederea 
mea în ţară străină. Şi, la urmă, părerile de rău din pricina 
plecării şi a depărtării mele de făptura care îmi era scumpă 
se făcură atâta de amarnice, încât mă hotărâi să pornesc 
la drum înspre locurile care au văzut ivirea capului meu 
de nou-născut. Şi m-am cugetat în sufletul meu: „O, 
omule! câți ani s-au scurs din ziua când ţi-ai lăsat cetatea şi 
ţara şi casa şi singurul frate pe care îl ai pe lume? Ridică-te, 
dară, şi du-te să-l mai vezi o dată, până a nu muri! Căci 
cine cunoaşte loviturile soartei, năprasnele zilelor şi răs- 
turnările vremilor? Şi n-ar fi oare blestemul blestemului să 
mori înainte de a-ți fi bucurat ochii cu chipul fratelui, mai 
ales acuma când Allah (preamărit fie EI!) ţi-a dăruit 
bogăţie și când poate că fratele tău e tot în stare de sără- 
cie amarnică? Nu uita, dar, că, dacă pleci, ai să faci două 
fapte minunate: ai să-ţi mai vezi o dată fratele şi ai să-l 
ajuţi!“ Or, eu, la gândurile acestea, o, femeie a fratelui 
meu, mă şi ridicai pe clipă şi mă gătii de plecare. Şi după 
ce rostii rugăciunea cea de vinerea şi fatihaua din Coran, 
încălecai pe cal şi pornii înspre ţara mea. Şi după multe 
primejdii şi după ostenelile cele lungi ale drumului, ajun- 
sei într-un sfârşit, cu ajutorul lui Allah (preamărit şi 
preaslăvit fie EI!), în pace la cetatea mea, aceasta de-aici. Și 
mă apucai numaidecât să bat ulițele şi mahalalele, căutând 
casa fratelui meu. Şi Allah îngădui să dau astfel peste acest 
copil pornit să se joace cu soții lui. Şi eu, pe Allah cel Atot- 
puternic! o, femeie a fratelui meu, numai ce-l văzui şi îmi 
şi simţii inima topindu-se de tulburare din pricina lui, şi în- 
trucât sângele cheamă sângele, nu pregetai să văd în el pe 
fiul fratelui meu. Şi, tot atunci îmi şi uitai ostenelile şi 
îngândurările, de-mi venea să zbor de bucurie. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a şapte sute treizeci şi patra noapte 
Spuse: 


... Şi, tot atunci îmi şi uitai ostenelile şi îngândurările, 
de-mi venea să zbor de bucurie. Of, Of! de ce-o fi trebuit 
să şi aflu îndată din gura copilului acesta că fratele meu ră- 
posase întru mila lui Allah Preaînaltul? Of, ce năprasnică 
ştire, care era mai-mai să mă facă să cad lat de amar şi de 
durere! Ci, o, nevastă a fratelui meu, pesemne că ţi-o fi 
povestit copilul cum a izbutit cu înfăţişarea şi cu asemă- 
narea lui cu cel răposat să mă aline oleacă, făcându-mă 
să-mi amintesc astfel zicătoarea care spune: „Omul care 
lasă un urmaş nu moare“. 

Aşa vorbi maghrebinul. Şi băgă de seamă că mama lui 
Aladdin, la amintirile acelea pomenite despre soţul ei, 
plângea cu amar. Şi, ca s-o facă să-şi uite jalea şi ca să-i 
schimbe gândurile cele negre, se întoarse înspre Aladdin 
şi, ca să lege vorba, îl întrebă: 

— Aladdine, copilul meu, ce meserie ai învăţat şi ce 
muncă faci, ca să-i vii în ajutor maicii tale, sărmana 
aceasta, şi ca să vă ţineţi zilele amândoi? 

Când auzi asta, Aladdin, cuprins de ruşine, întâia oară 
în viaţa lui, lăsă capu-n jos, privind pământul. Şi cum nu 
scotea o vorbă, răspunse maică-sa în locul lui: 

— Ce meserie, o, frate al soțului meu, ce meserie să aibă 
Aladdin? Şi cum aşa? Pe Allah, nu ştie nimic, nimic! Of, 
un copil mai îndărătnic ca ăsta n-am mai văzut în viaţa 
mea! Toată ziua bate ţala drumurile cu copiii din mahala, 
nişte haimanale, nişte derbedei, nişte ricăloşi ca şi el! Şi 
asta în loc să se ia după pilda copiilor de treabă care stau 
în prăvălie cu părinţii lor! Of, că şi taică-său n-a murit, o, 
ce căințe amarnice! decât tot din pricina lui! Şi-apoi acu- 
ma şi eu am ajuns la mare amar cu sănătatea! Şi-aproape 
că nici nu mai pot să văd deloc cu ochii mei uscați de 

lacrimi şi de veghi, tot muncind fără de contenire şi tot 
cheltuindu-mi zilele şi nopţile să torc la bumbac ca să 
dobândesc cu ce să cumpăr două turte de mei, taman atât 
cât să nu murim amândoi. Şi-asta-i starea mea! Şi mă ju- 
ruiesc ţie, pe viaţa ta, o, frate al soţului meu, că nu se în- 
toarce acasă decât la ceasurile mesei! Și pe urmă gata! 
Încâr, de câte ori, când mă tot lasă aşa, eu, mama lui, nu 
m-am gândit să încui uşa casei şi să nu i-o mai deschid, ca 
să-l silesc să plece să-şi caute vreo muncă din care să trăiască! 
Şi pe urmă nu am tăria s-o fac, că inima de mamă-i iertă- 
toare şi miloasă! Ci anii trec, şi eu am ajuns o femeie tare 
bătrână, o, frate al soţului meu! Şi umerii mei nu mai îndură 
ostenelile ca odinioară! Şi-acuma degetele mele de-abia mai 
izbutesc să răsucească fusul. Şi nu ştiu cât o să mai pot să 
duc o trudă ca asta, şi cât m-or mai ţine zilele, părăsită cum 
sunt de fiul meu, Aladdin ăsta de colea, de dinaintea ta, o, 
frate al soțului meu! 

Şi se puse pe suspinat. 

Atunci maghrebinul se întoarse înspre Aladdin şi îi 
zise: 

— A, o, fiu al fratelui meu, cu adevărat că nu ştiam 
toate astea despre tine! De ce umbli pe cărarea aceasta a 
haimanalâcului? Ce ocară pe tine, o, Aladdin! Asta nu-i 
nicidecum potrivit pentru oamenii ca tine! Eşti dăruit cu 
deşteptăciune, copilul meu, şi eşti fiu dintr-un neam de 
oameni de treabă! Nu ţi-e ţie ruşine s-o laşi aşa pe biata 
maică-ta, femeie bătrână, să se îngrijească de mâncarea ta, 
câtă vreme eşti bărbat la anii când să-ţi faci o meserie care 
să vă ajute pe amândoi să vă ţineţi zilele?... Şi-apoi, o, 
copile al meu, ia uite! slavă lui Allah, întru nimica nu este 
mai îmbelşugată cetatea noastră decât în meşteri de la care 
să înveţi o meserie! Nu ai, aşadar, decât să-ţi alegi singur 
meseria care-ţi place cel mai mult, şi iau asupra-mi să te 
dau la ea! Şi, în felul acesta, când ai să fii mare, fiul meu, 
ai să fii stăpân pe o meserie care să te ferească de loviturile 

soartei! Aşa că zi-i! lar dacă meşteşugul răposatului taică-tău, 
truda cu acul, nu e pe gustul tău, caută altceva, şi spune-mi! 
lar eu am să te ajut cu tot ce-mi stă în putinţă, o, copilul 
meu! 

Ci Aladdin, în loc să răspundă, sta mai departe cu 
capu-n jos şi păstra tăcerea, ca să arate astfel că nu vroia 
nicio altă meserie decât meseria de haimana. Şi maghre- 
binul îi pricepu sila fară de meșteşugurile de mână, şi 
încercă să-l ia altminteri. Şi zise dar: 

— O, fiu al fratelui meu, stăruința mea să nu te supere, 
nici să nu te necăjească! Lasă-mă numai să adaug că, de nu 
te ispitesc meşteşugurile, eu, dacă fireşte ţi-ar plăcea să 
ajungi un om de treabă, sunt gata să-ți deschid o prăvălie 
frumoasă de neguţător de mătăsuri, în sukul cel mare! Şi 
am să-ţi împodobesc prăvălia cu vigurile cele mai scumpe 
şi cu atlazurile de cel mai ales soi. Şi, în felul acesta, ai 
să-ţi faci legături temeinice cu lumea neguțătorilor cei 
mari! Şi ai să capeţi deprinderea de-a vinde şi de-a 
cumpăra, de-a lua şi de-a da. Iar faima ta are să fie minu- 
nată în cetate. Şi ai să cinsteşti în felul acesta amintirea 
răposatului tău părinte! Ce zici, o, Aladdin, fiul meu? 

După ce ascultă vorbele acestea ale moşului său şi înţe- 
lese că avea să ajungă un mare neguțător în suk, un om de 
vază, îmbrăcat în haine frumoase, cu un turban de mătase 
şi cu brâu strălucit de felurite culori, Aladdin fu peste 
poate de bucuros. Şi se uită la maghrebin zâmbind şi 
plecându-şi capu-ntr-o parte, ceea ce, pe limba lui, 
însemna limpede: „Primesc...“. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute treizeci şi cincea noapte 


Spuse: 


A şapte sute treizeci şi cincea noapte 169 


Şi se uită la maghrebin zâmbind şi plecându-şi 
capu-ntr-o parte, ceea ce, pe limba lui, însemna limpede: 
„Primesc...“. 

Şi maghrebinul pricepu în felul acesta că vorbele lui 
fuseseră pe plac, şi îi zise lui Aladdin: 

— De vreme ce chiar vrei să ajungi un om de vază, un 
neguţător într-o prăvălie, străduieşte-te de aci înainte să te 
arăţi vrednic de starea cea nouă. Şi, de acu-nainte, o, fiu 
al fratelui meu, fii om! Iar eu, mâine, de-o vrea Allah, am 
să te iau la suk şi am să încep cu a-ţi cumpăra o mantie 
nouă şi frumoasă, aşa cum poartă negustorii cei bogați, şi 
toate câte mai cere neguţătoria. Şi, după asta, avem să 
căutăm împreună o prăvălie frumoasă, ca să te aşezi în ea! 

Şi-aşa! lar mama lui Aladdin, care asculta aceste în- 
demnuri şi vedea această mărinimie, îl binecuvânta pe 
Allah cel atât de Binefăcăror, care îi trimitea într-un chip 
atâta de puţin nădăjduit o rudă care o izbăvea din sărăcie 
şi îl punea pe calea cea dreaptă pe fiul ei Aladdin. Și aduse 
bucatele la masă cu o inimă atâta de uşoară de parcă ar fi 
întinerit cu douăzeci de ani. Şi mâncară şi băură, tăinuind 
mai departe despre acelaşi lucru, care îi învâlvora atâta pe 
toți! Şi maghrebinul începu să-l dăscălească pe Aladdin 
despre viața şi despre felul de a se purta al negustorilor, şi 
a-l stârni cât mai mult la starea lui cea proaspătă. Pe urmă, 
întrucât văzu că noaptea se şi scursese pe jumătate, se 
ridică şi îşi luă rămas-bun de la mama lui Aladdin şi îl sărută 
pe Aladdin. Şi plecă, după ce le făgădui că are să vină 
iarăşi, a doua zi. Şi, în noaptea aceea, Aladdin, în bucuria 
lui, nu putu să închidă un ochi şi nu făcu altceva decât să 
se gândească la viața cea desfătătoare care îl aştepta. 

Or, a doua zi, la cel dintâi ceas, se auziră nişte bătăi la 
uşă. Şi mama lui Aladdin se duse chiar ea să deschidă, şi 
văzu că era cu adevărat fratele soţului ei, maghrebinul, 
care îşi ţinea făgăduiala din ajun. Ci nu vroi să intre nici- 
cum în casă, în pofida stăruinţelor mamei lui Aladdin, pe 

motiv că acela nu era un ceas de venit în musafirlâc; şi nu 
ceru decât să-l ia pe Aladdin cu el la suk. Şi Aladdin, de 
mult sculat şi îmbrăcat, alergă cu iuțeală la moşu-său şi îi 
ură bună dimineaţa şi îi sărută mâna. lar maghrebinul îl 
luă de mână şi plecă la suk cu el. Şi intră cu el în prăvălia 
neguțătorului cel mai mare şi ceru o mantie, care să fie 
cea mai frumoasă şi cea mai bogată dintre mantii, pe 
potriva lui Aladdin. Şi negustorul îl aduse să vadă mai 
multe, care erau unele mai frumoase ca altele. Şi maghre- 
binul îi spuse lui Aladdin: 

— Alege-o chiar tu, fiul meu, pe aceea care îţi place! 

Şi Aladdin, încântat până peste poate de dărnicia lui 
unchiu-său, alese una făcută numai din mătasă dungată şi 
strălucitoare. Şi îşi alese un turban făcut din mătasă de la 
Mossul, împodobit cu fir de aur subţire, un brâu de 
caşmir şi nişte cizme de piele roşie-cârmâzie. 

Şi maghrebinul plăti totul negustorului, iar târguielile 
i le înmână lui Aladdin, spunându-i: 

— Acuma să mergem la hammam, căci, până a te îm- 
brăca în hainele cele noi, se cade să fii curat! 

Şi îl duse la hammam, şi intră cu el într-o sală aleasă, 
şi îl scăldă cu chiar mâinile lui; şi se scăldă şi el, tot așa. Pe 
urmă porunci să li se aducă răcoritoarele de după scăldă; 
şi amândoi băură cu desfătare şi se simţiră mulțumiți. 
Şi-atunci Aladdin se îmbrăcă în mantia aceea falnică de 
mătase dungată şi strălucitoare, îşi puse pe cap turbanul 
cel frumos, se încinse peste mijloc cu brâul de la Indii şi 
se încălță cu cizmele de irmizea. Şi se făcu, în felul acesta, 
frumos ca luna, şi semăna cu un fecior de emir ori de 
sultan. Şi, până peste poate de încântat că se vedea 
preschimbat aşa, se îndreptă înspre moşul său şi îi sărută 
mâna şi îi mulțumi îndelung pentru dărnicia lui. Şi 
maghrebinul îl sărută şi îi zise: 

— Toate astea nu sunt decât începutul! 

Şi ieşi cu el de la hammam, şi îl duse pe la sukurile cele 
mai umblate, şi îi arătă prăvăliile negustorilor cei mari. Şi 
îl lăsă să se minuneze de stofele cele mai scumpe şi de 
lucrurile de preţ, învăţându-l cum se numeşte fiecare 
lucru în parte; şi îi spunea: 

— Se cade, întrucât ai să fii şi tu negustor, să ştii amă- 
nuntele vânzărilor şi ale cumpărărilor! 

Pe urmă îl duse să vadă clădirile cele de seamă ale 
cetăţii, şi moscheele de frunte, şi hanurile la care poposeau 
caravanele. Şi încheie preumblarea ducându-l să vadă 
saraiul sultanului şi grădinile care îl înconjurau. Şi, la 
urmă, îl duse la hanul cel mare, la care trăsese el, şi îl în- 
fățişă negustorilor cunoscuţi cu el, spunându-le: 

— Este fiul fratelui meu! 

Şi îi pofti pe toți la un ospăț pe care îl porunci în cin- 
stea lui Aladdin, şi îi desfătă cu bucatele cele mai alese, şi 
şezu cu ei şi cu Aladdin până seara. 

Atunci se ridică şi îşi luă rămas-bun de la musafirii lui, 
spunându-le că pleacă să-l ducă îndărăt acasă pe Aladdin. 
Şi chiar că nu voi să-l lase pe Aladdin să se întoarcă sin- 
gur acasă, ci îl luă de mână şi se duse cu el până acasă la 
maică-sa. Şi mamei lui Aladdin, când îl văzu pe fiul ei îm- 
brăcat atâta de falnic, era mai să-i zboare minţile de bu- 
curie, biata de ea! Şi se porni să-i mulțumească lui 
cumnatu-său şi să-l binecuvânteze, spunându-i: 

— O, frate al soţului meu, n-am să ajung vreodată, 
măcar de ţi-aş mulțumi toată viaţa mea, să-ți întorc atâta 
facere de bine! 

Şi maghrebinul răspunse: 

— O, femeie a fratelui meu, chiar că nu am de ce mă 
mândri că m-am purtat aşa, întrucât Aladdin este fiul meu 
şi este datoria mea să-i slujesc de tată în locul răposatului! 
Nu-ţi mai face aşadar nicio grijă în privinţa lui şi fii fericită! 

Şi mama lui Aladdin spuse, ridicând mâinile înspre cer: 

— Mă rog lui Allah, întru slava sfinţilor celor de demult 
şi a celor de mai încoace, să te ţie şi să te apere, o, frate al 
soţului meu, şi să-ţi alungească zilele pentru noi, ca să fii 
aripa care să-l ocrotească pururea la umbra ei pe copilul 
acesta fără de tată! Şi fii încredinţat că el, la rându-i, are să 
fie pururea supus la poruncile tale şi nu are să facă decât 
ce ai să-l înveţi tu! 

Şi maghrebinul spuse: 

— O, femeie a fratelui meu, Aladdin s-a făcut om 
cuminte, întrucât este un băiat minunat, fecior de oameni 
de treabă. Şi am toată nădejdea că are să fie urmaş vred- 
nic al părintelui său şi că are să-ţi însenineze ochii! 

Pe urmă adăugă: 

— Să mă ierţi, o, femeie a fratelui meu, că nu pot 
mâine, vineri, să-i deschid prăvălia făgăduiră; căci ştii că 
vinerea sukurile sunt închise şi că nu se pot încheia 
neguțătorii. Da poimâine, sâmbătă, treaba are să fie fă- 
cută, de-o vrea Allah! Ci mâine tot am să vin să-l iau pe 
Aladdin, ca să-i dau învățătură mai departe, şi să-l duc să 
cunoască locurile de seamă din cetate şi grădinile care se 
află afară din cetate, pe unde se duc negustorii cei bogați 
să se preumble, pentru ca în felul acesta să se poată de- 
prinde şi el cu vederea bogățiilor şi a lumii bune. Căci 
până astăzi el nu a umblat decât cu copiii, şi se cuvine să 
cunoască într-un sfârşit şi bărbaţi, iar aceştia să-l cunoască 
şi ei! 

Şi îşi luă rămas-bun de la mama lui Aladdin, îl sărută 


pe Aladdin şi ieşi. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Spuse: 

Şi îşi luă rămas-bun de la mama lui Aladdin, îl sărută 
pe Aladdin şi ieşi. 

Şi Aladdin visă cât ţinu noaptea la toate lucrurile fru- 
moase pe care le văzuse şi la bucuriile pe care le trăise; şi 
era încredinţat că alte desfătări îl aşteptau pe-a doua zi. 
Încât, de cu zori, se sculă, fără a fi putut să dea geană în 
geană, şi se îmbrăcă în hainele cele frumoase, şi începu să 
se preumble în lung şi-n lat, tot încurcându-şi picioarele 
în mantia cea lungă cu care nu era dedat. Pe urmă, întru- 
cât în nerăbdarea lui gândea că maghrebinul prea zăbovea 
să vină, ieşi să-l aştepte în faţa porţii, şi, într-un sfârşit, îl 
văzu ivindu-se. Şi alergă în calea lui ca un armăsar tânăr, 
şi îi sărută mâna. Şi maghrebinul îl sărută şi îl alintă în- 
delung, şi îi spuse să se ducă la maică-sa să-i dea de ştire 
că îl ia cu el. Pe urmă îl luă de mână şi plecară împreună. 
Şi merseră amândoi tăifăsuind despre una şi alta; şi trecură 
dincolo de porţile cetăţii, pe unde Aladdin nu mai fusese 
niciodată. Şi în calea lor începură să se arate conacele cele 
frumoase şi saraiurile cele măreţe, împrejmuite de grădini; 
şi Aladdin se uita la ele minunându-se şi i se părea că 
fiecare este mai frumos decât cel de mai înainte. Şi aşa se 
afundară tare adânc în câmpuri, apropiindu-se pas cu pas 
de ţinta pe care şi-o hotărâse maghrebinul. Ci, la o vreme, 
Aladdin începu să obosească şi îi spuse maghrebinului: 

— O, unchiule al meu, mai avem de umblat? lacătă că 
am trecut de mult grădinile, şi nu se mai află în faţa noastră 
decât muntele! Or, tare-s ostenit şi aş vrea să mănânc oleacă! 

lar maghrebinul scoase de la brâu o legătură în care 
avea nişte poame şi nişte turte, şi îi zise lui Aladdin: 

— lacătă, o, fiul meu, pentru foamea şi pentru setea ta. 
Ci trebuie să mai mergem o bucăţică de drum, ca să 
ajungem într-un loc minunat pe care vreau să ţi-l arăt şi 
care nu-şi are seamăn pe lume! Adună-ţi aşadar puterile și 
fă-ţi curaj, Aladdin, acuma când eşti un bărbat! 

Şi îl îmbărbătă mai departe, tot dându-i sfaturi cum 
să se poarte pe viitor şi îndemnându-l să se dezbare de 
hăndrălăiala cu copiii, ca să se apropie mai degrabă de oa- 
menii înţelepţi şi cuminţi. Şi se pricepu să-l învăluiască 
în aşa chip, încât izbuti să ajungă cu el la poalele munte- 
lui, în fundul unei văi goale, unde nu se afla nimic alta 
decât numai sufletul lui Allah! 

Or, chiar că acolo era capătul călătoriei maghrebinului! 
Şi anume spre a ajunge în valea aceea plecase el din fun- 
dul Maghrebului şi venise la marginile Chinei! 

Se întoarse aşadar înspre Aladdin cel sleit de osteneală 
şi îi spuse zâmbind: 

— Am ajuns la ţel, Aladdin, fiul meu! 

Şi şezu jos pe o stâncă, şi îl pofti şi pe Aladdin să şadă 
lângă el, şi îl înconjură cu braţele tare duios, şi îi spuse: 

— Odihneşte-te oleacă, Aladdin. Întrucât am să pot 
într-un sfârşit să-ţi arăt ceea ce ochii oamenilor n-au mai 
văzut niciodată. Aşa că, Aladdin, ai să vezi numaidecât, 
chiar aici, o grădină mai frumoasă decât toate grădinile 
de pe pământ. Şi numai după ce ai să te minunezi de mi- 
nunile acestei grădini, vei avea temei să-mi mulțumeșşti şi 
ai să uiţi ostenelile drumului, şi ai să binecuvântezi ziua 
când m-ai întâlnit întâia oară. 

Şi îl lăsă să se odihnească o clipă, cu ochii mari de 
uimire la gândul de-a vedea o grădină într-un loc unde 
nu erau decât stânci răsturnate şi spinării. Pe urmă 
maghrebinul îi spuse: 

— Ridică-te acuma, Aladdin, şi strânge de printre 
tufărişurile astea vreascurile şi surcelele mai uscate pe care 
ai să le găseşti, şi adu-le la mine! Şi ai să vezi atunci prive- 
liştea cea fără de plată la care te-am poftit. 

Şi Aladdin se ridică şi plecă degrabă să strângă de 
printre tufişuri şi mărăcini o mulțime de surcele şi de 
vreascuri, şi le aduse maghrebinului, care îi spuse: 

— Asta-i tot ce-mi trebuie. Acum dă-te îndărăt şi treci 
de stai în spatele meu! 

Şi Aladdin îl ascultă pe moşu-său, şi trecu de se aşeză 
la oarecare depărtare în spatele lui. 

Atunci maghrebinul trase din chimir un amnar pe care 
îl ciocni şi aprinse focul în grămada de crengi şi de vreas- 
curi uscate, care se învolburară pârâind. Şi îndată scoase 
din buzunar o cutie de baga, o deschise şi luă din ea o piş- 
cătură de tămâie, pe care o aruncă în vâlvoarea focului. Şi 
se ridică un fum tare gros, pe care începu să-l vânture în- 
colo şi încoace între mâini, mormăind nişte vrăji într-o 
limbă cu totul necunoscută de Aladdin. Şi, tot atunci, 
locul se cutremură, iar stâncile se mişcară din temeliile 
lor, şi pământul se întredeschise pe o lăţime de vreo zece 
coți. Şi, în afundul afundului acelei crăpături, se ivi o les- 
pede de marmură pusă de-a latul, mare de cinci coți, 
având la mijloc un belciug, de acioaie. 

Când văzu aşa, Aladdin scoase un țipăt şi, luându-și 
poalele mantiei în dinţi, dădu dosul şi o rupse la fugă, 
aruncându-şi picioarele în vânt. Ci maghrebinul, dintr-o 
săritură, îl şi ajunse şi îl înhăță. Şi se uită la el cu nişte ochi 
înfricoşători, îl zgâlțâi ţinindu-l de ureche, ridică mâna și 
îi altoi o palmă atâta de grea, încât era mai-mai să-i rupă 
dinţii din gură, năucindu-l cu totul pe Aladdin, care se lăsă 
pe prag, moale. 

Or, maghrebinul nu se purtase cu el în felul acela decât 
ca să-l înfricoşeze o dată pentru totdeauna, fapt de mare 
trebuință pentru lucrarea lui şi dat fiind că, fără de el, n-ar 
fi putut să încerce a săvârşi treaba care îl adusese acolo. 
Încât, dacă îl văzu cum zace năucit pe jos, îl ridică şi îi 
spuse cu un glas pe care se sili a-l face dulce: 

— Află, Aladdine, că dacă m-am purtat cu tine în felul 
acesta, am făcut-o ca să te învăţ să fii om! Căci sunt 
unchiul tău, fratele părintelui tău, şi îmi datorezi ascultare! 

Pe urmă adăugă cu un glas dulce de tot: 

— Hai, Aladdine, ascultă colea ceea ce am să-ţi spun, şi 
să nu pierzi o vorbă! Căci, la urmă, ai să dobândeşti mari 
foloase şi ai să uiţi degrabă necazurile cele grele care te 
aşteaptă! 

Şi îl sărută şi, de-aci înainte potolindu-l şi stăpânindu-l 
întru totul, îi spuse: 

— Ai văzut adineaori, copile al meu, cum s-a deschis 
pământul la puterea afumăturilor şi a vrăjilor pe care le-am 
rostit! Or, se cade să ştii că n-am făcut aşa decât spre binele 
tău; căci dedesubtul lespedei acelea de marmură, pe care 
o vezi în fundul crăpăturii, cu un belciug de acioaie, se 
află o comoară care-i scrisă şi menită pe numele tău, şi 
care nu poate să fie descuiată decât sub privirea ta! Şi co- 
moara aceea, care îţi este hărăzită, are să te facă mai bogat 
decât toți sultanii! Şi, ca să-ţi dovedesc pe deplin că acea 
comoară îţi este menită, anume ţie şi nu altuia, află că nu 
este cu putință decât numai tu pe lume să atingi lespedea 
de marmură şi s-o ridici; căci până şi eu, în ciuda puterii 
mele, care-i destul de mare, tot n-aş putea să duc mâna la 
belciugul de bronz, şi nici să ridic lespedea, de-aş fi şi de 
o mie de ori mai puternic şi mai voinic decât sunt. Şi, 
odată lespedea ridicată, nu mi-ar fi îngăduit nici baremi 
să intru în tainița comorii sau să cobor măcar o treaptă! Şi 
de aceea nu ai decât să îndeplinești întocmai cele ce am să-ți 
spun! Şi-aşa, ai să fii stăpân pe comoara pe care avem s-o 
împărțim, după toată dreptatea, în două părți la fel, una 
pentru tine şi una pentru mine! 

La vorbele acestea ale maghrebinului, Aladdin, săr- 
manul de el, uită şi de osteneală şi de scatoalca agonisită, 
şi răspunse... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute treizeci şi opta noapte 


A șapte sute treizeci şi opta noapte 177 


Spuse: 


La aceste vorbe ale maghrebinului, Aladdin, sărmanul 
de el, uită şi de osteneală şi de scatoalca agonisită, şi 
răspunse: 

— O, unchiule al meu, porunceşte-mi orice vrei, iar eu 
am să mă supun! 

Şi maghrebinul îl luă în braţe şi îl sărută de mai multe 
ori pe obraji şi îi spuse: 

— O, Aladdine, tu îmi ești ca un fiu al meu, ba şi mai 
scump! căci nu mai am pe pământ alte rude afară de tine; 
şi numai tu ai să fii moştenitorul şi urmaşul meu, o, copile 
al meu! Şi, într-un sfârşit, pentru tine, la urma-urmei, mă 
trudesc eu în clipa de-acum, şi pentru tine am venit de- 
atâta de departe. Şi dacă te-am bruftuluit oleacă, pricepi 
acuma că am făcut-o numai ca să te hotărăsc să nu care 
cumva să-ţi lași ursita cea minunată să te aştepte degeaba. 
Ia uite, aşadar, ce ai de făcut! Dintru-ntâi, începe a cobori 
cu mine în afundul crăpăturii, şi acolo apucă belciugul de 
acioaie şi ridică lespedea de marmură! 

Şi, după ce vorbi în felul acesta, sări el cel dintâi în cră- 
pătură şi îi întinse mâna lui Aladdin, ca să-l ajute să co- 
boare. Şi Aladdin, odată coborât, îi spuse: 

— Da cum o să fac eu, o, moşule al meu, ca să ridic o 
lespede atâta de grea, câtă vreme nu-s decât un băieţel? 
Măcar dacă ai vrea să mă ajuţi, m-aş sili bucuros! 

Maghrebinul răspunse: . 

— A, nu! a, nu! Dacă, din nenorocire, aş pune mâna pe 
ea, nu ai mai putea să faci nimic, iar numele tău ar fi şters 
pe veci de pe comoară! Încearcă numai tu şi ai să vezi cum 
ai să dai la o parte lespedea, atâta de lesne de parcă ai 
ridica o pană de pasăre de pe jos! Nu vei avea decât să ros- 
teşti, atunci când apuci belciugul, numele tău şi numele 
tatălui tău şi numele bunicului tău! 

Atunci Aladdin se aplecă şi apucă belciugul şi trase de 
el, zicând : 

— Eu sunt Aladdin, fiul croitorului Mustafa, fiul 
croitorului Ali! 

Şi cu mare uşurinţă ridică lespedea de marmură şi o 
răsturnă îndată de-o parte. Şi zări o hrubă care cobora cu 
douăsprezece trepte de marmură înspre o uşă cu două ca- 
naturi de aramă roşie şi cu nişte zăvoare mari. Şi maghre- 
binul îi spuse: 

— Aladdine, fiul meu, coboară acuma în hruba aceasta. 
Şi când ai să ajungi dincolo de cea de a douăsprezecea 
treaptă, ai să intri pe uşa de aramă, care are să se deschidă 
singură dinaintea ta. Şi ai să ajungi sub o boltă largă, îm- 
părţită în trei săli, care dau din una în alta. Or, ai să găseşti 
în sala dintâi patru căzi mari de aramă pline cu aur topit, 
iar în cea de a doua sală patru căzi mari de argint pline cu 
pulbere de aur, iar în cea de a treia sală patru căzi mari de 
aur pline cu dinari de aur. Ci tu să mergi înainte, fără să 
te opreşti! Şi să-ţi ridici cât mai sus mantia şi s-o strângi bine 
în jurul mijlocului, cu grijă ca nu care cumva să se atingă de 
pereţii căzilor: căci, de-ai avea nenorocul să atingi cu 
degetele ori măcar să vânturi cu hainele de pe tine vreuna 
dintre căzi, sau ceea ce se află în ele, ai fi preschimbat pe 
dată într-o stană de piatră neagră. Să intri, dară, în sala din- 
tâi, şi să treci cât mai iute în cea de a doua, de unde, fără 
să te opreşti o clipită, să intri în cea de a treia, unde ai să 
găseşti o uşă ferecată, asemenea cu cea de la intrare, care 
are să se deschidă numaidecât dinaintea ta. Şi să intri pe 
ușa aceea, şi ai să te afli deodată într-o grădină falnică, 
plină de pomi gârboviţi sub povara lor de roade. Ci nici 
acolo să nu care cumva să te opreşti! Să străbaţi grădina, 
mergând drept înainte, şi ai să ajungi la o scară cu nişte 
stâlpi şi cu treizeci de trepte, pe care să o urci ca să ajungi 
la o terasă. Or, când ai să te afli pe terasa aceea, Aladdine, 
ia bine aminte! ai să vezi, chiar înaintea ta, un fel de firidă 

fără de tavan; şi în firida aceea ai să găseşti, pe o laviţă de 
bronz, o lămpiţă de aramă. Şi lampa aceea are să fie 
aprinsă. Or, ia bine aminte, Aladdine! tu să iei lampa 
aceea, s-o stingi, să verşi pe jos uleiul din ea, şi s-o ascunzi 
degrabă în sân! Şi să nu-ţi fie teamă că ţi-ai murdări 
cumva mantia, întrucât uleiul acela pe care ai să-l arunci 
nu este ulei ca toate uleiurile, ci-i un ulei care nu lasă 
niciun fel de urmă pe haine. Şi să te întorci apoi la mine, 
pe calea pe care te-ai dus! Şi, la întoarcere, vei putea să te 
opreşti oleacă în grădină, dacă are să-ţi placă, şi să culegi 
câte poame vei vrea din grădina aceea. Şi, odată ajuns 
lângă mine, ai să-mi dai lampa — ţinta şi rostul călătoriei 
noastre, şi temeiul bogăției şi al faimei noastre de mâine, 
o, copilul meu! 

După ce vorbi în felul acesta, maghrebinul scoase un 
inel pe care îl avea pe deget, îl puse pe degetul cel mare al 
lui Aladdin, şi spuse: 

— Inelul acesta, fiule, are să te scape din toate primejdiile 
şi are să te ferească de orice rău. Intăreşte-ţi, dar, sufle- 
tul şi umple-ţi pieptul cu bărbăţie, căci nu mai eşti copil, 
ci om întreg! Şi, cu ajutorul lui Allah, nu are să ţi se în- 
tâmple decât bine! lar noi, mulțumită lămpii, avem să 
ajungem la bogății şi la vrednicii pe toată viața! 

Pe urmă adăugă: 

— Numai că, încă o dată, Aladdine, ia seama bine să-ți 
salți cât mai sus mantia, şi s-o strângi mereu pe lângă tine! 
de nu, eşti pierdut, şi odată cu tine şi comoara! 

Pe urmă îl sărută, bătându-l uşor de mai multe ori cu 
palma pe obraji, şi îi spuse: 

- Mergi cu bine! 

Atunci Aladdin, îmbărbătar până peste poate, cobori 
în fugă treptele de marmură şi, ridicându-şi mantia până 
peste brâu, şi ţinând-o cât mai strâns în jurul lui, trecu pe 
poarta de aramă, care îşi deschise singură cele două cana- 
turi la ivirea lui. Şi fără a uita niciuna dintre poverele 

maghrebinului, străbăru cu mare grijă sala dintâi, sala 
de-a doua, şi sala de-a treia, ocolind căzile cele pline cu 
aur, ajunse dinaintea uşii celei din urmă, trecu dincolo, 
străbătu grădina, fără să se oprească deloc, urcă treptele 
scării cu stâlpi, se sui pe terasă, şi merse drept la firida ce 
se afla înaintea lui. 

Şi văzu pe podina de bronz lampa aprinsă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute treizeci şi noua noapte 
Spuse: 


Şi văzu pe podina de bronz lampa aprinsă. Şi întinse 
mâna şi o luă. Şi vărsă pe jos uleiul din ea şi, văzând că 
pereţii ei se şi uscară numaidecât, o ascunse grabnic în 
sân, fără a se teme că şi-ar păta mantia. Şi cobori de pe 
terasă, şi ajunse iarăşi în grădină. 

Atunci, slobozit de grijile lui, se opri o clipiră pe 
treapta din urmă a scării, ca să privească grădina. Şi în- 
cepu să se minuneze de pomii aceia plin de roade, pe care 
nu avusese răgaz să-i privească la venirea lui acolo. Şi văzu, 
într-adevăr, că pomii din grădina aceea se frângeau sub 
povara roadelor, care erau nemaipomenit de frumoase, de 
mari şi de colorate. Şi văzu că, altminteri decât la pomii 
de prin livezi, fiecare ram din fiecare pom avea poame de 
culori felurite. Erau unele ramuri care aveau poame albe, 
de o albeață străvezie cumu-i cleştarul, ori de o albeaţă 
tulbure cumu-i camfora, ori de o albeață întunecată 
cumu-i ceara cea albă! Şi erau altele care aveau poame 
roşii, de un roşu cumu-s boabele de granate, ori de un 
roşu cumu-i portocala cea sângerie. Şi erau altele care 
aveau poame verzi, de un verde închis şi de un verde 

dulce; şi altele care erau albastre şi vinete şi galbene; şi 
altele care aveau nişte culori şi nişte străluciri fără de 
socoteală. Şi Aladdin, bietul de el, habar nu avea că poa- 
mele cele albe erau diamante, mărgăritare, sidefuri şi 
pietre de lună; că poamele cele roşii erau rubine, bălaşe, 
hiacinte, coraliuri şi cornaline; că poamele cele verzi erau 
smaralde, beriluri, jaduri şi zaramfuri; că poamele cele 
albastre erau safire, peruzele, lapisuri şi lazulite; că poamele 
cele vinete erau ametiste, matostate şi sardiuri; că poamele 
cele galbene erau topaze, chihlimbare şi agate; şi că poamele 
celelalte, de culori neştiute, erau opale, beici, crisolite, cimo- 
fane, granate, turmaline, peridoturi, gagate şi crisopraze! Și 
soarele cădea cu toate razele lui peste grădină! Şi copacii 
ardeau din toate roadele lor fără să se mistuie. 

Atunci Aladdin, până peste poate de fermecat, se 
apropie de unul dintre acei pomi şi vru să culeagă câteva 
fructe ca să le mănânce. Şi băgă de seamă atunci că nu 
erau în niciun fel bune de luat în gură, şi că nu se ase- 
muiau decât ca înfăţişare cu portocalele, cu smochinele, 
cu bananele, cu strugurii, cu pepenii, cu merele şi cu toate 
celelalte poame minunate din ţara Chinei. Şi rămase tare 
dezamăgit când le atinse; şi nu le găsi nicidecum pe gus- 
cul său. Şi gândi că nu erau decât nişte gogoloaie de sticlă 
colorată, întrucât în viaţa lui nu avusese prilejul să vadă 
pietre nestemate. Ci, măcar că tare înciudat, gândi să 
culeagă câteva ca să le dăruiască băieților, soții lui de mai 
înainte, precum şi mamei sale, sărmana de ea! Şi luă mai 
multe din fiecare culoare, şi îşi umplu cu ele chimirul, 
buzunarele şi dosul mantiei şi sânul mantiei, şi sânul 
cămăşii; şi-atâta sumedenie de poame înghesui în felul 
acesta, de ajunse să se asemuie cu un asin împovărat pe 
amândouă laturile. Şi, burduşit cu toată prada aceea, îşi 
suflecă frumuşel mantia, adunând-o strâns pe lângă 
mijloc, şi, cu multă sfială şi cu multă grijă, străbăru uşurel 

cele trei săli cu căzi, şi ajunse iarăşi la scara bortei, unde, 
la intrare, îl aştepta maghrebinul, arzând de gânduri. 

Or, de îndată ce Aladdin ieşi pe uşa de aramă şi sui 
treapta cea dintâi a scării, maghrebinul, care şedea 
deasupra crăpăturii, chiar lângă intrarea în hrubă, nu mai 
avu răbdare să aştepte ca el să ajungă în vârful scării şi să 
iasă de-a binelea din groapă, şi îi zise: 

— Hei, Aladdine, unde-i lampa? 

Şi Aladdin răspunse: 

— Este colea în sân! 

El spuse: 

— Scoate-o degrabă și dă-mi-o numaidecâr! 

Ci Aladdin îi spuse: 

— Cum vrei să ţi-o dau numaidecât, o, unchiule, de 
vreme ce-i amestecată în sumedenia asta de gogoloaie de 
sticlă cu care mi-am ticsit hainele pe toate părțile? Mai 
bine lasă-mă să urc scara şi ajută-mă să ies din groapă; 
şi-atunci, am să mă descarc de toate gogoloaiele acestea, 
pe un loc tihnit, şi nu pe treptele de aici unde ar fi 
primejdie să se rostogolească şi să se spargă! Și, în felul 
acesta, slobozit de greutatea cea de nebiruit, am să pot să 
scot lampa din sân şi să ţi-o dau! De altminteri, mi-a şi 
cam alunecat înspre spinare, şi mă zgârie amarnic! şi tare 
uşurat m-aş mai simți să scap de ea! 

Ci maghrebinul, mânios pe tărăgăneala lui Aladdin şi 
încredinţat că Aladdin nu născocea acele zăbovnicii decât 
din pricină că vroia să păstreze el lampa, răcni cu un glas 
înfricoşător ca de dimon: 

— O, fecior de câine, vrei să-mi dai numaidecât lampa, 
ori vrei să mori? 

Şi Aladdin, care habar nu avea de unde să se tragă schim- 
barea aceea din purtarea unchiului său, şi înspăimântat 
că-l vedea cuprins de atâta mânie, şi temându-se să nu 
mai dobândească a doua scatoalcă, mai amarnică decât 
cea dintâi, îşi zise: „Pe Allah! este mai bine să nu dau acum 
ochii cu el. Și am să mă întorc îndărăt în bortă, să aştept 

până s-o potoli!“ Şi întoarse dosul şi, sumeţindu-şi 
mantia, se întoarse cu mare grijă în hrubă. 

Maghrebinul, dacă văzu aşa, scoase un răget de tur- 
bare şi, până peste poate de mânios, tropăi din picioare şi 
se schimonosi, smulgându-şi barba, în deznădejdea şi în 
neputinţa lui de a alerga după Aladdin în tainiţa care lui 
îi era poprită de puterile cele magice. Şi răcni: 

— A! alimănitule de Aladdin, ai să fii pedepsit după 
cum ţi se cade! 

Şi alergă la focul care încă nu se stinsese, şi aruncă în jar 
oleacă de praf din tămâia pe care o avea la el, mormăind 
nişte descântece vrăjitoreşti. Şi pe dată lespedea de marmură 
care slujea ca să închidă intrarea în bortă se mişcă singură şi 
se aşeză la locul ei dintâi, astupând cu totul gura scării; şi 
pământul se cutremură şi se închise iarăşi; şi locul se făcu 
neted, întocmai ca înainte de a se fi deschis. Şi Aladdin se 
pomeni în felul acesta încuiat în hrubă. 

Or, maghrebinul, așa cum s-a mai spus, era un vrăji- 
tor de seamă, venit din creierii Maghrebului, şi nu-i era 
tânărului Aladdin nici moş, nici rubedenie, nici mai de 
aproape, nici mai de departe. Și de fapt se născuse pe tărâ- 
murile Africii, ţara şi cuibarul magilor şi al vrăjitorilor de 
soiul cel mai păcătos. 


În clipita aceasta a istorisirii sale, Şeherezada văzu că se 
luminează de ziuă şi, sRoasă, tăcu. 


Dar când fu cea de a şapte sute patruzecea noapte 
Spuse: 


„.. Şi de fapt se născuse pe tărâmurile Africii, țara şi 
cuibarul magilor şi al vrăjirorilor de soiul cel mai păcătos. 
Şi, din tinerețele lui, se străduise cu dârzenie să înveţe 
vrăjitoria şi farmecele şi meşteşugul geomanției, al 
alchimiei, al astrologiei, al afumăturilor şi al descântecelor. 

Şi, în treizeci de ani de cazne farmazoniceşti, izbutise, cu 
puterea vrăjitoriei, să afle că, într-un loc tainic de pe 
pământ, se găsea o lampă fermecată cum nu-i alta şi a 
cărei virtute era de a-l face mai puternic decât toţi 
împărații şi decât toţi sultanii pe insul cel atâta de norocit 
încât să ajungă stăpânul ei. Atunci îşi sporise fumegările 
şi vrăjitoriile şi, cu încă o lucrare geomanticească, izbutise 
să afle că lampa cu pricina se găsea într-o hrubă aşezată 
prin împrejurimile cetăţii Kolo-ka-tse, în țara Chinei. (Şi 
locul acela era tocmai locul pe care l-am văzut noi 
adineaori în toate amănuntele lui.) Şi magul, fără a mai 
zăbovi, pornise la drum şi, după o călătorie lungă, ajunsese 
la Kolo-ka-tse, unde pe dată şi începuse să cerceteze 
împrejurimile şi, până la urmă, să dibuiască întocmai 
aşezarea hrubei, cu tot ce se afla în ea. Şi cu tabla lui de 
ghicitor dibăcise că acea comoară şi lampa cea magică 
fuseseră scrise, de către puterile subpământene, pe numele 
lui Aladdin, fiul lui Mustafa, croitorul, şi că numai el 
putea izbândi să facă a se deschide hruba şi să ia lampa, pe 
când oricare alt ins şi-ar pierde fără de abatere viața dacă 
ar face vreo încercare cât de cât în privinţa aceasta! Şi pen- 
tru aceea pornise el în căutarea lui Aladdin, şi se slujise, 
după ce îl găsise, de toate şiretlicurile şi vicleşugurile ca să 
şi-l apropie şi să-l ducă în acel loc pustiu, fără să stârnească 
bănuielile nici ale lui, nici pe ale maică-sii. Şi, odată ce 
Aladdin izbândise în încercarea sa, nu-i ceruse cu atâta 
zor lampa decât pentru că vroia să i-o şterpelească şi să-l 
zidească pe veci în hrubă. Ci am văzut cum Aladdin, de 
frică să nu se mai căpătuiască cu încă o scatoalcă, fugise 
înlăuntrul hrubei, unde vrăjitorul nu putea să calce, şi 
cum magul, ca să se răzbune, îl închisese numaidecât 
acolo înlăuntru, ca să moară de foame şi de sete! 

Or, de cum săvârşi lucrul acesta, magicianul, spumegând 
şi scrâşnind, se duse-n calea sa, pesemne în Africa, țara lui. 
Şi-aşa cu el! Ci de bună seamă că avem să-l mai întâlnim. 

Însă în ce îl priveşte pe Aladdin, iacără! 

De îndată ce se întoarse în hrubă, auzi cutremurul de 
pământ stârnit de magia maghrebinului şi, înfricoşat, şi 
temându-se să nu-i cadă bolta în cap, se repezi îndărăt 
spre ieşire. Ci când ajunse la scară, văzu că ieşirea era 
astupată de lespedea cea grea de marmură; şi rămase tul- 
burat şi înspăimântat cum nu se mai poate. Căci pe de o 
parte nu putea să-l bănuiască de răutate pe un om pe care 
îl credea a fi unchiu-său şi care atâta îl alintase şi îl 
giugiulise, iar pe de altă parte nici măcar nu avea cum 
să-i treacă prin minte să dea la o parte lespedea de mar- 
mură, întrucât nici nu putea să ajungă până la ea. În atare 
împrejurări, deznădăjduitul de Aladdin începu să scoată 
ţipete amarnice, strigându-l pe moşu-său şi făgăduindu-i, 
cu tot soiul de jurăminte, că e gata să-i dea numaidecât 
lampa. Ci e limpede că ţipetele şi suspinele lui nu mai 
fură auzite de vrăjitor, care de mult era departe foarte. Şi 
Aladdin, dacă văzu că unchiu-său nu-i răspunde, începu 
să fie cuprins de unele bănuieli în privinţa lui, mai ales 
când îşi aminti că îl făcuse fecior de câine, ocară tare grea 
şi pe care un unchi adevărat nu i-o face niciodată fiului 
fratelui său. Oricum ar fi fost, Aladdin hotărî atunci să se 
ducă în grădină, unde era lumină, şi să caute acolo vreo 
cale de scăpare din locurile acelea întunecate. Ci, când 
ajunse la uşa care da înspre grădină, văzu că era închisă şi 
că nu se mai deschidea dinaintea lui. Atunci, pierzându-și 
mințile, dete iarăşi fuga la uşa hrubei şi se aruncă 
plângând pe treptele scării. Şi se şi vedea îngropat de viu 
între cei patru pereţi ai acelui mormânt plin de bezne şi 
de groază, în ciuda aurului care se afla în el. Şi suspină 
îndelung, cufundat în durerea lui. Şi pentru întâia oară 
în viaţă începu să se gândească la toată bunătatea mamei 
lui şi la toate jertfele ei neostoite, în ciuda purtării lui rele 
şi a nerecunoştinţei pe care o dovedea. Şi moartea în 
hruba aceea i se păru încă şi mai amară, dat fiindcă nu 

ştiuse, cât trăise, să răcorească inima maică-sii cu vreo 
schimbare în bine a firii lui şi cu vreo dovadă de re- 
cunoştinţă. Şi plânse sughiţând îndelung la gândurile 
acestea, şi începu să-şi frângă mâinile şi să-şi încleşteze 
degetele, aşa cum de obicei fac cei deznădăjduiți, spunând 
în chip de lepădare de viaţă: „Nu este ajutor şi putere 
decât întru Allah!“ Or, făcând atunci o mişcare, fără să 
vrea Aladdin îşi frecă inelul pe care îl avea pe degetul cel 
gros şi pe care i-l pusese vrăjitorul spre a-i fi de apărare 
împotriva primejdiilor de sub pământ. Şi habar nu avea 
maghrebinul acela blestemat că inelul urma tocmai să-i 
mântuie viaţa lui Aladdin, că de-ar fi ştiut, de bună seamă 
că nu i l-ar fi dăruit, ori s-ar fi repezit să i-l smulgă, ori nici 
nu ar fi închis hruba decât după ce i l-ar fi luat îndărăt. Ci 
vrăjitorii toţi, chiar din firea lor, sunt asemenea cu 
maghrebinul acesta, fratele lor: în ciuda puterii lor vrăji- 
toreşti şi a ştiinţei lor blestematre, nu ştiu să cugete la ur- 
mările faptelor cele mai obişnuite, şi nu se gândesc 
niciodată să se apere din timp împotriva primejdiilor pe care 
un om de rând le vede. Întrucât, în mândria şi încrederea 
pe care o au în ei, nu l-au chemat niciodată în ajutor pe 
stăpânul tuturor făpturilor, şi mintea lor rămâne pururea 
înnegurată de un fum mai gros decât fumul de la 
fumegăriile lor, şi ochii le sunt acoperiţi de o basma, şi 
bâjbâie prin neguri! 

Aşadar, după ce deznădăjduitul de Aladdin, fără să 
vrea, frecă inelul pe care îl purta la degetul cel mare şi 
despre care nici cu gândul nu gândea ce fel de putere are... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute patruzeci şi una noapte 


Spuse: 

Aşadar, după ce deznădăjduitul de Aladdin, fără să 
vrea, frecă inelul pe care îl purta la degetul cel mare şi de- 
spre care nici cu gândul nu gândea ce fel de putere are, 
văzu dintr-odată cum răsare dinainte-i, ca ieşit din 
pământ, o matahală de efrit urieşesc, semănând cu un 
arap negru, având un cap cât o căldare, şi un chip 
înfricoşător, şi nişte ochi roşii, mari şi scânteietori, care se 
temeni înaintea lui şi, cu un glas ce răsuna ca un bubuit 
de tunet, îi spuse: 


Iată-l aci, dinainte, 

Pe robul tău cel cu luare-aminte. 
Spune: ce vrei? Eu sunt 

Slujitorul acestui inel 

Şi al celui care-i împodobit cu el, 

Și în văzduh, şi în apă, şi pe pământ! 


La toate astea, Aladdin, care nu prea era viteaz, rămase 
înmărmurit; şi, de-ar fi fost în alt loc ori în altă împreju- 
rare, ar fi căzut jos leşinat ori şi-ar fi luat călcâiele la spinare. 
Ci în gropnița aceea în care se şi vedea mort de foame şi de 
sete, ivirea efritului i se păru o mare mântuire, mai ales 
când mai auzi şi întrebarea pe care acela i-o punea. Şi izbuti 
să-şi mişte limba şi să răspundă: 

— O, cap al şeicilor de efriţi din văzduh, de pe pământ 
şi din ape, scoate-mă repede din hruba aceasta! 

Or, de-abia rosti Aladdin vorbele acestea, că pământul 
se şi mişcă şi se deschise deasupra capului său şi, cât ai 
clipi din ochi, băiatul se şi văzu dus afară din hrubă, chiar 
în locul în care maghrebinul aprinsese focul. Iar efritul se 
şi mistuise. 

Atunci Aladdin, încă mai tremurând de spaimă, dar 
tare bucuros că se întorsese afară sub cer, îi mulțumi lui 
Allah cel Făcător de bine, carele îl izbăvise de la moartea 
neîndoielnică şi îl mântuise din vicleniile maghrebinului. 

Şi se uită de jur împrejur şi văzu în depărtare cetatea în- 
conjurată de grădinile ei. Şi porni degrabă îndărăt pe dru- 
mul pe care îl adusese vrăjitorul, fără a întoarce capul nici 
măcar o dată în urmă, spre vale. Şi pe la dricul nopții, 
istovit şi aproape fără de răsuflet, ajunse acasă, unde 
maică-sa, tare îngrijorată de zăboveala lui, îl aştepta 
văicărindu-se. Şi femeia sări să-i deschidă, şi nu mai avu 
decât răgazul cât să-l prindă în braţe, căci, nemaiputând 
de-arâta zbucium, Aladdin se prăbuşi fără de simţire. 

Când, după multe îngrijiri, îşi veni iarăşi în fire, 
maică-sa îi aduse să bea oleacă de apă de trandafiri. Pe 
urmă, tare speriată, îl întrebă ce păţise. Şi Aladdin 
răspunse: 

— O, maică a mea, tare mi-e foame! Mă rog, dar, ţie, 
să-mi dai să mănânc, căci de azi-dimineaţă nu am luat 
nimic în gură! 

Şi mama lui Aladdin alergă să-i aducă tot ce avea prin 
casă. Şi Aladdin începu să mănânce atâta de zorit, încât 
maică-sa, de spaimă să nu se înece, îi zise: 

— Nu te zori aşa, fiul meu, că-ţi rupi înghiţitoarea! lar 
dacă mănânci aşa de repede numai ca să-mi povesteşti cât 
mai degrabă ce ai de povestit, află că avem răgaz destul! 
Acuma, că te-am văzut acasă, m-am liniştit. Ci ştie Allah 
câtă spaimă am tras când am văzut că se face noapte şi tu 
nu mai vii! 

Pe urmă se opri ca să-i spună: 

— Ah, fiul meu, stăpâneşte-te, mă rog ţie! mănâncă 
dumicaţii mai mici! 

Şi Aladdin, izbutind degrabă să înfulece tot ce se afla 
dinaintea lui, ceru de băut, luă urciorul cu apă şi-l dădu 
pe gât fără să se oprească. După care fu mulțumit, şi îi 
spuse maică-sii: 

— Am să pot acuma, o, maică, să-ți povestesc tot ce mi 
s-a întâmplat cu omul pe care îl credeai a fi moşul meu şi 
care m-a făcut să văd moartea la două degete de ochi! Of, 

nu ştiai că nu îmi era întru nimic unchi, frate cu taica, 
amăgitorul acela care mă giugiulea atâta şi mă săruta aşa de 
drăgăstos, blestematul ăla, maghrebinul ăla, farmazonul, 
mincinosul, vicleanul, pezevenghiul, ticălosul, câinele, 
mârşavul, diavolul ăla care nu-şi are seamăn printre diavoli, 
pe faţa pământului! Izgonit fie Cel-Rău! 

Pe urmă adăugă: 

— Mai bine ia ascultă, o, maică a mea, ce mi-a făcut! 

Şi mai spuse: 

— A, ce bine-mi pare că am scăpat din mâinile lui! 

Pe urmă se opri o clipă, răsuflă de mai multe ori şi, de- 
odată, dintr-o răsuflare, începu să povestească tot ce i se 
întâmplase, de la început până la sfârşit, precum şi sca- 
toalca, şi înjurăturile, şi totul, de şart. Ci nu ar fi de niciun 
folos să le mai spunem şi noi încă o dată. 

Şi, când îşi sfârşi istorisirea, îşi desfăcu brâul şi lăsă să 
cadă pe salteaua întinsă pe jos zahereaua cea minunată de 
poame străvezii şi colorare pe care le culesese din grădină. 
Şi lampa se afla şi ea în grămada aceea, în mijlocul 
gogoloaielor de nestemate. 

Şi adăugă, ca să isprăvească: 

— lacătă, o, maică, păţania mea cu vrăjitorul acela 
blestemat, şi iacătă tot ce am dobândit din călătoria mea 
în tainiţa de sub pământ! 

Şi, spunând acestea, îi arătă maică-sii gogoloaiele cele 
minunate, ci cu o strâmbătură tare scârbită, care părea a 
spune: „Nu mai sunt copil să mă joc cu gogoloaie de sticlă!“ 

Or, tot răstimpul cât fiul său Aladdin vorbise, bătrâna 
îl ascultase aruncând, în clipele mai uluitoare ori mai în- 
fricoşătoare ale istorisirii, nişte strigăte de mânie faţă de 
vrăjitor, ori de milă faţa de Aladdin. Şi de îndată ce băiatul 
sfârşi de povestit acea pățanie ciudată, nu mai putu să se 
stăpânească şi izbucni în blesteme împotriva maghrebinu- 
lui, ocărându-l cu toate ocările pe care supărarea și mânia 
unei mame ce era să-şi piardă copilul le poate găsi spre a 

blestema purtarea celui ticălos. Şi după ce se mai uşură 
oleacă, îl strânse pe fiul ei Aladdin la piept şi îl sărută 
plângând şi spuse: 

— Să-i mulțumim lui Allah, o, fiul meu, carele te-a scos 
viu şi teafăr din mâinile vrăjitorului maghrebin! A, 
ticălosul şi blesrematul! Ţi-a vrut moartea, fără de nicio 
îndoială, ca să pună stăpânire pe afurisita asta de lampă de 
aramă, care nu preţuieşte nicio jumătate de drahmă! 
Tare-mi mai e silă de el! Tare nu-l mai pot suferi! Bietul 
meu copil, fiul meu Aladdin, bine că te-ai întors! Da în ce 
primejdie ai intrat numai din vina mea, că eu oricum 
eram datoare să ghicesc, după ochii cei poncişi ai maghre- 
binului ăla, că nu-ţi era nici moş, nici nimic apropiat, ci 
un vrăjitor afurisit şi un necredincios! 

Şi, vorbind aşa, bătrâna îl luase pe fiul ei Aladdin strâns 
lângă ea, pe saltea, şi îl săruta și îl legăna cu duioşie. Iar 
Aladdin, care nu mai dormise de trei zile, prins cum 
fusese de întâmplările cu maghrebinul, nu zăbovi mult, 
legănar astfel, să închidă ochii şi să adoarmă în poalele 
maică-sii. lar ea îl culcă cu multă grijă pe saltea, şi nu 
zăbovi mult, nici ea, până să se întindă lângă el şi să 
adoarmă. 

Or, a doua zi, la sculare... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute patruzeci şi doua noapte 
Spuse: 


Or, a doua zi, la sculare, începură să se sărute îndelung, 
şi Aladdin îi spuse mamei lui că pățania aceea îl lecuise 
pe totdeauna de pozne şi de haimanalâc, şi că de aci 
înainte avea să-şi caute de lucru, ca un bărbat. Pe urmă, 

cum tot îi mai era foame, îi ceru maică-sii de mâncare, 
iar maică-sa îi spuse: 

— Vai, ful meu, tot ce-a fost prin casă ţi-am dat aseară, 
şi nu mai am nicio coajă de pâine. Da ai un pic de răb- 
dare, până oi putea să mă duc să vând bruma de bumbac 
pe care am tors-o zilele din urmă şi să-ţi cumpăr ceva pe 
banii pe care i-oi căpăta! 

Ci Aladdin răspunse: 

— Lasă bumbacul pe altă dară, o, maică, şi acum ia 
lampa aceasta veche pe care am adus-o din hrubă, şi 
du-te de-o vinde în sukul neguțătorilor de aramă. Şi 
pesemne că ai să dobândeşti ceva bani care să ne îngăduie 
să avem ce mânca pe ziua de azi! 

Şi mama lui Aladdin răspunse: 

— Adevărat vorbeşti, fiul meu! lar mâine am să iau 
gogoloaiele de sticlă pe care tot aşa le-ai adus din locul 
acela blestemat, şi am să mă duc să le vând în mahalaua 
arapilor, care au să mi le cumpere la un preț mai bun decât 
negustorii noştri! 

Mama lui Aladdin luă aşadar lampa, ca să se ducă s-o 
vândă; ci i se păru cam murdară, şi îi spuse lui Aladdin: 

— Mai întâi, fiul meu, am să curăţ lampa aceasta, 
care-i cam murdară, şi am s-o fac sclipitoare, ca să pot să 
scot un preţ cât mai bun pe ea! 

Şi se duse în bucătărie, luă în mână oleacă de cenuşă 
pe care o amestecă cu apă, şi începu să curețe lampa. Or, 
nici nu începu ea s-o frece bine, că şi răsări deodată, ieşit 
cine ştie de unde, un efrit înfricoşător, hotărât că mai urât 
decât cel din hrubă, şi atâta de uriaş încât capul lui 
ajungea până la tavan. Şi se temeni dinaintea ei şi spuse cu 
un glas tunător: 


Iacătă-l aci, dinainte, 
Pe robul tău cel plin de luare-aminte. 
Spune: ce vrei? Eu sunt al lămpii slujitor, 

Fie că prin văzduburi zbor, 
Fie că umblu străbătând 
În lung şi-n lat acest pământ. 


Când mama lui Aladdin văzu ivirea aceea, la care nici 
cu gândul nu gândise, şi cum nu era deprinsă cu aseme- 
nea treburi, rămase ţintuită locului, de spaimă şi limba i 
se înnodă, şi gura i se deschise; şi, înnebunită de frică şi de 
groază, nu putu să îndure mai mult a avea sub ochii ei un 
chip atât de hâd şi de înfricoşător ca acela, şi se prăbuşi 
fără de simţire. 

Atunci Aladdin, care se afla şi el în bucătărie, şi care se 
mai deprinsese oleacă cu chipuri de soiul acela, de când cu 
efritul, poate că mai urât şi mai pocit, pe care îl văzuse în 
hrubă, nu se dovedi atâta de tulburat ca maică-sa. Şi pricepu 
că lampa aceea era pricina ivirii efritului; şi se repezi de luă 
lampa din mâinile maică-sii, care zăcea leşinată; şi ţinând-o 
cu străşnicie între cele zece degete ale lui, îi spuse efritului: 

— O, slujitor al lămpii, îmi e cam foame şi doresc să-mi 
aduci, ca să mănânc, nişte lucruri cât se poate de bune! 

Şi ginnul pieri numaidecât, ca să se ivească iarăși, peste 
o clipă, purtând pe creştet o tabla mare de argint greu, pe 
care erau rânduite douăsprezece farfurii de aur, pline cu 
bucate mirositoare şi alese ca gust şi ca înfăţişare, cu şase 
pâini proaspete şi calde şi albe ca zăpada şi rumenite la 
mijloc, cu două şipuri dintr-un vin bărrân şi limpede şi 
minunat, şi aducând în mâini o sofra de fildeş învrâstată 
cu sidef şi cu argint, şi două ceşti de argint. Şi puse tablaua 
pe sofra, rândui repede ce era de rânduit, şi pieri pe 
nesimţite. 

Atunci Aladdin, văzând că maică-sa zace mai departe 
leşinată, îi turnă nişte apă de trandafiri pe față, iar răco- 
reala aceea, dimpreună cu mireasma plăcută a bucatelor 
aburinde, nu zăbovi mult până ce să-i adune la loc minţile 

care se împrăştiaseră şi s-o facă pe biata femeie să-şi vină 
în fire. Şi Aladdin se grăbi să-i spună: 

— Hei, o, maică a mea, asta nu-i nimic! Scoală-te şi 
vino să mâncăm! Mulțumită lui Allah, iacără avem cu ce 
să ne întremăm cât de cât inima şi sufletul, şi cu ce să ne 
ostoim foamea! Fă bine şi hai, ca să nu lăsăm să se răcească 
bucatele acestea minunate! 

Când mama lui Aladdin văzu tablaua de argint aşezată 
pe sofraua aceea frumoasă, şi cele douăsprezece farfurii de 
aur cu tot ce se afla pe ele, şi cele şase pite minunate, şi 
cele două şipuri, şi cele două ceşti, şi când nasul îi fu atins 
de olmul acela ceresc care se revărsa din toate acele 
bucare alese, uită de pricina leşinului ei şi îi zise lui 
Aladdin: 

— O, fiul meu, Allah să ocrotească viaţa sultanului 
nostru! De bună seamă că Măria Sa a auzit de sărăcia 
noastră şi ne-a trimis tablaua aceasta cu vreun bucătar 
de-al lui. 

Ci Aladdin răspunse: 

— O, maică a mea, nu-i acuma vremea de prepusuri 
ori de întrebări! Până una alta, ia să începem a mânca, şi 
am să-ţi povestesc pe urmă ce s-a întâmplat. 

Atunci mama lui Aladdin veni de şezu lângă el, 
căscând ochii plini de uluire şi de mirare dinaintea acelor 
minunăţii nemaivăzute de ea până atunci; şi amândoi 
începură să mănânce cu mare poftă. Şi atâta de mult le 
plăcu mâncarea, încât rămaseră în jurul tablalei vreme 
lungă, nemaisăturându-se să tot guste din cele bucate aşa 
de bine gătite, şi haida-hai, haida-hai, până ce izbutiră să 
întindă masa de amiază până la masa de cină. Şi când 
isprăviră, într-un sfârşit, puseră de-o parte rămășițele de la 
masă, pentru ziua de mâine. lar mama lui Aladdin se duse 
să aşeze în dulapul din bucătărie toată văsăria şi ce mai 
rămăsese, ci numaidecâr se întoarse la Aladdin, ca să 
asculte ce avea să-i povestească în privinţa darului acela 

măreț. Şi Aladdin îi dezvălui atunci tot ce se petrecuse, şi 
cum ginnul cel slujitor al lămpii îi îndeplinise porunca, 
fără de şovăire. Atunci mama lui Aladdin, care ascultase 
istorisirea fiului ei cu o spaimă tot mai mare, fu cuprinsă 
de un zbucium amarnic şi strigă: 

— Of, fiul meu, te juruiesc pe laptele cu care te-am 
alăptat în pruncia ta, să arunci cât mai departe de tine 
lampa aceasta vrăjitorească şi să te dezbari de inelul acela 
dăruit de efriţii cei păcătoşi! că eu n-aş mai fi în stare să 
mai îndur o dată vederea unor chipuri atâta de balhâze şi 
de înfricoşătoare, şi aş muri, fără doar şi poate. De 
altminteri, simt că bucatele pe care le-am mâncat mi se 
suie în gât şi au să mă înăbuşe. Şi-apoi profetul nostru 
Mahomed (binecuvântat fie el!) ne-a povăţuit stăruitor să 
fim cu grijă faţă de ginni şi de efriţi, şi niciodată să nu 
căutăm tovărăşia lor! 

Aladdin răspunse: 

— Vorbele tale, maică, sunt asupra capului şi asupra 
ochilor mei! Şi chiar că nu pot să mă dezbar nici de lampă, 
nici de inel! Întrucât inelul mi-a fost de mare ajutor, 
izbăvindu-mă de la o moarte neîndoielnică în hrubă; 
şi-apoi iacătă că ai fost martoră chiar tu la folosul pe care ni 
l-a adus lampa de colea şi care-i atâta de scumpă, încât 
procletul de maghrebin n-a pregetat să vină atâta de de- 
parte după ea. Ci, maică, spre a-ţi îndeplini dorinţa, şi 
din cinstire față de tine, am să ascund lampa, ca nu cumva 
vede-rea ei să-ți supere ochii, şi să nu fie pentru tine o 
pricină de spaimă în zilele ce vin! 

Şi mama lui Aladdin răspunse: 

— Fă cum vrei, fiul meu. Da din parte-mi îţi mărturisesc 
că nu vreau să mai am treabă cu efriţii, nici cu slujitorul 
inelului, nici cu slujitorul lămpii! Şi-aş vrea să nu-mi mai 
pomeneşti nimica despre ei, orice-ar fi să se mai întâmple! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a şapte sute patruzeci şi treia noapte 
Spuse: 


Or, a doua zi, când merindele cele minunate se sfârşiră, 
Aladdin, ca s-o ferească pe maică-sa de alte spaime, 
nemaivroind să se slujească numaidecât de lampă, luă una 
dintre farfuriile de aur, o ascunse sub mantie şi plecă cu 
gândul s-o vândă în suk şi, cu banii din vânzare, să facă 
rost de cele de trebuință pentru casă. Şi se duse la 
prăvălia unui ovrei, care era mai viclean decât Şeitan. Şi 
îşi scoase de sub mantie farfuria de aur şi i-o întinse 
ovreiului, care o luă, o cercetă, o zgârie şi, cu un chip 
nepăsător, îl întrebă pe Aladdin: 

— Cât ceri pe ea? 

Şi Aladdin, care în viaţa lui nu mai văzuse tipsii de aur 
şi habar nu avea de preţul unor mărfuri ca acelea, 
răspunse: 

— Pe Allah, o, stăpâne al meu, tu ştii mai bine decât 
mine cât poate să preţuiască; şi mă las, în privinţa aceasta, 
la prețuirea ta şi la buna ta credinţă! 

Şi ovreiul, care văzuse limpede că talgerul era din aurul 
cel mai curat, îşi zise: „Lacătă un copilandru care habar nu 
are de preţul bunului său. E un chilipir straşnic, pe care 
mi-l trimite binecuvântarea lui Abraham!“ Şi deschise un 
sertar ascuns în peretele prăvăliei, şi scoase din el numai 
un galben, pe care i-l întinse lui Aladdin, şi care nu făcea 
nici baremi a mia parte din preţul farfuriei, şi îi zise: 

— Ţine, fiul meu, iacătă pentru tipsia ta! Pe Moise şi 
pe Aron! niciodată nu am mai dat un preţ ca ăsta altcuiva 
în afară de tine! Da n-am făcut-o decât ca să te capăt de 
muşteriu pe viitor! 

lar Aladdin luă dinarul de aur, grăbindu-se de zor şi, 
fără ca măcar să mai întoarcă privirile îndărăt, atâta de 
mulţumit era, nu mai zăbovi să-şi arunce picioarele în 

vânt. Şi ovreiul, văzând bucuria lui Aladdin şi graba lui 
de a se duce, se căi amarnic că nu-i dăduse un preţ încă şi 
mai prăpădit, şi era cât pe-aci s-o ia la fugă după el, ca să 
încerce să mai capete îndărăr o parte din galben; ci se 
răzgândi, dacă văzu că nu mai are cum să-l ajungă. 

lar Aladdin, fără a mai zăbovi, alergă la brutar, 
cumpără pâine, schimbă în mărunţiş dinarul de aur, şi se 
întoarse acasă, ca să-i dea maică-sii şi pâinea şi mărun- 
tişul, spunându-i: 

— Maică, acuma du-te de ne cumpără, cu banii aceştia, 
merindele cele de trebuință; întrucât eu nu mă pricep la 
treaba asta! 

Şi bătrâna se sculă şi plecă la suk să cumpere tot ce le 
lipsea. Şi, în ziua aceea, mâncară şi fură mulţumiţi. Şi 
Aladdin începu atunci, de fiecare dată când nu mai avea 
bani, să se ducă la suk, ca să-i vândă o farfurie de aur 
ovreiului acela care îi da tot câte un dinar, necutezând, 
după ce îi dăduse întâia oară preţul acesta, să-i dea acuma 
mai puţin, de frică să nu-l vadă că se duce să-și arate marfa 
la alt ovrei, care aşa ar dobândi în locul lui câştigul cel 
nemăsurat al acelei neguțătorii. Încâr Aladdin, care tot nu 
avea habar de preţul bunului său, îi vându astfel cele 
douăsprezece tăvi de aur. Şi se gândi atunci să-i ducă şi 
tablaua cea mare de argint greu; ci văzând că e tare grea, 
se duse de-l chemă pe ovrei, care veni acasă, cercetă 
tablaua cea scumpă şi îi spuse lui Aladdin: 

— Asta face vreo doi galbeni. 

Şi Aladdin, bucuros, se învoi s-o vândă, şi luă banii pe 
care ovreiul nu vru să-i dea decât după ce mai dobândi, pe 
deasupra preţului, şi un samsarlâc, alcătuit din cele două 
ceşti de argint. 

În felul acesta, Aladdin şi cu maică-sa mai avură cu ce 
să trăiască încă vreo câteva zile. lar Aladdin se deprinsese 
să se ducă prin sukuri şi să stea de vorbă cum se cuvine 
cu negustorii şi cu oamenii de vază; căci, de când se 

întorsese acasă, se înfrânase cu grijă să se mai înhăiteze cu 
soţii lui de mai înainte, copilandrii din mahala! şi se străduia 
acuma să se lumineze la minte, ascultând spusele celor 
vârstnici; şi dobândi, în scurtă vreme, dat fiind că era plin 
de deşteptăciune, tot felul de învăţăminte de preţ, pe care 
prea puţini de seama lui erau în stare să le dobândească. 

Estimp, iarăşi începură să nu se mai ajungă banii în 
casă, şi Aladdin, neputând face altfel, fu nevoit, cu toată 
spaima maică-sii, să ceară ajutor de la lampa cea magică. 
Maică-sa însă, prevestită de planul lui Aladdin, se grăbi 
să plece de acasă, neputând să îndure gândul de a se afla 
acolo în clipa ivirii efritului. Şi Aladdin, slobod atunci să 
facă după cum îl tăia capul, luă lampa în mână și căută 
locul anume pe care trebuia să-l atingă, şi care putea să fie 
lesne dibuit după urma pe care o lăsase cea dintâi curăţire 
cu cenuşă; şi îl frecă, fără grabă, şi binişor-binişor. Şi pe 
dată ginnul se şi ivi, se temeni şi, cu glas liniştit, tocmai 
din pricina frecării celei uşoare, îi spuse lui Aladdin: 


Iată-l aci, dinainte, 

Pe robul tău cel plin de Iuare-aminte! 
Spune: ce vrei? Eu sunt al lămpii slujitor, 
Fie că străbat văzdubhurile în zbor, 

Fie că sunt, 

Jos pe pământ! 


Şi Aladdin se grăbi să răspundă: 

- O, slujitorule al lămpii, mi-e cam foame şi doresc o 
tabla cu bucate, întru totul asemenea cu aceea pe care 
mi-ai adus-o întâia dată! 

Şi ginnul pieri, ci numai ca să se ivească iar, în mai 
puţin de o clipiră, încărcat cu tablaua cu pricina, pe care 
o aşeză pe sofra; şi plecă, cine ştie unde... 

Or, în scurtă vreme, mama lui Aladdin se întoarse: şi 
văzu tablaua, şi aburul ei, şi încărcătura cea atâta de 

plăcută, şi nu fu întru nimic mai minunat decât întâia 
oară. Şi şezu jos lângă fiul ei, şi gustă din bucatele pe care 
le găsi încă pe tablaua dintâi. Şi, în ciuda spaimei pe care 
i-o stârnea ginnul slujitor al lămpii, se înfruptă cu mare 
poftă; şi nu putu nici ea, la fel ca şi Aladdin, să se mai 
smulgă de dinaintea tablalei, până să se fi săturat de tot; 
ci întrucât bucatele acelea ațâţau pofta de mâncare pe 
măsură ce le mâncai, bătrâna nu se mai sculă de la masă 
decât la căderea nopţii, împreunând în felul acesta masa 
de dimineaţă cu cea de la prânz şi cu cea de seară. Și 
Aladdin la fel. 

După ce merindele de pe tabla se sfârşiră, ca şi întâia 
oară... 


În clipita aceasta a istorisirii sale, Şeherezada văzu că se 
luminează de ziuă şi, sfoasă, tăcu. 


Dar când fu cea de a şapte sute patruzeci şi patra noapte 
Spuse: 


După ce merindele de pe tabla se sfârşiră, ca şi întâia 
oară, Aladdin nu pregetă să ia unul dintre talgerele de aur şi 
să se ducă la suk, după obiceiul lui, ca să-l vândă ovreiului, 
cum mai făcuse şi cu celelalte farfurii. Şi, pe când trecea pe 
dinaintea prăvăliei unui preacinstit şeic musulman, argin- 
tar foarte prețuit pentru cinstea şi pentru buna lui credință, 
se auzi strigat pe nume, şi se opri. lar preacinstitul argintar 
îi făcu semn cu mâna şi îl pofti să intre o clipă în prăvălie. 
Şi îi zise: 

— Fiul meu, am mai avut de câteva ori prilejul să te văd 
trecând prin suk, şi am băgat de seamă că de fiecare dată 
duceai sub mantie un lucru pe care cercai să-l ascunzi şi 
intrai în prăvălia ovreiului vecin cu mine, ca să ieşi pe 
urmă fără lucrul pe care îl ascundeai. Or, sunt dator să te 

prevestesc, fiul meu, despre un lucru de care tu poate că 
nici habar nu ai, din pricina vârstei tale fragede! Află, dar, 
că ovreiul la care mergi tu este cel mai păcătos, cel mai 
viclean, cel mai ticălos şi cel mai plin de vrăjmăşie negus- 
tor. Dacă, dar, o, copile al meu, ai vreun lucru de vândut, 
arată-mi-l mie mai întâi, iar eu, pe adevărul lui Allah cel 
Preaînalt! am să ţi-l cântăresc după dreptate cât prețuieşte, 
că, dacă-l dai cumva, să ştii întocmai ce faci! Arată-mi, 
aşadar, fără de teamă ori sfială, ce ascunzi sub mantie! şi 
Allah să-i bată pe ticăloşi şi să-l prăpădească pe Cel-Rău! 
Izgonit fie el pe veci! 

Dacă auzi vorbele acestea ale bătrânului argintar, 
Aladdin, plin de încredere, nu şovăi să scoată talerul de 
aur de sub mantie şi să i-l arate. lar şeicul cântări de la cea 
dintâi aruncătură de ochi prețul farfuriei şi îl întrebă 
pe Aladdin: 

— Poţi tu să-mi spui acum, fiul meu, câte talere de soiul 
acesta i-ai vândut ovreiului, şi la ce preţ i le-ai dat? 

lar Aladdin răspunse: 

— Pe Allah, o, moşule, i-am şi dat douăsprezece farfurii 
la fel cu aceasta, pe un dinar fiecare. 

Şi bătrânul aurar, la vorbele acestea, fu până peste 
poate de mâniat şi strigă: 

— A, afurisitul de ovrei, puiul de câine, ploditura lui 
Eblis! 

Şi, totodată, puse talerul pe o terezie, îl cântări, şi 
spuse: 

— Află, fiul meu, că farfuria aceasta este făcută din 
aurul cel mai ales, şi că preţuieşte nu un dinar, ci taman 
două sure de dinari! Ceea ce vrea să însemne că ovreiul 
te-a furat, singur-singurel, de atâta cât fură, într-o zi, în 
ponosul musulmanilor, toți ovreii din suk la un loc! 

Pe urmă adăugă: 

— Vai, fiul meu, ceea ce s-a petrecut s-a petrecut, şi nu 
putem, din lipsă de martori, să cerem a fi tras în țeapă 

ovreiul acela păcătos! Oricum, pe viitor, ştii cât trebuie să 
ceri! Şi, dacă vrei, îţi număr aci pe loc două sure de dinari 
pentru farfuria ta. Ba chiar mi-ar plăcea, până a ţi-o 
cumpăra, să o duci spre cercare, şi ca să ţi-o preţuiască, şi 
pe la negustorii ceilalți; iar dacă ei au să-ți dea mai mult, eu 
mă îndatorez să-ţi plătesc atâta cât ţi-or da ei, şi încă şi 
ceva mai mult peste preţul lor! 

Ci Aladdin, care nu avea nicio pricină să se îndoiască 
de cinstea preaştiută a argintarului cel bătrân, fu bucuros 
foarte să-i dea lui farfuria la un preț atât de frumos. Şi luă 
cei două sute de dinari. Şi pe urmă, ca să vândă celelalte 
unsprezece farfurii şi tablaua, nu pregetă să se ducă tot la 
acel preacinstit giuvaiergiu musulman. 

Or, ajungând în felul acesta bogat, Aladdin şi mama 
lui nu-şi pierdură măsura de pe urma facerilor de bine ale 
Atoatedătătorului. Ci duseră mai departe o viață cumpă- 
tată, împărțind celor săraci şi celor nevoiaşi ceea ce le 
prisosea peste nevoile lor. Iar Aladdin, în acest răstimp, 
nu pierdea niciun prilej să-şi lumineze mintea şi să-și 
şlefuiască duhul, împrietenindu-se cu oamenii din suk, 
negustorii de seamă şi inşii de gust ales care veneau prin 
sukuri. Şi, în acest chip, nu peste multă vreme, căpără 
felul de a se purta al lumii bune, şi legă prietenii statornice 
cu argintarii şi cu giuvaiergiii pe la care se ducea cât mai 
des. Şi luă seama, în acest chip, deprinzându-se cu vederea 
giuvaierurilor şi a nestematelor, că poamele pe care le 
adusese din grădină, şi care îşi închipuise că ar fi niscai 
gogoloaie de sticlă colorată, erau nişte minuni fără de preţ, 
ce nu-şi aveau seamăn nici la emirii şi la sultanii cei mai 
mari şi mai bogaţi! Şi cum se făcuse tare cuminte şi 
înțelept, avu iscusinţa de a nu spune nimic nimănuia, nici 
măcar maică-sii. Doar că, în loc să mai lase acele poame 
de nestemate să zacă pe sub pernele de pe divan şi prin 
toate ungherele, le strânse cu multă grijă şi le încuie 
într-un sipet pe care îl cumpărase anume. Or, avea să vadă 

în curând foloasele înțelepciunii lui, în chipul cel mai 
strălucit şi cel mai minunat. 

Într-adevăr, într-una din zile, pe când sta la taifas 
dinaintea unei prăvălii cu nişte negustori prieteni de-ai 
lui... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute patruzeci şi cincea noapte 
Spuse: 


Într-adevăr, într-una din zile, pe când sta la taifas 
dinaintea unei prăvălii cu nişte negustori prieteni de-ai 
lui, văzu cum se roteau prin sukuri doi pristavi ai sultanului, 
împodobiţi cu nişte bâte lungi, şi îi auzi cum strigau 
laolaltă, cu glas mare: 

- Hei, voi toţi, negustori şi locuitori! din porunca 
preamăritului nostru stăpân, sultanul vremilor şi domnul 
veacurilor şi al clipelor, aflaţi că trebuie să vă închideţi 
prăvăliile numaidecât şi să vă ferecaţi în casele voastre, cu 
toate uşile încuiate pe dinăuntru şi pe dinafară! întrucât 
mărgăritarul cel fără de seamăn, minunata, binefăcă- 
toarea, stăpâna noastră Badrul-Budur, luna plină a 
tuturor lunilor pline, fiica slăvitului nostru sultan, are să 
treacă pe aici, ca să meargă să-şi facă scalda la hammam! 
Fie-i scalda desfătătoare! Iar cei ce ar cuteza să încalce 
porunca şi să se uite pe uşi ori pe ferestre, au să fie pedep- 
siți cu spada, cu ţeapa şi cu ştreangul! Se dă, dară, de ştire 
acelora care ţin să-şi păstreze sângele în beregată! 

Dacă auzi strigarea pristavilor, Aladdin fu cuprins de 
imboldul neînfrânt de-a o vedea în trecere pe fata sultanu- 
lui, minunea aceea de Badru'l-Budur, despre care vorbea 
toată cetatea, lăudându-i frumuseţea de lună şi desăvârşi- 
rile. Încâr, în loc să facă şi el ca toată lumea şi să dea fuga 

să se închidă în casă, îi trecu prin gând să se ducă în mare 
grabă la hammam şi să se pitească pe după poarta cea 
mare, în aşa chip încât să poată, fără a fi văzut, s-o 
privească prin crăpătură şi să se minuneze după plac de 
fata sultanului, atunci când are să intre în hammam. 

Or, Aladdin nu se afla acolo decât de câteva clipite 
când şi văzu cum vine alaiul domniţei, cu mulțimea de 
hadâmbi înainte. Şi o văzu şi pe ea, între însoţitoarele ei, 
ca luna între stele, acoperită de vălurile-i de mătase. Ci, de 
cum ajunse pe pragul hammamului, nu mai zăbovi să-şi 
dezvelească chipul; şi se arătă în toată strălucirea ei de 
soare, într-o frumuseţe care întrecea tot ce s-ar mai putea 
spune. Era, într-adevăr, o codană de vreo cincisprezece 
ani, mai degrabă mai puţin decât mai mult, dreaptă ca 
litera alef, cu un mijlocel care făcea de ocară până şi 
ramura cea fragedă a arborelui ban, cu o frunte vrăjită ca 
răsăritul de lună la vremea Ramadanului, cu nişte 
sprâncene subțirele şi desăvârşit încondeiate peste ochii 
negri, mari şi galeşi ca ochii de gazelă însetată, cu nişte 
pleoape lăsate sfios în jos şi ca două foi de trandafir, cu 
un nas fără de cusur ca o spadă de preț, cu un obraz de o 
albeață spălată cu apele din izvorul Salsabil, cu o bărbiță 
zâmbitoare, cu nişte dinţi ca nişte boabe de grindină 
tăiate pe-o măsură, cu un gât de turturea, şi în totului tot, 
care nu se vedea, croită după acelaşi tipar. Şi chiar că des- 
pre ea a zis poetul: 


Vrăjitoreşti-i ochi, cei luminaţi 
De kohlul negru, ei, de bună seamă, 
Străpung, tâlbarii, inimi de bărbați 
Cu agerele lor săgeți ce cheamă! 


Iar de la trandafiri-i fără seamăn 
Din fragezi-i obraji sunt colorați 
Și trandafirii roşii din grădină! 

lar părul ei e-o noapte-ntunecată 
Ce se aprinde toată, dintr-odată, 
De fruntea ei cea plină de lumină! 


Când ajunse în uşa hammamului, şi întrucât nu avea 
de ce să se teamă de niciun ochi străin, domniţa îşi ridică 
iaşmacul de pe obraz, şi se ivi atunci în toată frumuseţea 
ei. Şi Aladdin o văzu şi, dintr-odată, îşi simţi sângele cum 
i se învârteşte de trei ori mai repede prin cap, şi numai 
atunci pricepu şi el, cel care nu avusese prilejul vreodată 
să vadă un chip de femeie descoperit, că puteau fi pe lume 
femei frumoase şi femei urâte, şi că nu toate erau bătrâne 
şi asemenea maică-sii. Şi priceperea aceasta, dimpreună 
cu frumusețea cea fără de seamăn a domniţei, îl năuci şi 
îl ţintui în minunare dindărătul uşii. lar domniţa intrase 
de mult în hammam, pe când el încă mai sta acolo 
înmărmurit şi tremurând tot de tulburare. Şi, când izbuti 
să-şi mai vină oleacă în fire, se hotări să se strecoare afară 
din ascunzişul lui şi să se întoarcă acasă, da cât de schim- 
bat şi de răscolit! Şi gândea: „Pe Allah! cine şi-ar fi putut 
închipui vreodată pe pământ o făptură atâta de frumoasă! 
Binecuvântat fie Acela carele a zămislit-o şi a dăruit-o cu 
desăvârşiri!“ Şi, cuprins de-a binelea de un vuiet de gân- 
duri, intră în casă, şi cu spinarea frântă de tulburare şi cu 
inima întru totul pătrunsă de iubire se lăsă să cadă pe 
divan şi nu se mai clinti. 

Or, maică-sa băgă de seamă numaidecât, când îl văzu 
în starea aceea atâta de neîndătinată, şi se duse la el şi 
începu să-l descoasă îngrijorată. Ci el nu vroi să dea niciun 
fel de răspuns. Ea atunci îi aduse tava cu bucate, ca să 
mănânce; da el nu vroi să mănânce nimic. lar ea îl întrebă: 

— Ce ai, o, copile al meu? Te doare ceva? Spune-mi! ce ai? 

Iar el îi răspunse, într-un sfârşit: 

— Lasă-mă! 

Ci ea stărui să-l facă să mănânce, şi atâta îl îndemnă, 
încât el se îndură să se atingă de bucate; da mâncă tare puţin 
față de cât mânca de obicei; şi ţinea ochii coborâţi, şi sta 
tăcut, şi nu vroia să răspundă la întrebările îngrijorare ale 
mamei lui. Şi rămase în starea aceea de visătoreală, de 
serbezie şi de mohorală până a doua zi. 

Atunci mama lui Aladdin, peste seamă de speriată, se 
duse lângă el, cu lacrimi în ochi, şi îi zise: 

— O, fiul meu, Allah fie asupra ta! spune-mi ce te 
doboară, şi nu-mi mai chinui inima cu tăcerea aceasta! 
Dacă ai vreo boală, nu mi-o tăinui! că mă duc numai- 
decât să-ți caut vraciul. Că tocmai astăzi s-a nimerit în 
trecere prin cetatea noastră un doftor vestit din ţara ara- 
bilor, pe care sultanul nostru l-a chemat anume ca să-l caute 
şi pe Măria Sa de sănătate. Şi toată lumea nu mai vorbeşte 
decât de priceperea şi de leacurile lui cele minunate! 
Au vrei să mă duc să ţi-l chem?... 


In clipita aceasta a istorisirii sale, Șeherezada văzu că se 
luminează de ziuă şi, sfoasă, tăcu. 


Dar când fu cea de a şapte sute patruzeci şi şasea noapte 
Spuse: 


„.. Şi toată lumea nu mai vorbeşte decât de priceperea 
şi de leacurile lui cele minunate! Au vrei să mă duc să 
ţi-l chem? 

Aladdin atunci săltă capul şi, cu un glas tare trist, 
răspunse: 

— Află, o, maică a mea, că nu mi-e rău de nimic şi că 
nu sufăr de nicio boală! Şi dacă mă vezi în starea aceasta 
de mohorală, este din pricină că până acuma eu mi-am 
închipuit că toate femeile se asemuie cu tine! Şi numai 
ieri am văzut şi eu că sunt cu totul altfel! 

Şi mama lui Aladdin ridică mâinile şi spuse: 
— Izgonit fie Cel-Rău! ce tot îndrugi tu, Aladdine? 
El răspunse: 

— Ştiu eu bine ce spun, fii liniştită! Într-adevăr, am 
văzut-o, când a intrat la hammam, pe domniţa Badru'l- 
Budur, fata sultanului! şi numai vederea ei mi-a dezvăluit 
ce frumuseţe se află pe lume! Şi nu mai sunt bun de nimic! 
Şi din pricina aceasta nu o să mai am tihnă şi nu o să-mi 
mai vin în fire decât atunci când am s-o capăt de soție de 
la tătâne-său, sultanul! 

Dacă auzi vorbele acestea, mama lui Aladdin gândi că 
fiul ei îşi pierduse minţile, și îi spuse: 

— Numele lui Allah fie asupra ta, copile al meu! vino-ţi în 
minţi! ah, sărmane Aladdine, cugetă la starea ta, şi scu- 
tură-te de smintelile astea! 

Aladdin răspunse: 

— O, maică a mea, nu am să-mi vin în minţi nicide- 
cum, întrucât nu sunt din tagma celor smintiţi. Şi vorbele 
tale nu au să mă facă în niciun fel să mă leapăd de gândul 
meu de însurătoare cu El Sett Badru'l-Budur, fara sulta- 
nului cea atâta de frumoasă! Și gândul meu este mai mult 
decât oricând de-a o cere de la tătâne-său! 

Ea zise: 

- O, fiul meu, pe viaţa mea şi a ta! nu rosti asemenea 
vorbe şi ia bine seama să nu care cumva să se audă prin 
vecini, şi vorbele tale să-i fie duse sultanului care are să 
poruncească să fii spânzurat fără de izbăvire. Şi-apoi, dacă 
chiar ai luat o hotărâre atâta de smintită, crezi că ai să 
găseşti pe cineva pe care să-l poți trimite cu o solie ca 
aceea? 

El răspunse: 

— Şi pe cine aş putea să-l încarc cu o solie atâta de gin- 
gaşă, câtă vreme te am aici pe tine, o, maică? şi în cine aş 
putea eu să am mai multă credinţă decât în tine? Da, 

hotărât! tu ai să te duci să-i faci sultanului, pentru mine, 
cererea de însurătoare! 

Ea strigă: 

— Ferească-mă Allah de o cerere ca aceasta, o, fiul meu! 
Eu nu am ajuns, ca tine, la marginile smintelii! Of, văd 
bine acuma că tu uiţi că eşti băiatul unui croitor dintre cei 
mai sărmani şi dintre cei mai nevolnici din cetate şi că 
nici eu, mama ta, nu sunt din vreun neam mai de soi şi 
mai răsărit! Cum de cutezi, dară, să gândeşti la o domniță 
pe care părintele ei nu ar da-o nici măcar unui fecior de 
împărat ori de sultan de-ăi mari? 

Şi Aladdin rămase tăcut un răstimp, pe urmă răspunse: 

— Află, o, maică a mea, că m-am şi gândit şi că am 
cugetat mult la toate câte mi le-ai spus; da nu mă opresc 
de la hotărârea despre care ţi-am vorbit, ba dimpotrivă! 
Mă rog, aşadar, ţie, dacă chiar îţi sunt fiu şi dacă ţii la 
mine, să-mi faci binele pe care ţi-l cer! De nu, moartea 
are să mi se pară mai de dorit decât viața; şi m-ai pierde 
repede, fără de nicio îndoială! Încă o dată, o, măicuţă a 
mea, nu uita că eu sunt tot fiul tău Aladdin! 

Când auzi vorbele acestea ale fiului ei, bătrâna izbucni 
în suspinuri şi spuse printre lacrimi: 

— O, fiul meu, aşa-i, hotărât! sunt mama ta, şi tu eşti 
singurul meu copil, sâmburul inimii mele! Şi dorul meu 
cel mai scump este să te văd însurat într-o zi şi să mă 
bucur de fericirea ta, înainte de a mă duce din lume! Încât, 
dară, dacă chiar vrei să te însori, am să mă duc degrabă 
să-ţi caut o femeie printre oamenii de teapa noastră! Ba încă 
ar trebui să ştiu şi ce am a le răspunde atunci când mi-or 
cere seama despre tine, despre meseria pe care o ai, despre 
câştigul pe care îl agoniseşti şi despre bunurile şi pămân- 
turile pe care le stăpâneşti! Şi lucrul acesta mă tulbură rău! 
Da ce-aş păți când ar fi vorba să mă duc nu la nişte 
oameni de rând şi de teapa noastră, ci s-o cer pentru tine 
de la sultanul Chinei pe singura lui fară, pe El-Sett 

Badru'l-Budur! Ia să vedem, o, fiul meu! cugetă mai cu 
măsură o clipită! Ştiu prea bine că sultanul nostru este 
plin de bunăvoință şi că nu-l alungă niciodată pe vreun 
supus de-al său fără a-i face dreptatea pe care o cere 
necazul aceluia! Şi tot aşa ştiu că e darnic până peste poate 
şi că niciodată nu pregetă a-l dărui cu de toate pe acela 
care şi-a dobândit pe dreptate milele pentru vreo treabă 
strălucită, pentru vreo faptă de vitejie ori pentru vreo 
slujbă, mai mare ori mai mică! Ci poţi tu să spui cu ce 
te-ai dovedit de vreo ispravă până acuma, şi ce volnicii vei 
fi având care să te poată învrednici pentru hatârul cel fără 
asemuire pe care i-l ceri? Şi-apoi unde-s plocoanele ce se 
cuvin, asemenea oricărui ins care cere nişte huzururi, a le 
trimite în dar sultanului, drept semn de cinstire din partea 
unui preasupus credincios față de domnul şi stăpânul său? 

El răspunse: 

— Tocmai! Dacă nu e vorba decât de dat un plocon fal- 
nic spre a dobândi ceea ce sufletul meu îşi doreşte atâta, 
păi atunci socot că niciun om de pe pământ nu se poate 
măsura cu mine într-o treabă cumu-i aceasta! Află, dar, o, 
maică a mea, că poamele cele de toate culorile pe care 
le-am adus din grădina de sub pământ şi ai socotit a fi 
numai nişte gogoloaie de sticlă de niciun preţ şi bune 
numai să slujească de joacă ţâncilor, sunt nişte pietre 
nestemate cum niciun sultan de pe pământ nu are unele 
asemenea. Şi, de altminteri, ai să le poţi prețălui şi tu, 
oricât de puţin te-ai pricepe la lucruri de soiul acesta! 
Pentru aceasta nu ai decât să-mi aduci de la bucătărie o 
tabla de farfuriu îndeajuns de mare ca să pot să le pun pe 
ea, şi ai să vezi atunci urmarea cea de minunare. 


În clipita aceasta a istorisirii sale, Şeherezada văzu că se 
luminează de ziuă şi, sfoasă, tăcu. 


Dar când fu cea de a şapte sute patruzeci şi şaptea noapte 

Spuse: 


„„. Pentru aceasta nu ai decât să-mi aduci de la 
bucătărie o tabla de farfuriu îndeajuns de mare ca să pot 
să le pun pe ea, şi ai să vezi atunci urmarea cea de minu- 
nare. 

Şi mama lui Aladdin, măcar că tare uluită de toate câte 
auzea, se duse la bucătărie să caute o tabla mare de 
farfuriu alb, curată, şi i-o aduse fiului ei. lar Aladdin, care 
şi strânsese toate poamele cu pricina, începu să le orân- 
duiască cu multă dibăcie pe tavă, ţinând seama de felu- 
ritele lor culori, de înfăţişările şi de soiurile lor. Şi, când 
isprăvi, le puse sub ochii mamei sale, care rămase uluită 
de-a binelea, atât din pricina strălucirii, cât şi a frumuseţii 
lor. Şi nu se putu opri, măcar că nu fusese deprinsă vreodată 
cu vederea nestematelor, să se minuneze: 

— Ya Allah! ce minunăţie! 

Şi fu nevoită, peste o clipită, să închidă ochii de sclipi- 
rile acelea. Şi, într-un sfârşit, spuse: 

— Văd acuma şi eu, o, fiul meu, că peşcheşul tău ar 
putea să-i fie pe plac sultanului. Ci necazul nu mai stă în 
asta! ci în drumul pe care l-aş avea de făcut; întrucât bag 
de seamă că n-aş putea să înfrunt nicicum făloşia sulta- 
nului şi că aş rămâne înmărmurită şi cu limba înnodată, 
ori poate că mi-aş pierde firea de sfială şi de tulburare! Da 
chiar de-am presupune că, silindu-mă asupra-mi, ca să-ți 
mulțumesc sufletul cel plin de dor, aş izbuti să ajung a 
înfăţişa cererea ta sultanului în ce priveşte pe fata sa 
Badru'l-Budur, ce are să se întâmple? Chiar ce are să se 
întâmple? Păi atunci, fiul meu, ori are să se socoată că sunt 
o zărghită, şi au să mă izgonească de la palat, ori sultanul, 
mâniat de o cerere ca aceea, are să ne pedepsească pe 
amândoi cu o osândă amarnică! Da dacă tu socoţi dim- 
potrivă şi dacă sultanul ar fi să dea urmare cererii tale, tot 

o să mă întrebe despre starea şi despre cinurile tale. Şi 
are să-mi zică: „Da! darul este tare frumos, o, femeie! 
Da cine eşti tu? Şi cine este fiul tău Aladdin? Şi ce face 
el? Şi cine-i tatăl lui? Şi ce pricopseală are?“ Şi eu, atunci, 
am să fiu nevoită oricum să-i spun că nu ai nicio meserie 
şi că tatăl tău nu era decât un biet croitor dintre croitorii 
din suk! 

Ci Aladdin răspunse: 

— O, maică, fii liniştită! este peste putință ca sultanul 
să-ţi pună nişte întrebări ca acelea atunci când are să vadă 
minunăţiile de nestemate orânduite ca nişte poame pe 
tava de porțelan! Fii, dar, fără de teamă, şi nu te mai 
îngrija de ce are să se întâmple. Dimpotrivă, ridică-te 
numai şi du-te să-i dăruieşti tava cu ce se află pe ea, şi 
cere-o pentru mine de soţie pe fiica sa Badru'l-Budur! Și 
nu te mai apuca să-ţi împovărezi gândurile într-o treabă 
atâta de uşoară şi de limpede! Şi, la urma urmei, nu uita, 
dacă te mai încearcă vreo îndoială în privinţa izbânzii, că 
am în stăpânirea mea o lampă care pentru mine are să ţină 
loc de toate meseriile şi de toate agoniselile! 

Şi îi vorbi tot aşa mai departe mamei sale, cu atâta 
căldură şi cu atâta încredințare, încât până la urmă o 
încredință şi pe ea pe deplin. Şi o îndemnă să-şi pună 
hainele ei cele mai frumoase; şi îi dădu tava de porțelan, 
pe care bătrâna o înveli degrabă într-o basma pe care o legă 
în patru colțuri, ca s-o ducă în mână. Şi plecă de acasă, şi 
se îndreptă spre saraiul sultanului. Şi intră în sala de pri- 
mire, dimpreună cu mulțimea de jelbaşi. Şi se aşeză chiar 
în rândul dintâi, ci cu o înfăţişare tare sfioasă, în mijlocul 
tuturor celor de față, care şedeau cu mâinile încrucişate şi 
cu ochii în jos, plini de cel mai adânc respect. Şi sala 
divanului se deschise, când sultanul îşi făcu intrarea, 
urmat de vizirii, de emirii şi de străjile sale! Şi căpetenia 
calemgiilor sultanului începu să-i strige, unul după altul, 
pe împricinaţi, după rânduiala jalbelor. Şi pricinile fură 

judecate pe dată. Iar pricinaşii plecară, unii mulţumiţi de 
câştigarea pricinei lor, alții cu nasurile tare alungite, iar 
ceilalți rămânând nechemaţi, din lipsă de timp. Şi mama 
lui Aladdin fu chiar din mulțimea acestora de pe urmă. 
Încâr, dacă văzu că divanul se sfârşise şi că sultanul pleacă, 
urmat de vizirii lui, pricepu că nu mai avea ce să facă, 
decât să plece şi ea. Şi ieşi de la sarai şi se întoarse acasă. 
Şi Aladdin, care în nerăbdarea lui o aştepta la poartă, o 
văzu cum se întoarce ţinând în mână tablaua de far- 
furiu; şi tare tulburat mai fu; şi tare nedumerit și speriat 
de vreo nenorocire ce s-ar fi întâmplat ori de vreo ştire 
proastă, încât nu vroi să-i pună niciun fel de întrebare în 
uliţă, ci grăbi s-o tragă în casă, unde, îngălbenit de tot la 
chip, o iscodi prin semne şi din ochi, dat fiind că nu putea 
să deschidă gura, de tulburare. Şi biata femeie îi povesti ce 
se întâmplase, adăugând: 

— Se cade s-o ierţi pe maica ta de data aceasta, fiul meu, 
întrucât nu am fost dedată cu saraiurile; iar vederea sulta- 
nului m-a tulburat până într-atâta de nici n-am putut să 
mă duc la el ca să-i spun cererea ta. Ci mâine, de-o vrea 
Allah, am să mă duc iarăşi la sarai şi o să am mai multă 
virtute decât de data asta! 

Şi Aladdin, cu toată nerăbdarea lui, fu oricum bucuros 
să afle că nu din vreo pricină prea amarnică se afla tava de 
farfuriu în mâinile mamei lui, la întoarcere. Ba chiar fu 
mulțumit că încercarea cea mai anevoioasă fusese făcută 
fără de niciun necaz şi fără de urmări rele pentru mama lui 
şi pentru el. Şi se mângâie cu gândul că zăboveala are să 
fie repede îndreptată. Într-adevăr, a doua zi bătrâna plecă 
iar la sarai, ţinând în mână cele patru colţuri ale basmalei 
în care era legat ploconul de nestemate. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a şapte sute patruzeci şi opta noapte 
Spuse: 


Într-adevăr, a doua zi bătrâna plecă iar la sarai, ţinând 
în mână cele patru colțuri ale basmalei în care era legat 
ploconul de nestemate. 

Şi bătrâna era tare hotărâtă să-și biruiască sfiala şi să-i în- 
fărişeze sultanului cererea. Şi intră la divan, şi se aşeză în 
rândul dintâi, dinaintea sultanului. Ci, ca şi întâia oară, 
nu izbuti să facă niciun pas şi nicio mişcare care să abată 
asupra ei luarea-aminte a căpeteniei de dieci. Şi judecata 
fu ridicată, fără de nicio urmare; şi se întoarse iarăşi acasă, 
cu capul plecat, să-l vestească pe Aladdin de neizbânda 
încercării ei, ci făgăduindu-i biruinţa de data următoare. 
Şi Aladdin fu nevoit iar să-şi mai rostuiască un tain de răb- 
dare, mustrând-o însă pe maică-sa pentru lipsa ei de 
cutezanţă şi de tărie. Da asta nu prea sluji la mare lucru, 
întrucât biata femeie şase zile în şir se tot duse la sarai, cu 
tava de farfuriu, şi se aşeză mereu tot dinaintea sultanului, 
da tot fără de mai multă cutezanţă ori fără de mai multă 
izbândă ca întâia oară. Şi de bună seamă că s-ar fi întors 
şi de-o sută de ori tot aşa, şi Aladdin ar fi murit de 
deznădejde şi de nerăbdare înăbuşită, dacă pe însuşi sul- 
tanul, care până la urmă o băgase de seamă, întrucât se 
afla în rândul dintâi la fiecare județ al divanului, nu l-ar 
fi cuprins dorinţa să întrebe de ea şi despre pricina care o 
aducea acolo. Într-adevăr, în cea de a şaptea zi, după 
încheierea divanului, sultanul se întoarse înspre vizirul său 
cel mare şi îi zise: 

— Ia uită-te la femeia aceea bătrână care ţine în mână 
o legătură făcută dintr-o basma. De mai multe zile vine 
neabărut la divan şi stă şeapănă fără să ceară nimic. Poţi 
cumva să-mi spui ce caută aici, sau ce vrea? 

Şi vizirul cel mare, care nu o cunoştea nicidecum pe 
mama lui Aladdin, nu vroi să rămână cumva sărac la 
răspunsuri, ci îi spuse sultanului: 

— O, stăpâne al meu, e şi ea o bătrână dintre multele 
bătrâne care nu vin la divan decât pentru nişte fleacuri. Şi 
aceasta de-aici, fără de nicio îndoială, trebuie să aibă a se 
plânge, de pildă, că i-a vândut vreun neguţător niscaiva 
orz stricat, sau că vecina i-a spus vorbe de ocară, sau că a 
bătut-o bărbatu-său! 

Ci sultanul nu vroi să se mulțumească deloc cu lămurirea 
aceea, şi îi spuse vizirului: 

— Eu, cu toate astea, doresc s-o cercetez pe biata 
femeie. Spune-i să se apropie, până a nu pleca împreună cu 
ceilalţi! 

Şi vizirul răspunse că ascultă şi că se supune, ducându-şi 
mâna la frunte. Şi făcu câțiva paşi înspre mama lui 
Aladdin şi îi făcu semn cu mâna să se apropie. Şi biata fe- 
meie, tremurând toată, veni până la piciorul scaunului 
împărătesc şi se prăbuşi, mai degrabă decât se temeni, şi 
sărută pământul dintre mâinile sultanului, cum văzuse că 
făcuseră şi ceilalți pricinaşi. Şi rămase în starea aceea până 
ce vizirul cel mare veni şi o bătu pe umăr şi o ajută să se 
ridice. Iar ea se ridică în picioare, plină de sfială; şi sul- 
tanul îi spuse: 

- O, femeie, iacătă-s mai multe zile de când te tot văd că 
vii la divan şi stai nemişcată fără să ceri nimic. Spune-mi, 
dar, ce te aduce aici şi ce doreşti, ca să pot să-ți fac dreptate! 

Şi mama lui Aladdin, mai prinzând oleacă de inimă la 
glasul binevoitor al sultanului, răspunse: 

— Allah coboare-şi facerile sale de bine asupra capului 
sultanului nostru! Roaba ta, o, doamne al vremilor, te 
roagă, înainte de a-ţi înfățișa cererea ei, să te înduri a-i 
dărui făgăduiala ocrotirii tale, altminteri tare mi-ar fi 
spaimă să supăr urechile sultanului, întrucât cererea mea 
ar putea să pară ciudată sau anapoda! 

Or, sultanul, care era om bun şi mărinimos, nu pregetă 
să-i făgăduiască ocrotirea; ba chiar porunci să fie golită 
sala cu totul, spre a-i îngădui femeii să-şi spună păsul în 
toată slobozenia. Şi nu îl opri pe lângă sine decât pe vizirul 
cel mare. Şi se întoarse înspre bătrână şi îi zise: 

— Poţi să vorbeşti! Ocrotirea lui Allah este asupra ta, 
o, femeie! 

Ci mama lui Aladdin, care îşi căpătase tot sufletul, în 
urma primirii celei pline de bunătate a sultanului, răspunse: 

— Mai cer iertare sultanului nostru, tot aşa, dintru 
început, pentru tot ce ar putea să i se pară necuviincios în 
jalba mea, şi pentru cutezanţa cea neasemuită a vorbelor 
mele! 

Şi sultanul, tot mai zădărit, spuse: 

— Grăbeşte-te şi vorbeşte fără de sfială, o, femeie! 
Iertarea lui Allah este asupra ta, precum şi mila lui pentru 
orice ai putea să-mi spui şi să ceri! 

Atunci mama lui Aladdin, după ce se mai ploconi o 
dată înaintea scaunului împărătesc, şi după ce chemă 
asupra sultanului toate binecuvântările şi huzururile Celui 
Preaînalt, începu să-i povestească tot ce i se întâmplase 
fiului ei, din ziua când îi auzise pe pristavii împărăteşti 
crăinicând târgoveţilor porunca de a se ascunde prin casele 
lor ca să deschidă calea alaiului măritei Sett Badru'l-Budur. 
Şi nu uită să-i spună starea în care se află acum Aladdin, 
care se juruise că se omoară dacă nu o capătă pe domniţă 
de soţie. Şi povesti pe de şart toată povestea, de la început 
până la sfârşit. Ci nu are niciun rost s-o mai luăm de la 
capăt. Pe urmă, dacă sfârşi de spus tot, pradă unei tulburări 
mari, adăugă: 

— Şi nu îmi mai rămâne, o, doamne al vremilor, decât 
să mă rog Luminăţiei Tale să nu care cumva să mă cerți de 
sminteala fiului meu, şi să mă ierți dacă dragostea de 
mamă m-a îndemnat să vin şi să-ţi înfăţişez o cerere atât 
de nemaipomenită! 

Sultanul, care îi asculrase vorbele cu multă luare-aminte, 
dat fiind că era drept şi bun, dacă văzu că mama lui Aladdin 
tăcuse, departe de a se arăta mâniat de cererea ei, începu să 
râdă cu duioşie şi îi spuse: 

— O, sărmano, şi ce-i fi având în basmaua aceea pe care 
o ţii legată în patru colţuri? 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute patruzeci şi noua noapte 
Spuse: 


... începu să râdă cu duioşie şi îi spuse: 

— O, sărmano, şi ce-i fi având în basmaua aceea pe care 
o ţii legată în patru colțuri? 

Atunci mama lui Aladdin deznodă basmaua, în tăcere, 
şi, fără a mai adăuga vreo vorbă, îi înfăţişă sultanului tablaua 
de farfuriu pe care se aflau rânduite fructele de nestemate. 
Şi pe dată divanul fu luminat de sclipirea lor, mai abitir 
decât de o strălucire de policandre şi de făclii. lar sultanul 
fu uluit de lucirea lor și rămase năucit de frumusețea 
ce-o vedea. Pe urmă luă tava din mâinile bătrânei şi 
cercetă pietrele cele minunate rând pe rând, ţinându-le 
între degete. Şi şezu multă vreme să le privească și să le 
pipăie, minunându-se până peste poate. Şi, într-un sfârşit, 
întorcându-se înspre vizirul cel mare, grăi: 

— Pe viaţa capului meu! o, vizirule, ce frumoase sunt toate 
astea, şi ce poame minunate! Ai mai văzut tu vreodată ceva 
asemenea ori baremi ai auzit vreodată să se pomenească a fi 
pe faţa pământului niște lucruri atâta de mândre? Ce socoți? 
la spune-mi? 

Şi vizirul răspunse: 

— Cu adevărat, o, doamne al vremilor, nu am văzut 
niciodată şi nu am auzit pomenindu-se vreodată despre 
nişte lucruri atâta de de-a mirărilea! Hotărâr, nestematele 
acestea sunt fără de seamăn în soiul lor! Şi nici giu- 
vaierurile cele mai scumpe din sipeturile stăpânului nos- 
tru nu preţuiesc, toate la un loc, cât poama cea mai 
măruntă de aici! nu, nu cred! 

Iar sultanul zise: 

— Şi nu-i așa, o, vizire al meu, că tânărului Aladdin, 
cel care îmi trimite cu mama sa un peşcheş atâta de fru- 
mos, i se cuvine, fără de nicio îndoială, şi mult mai mult 
decât oricărui fecior de emir, să-şi vadă primită cererea de 
însurătoare cu fata mea Badru'l-Budur? 

La întrebarea aceasta a sultanului, la care nici cu gândul 
nu gândea, vizirul se schimbă la față de-a binelea, şi limba i 
se înnodă de-a binelea, şi se mohorî de-a binelea! Întrucât 
sultanul îi făgăduise, de tare multă vreme, că n-are s-o dea 
de soţie pe domniță altcuiva decât unui fiu de-al lui, care se 
mistuia de dragoste după ea încă din pruncie. Aşa că, după 
un lung răstimp de uluială, de tulburare şi de tăcere, 
răspunse, până la urmă, cu un glas tare trist: 

— Da, o, doamne al vremilor! Ci Luminăţia Ta uită că 
i-a făgăduit-o pe domniţă fiului robului tău! Cer, dară, de 
la mila ta, dacă ploconul acesta de la un om neştiut te 
bucură într-adevăr, să-mi îngădui numai un răgaz de trei 
luni, în care mă îndatorez să-ţi găsesc chiar eu un dar încă 
şi mai frumos decât acesta, ca să-l aduc ca zestre, pentru 
fiul meu, stăpânului nostru! 

Or, sultanul, care ştia prea bine, dată fiind priceperea 
pe care o avea el în privinţa giuvaierurilor şi a nestema- 
telor, că niciun om de pe pământ, de-ar fi fost el chiar 
fecior de crai ori de sultan, nu ar fi fost în stare să găsească 
un dar care să se asemuie, mai de aproape ori mai pe 
departe, cu acele minunăţii fără de pereche în soiul lor, 

nu vroi să-l supere pe bătrânul său vizir şi să nu-i facă 
hatârul pe care acela i-l cerea, orişicât de zadarnic s-ar fi 
dovedit; şi, în buna lui vrere, îi răspunse: 

— Bine! O, vizire al meu, îţi dau răgazul pe care mi-l ceri. 
Ci să ştii limpede că, la trecerea celor trei luni, dacă nu ai să 
izbândeşti a găsi pentru fiul tău o zestre de dăruit fetei mele, 
şi care să întreacă sau măcar să se asemnuie cu zestrea pe care 
mi-o aduce, în numele fiului ei, Aladdin, femeia aceasta de 
treabă, eu am făcut pentru fiul tău tot ce era cu putință, 
datorită slujbelor tale vrednice şi credincioase! 

Pe urmă se întoarse înspre mama lui Aladdin şi îi spuse 
cu multă dragoste: 

- O, mamă a lui Aladdin, poţi să te duci în toată 
bucuria şi liniştea îndărăr la fiul tău şi să-i spui că 
cererea lui a fost primită şi că fata mea este de aci înainte 
pe numele lui! Ci spune-i că nunta nu are să se poată face 
decât numai peste trei luni, spre a ne da vreme să punem 
să se lucreze hainele de măritiş ale fetei şi toate lucrurile 
ce se cuvin la casa unei domniţe de stepena ei! 

Şi mama lui Aladdin, tulburată până peste poate, îşi 
ridică mâinile înspre cer şi se rugă pentru îmbelşugarea şi 
lungirea vieții sultanului, îşi luă rămas-bun şi, numaidecâr, 
odată ieșită din sarai, apucă de bucurie zborul înspre casă. 
Şi, de cum intră în casă, Aladdin îi văzu obrazul luminat 
de fericire, şi alergă la ea şi, tare tulburat, o întrebă: 

— Ei, o, maică, trebuie să trăiesc ori trebuie să mor? 

Şi biata femeie, sleiră cu totul, şezu mai întâi pe divan 
şi îşi scoase iaşmacul de pe față, apoi spuse: 

— Îţi aduc vestea cea bună, o, Aladdin! Fara sultanului 
este de acuma înainte pe numele tău! Iar darul tău, pre- 
cum vezi, a fost primit cu bucurie şi cu mulțumire! 
Numai că nunta cu Badru'l-Budur nu are să se poată face 
decât peste trei luni! Iar zăboveala se datorează vizirului cel 
mare, barba aceea a năpastelor, care i-a şoptit în taină nu 

ştiu ce sultanului şi l-a îndemnat să mai tărăgăneze 
însurătoarea, nu ştiu pentru care pricină! Ci, inşallah! nu 
are să se întâmple decât de bine! lar dorul tău are să-ţi fie 
împlinit până peste toate aşteptările, o, fiul meu! 

Pe urmă adăugă: 

— Iar pe vizirul cel mare, o, fiul meu, Allah să-l bată şi 
să-l aducă la starea cea mai păcătoasă! Căci tare sunt 
îngrijorată de ce-o fi putut să spună la urechea sultanului! 
Fără de el, nunta s-ar fi săvârşit, pe cât părea, astăzi ori 
mâine, aşa de răpit era Măria Sa de poamele cele nestemate 
de pe tablaua de farfuriu! 

Pe urmă, fără să se oprească şi fără să răsufle, îi povesti 
fiului ei tot ce se întâmplase de la intrarea ei în divan până 
ce plecase, şi sfârşi spunând: 

— Allah să ocrotească viaţa sultanului nostru cel slăvit, 
şi pe tine să te apere pentru fericirea care te aşteaptă, o, 


Aladdin, fiul meu! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizecea noapte 
Spuse: 


— Allah să ocrotească viaţa sultanului nostru cel slăvit, 
şi pe tine să te apere, pentru fericirea care te aşteaptă, o, 
Aladdin, fiul meu! 

Şi Aladdin, dacă auzi cele ce îi vestea maică-sa, se 
cutremură de drag şi de mulțumire, şi strigă: 

— Preaslăvit să fie Allah, o, maică a mea, cel carele a 
făcut să coboare milele sale asupra casei noastre şi să-ţi dea 
ca fiică o domniţă din sângele domnilor celor mai mari! 

Şi sărută mâna maică-sii, şi îi mulţumi îndelung 
pentru toate ostenelile pe care şi le dăduse spre aducerea 
la îndeplinire a acelei trebi atâta de gingașe. lar maică-sa 

îl sărută cu dragoste şi îi jură tot felul de huzururi şi plânse 
gândind că soţul ei, croitorul, părintele lui Aladdin, nu 
mai era, ca să vadă şi el norocul şi roadele cele minunate 
ale ursitei fiului lor, puşlamaua de mai înainte! 

Şi, din ziua aceea, Aladdin şi maică-sa, cu o nerăbdare 
până peste poate, începură să socotească ceasurile care îi 
despărţeau de fericirea pe care o aşteptau, după ce aveau 
să treacă cele trei luni. Şi nu mai conteneau să tot 
tăinuiască despre planurile şi despre ospeţele şi despre 
pomenile pe care socoteau să le dea celor sărmani, 
aducându-și aminte că şi ei, încă ieri, se aflau în ticăloşie, 
şi că, fără de nicio îndoială, lucrul cel mai vrednic în ochii 
Atoatedătărorului era dărnicia. 

Or, două luni se scurseră în felul acesta. Şi mama lui 
Aladdin, care pleca de acasă în fiecare zi spre a face târ- 
guielile îndătinare de dinainte de nuntă, se duse la suk 
într-o dimineaţă şi porni să bată prăvăliile făcând o gră- 
madă de cumpărături, şi mai mari şi mai mici, când deo- 
dată băgă de seamă un lucru pe care nu îl văzuse atunci 
când venise. Văzu, într-adevăr, că toate prăvăliile erau 
dichisite şi împodobite cu frunzare, cu felinare şi cu pan- 
glici colorate, de la un cap al uliței până la celalalt, şi că 
toți prăvăliașii, toți mușteriii şi toți oamenii din suk, fie 
bogaţi, fie săraci, făceau o mare zarvă de bucurie, şi toate 
ulițele erau înţesate de slujbaşi de la sarai, îmbrăcaţi falnic 
în atlazurile lor de sărbătoare şi călări pe cai înfotăzaţi mi- 
nunat, şi toată lumea se vânzolea încolo şi încoace într-o 
forfotă neobişnuită. Încât se încumetă să-l întrebe pe un 
neguţător de ulei, de la care îşi făcea cumpărăturile, ce fel 
de sărbătoare, despre care ea habar nu avea, sărbătorea 
mulţimea aceea voioasă, şi ce însemnau toate acele vân- 
zoleli. Şi neguţărorul de ulei, nedumerit până peste poate 
de o întrebare ca aceea, o privi închiondorat şi răspunse: 

— Pe Allah! s-ar zice că-ţi faci bătaie de joc! Ori eşti 
vreo străină, de nu ştii aşa, nimica, despre însurătoarea 

feciorului vizirului cel mare cu domniţa Badru'l-Budur, 
fata sultanului? Şi-acuma-i taman ceasul când iese ea de la 
hammam! Şi toți călăreţii aceştia, îmbrăcaţi falnic cu 
haine de zarafir, sunt străjile care au să-i alcătuiască paza 
până la sarai! 

Când auzi vorbele neguțărorului de ulei, mama lui 
Aladdin nu vroi să afle nimica mai mult şi, înnebunită şi 
zdrobită, o luă la fugă, de-a curmezişul sukurilor, uitându-şi 
târguielile la neguțător, şi ajunse acasă, unde intră şi, cu 
suflarea tăiată, se aruncă pe divan şi rămase aşa un răstimp, 
fără a putea să rostească niciun cuvânt. lar când izbuti să 
vorbească, îi spuse lui Aladdin, care venise în fugă: 

— Ah, copilul meu! ursitoarea a întors împotriva ta 
foaia cea rea a cărţii sale! Şi iacătă că totul este pierdut şi 
că fericirea înspre care păşeai s-a mistuit până a nu se fi 
împlinit! 

lar Aladdin, tare speriat de starea în care o vedea pe 
maică-sa şi de vorbele pe care le auzea, o întrebă: 

— Au ce s-a întâmplat atât de rău, o, maică a mea? 
Grăbeşte de-mi spune! 

Ea zise: 

— Vai, fiul meu! sultanul şi-a uitat de făgăduiala pe care 
ne-a făcut-o! Şi chiar astăzi o mărită pe hică-sa Badrul- 
Budur cu feciorului vizirului cel mare, fața aia de catran, 
năpastă ăla de care mi-era mie atâta de spaimă! Şi cetatea 
toată e împodobită ca la sărbătorile cele mari, pentru 
nunta din seara aceasta! 

Şi Aladdin, dacă auzi vestea, simţi cum fierbinţeala îi 
năpădeşte minţile şi cum îi face sângele să zvâcâie năpras- 
nic. Și un răstimp rămase uluit şi năucit, de parcă sta să 
cadă şi să moară pe loc. Ci nu zăbovi să se îmbărbăteze, 
aducându-și aminte de lampa cea fermecată pe care o avea 
la mâna lui şi care, mai mult decât oricând, avea să-i fie de 
mare ajutor. Şi se întoarse înspre maică-sa şi îi spuse, cu 
un glas tare liniştit: 

— Pe viaţa ta, O, maică, eu mă cam socotesc că feciorul 
vizirului nu prea are să se bucure în noaptea aceasta de 
desfătările pe care le nădăjduieşte în locul meu! Fii, dar, fără 
nicio teamă în privinţa aceasta, şi, fără a mai zăbovi, 
scoală-te şi pregăteşte-ne ceva de mâncare. Şi avem să vedem 
noi pe urmă ce ne mai rămâne de făcut, cu ajutorul Celui 
Preaînale! 

Atunci mama lui Aladdin se ridică şi pregăti demâncarea, 
pe care Aladdin, cu mare poftă, o mâncă şi, îndată ce 
sfârşi, se duse în odaia lui spunând: 

— Vreau să rămân singur şi să nu fiu supărat de nimenea! 

Şi zăvori uşa după el cu cheia, şi scoase lampa cea fer- 
mecată din ungherul unde o ţinea ascunsă. Şi o luă şi o 
frecă la locul pe care îl ştia. Şi tot atunci, efritul rob al 
lămpii se ivi dinainte-i şi spuse: 


Jacă aci dinainte 

Stă robul tău cu luare-aminte! 

Spune: ce vrei? Eu sunt al lămpii slujitor, 
Fie că-n văzduburi zbor, 

Fie că umblu de-a rând 

Aici pe pământ! 


Şi Aladdin îi spuse: 

— Ascultă-mă bine, o, slujitor al lămpii! căci nu mai 
este vorba acuma să-mi aduci de mâncat și de băut, ci să 
mă slujeşti într-o daravelă cu mult mai însemnată! Află, 
dar, că sultanul mi-a făgăduit-o de soție pe fata lui cea mi- 
nunată, pe Badru'l-Budur, primind de la mine un plocon 
de poame nestemate. Şi mi-a cerut un răgaz de trei luni 
până să sărbătorim nunta. Şi acum şi-a uitat făgăduiala şi, 
fără măcar să-i treacă prin minte să-mi trimită îndărăr 
darul pe care i l-am dat, o mărită pe fiică-sa cu feciorul 
vizirului cel mare! Or, lucrurile nu trebuie să se petreacă 

nicidecum în felul acesta! Şi îţi cer să mă slujeşti ca să-mi 
duc la îndeplinire un plan al meu! 

Şi efritul răspunse: 

— Spune, o, Aladdin, stăpâne al meu! Şi nu e nicio tre- 
buinţă să-mi dai atâtea lămuriri! Porunceşte, şi am să mă 
supun! 

Şi Aladdin răspunse: 

— În seara aceasta, deci, de îndată ce însurățeii s-or 
culca în patul lor de nuntă, şi până ce să aibă ei vreme nici 
măcar să se atingă, să-i ridici cu pat cu tot şi să-i aduci 
chiar aici, unde am să văd eu ce îmi rămâne de făcut! 

lar efritul lămpii îşi duse mâna la frunte şi răspunse: 

— Ascult şi mă supun! 

Şi pieri. 


În clipita aceasta a istorisirii sale, Șeherezada văzu că se 
luminează de ziuă, şi, sfioasă, tăcu. 


Dar când fu cea de a şapte sute cincizeci şi una noapte 
Spuse: 


lar efritul lămpii îşi duse mâna la frunte şi răspunse: 

— Ascult şi mă supun! 

Şi pieri. 

lar Aladdin se duse la maică-sa şi şezu jos lângă ea şi în- 
cepu să tăifăsuiască liniştit, ba de una, ba de alta, fără să 
se mai îngrijeze de măritişul domniţei, de parcă nimic din 
toate acelea nu s-ar fi întâmplat. Şi, la culcare, intră în 
odaia lui unde iarăși se zăvori cu cheia şi aşteptă în- 
toarcerea efritului. Şi-aşa cu el! 

În ce priveşte nunta feciorului vizirului cel mare, iacătă! 
Când ospeţele şi zaifeturile şi chilomanele şi veselirile 
ajunseră la capăt, proaspătul însurăţel, cu căpetenia 
hadâmbilor înainte, intră în odaia de nuntă. Şi căpetenia 
hadâmbilor zori să plece şi să închidă uşa în urma lui. Şi 

ginerele, după ce se dezbrăcă, trase la o parte pologul de 
mătase de la pat şi se băgă acolo, ca să aştepte venirea 
domniţei. Or, domniţa nu zăbovi mult până să se arate, 
însoţită de mama sa şi de femeile din alaiul ei, care o 
dezbrăcară, o înveşmântară cu o cămăşuță de mătase şi îi 
despletiră părul. Pe urmă o suiră în pat ca parcă silind-o, 
în vreme ce, cumu-i datina mireselor în astfel de împre- 
jurări, domniţa se prefăcea că se împotriveşte, şi se smucea 
în toate părţile, dând să le scape din mâini. Şi după ce o 
suiră în pat, fără a se ispiti să se uite la feciorul vizirului, 
care se afla de mult în pat, femeile plecară toate împreună, 
făcând urări pentru îndeplinire. 

lar mama domniţei, care plecă la urmă de tot, închise 
uşa odăii, scoțând, cumu-i datina, un oftat adânc. 

Or, de îndată ce tinerii însurăţei se văzură singuri, şi 
până să aibă răgazul să-şi facă vreo mângâiere cât de mică, 
se simţiră deodată ridicaţi cu pat cu tot, fără a putea să-şi 
dea seama ce li se întâmplă. Şi, cât ai clipi din ochi, se 
văzură scoşi din sarai şi puşi jos într-un loc pe care nu-l 
cunoşteau, şi care nu era altul decât odaia lui Aladdin. Şi 
pe când ei se cufundau în spaimă, efritul se duse de se 
temeni dinaintea lui Aladdin şi îi zise: 

— Porunca ta, o, stăpâne al meu, a fost îndeplinită. Şi 
iată-mă-s gata să te ascult, la tot ce mai ai a mă pune să-ţi fac! 

Şi Aladdin îi răspunse: 

— Mai am să-ţi cer a-l înşfăca pe pezevenghiul acesta 
tinerel şi a-l duce să-l încui, pe toată noaptea, în umblă- 
toare! Şi mâine dimineaţă să te întorci aici, ca să capeţi 
poruncile mele! 

Şi ginnul lămpii răspunse că ascultă şi că se supune, şi 
zori să îndeplinească porunca. ÎI înşfăcă, aşadar, cu 
asprime, pe feciorul vizirului şi îl duse de-l încuie la privăţi, 
înfundându-l cu capul într-o gaură. Şi vărsă asupra-i o 
suflare rece şi împuţită, care îl ţintui ca pe o bucată de 
lemn în starea în care se afla. Şi-așa cu el! 


i 
i 


| 
Ti: 

Ci în ceea ce îl priveşte pe Aladdin, apoi acesta, dacă 
rămase singur cu domnița Badrul-Budur, nu se gândi o 
clipiră măcar, în ciuda dragostei amarnice pe care o simţea 
pentru ea, să se prilejească de împrejurare. Şi, dintru 
început, se temeni dinaintea domniţei, ţinându-şi mâna 
pe inimă, şi, cu un glas plin de patimă, îi spuse: 

— O, domniţă, află că aici eşti mai la adăpost decât în 
saraiul sultanului, părintele tău! Dacă te afli în locul acesta 
pe care nu îl cunoşti, este numai ca să nu înduri mângâie- 
rile acelui copilandru năvleg, feciorul vizirului tatălui rău! 
lar eu, măcar că sunt acela căruia i-ai fost făgăduită de 
soţie, am să mă feresc cu grijă să mă ating de tine, mai 
înainte de a fi venit vremea şi mai înainte ca tu să fi ajuns 
soţia mea, după pravila Cărții celei sfinte şi după sunnă! 

Ci din vorbele acestea ale lui Aladdin, domniţa nu putu 
să priceapă nimic, mai întâi din pricină că era tare speriată, 
şi-apoi pentru că ea habar nu avea nici de făgăduiala dată 
de tătâne-său şi nici de toate dedesubturile acelei trebi. Şi, 
neştiind ce să spună, se mulțumi să plângă cu amar. Şi 
Aladdin, ca să-i dovedească şi mai apriat că nu avea niciun 
gând rău în privinţa ei, şi ca s-o liniştească, se aruncă în pat 
îndărăt, chiar pe locul pe care şezuse feciorul vizirului, şi avu 
grijă să aşeze o sabie între fată şi el, ca să-i arate şi mai 
limpede prin aceasta că înţelegea să-și facă mai degrabă 
moarte decât să se atingă de domniţă, nici măcar cu vår- 
furile degetelor. Ba chiar se şi întoarse cu spatele înspre ea, 
ca nu care cumva s-o stânjenească în vreun fel. Şi adormi în 
deplină linişte, fără a se mai îngrija că se afla acolo Badru'l- 
Budur cea atâta de dorită, de parcă ar fi fost singur-singurel 
în patul lui de flăcău. 

Pe domniţă însă tulburarea, pe care i-o pricinuiau în- 
tâmplarea aceea atât de ciudată, şi starea cea nouă în care se 
vedea, şi gândurile învălmăşite care o chinuiau, ba de 
spaimă, ba de uluire, nu o lăsă să dea geană în geană toată 
noaptea. Ci fără de îndoială că ea era cu mult mai puțin de 

plâns decât fiul vizirului, care se afla la umblători, cu capul 
vârât Într-o gaură, şi care nu putea să facă nicio mişcare, din 
pricina suflării celei înfricoşătoare pe care o aruncase efritul 
peste el spre a-l înțepeni. Oricum, soarta celor doi însurăței, 
în cea dintâi noapte a lor de nuntă, nu avea nimic alta decât 
lucruri tare mâhnitoare şi tare păcătoase. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizeci şi doua noapte 
Spuse: 


Oricum, soarta celor doi însurăței, în cea dintâi noapte 
a lor de nuntă, nu avea nimic alta decât lucruri tare mâh- 
nitoare şi tare păcătoase. 

A doua zi dimineaţa, fără ca Aladdin să mai trebuiască 
să frece iarăşi lampa, efritul — după porunca dară de cu 
seară — veni singur să aștepte trezirea stăpânului lămpii. Şi 
întrucât acesta zăbovea, scoase un şir de strigăte, înspăi- 
mântând-o pe domniţă, care nu avea putinţa să-l zărească. 
Şi Aladdin deschise ochii; şi de îndată ce îl văzu pe efrit, 
se ridică de lângă domniţă şi se trase oleacă mai de o parte, 
ca să nu fie auzit decât de efrit, căruia îi spuse: 

— Dă fuga de-l scoate de la umblători pe feciorul vizi- 
rului, şi întoarce-te de-l pune în pat, pe locul unde se afla. 
Pe urmă înşfacă-i şi du-i pe amândoi în saraiul sultanului, 
Chiar acolo de unde i-ai luat. Şi, mai cu seamă, veghează-i cu 
luare-aminte ca nu cumva să-i laşi să se sărute ori măcar 
să se atingă! 

Şi efritul lămpii răspunse că ascultă şi că se supune, şi 
zori să se ducă mai întâi să-l scoată pe tinerelul cel năpăstuit 
de la umblători şi să-l aşeze pe pat lângă domniţă şi-apoi, 
numaidecât, în mai puţină vreme decât ar fi de trebuinţă ca 

să baţi o dată din pleoape, îi mută pe amândoi în odaia de 
nuntă din saraiul sultanului, fără ca ei să poată vedea ori să 
poată pricepe nici ce se întâmplă cu ei, nici pe ce cale îşi 
schimbau aşa de iute locuința. Şi de altminteri asta era tot 
ce li se putea întâmpla mai bine, întrucât numai dacă l-ar fi 
văzut o dată pe ginnul cel înfricoşător, slujitorul lămpii, fără 
de îndoială că s-ar fi speriat de moarte. 

Or, nici nu-i aşeză bine efritul pe cei doi însurăţei în 
odaia lor din sarai, că sultanul şi soţia lui, arzând să afle 
cum îşi petrecuse domniţa, fata lor, cea dintâi noapte a ei 
de nuntă, şi dornici s-o firitisească şi să fie cei dintâi care 
s-o vadă spre a-i ura fericire şi huzur statornic, îşi făcură 
intrarea de dimineaţă şi se apropiară tulburaţi foarte de 
patul fetei lor, şi o sărutară cu duioşie între cei doi ochi, 
spunându-i: 

— Binecuvântată să-ţi fie însoţirea, o, fiică a inimii 
noastre! Şi deie Allah să vezi zămislindu-se din rodnicia 
ta un şir lung, de urmaşi frumoşi şi vestiți, care să ducă 
din neam în neam fala şi mândria spiţei noastre! Ah, 
spune-ne cum ţi-ai petrecut noaptea aceasta dintâi, şi cum 
s-a purtat soţul tău faţă de tine! 

Şi, după ce vorbiră aşa, tăcură, aşteptând răspunsul. 
Şi, iacătă că deodată domnia, în loc să arate un chip 
proaspăt şi zâmbitor, o văzură cum izbucnește în suspine 
şi cum îi priveşte cu nişte ochi trişti şi plini de lacrimi. 

Ei atunci vrură să-l întrebe şi pe soţul ei şi se uitară la 
locul din pat unde credeau că încă se mai afla culcat; dar 
el taman ieşise din odaie, chiar în clipa intrării lor, ca să 
se ducă să se spele de toate spurcăciunile care îl mânjiseră 
pe faţă. Şi gândiră că s-o fi dus la hammamul din sarai, ca 
să se scalde după împreunare. Şi-aşa că se întoarseră iar 
înspre fata lor şi o iscodiră îngrijoraţi, din semne, din 
priviri şi din grai, despre pricina lacrimilor şi a mâhnirii 
ei. Şi întrucât ea tăcea mai departe, socotiră că numai 
ruşinea de după cea dintâi noapte de nuntă o oprea să 

vorbească, şi că lacrămile ei erau lacrimi ca pentru aseme- 
nea împrejurări; şi stătură un răstimp liniştiţi, nevroind 
să mai stăruiască, dintru început. Cum însă starea aceea 
amenința să dăinuiască prea lungă vreme, şi cum lacrimile 
nu făceau decât să sporească, sultana nu putu să îndure mai 
mult; şi, cu un glas plin de haz, îi spuse într-un sfârşit dom- 
niţei: 

— Hai, fata mea, vrei până la urmă să-mi răspunzi, şi 
să-i răspunzi şi tatălui tău? Şi mult ai să mai faci cu noi 
nazurile astea, care chiar că ţin de cam prea multă vreme? 
Şi eu, fata mea, am fost mireasă, ca tine, şi înainte de tine! 
da eu am ştiut să pun o măsură şi să nu prea întind mof- 
turile astea de găină plouată. Şi, pe deasupra, tu uiţi că te 
dovedeşti acuma lipsită de cinstirea care ne-o datorezi, 
dacă te încăpăţânezi aşa mai departe să nu răspunzi la 
întrebările noastre! 

La vorbele acestea supărate ale mamei sale, biata dom- 
niță, copleșită din toate părţile deodată, se văzu silită să se 
rupă din tăcerea pe care o păstra şi, scoțând un suspin 
adânc şi tare jalnic, răspunse: 

— Allah să mă ierte dacă m-am dovedit lipsită de 
cinstirea pe care o datorez tatălui meu şi mamei mele! Ci 
pricina este că sunt tulburată până peste poate şi tare 
speriată, şi tare tristă, şi tare năucită de tot ce mi s-a 
întâmplat în noaptea aceasta! 

Şi începu să povestească tot ce i se întâmplase, nici- 
decum aşa cum se petrecuseră lucrurile aievea, ci aşa cum 
putuse ea să le priceapă numai cu ochii. Spuse cum, de 
îndată ce se culcase în patul ei, lângă soțul ei, feciorul 
vizirului, simţise că patul se mişcă sub ea, cum se văzuse 
mutată într-o clipită din odaia de nuntă într-o casă în care 
nu mai fusese niciodată până atunci, cum soţul ei fusese 
dus de acolo, fără ca să poată şti în ce fel fusese el luat şi 
dus, cum locul lui, cât ţinuse noaptea toată, fusese luat 
de un flăcău frumos, tare cuviincios şi până peste poate de 

îndatoritor care, ca nu cumva să se vadă ispitit a se bu- 
cura de ea, pusese sabia între ei şi adormise, cu faţa în- 
toarsă la perete, şi cum, într-un sfârşit, dimineața, de 
îndată ce soţul ei se întorsese în pat, fusese mutată iarăşi, 
dimpreună cu el, în odaia lor de miri, din sarai, de unde 
el atunci se grăbise să se scoale spre a da fuga la hammam, 
ca să se curețe de un strat de lucruri amarnice care îi 
copereau chipul! Şi adăugă: 

— Şi tocmai atunci v-am văzut pe amândoi că intraţi pe 
uşă, ca să-mi urați ziua-bună şi să-mi cereţi veşti! Vai de 
mine şi de mine! Nu-mi mai rămâne decât să mor! 

Şi, după ce spuse astea, îşi ascunse capu-n perne, pradă 
unor suspine grele. 

Dacă auziră vorbele acestea ale domniței Badru'l- 
Budur, fiica lor, sultanul şi soţia lui rămaseră cu gura 
căscată şi se priviră cu nişte ochi albi şi cu nişte chipuri 
lungi, şi nu mai avură nicio îndoială că fata lor nu şi-ar fi 
pierdut minţile din pricina nopţii aceleia, când fecioria ei 
fusese berbecită întâia oară. Şi nu vroiră să dea niciun fel 
de crezare vorbelor ei. lar maică-sa îi spuse cu glas şop- 
ut... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizeci şi treia noapte 
Spuse: 


. Şi nu vroiră să dea niciun fel de crezare vorbelor ei. 
lar maică-sa îi spuse cu glas şoptit: 

— Aşa se petrec lucrurile întotdeauna, fata mea! Ci să 
te fereşti să nu care cumva să mai spui şi altcuiva, căci lu- 
crurile astea nu se povestesc niciodată! Şi cine te-ar auzi 
te-ar lua de smintită! Scoală-te, dar, şi nu te mai îngrijora 

în privinţa aceasta, şi fă în aşa fel ca să nu tulburi, cu 
chipul rău mohorât, ospeţele care se dau astăzi la sarai, în 
cinstea ta, şi care au să ţină patruzeci de zile şi patruzeci 
de nopţi, nu numai în cetatea noastră, ci şi în toată îm- 
părăția! Hai, fata mea, fii mulțumită şi uită degrabă 
păţaniile din noaptea aceasta! 

Pe urmă sultana chemă slujnicele şi le dădu în seamă 
s-o dichisească pe mireasă; iar ea, împreună cu sultanul, 
care era tare nedumerit, ieşi să-l caute pe ginerele său, 
feciorul vizirului. Şi sultanul, ca să se dumirească de cele 
ce-i spusese fiică-sa, începu să-l iscodească pe amărâtul de 
flăcău despre cele ce se înrtâmplaseră. Ci el nu vroi să-i 
mărturisească nimic din câte îndurase. Şi, tăinuindu-le 
toată păţania, de teamă să nu fie luat în râs şi alungat de 
părinții soţiei sale, se mulțumi să răspundă: 

— Pe Allah! da ce să se fi întâmplat de aveţi, când mă 
întrebaţi, un chip atâta de ciudat? 

Şi sultana, atunci, şi mai încredinţată că tot ce-i poves- 
tise fiică-sa era urmarea vreunui vis urât, socoti că face bine 
să nu mai stăruiască deloc pe lângă ginere-său, şi îi spuse: 

— Preamărit să fie Allah că totul s-a petrecut fără de 
vătămare şi fără de durere! Te sfătuiesc, fiul meu, să te porți 
cu multă gingăşie față de soția ta, întrucât ea-i tare firavă! 

Şi îl lăsă cu vorbele acestea, şi se duse în iatacurile ei, 
să vegheze zaiafeturile şi zamparalâcurile din ziua aceea. 
Şi-atâta cu ea şi cu tinerii însurăţei! 

Estimp, Aladdin, care cam bănuia ce se petrecea la sarai, 
îşi petrecu ziua veselindu-se la gândul renghiului cel iscusit 
pe care i-l jucase feciorul vizirului. Ci nu se ţinu de mulţu- 
mit, şi vroi să deguste până la capăt umilirea potrivnicului 
său. Încât socoti potrivit să nu-i lase o clipită de tihnă şi, de 
cum căzu noaptea, luă lampa şi o frecă. Iar ginnul se şi ivi 
dinaintea lui, rostind cele ce rostise şi de dăţile celelalte. Şi 


Aladdin îi spuse: 

— O, slujitor al lămpii, du-te la saraiul sultanului! Şi, de 
îndată ce ai să-i vezi pe tinerii însurăței că se culcă laolaltă, 
ia-i cu pat cu tot şi adu-mi-i aici, cum ai făcut şi as'noapte! 

Şi ginnul plecă de zor să îndeplinească porunca, şi nu 
zăbovi mult până ce să se întoarcă cu povara pe care o puse 
jos în odaia lui Aladdin, ca apoi să-l înşface pe feciorul vizi- 
rului şi să-l înfunde cu capu-nainte în usna umblătoarei. Şi 
Aladdin nu pregetă să ia locul cel gol şi să se culce lângă 
domniţă; ci cu tot atâta cuviinţă ca întâia oară. Şi, după ce 
aşeză sabia între ei, se întoarse cu faţa la perete şi adormi 
liniştit. Şi, a doua zi, lucrurile se petrecură întocmai ca în 
ajun; care va să zică, efritul, urmând poruncile lui Aladdin, 
îl aduse pe pătimitul de ginerel îndărăr lângă Badru'l-Budur, 
şi îi purtă pe amândoi, cu patul, în odaia de nuntă din 
saraiul sultanului. 

Or, sultanul, mai nerăbdător ca oricând să afle ştiri de la 
fiica lui, după cea de a doua noapte, ajunse taman în clipita 
aceea în odaia de noapte, numai el singur de data aceasta; 
căci, mai presus de toate, sultanul se temea de bosumflările 
sultanei, soția lui, şi mai degrabă vroia să o descoase el însuşi 
pe domniţă. Şi de îndată ce fiul vizirului, ugilir până peste 
poate, auzi paşii sultanului, sări din pat şi o zbughi afară din 
odaie, ca să dea fuga la hammam să se curețe pe față. Iar sul- 
tanul intră şi se duse lângă patul fiicei sale, şi ridică pologul 
de zarafir; şi, după ce o sărută pe domniţă, o întrebă: 

— Spune-mi, fata mea! nădăjduiesc că în noaptea 
aceasta nu ai mai avut visele acelea atâta de amarnice, din 
care ne-ai povestit ieri acele păţanii nemaipomenite! Hai, 
poţi să-mi spui cum ţi-ai trecut noaptea aceasta? 

Ci domniţa, în loc să răspundă, izbucni în suspine şi 
îşi ascunse faţa în mâini, ca să nu vadă ochii înroşiţi ai 
tatălui ei, care nu mai pricepea nimic din toate astea. Şi 

aşteptă o bună bucată de vreme, ca să-i dea răgaz să se 
liniştească; ci întrucât ea tot plângea şi sughița mai 
departe, sultanul, până la urmă, chiar că se înfurie şi îşi 
trase sabia şi strigă: 

— Pe viaţa mea, dacă nu vrei să-mi spui numaidecât 
adevărul, are să-ţi zboare capul de pe umeri! 

Atunci biata domniţă, de două ori înfricoşată, fu 
nevoită să-şi curme pe dată lacrimile şi cu glas sfâșiat 
spuse: 

— O, tată al meu preaiubit, fie-ţi milă! nu te mânia pe 
mine! Căci, dacă ai binevoi să mă asculti, acuma, când 
mama nu mai este aici ca să te stârnească împotriva mea, 
m-ai ierta, fără de nicio îndoială, şi m-ai plânge, şi ai avea 
grijă cum se cuvine ca să nu mă laşi să mor de tulburare și 
de spaimă! Întrucât, de bună seamă, dacă m-ar mai încerca 
o dată întâmplările cele atâta de amarnice pe care le-am 
încercat în noaptea aceasta din urmă, m-ai găsi mâine 
dimineață moartă în pat! Fie-ţi, dar, milă de mine, o, părinte 
al meu, şi fă așa ca urechea şi inima ta să se îndure de pa- 
timile şi de spaima mea! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizeci şi patra noapte 
Spuse: 


„ Fie-ţi, dar, milă de mine, o, părinte al meu, şi fă aşa 
ca urechea și inima ta să se îndure de patimile şi de spaima 
mea! 

Şi sultanul, care avea o inimă blajină şi care nu mai 
simţea în preajma lui duhul asmuțţitor al soţiei sale, se 
plecă înspre fiică-sa, şi o sărută, şi o mângâie, şi îi alină 
inima scumpă. Pe urmă îi spuse: 

— Şi acuma, fata mea, potoleşte-ţi sufletul şi înseni- 
nează-ţi ochii! Şi povestește-i cu toată încrederea părin- 
celui tău, în toate de-amănuntele, întâmplările care te-au 
adus noaptea aceasta într-o stare de tulburare şi de spaimă 
atâta de amarnice! 

Şi domniţa, cu capul pe pieptul tatălui ei, povesti, fără 
să uite nimic, toate năprasnele câte i se întâmplaseră în 
acele două nopţi trecute, şi îşi sfârşi istorisirea adăugând: 

— Şi-apoi, o, tată al meu mult-iubit, ar fi mult mai bine 
să-l întrebi şi pe fiul vizirului, ca să-ţi poată adeveri şi el 
spusele mele! 

Şi sultanul, după ce ascultă întâmplarea aceea ne- 
maipomenită, rămase năucit până peste marginile nău- 
cirii şi împărtăşi necazul fiicei lui, şi îşi simţi ochii cum i 
se înmoaie de lacrimi, aşa de tare o iubea. Şi îi spuse: 

— Hotărât, fata mea, numai şi numai eu sunt pricina la 
toate năpastele câte ţi s-au întâmplat. Întrucât te-am mări- 
tat cu un amărât care nu ştie cum să te apere şi să te fe- 
rească de asemenea năprasne ciudate. Căci, cu adevărat, eu 
ţi-am vroit fericirea, cu căsătoria aceasta, şi nicidecum jalea 
şi pieirea ta! Or, pe Allah, am să poruncesc numaidecâr să 
vină vizirul şi fiul lui, năvlegul, şi să le cer samă despre 
toate lucrurile astea! Ci, orice-ar fi, tu poți să fii liniştită, 
fata mea! căci necazurile acestea nu au să se mai întâmple, 
mă jur ţie pe viața capului meu! 

Pe urmă o lăsă, dând-o în grija femeilor, şi se duse în 
iatacurile sale, clocotind de mânie. 

Şi pe dată porunci să vină la el vizirul său cel mare; şi, 
de cum vizirul i se înfățişă dinainte, sultanul îi strigă: 

— Unde-i pramatia de fiu-tău? Şi ce ţi-a spus în privința 
celor câte s-au întâmplat în aceste două nopţi din urmă? 

Vizirul cel mare, înmărmurit, răspunse: 

— Habar nu am, o, doamne al vremilor, despre ce este 
vorba! Fiul meu nu mi-a spus nimic care să poată să-mi 

lămurească mânia stăpânului nostru! Ci, dacă îmi îngădui, 
dau fuga numaidecât să-l caut şi să-l întreb! 

Şi sultanul zise: 

— Du-te! Şi întoarce-te degrabă să-mi dai răspunsul! 

Şi vizirul cel mare, cu nasul tare alungit, ieşi îndoin- 
du-şi spinarea şi se duse să-l caute pe fiu-său, pe care îl 
găsi la hammam, pregătindu-se să se spele de scârnele care 
îl acopereau. Şi îi strigă: 

— O, pui de cățea, pentru ce mi-ai tăinuit adevărul? 
Dacă nu-mi dai sama numaidecâr despre aceste două 
nopţi, ziua de astăzi are să fie ziua ta cea de pe urmă! 

Şi fiu-său lăsă capu-n jos şi răspunse: 

— Vai, o, părinte al meu, numai ruşinea m-a oprit până 
acuma să-ţi dezvăluiesc amarnicele întâmplări din aceste 
două nopți, şi năpastele cele de nespus pe care le-am îndurat, 
fără a avea putință să mă apăr, ori baremi să ştiu cum, şi din 
blestemul căror puteri vrăjmaşe am păţit amândoi tot ce am 
păţit, în patul nostru! 

Şi îi povesti lui tătâne-său toată tărăşenia, de şart, fără 
a uita nimic! Ci nu are niciun rost s-o mai spunem o dată. 
Şi adăugă: 

— În ce mă priveşte, o, părinte al meu, mai degrabă îmi 
vreau moartea decât o asemenea viaţă! Şi, dinaintea ta, fac 
jurământul cel întreit de despărţenie pe totdeauna de fata 
sultanului! Mă închin, dar, ţie, să te duci la sultan şi să-l 
îndupleci să primească mărturisirea despărțeniei mele de 
fata sa Badru'l-Budur! Întrucât aceasta este singura cale 
de a vedea sfârşindu-se năpastele mele şi de a-mi dobândi 
liniştea! Şi am să pot şi eu atunci să dorm în patul meu, 
în loc să-mi petrec nopţile prin umblărori! 

Când auzi vorbele fiului său, vizirul cel mare rămase 
mohorât. Căci dorul vieţii lui fusese de a-l vedea pe fe- 
cioru-său însurat cu fata sultanului, şi greu îi mai venea să 
se lepede de o cinste atâta de mare. Încât, măcar că era 

încredinţat de nevoinţa despărțirii în atare împrejurări, îi 
spuse fiului său: 

— Hotărâr, o, fiul meu, nu este cu putinţă să înduri 
mai mult nişte năprasne ca acelea. Cugetă însă la ce pierzi 
odată cu despărțenia aceasta! Au nu ar fi mai bine să-ți 
îmbărbătezi inima încă o noapte, în care noi avem să 
veghem în preajma odăii de nuntă, cu hadâmbi înarmaţi 
cu săbii şi cu toroipane? Ce zici, fiul meu? 

El răspunse: 

— Fă ce vrei, o, părinte al meu, vizirule! Din parte-mi, eu 
sunt bine hotărât să nu mai intru în odaia aceea de nuntă! 

Atunci vizirul îl lăsă pe fiu-său şi se întoarse la sultan. 
Şi şezu smirnă dinaintea lui, cu capu-n pământ. 

Şi sultanul îl întrebă: 

— Ce ai a-mi spune? 

El răspunse: 

— Pe viaţa stăpânului nostru, ceea ce a povestit domnița 
Badru'l-Budur este întru totul adevărat! Ci vina nu-i 
nicidecum a feciorului meu! Oricum, o, doamne al vre- 
milor, nu trebuie ca domnița să rămână iarăşi în primej- 
dia altor necazuri din pricina fiului meu. Şi, dacă 
îngăduieşti, mai bine ar fi ca de acuma aceşti doi soţi să se 
lase unul de altul, după datina despărţeniei! 

Şi sultanul spuse: 

— Pe Allah, ai dreptate! Da dacă soţul fiicei mele nu ar 
fi fost fiu-tău, cu moartea l-aş fi despărțit de fata mea! Să 
fie, dară, despărțiți! 

Şi tot atunci sultanul dădu poruncile de trebuinţă ca să 
se curme toate zaiafeturile, atât în sarai precum şi în cetate 
şi în toată împărăţia Chinei; şi porunci să se strige 
despărțenia fiicei sale Badru'l-Budur de feciorul vizirului cel 
mare, dând de înțeles limpede că nimica nu fusese săvârşit 
şi că mărgăritarul rămăsese neprihănit şi nevătămat. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a şapte sute cincizeci şi cincea noapte 
Spuse: 


... şi porunci să se strige despărțenia fiicei sale Badru'l- 
Budur de feciorul vizirului cel mare, dând de înțeles 
limpede că nimica nu fusese săvârşit şi că mărgăritarul 
rămăsese neprihănit şi nevărămat. lar pe feciorul vizirului 
cel mare, din preţuire față de tătânele lui, sultanul îl 
căftăni valiu peste un olat depărtat de-al Chinei, şi îi 
porunci să plece fără de zăbavă. Lucru care şi fu îndeplinit. 

Când Aladdin află, odată cu locuitorii cetăţii, din 
strigătele pristavilor domneşti, despre despărțenia dom- 
niței Badru'l-Budur, fără de săvârşirea nuntişului, şi 
despre plecarea ponositului, îşi simţi pieptul umflân- 
du-se până peste poate şi îşi zise: „Binecuvântată fie lampa 
aceasta făcătoare de minuni, izvorul cel dintâi al tuturor 
huzururilor mele! Ba chiar că-i mai bine dacă despărțenia 
s-a săvârşit fără niciun amestec mai de-a dreptul al 
ginnului lămpii, care, nu încape îndoială, l-ar fi nimicit 
fără de scăpare pe nătângul ăla!“ Şi tot aşa se mai bucură 
şi că răzbunarea lui ajunsese la izbânda aceea fără ca nime- 
nea, nici sultanul, nici vizirul cel mare, nici măcar maică-sa, 
să fi priceput ce parte avusese el în toată povestea. Şi, fără 
să-şi mai bată capul, de parcă nimica peste fire nu 
s-ar fi întâmplat de când o ceruse el pe domniţă de soție, 
aşteptă, în toată liniștea, să se scurgă cele trei luni de răgaz 
cerute de sultan şi, chiar de cu zori, după cea mai din 
urmă zi, o trimise la sarai pe maică-sa, înveşmântată cu 
hainele ei cele mai frumoase, să-i aducă aminte sultanu- 
lui de făgăduială. 

Or, de îndată ce mama lui Aladdin intră la divan, 
sultanul, care după obiceiul său era pe cale să înceapă a 
orândui treburile domniei, îşi aruncă ochii înspre ea şi o 
cunoscu numaidecât. Şi nu fu de trebuinţă să vorbească 

ea, întrucât sultanul își aminti singur de făgăduială pe care 
i-o făcuse și de răstimpul pe care îl sorocise. Şi se întoarse 
înspre vizir şi îi zise: 

— O, vizirule, iacăt-o pe mama lui Aladdin! ea este 
aceea care acum trei luni ne-a adus tablaua cea minunată 
de farfuriu, plină cu nestemate. Și tare mă socotesc că 
vine, la trecerea sorocului, să-mi ceară îndeplinirea făgă- 
duielii pe care i-am făcut-o în privința fetei mele! Binecu- 
vântat fie Allah, carele nu a îngăduit căsătoria cu fiul tău, 
ca să mă facă să-mi aduc aminte de vorba dată, pe când eu 
mi-am uitat legămintele, din pricina ta! 

Şi vizirul care în inima lui rămăsese tare cătrănit de 
toate câte se întâmplaseră, răspunse: 

— De bună seamă, o, stăpâne al meu, domnii nu se 
cade niciodată să-şi uite făgăduielile! Ci, cu adevărat, când 
cineva îşi mărită fata, se cuvine să cerceteze cine este soţul! 
Iar stăpânul nostru sultanul nu a făcut niciun fel de cerce- 
tare despre Aladdin şi despre obârşia lui! Or, eu am aflat 
că acesta-i fiul unui croitor sărman, mort în sărăcie, şi 
dintr-o stare de jos! De unde dară poate să-i vină bogăţia 
unui fecior de croitor? 

Sultanul spuse: 

— Bogăția vine de la Allah, o, vizirule! 

El spuse: 

— Aşa-i, o, Măria Ta! Da noi nu ştim dacă Aladdin 
acesta este într-adevăr aşa de bogat pe cât ne-a dat de pre- 
supus ploconul lui. Ca să ne încredinţăm, sultanul nu ar 
avea decât să ceară, ca preț pentru domniţă, o zestre atâta 
de mare cât să n-o poată plăti decât un fiu de emir ori de 
sultan. Şi, în chipu-acesta, sultanul nu şi-ar mărita fata 
decât după o bună cercetare, fără a se primejdui a-i mai da 
o dată un soț nevrednic de harurile ei! 

Şi sultanul spuse: 

— Limba ta musteşte miere, o, vizirule! Pofteşte-o, dar, 
pe femeie să vină mai aproape ca să-i vorbesc! 

Iar vizirul făcu semn căpeteniei străjerilor, care o pofti pe 
mama lui Aladdin să înainteze până la piciorul tronului. 

Atunci mama lui Aladdin se temeni şi sărută pămân- 
tul de trei ori dintre mâinile sultanului, care îi zise: 

— Află, o, măruşă, că nu mi-am uitat deloc făgăduinţa! 
Ci până acuma încă nu ţi-am spus nimic despre zestrea 
cerută ca preț pentru fata mea, ale cărei haruri sunt mari 
foarte! Să-i spui, dar, fiului rău că însurătoarea lui cu fata 
mea El Sett Badru'l-Budur are să se săvârşească de îndată 
ce are să-mi trimită ceea ce îi cer ca zestre pentru fata mea, 
adică patruzeci de tablale mari de aur greu, pline până-n 
buză cu soiurile acelea de nestemate, în chip de poame de 
toate culorile şi de toate mărimile, din care mi-a trimis în 
tava de farfuriu; şi tablalele acelea de aur să fie aduse la 
sarai de patruzeci de copile roabe, frumoase ca nişte lune, 
care să fie însoţite de patruzeci de robi negri, tineri și 
voinici, şi toți să meargă în alai îmbrăcaţi cât mai falnic, 
şi să vină să pună jos dinaintea mea acele patruzeci de 
tablale cu nestemate! Şi iacătă, aceasta-i toată cerința mea, 
tuşa mea cea bună! Căci nu voi a cere mai mult de la fiul 
tău, ţinând seama de peşcheşul pe care mi l-a şi trimis! 

lar mama lui Aladdin, doborâtă de-a binelea de cererea 
aceea fără de asemuire, se mulțumi să se mai temenească 
o dată dinaintea jeţului împărătesc, şi se trase îndărăt, 
spre a se duce să-i dea seamă lui fecioru-său despre solia 
ei. Şi îi spuse: 

— Ah, fiul meu, te sfătuiesc eu bine, dintru început, să nu 
te gândeşti la însurătoarea aceasta cu domniţa Badru'l-Budur! 

Şi cu un potop de suspine, îi povesti fiului ei felul, de 
altminteri binevoitor, cum o primise sultanul, şi cererile 
pe care le ridică până a se învoi cu totul la însurătoare. 

Şi adăugă: 

— Ce nebunie şi pe tine, o, copilul meu! Că nu mă gân- 
desc la tablalele de aur şi la nestematele cerute! Întrucât 
mintea mea îmi spune că ai să fii atâta de smintit cât să te 

duci în tainiţa de sub pământ ca să despoi toţi pomii de 
poamele lor cele vrăjite! Da în ceea ce priveşte cele 
patruzeci de ferişcane roabe şi cei patruzeci de flăcăiaşi 
negri, cum ai să faci, ia spune-mi? Ah, fiul meu, şi cererea 
aceasta atâta de nemăsurată este tot un pocinog de-al afu- 
risitului de vizir; că l-am văzut, când am intrat, cum s-a 
aplecat la urechea sultanului şi i-a spus ceva în taină! 
Crede-mă, Aladdine, leapădă-te de gândul acesta care are 
să te mâie la pieirea ta, fără de izbavă! 

Ci Aladdin se mulțumi să zâmbească şi îi răspunse 
maică-sii: 

— Pe Allah! o, maică a mea, când te-am văzut că vii cu 
obrazul cătrănit, am gândit că o să-mi vesteşti vreo ştire 
tare rea! Da văd bine acuma că tu totdeauna te îngrijorezi 
pentru niște lucruri care chiar că nici nu merită osteneala! 
Află, dar, că tot ce îmi cere sultanul ca preţ pentru fata lui 
nu este nimic pe lângă ce aș putea eu să-i dau într-adevăr! 
Înseninează-ţi, aşadar, ochii, şi potoleşte-ţi sufletul! Şi, din 
parte-ţi, nu te mai gândi decât să ne găteşti ceva de mân- 
care, întrucât tare mi-e foame. Şi lasă în seama mea grija 
de a-l mulțumi pe Măria Sa. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizeci şi şasea noapte 
Spuse: 


... Şi, din parte-ţi, nu te mai gândi decât să ne găteşti 
ceva de mâncare, întrucât tare mi-e foame. Şi lasă în 
seama mea grija de a-l mulţumi pe Măria Sa. 

Or, de îndată ce bătrâna ieşi ca să se ducă la suk să 
cumpere merindele de trebuinţă, Aladdin alergă să se încuie 
în odaia lui. Şi luă lampa şi o frecă în locul pe care îl ştia. 

Şi numaidecât se şi ivi ginnul care, după ce i se ploconi di- 
nainte, spuse: 


Iacătă-l aci dinainte 

Pe robul tău cel cu luare-aminte! 
Spune: ce vrei? Eu sunt 

Al acestei lămpi slujitor, 

Fie că-n văzduburi zbor, 

Fie că alerg pe pământ! 


Şi Aladdin îi spuse: 

— Află, o, efricule, că sultanul binevoieşte să mi-o dea 
pe fata lui, minunata Badru'l-Budur, pe care o ştii, da 
numai dacă îi trimit cât mai degrabă patruzeci de tablale 
de aur greu, din cel mai curat soi, pline ochi cu poame de 
nestemate asemenea cu cele de pe tava de farfuriu pe care 
le-am cules chiar din pomii din grădina în care am găsit 
lampa pe care o slujeşti tu. Da asta nu-i tot! Sultanul îmi 
mai cere, pe deasupra, spre a-i duce tablalele acelea de aur 
greu, pline cu nestemate, patruzeci de fetişcane roabe, fru- 
moase ca nişte lune, care să fie însoţite de patruzeci de 
flăcăi negri, frumoşi, voinici şi falnic îmbrăcați. Iacătă, 
dar, ce îţi cer eu, la rându-mi! Grăbeşte, aşadar, să mă 
mulțumeşti, în temeiul puterii pe care o am asupra ta, ca 
stăpân ce mă aflu al lămpii! 

lar ginnul răspunse: 

— Ascult şi mă supun! 

Şi pieri, ci numai spre a se şi întoarce peste o clipită. Şi 
era însoțit de cei optzeci de robi cu pricina, atât bărbați, 
cât şi femei, pe care îi rândui în curte, de-a lungul zidu- 
lui casei. Iar roabele femei purtau pe cap, fiecare, câte un 
lighean mare de aur greu, plin până în buză cu mărgă- 
ritare, cu diamante, cu pietre de rubin, cu smaralde, cu 
peruzele şi cu alte sumedenii de soiuri de nestemate, în 
chip de poame de toate culorile şi de toate mărimile. Şi 

fiecare lighean era acoperit cu un văl străveziu de bo- 
rangic, țesut cu alesături de zarafir. Şi chiar că nestematele 
erau mai minunate, şi încă cu mult, decât cele înfăţişate 
întâia dată sultanului, pe tablaua de farfuriu. Şi ginnul, 
după ce sfârși de orânduit lângă zid cei optzeci de robi, 
veni a se temeni dinaintea lui Aladdin şi îl întrebă: 

— O, stăpâne al meu, mai ai de cerut ceva de la sluji- 
torul lămpii? 

Şi Aladdin îi spuse: 

— Nu, nimic altceva, deocamdată. 

Şi numaidecât efritul pieri. 

Or, tot atunci, mama lui Aladdin se întoarse încărcată 
cu merindele pe care le cumpărase din suk. Şi rămase tare 
uluită când văzu casa năpădită de atâta lume; şi gândi, în 
clipa dintâi, că sultanul o fi trimis după Aladdin să-l 
priponească, spre a-l pedepsi pentru neobrăzarea cererii 
lui. Ci Aladdin nu o lăsă mai mult în greşeala ei, întrucât, 
până să aibă ea răgazul a-şi scoate iaşmacul de pe față, îi 
spuse: 

— Nu pierde vremea să-ţi mai scoţi iaşrnacul, o, maică, 
dat fiind că eşti nevoită să pleci iarăşi, fără de zăbavă, spre 
a însoţi la sarai pe robii pe care îi vezi rânduiţi în curtea 
noastră! Cele patruzeci de roabe, aşa precum bagi de 
seamă, poartă zestrea cerută de sultan ca preț pentru fata 
lui! Te rog, dar, mai înainte chiar de a găti masa, să-mi 
faci binele de a însoți alaiul, spre a i-l înfățișa sultanului! 

Numaidecât mama lui Aladdin îi puse pe cei optzeci 
de robi să iasă în bună rânduială din casa ei, aşezându-i 
unul după altul, în perechi: câte o fetişcană roabă având 
înainte-i câte un flăcău negru, şi tot aşa până la perechea 
cea mai de pe urmă. Şi fiecare pereche era despărțită de 
cea de dinainte-i la o depărtare de zece paşi. Şi când 
perechea cea mai de pe urmă ieşi pe poartă, mama lui 
Aladdin porni şi ea după alai. Şi Aladdin, tare liniştit în 

privința izbânzii, închise poarta şi se duse în odaia lui, să 
aştepte în tihnă întoarcerea maică-sii. 

Or, de îndată ce perechea cea dintâi ajunse în uliţă, trecă- 
torii şi începură să se adune împrejur; şi, când alaiul se ivi în 
întregime, ulița se umplu de o mulțime nenumărată, plină 
de larmă şi de strigăte de uimire. Şi sukul tot veni fuga îm- 
prejurul alaiului, ca să se minuneze de o privelişte atâta de 
falnică şi de nemaipomenită. Căci fiecare pereche, î în parte, 
era o minunăţie întreagă! Întrucât hainele-i desăvârşite ca 
gust şi ca strălucire, frumuseţea-i alcătuită dintr-o frumuseţe 
albă de femeie şi dintr-o frumuseţe neagră de arap, 
înfățişarea-i aleasă, ţinuta-i mândră, umbletu-i încet şi 
rânduit la depărtare măsurată, strălucirea ligheanului cu 
nestemate pe care îl purta pe cap fiecare fetişcană, sclipirile 
aruncate de giuvaierurile învârstate din brâurile de aur ale 
arapilor, scânteierile care țâşneau din tichiile lor de zarafir, la 
care fluturau penele cele albe, toate astea închipuiau o prive- 
lişte vrăjită, fără de asemuire, care făceau norodul să nu se în- 
doiască o clipită că n-ar fi vorba de sosirea la sarai a 
vreunui strălucit fecior de crai ori de sultan. 

Şi alaiul, în mijlocul uimirii întregului norod, ajunse, 
într-un sfârșit, la sarai. Şi, de îndată ce zăriră perechea cea 
dintâi, străjerii şi portarii rămaseră atâta de uluiți încât, 
cuprinşi de sfială şi de minunare, se înşiruiră singuri, pe 
două rânduri, la trecerea perechilor. Şi căpetenia lor, la ve- 
derea celui dintâi arap, gândind că însuşi sultanul arapilor 
venea în ospeţie la Măria Sa, îi ieşi înainte şi se temeni şi 
vru să-i sărute poala hainei; ci o văzu atunci pe fata cea 
minunată care venea în urma aceluia. Şi, totodată, arapul 
dintâi, zâmbind, îi spuse, după cum îi dăduse efritul sfa- 
turile de trebuință: 

— Eu nu sunt, şi noi toţi nu suntem decât robii aceluia 
care va să vină, atunci când va sosi ceasul! 

Şi, după ce rosti acestea, intră pe poartă, urmat de 
fetişcana care purta ligheanul de aur, şi de întreg şirul cel 

mândru de perechi. Şi cei optzeci de robi trecură prin 
curtea dintâi şi se duseră de se rânduiră frumos în cea de 
a doua curte, care da de-a dreptul spre divanul împărătesc. 

Or, de îndată ce sultanul, care la ceasul acela judeca 
treburile împărăției, văzu în curte acel alai falnic care 
adumbrea cu măreţia lui toată strălucirea câtă se afla în 
sarai, puse să fie golit pe dată divanul şi porunci să fie 
primiţi noii veniţi. Iar ei intrară falnici, doi câte doi, şi se 
rânduiră încet, alcătuind un corn de lună dinaintea 
scaunului împărătesc. Şi fetişcanele roabe, ajutate de în- 
soțitorii lor cei negri, puseră fiecare jos pe covor ligheanul 
pe care îl aduseseră. Pe urmă cei optzeci, toţi laolaltă, se 
ploconiră şi sărutară pământul dintre mâinile sultanului, 
ca să se ridice numaidecât şi, toţi odată, să dezvelească 
dintr-o mişcare sprintenă ligheanele prevestite cu poamele 
cele minunate. Și, cu braţele încrucişate pe piept, ră- 
maseră smirnă, cu chipurile pătrunse de cuviinţa cea mai 
adâncă. 

Numai atunci mama lui Aladdin, care venea la urmă 
de tot, păşi până la mijlocul cornului de lună alcătuit de 
cele patruzeci de perechi şi, după temenelile şi salama- 
lecurile îndătinate, îi spuse sultanului, care rămăsese mut 
de-a binelea dinaintea acelei privelişti fără de seamăn: 

— O, doamne al vremilor, fiul meu Aladdin, robul tău, 
mă trimite cu zestrea pe care ai cerut-o ca preț pentru Sett 
Badru'l-Budur, preacinstita-ţi fată! Şi mă însărcinează 
să-ți spun că ai greşit în ce priveşte preţul domniţei, şi că 
toate astea sunt cu mult mai prejos de harurile ei! Ci 
nădăjduieşte că ai să-l ieri pentru puţinătatea darului, şi 
că ai să primeşti acest peşcheş mărunt, aşteptând cele ce 
are să mai facă el pe viitor! 

Aşa vorbi mama lui Aladdin. Ci sultanul, care nu era 
în stare să priceapă prea bine ce-i spunea ea, sta mai 
departe năuc și cu ochii holbaţi dinaintea priveliştii ce se 
înfăţişa privirii sale. Şi se uita pe rând când la cele 

patruzeci de lighene, când la fetişcanele roabe care 
aduseseră lighenele, şi când la arapii cei tineri care le 
însoţiseră pe aducăroarele lighenelor. Şi nu ştia de ce să se 
minuneze mai mult: de giuvaierurile acelea care erau cele 
mai strălucite din câte s-au văzut vreodată pe lume, ori de 
fetişcanele roabe care erau ca.nişte lune, ori de robii cei 
negri care erau fiecare ca un sultan! Şi şezu aşa un ceas de 
vreme, fără a putea să rostească o vorbă şi nici să-şi 
desprindă privirile de la minunile pe care le avea dinain- 
tea lui. Şi, în loc să se întoarcă înspre mama lui Aladdin 
ca să-i mărturisească simțămintele sale în privinţa celor 
ce-i aducea, izbuti, într-un sfârșit, să se întoarcă înspre 
vizirul său cel mare şi îi spuse: 

— Pe viaţa mea! ce mai sunt bogăţiile pe care le avem 
noi, şi ce mai este saraiul meu, față de o strălucire ca 
aceasta? Şi ce mai avem să gândim noi despre omul care, 
în mai puţină vreme decât îţi trebuie ca să le doreşti, poate 
să dobândească asemenea minuni şi să ni le trimită? Şi ce 
mai sunt harurile fetei mele, faţă de un potop de fru- 
museţe ca acesta? 

Şi vizirul, cu toată ciuda şi pica pe care le simţea după 
toate câte i se întâmplaseră lui fecioru-său, nu putu a opri 
să nu spună: 

— Aşa-i, pe Allah! toate-s frumoase; ci tot nu preţuiesc 
cât comoara cea fără de pereche care-i domniţa Badrul- 
Budur! 

Iar sultanul zise: 

— Pe Allah! ba preţuiesc şi o întrec cu mult! Drept care nu 
mai socot că fac un târg prost dând-o de soţie unui ins atâta 
de bogat, atâta de darnic şi atâta de falnic ca domnia sa 
Aladdin, fiul nostru! 

Şi se întoarse înspre ceilalți viziri şi înspre emirii şi 
mai-marii care îl înconjurau şi îi întrebă din ochi. Şi toți 
răspunseră ploconindu-se adânc până la pământ, de trei 

ori, ca să-şi arate limpede deplina învoială cu vorbele 
sultanului lor. Atunci Măria Sa nu mai şovăi. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizeci şi opta noapte 
Spuse: 


Atunci Măria Sa nu mai şovăi. Şi, fără a se mai îngriji 
să afle dacă Aladdin avea toate însuşirile ce se cuvin din 
partea cuiva menit să ajungă soţul unei fete de sultan, se 
întoarse înspre mama lui Aladdin şi îi zise: 

— O, preacinstită mamă a lui Aladdin, mă rog ţie să te 
duci să-i spui fiului tău că, din ceasul acesta, a intrat în 
casa mea şi în neamul meu, şi nu mai aştept decât să-l văd, 
ca să-l sărut aşa cum un tată îşi sărută copilul, şi ca să-l îm- 
preun, după Sfânta Carte şi după sunnă, cu fiica mea 
Badru'l-Budur! 

Şi mama lui Aladdin, după salamalecurile de cuviință 
dintr-o parte şi din cealaltă, grăbi să plece, ca numaidecât, 
sfruntând iuţeala vântului, să zboare către casa ei şi să-i 
dea de ştire lui fiu-său despre cele ce se petrecuseră. Şi îl 
îndemnă să dea zor a merge să se înfăţişeze sultanului, care 
era cum nu se poate mai nerăbdător să-l vadă. Şi Aladdin, 
pe care vestea aceasta îl mulțumea întru toate dorințele 
sale, după o aşteptare atâta de lungă, nu vroi deloc să lase 
a se vedea cât de beat era de bucurie. Ci, cu o înfăţişare 
tare liniştită şi cu un glas măsurat, răspunse: 

— Toată fericirea această îmi vine de la Allah şi de la 
binecuvântarea ta, o, maică, şi de la osârdia ta neostoită! 

Şi îi sărută mâinile, şi îi mulțumi îndelung, şi îi ceru 
îngăduința să intre în odaia lui spre a se gări de plecare la 
sultan. 

Or, de cum se văzu singur, Aladdin luă lampa cea fer- 
mecată, care îi fusese până atunci de un ajutor atâta de 
mare, şi o frecă uşor, ca de obicei. Şi pe dară se şi ivi efritul 
care, după ce se temeni dinainte-i, îl întrebă, cu vorbele 
obişnuite, ce slujbă putea să-i împlinească. 

Şi Aladdin răspunse: 

— O, efritule al lămpii, doresc să fac o scaldă! Şi, după 
scaldă, vreau să-mi aduci o mantie fără de asemuire ca 
bogăţie nici la sultanii cei mai mari de pe pământ, şi atâta 
de frumoasă, încât cei care se pricep să o poată preţui la 
peste o mie de mii de dinari de aur, pe puţin! Şi-atâta tot, 
deocamdată! 

Atunci efritul lămpii, după ce se plecă în semn de 
supunere, îşi îndoi spinarea întru totul şi îi spuse lui 
Aladdin: 

— O, stăpâne al lămpii, suie-te pe umerii mei! 

Şi Aladdin se sui pe umerii efritului, lăsându-și picioa- 
rele să spânzure peste pieptul acestuia; și efritul îl ridică în 
văzduhuri, făcându-l nevăzut ca şi pe el, şi îl duse într-un 
hammam atâta de frumos, de nu i s-ar fi putut găsi fratele 
nici pe la sultani ori pe la chezari. Şi hammamul era 
numai de jad şi de alabastru străveziu, cu havuzuri de cor- 
nalină trandafirie şi de corai alb, şi cu nişte înforituri din 
piatră de smarald de o gingăşie vrăjită. Şi ochii şi simţurile 
puteau cu adevărat, acolo, înlăuntru, să se bucure după 
plac, întrucât nimic nu putea acolo să supere privirea, fie 
în mare, fie în mic! lar reveneala de acolo era desfărătoare, 
iar căldura era peste tot la fel, iar fierbinţeala era măsurată 
şi potrivită. 

Şi niciun băieş nu se afla acolo, ca să tulbure cu făptura 
ori cu glasul lui liniştea boltelor albe. Dar, de îndată ce 
ginnul îl lăsă pe Aladdin jos pe podina din sala de intrare, 
un efrit tinerel, de toată mândrețea, semănând, da mult 
mai ispititor, cu o fetişcană, se ivi dinainte-i şi îl ajută să 
se dezbrace, şi îi aruncă pe umeri un ştergar mare, şi îl 

sprijini cu multă grijă şi gingăşie, şi îl duse în sala cea mai 
frumoasă, care era podită toată cu nestemate de felurite 
culori. Şi numaidecâr alţi tineri efriți, nu mai puţin 
frumoşi şi nu mai puţin ispititori, veniră să-l ia din 
mâinile tovarăşului lor, şi îl aşezară dulce pe o laviţă de mar- 
mură, şi începură să-l frece şi să-l spele cu mai multe feluri 
de ape înmiresmate; şi îl frământară cu o pricepere minu- 
nată, şi iar îl scăldară cu apă de trandafir, îmbălsămată cu 
mosc. Şi îngrijirile lor măiestrite îi dădură o culoare la fel 
de luminoasă ca a unei foi de trandafir, şi albă şi rumenă, 
după plac. Iar el simţi că se face uşor, de ar fi putut să 
zboare ca păsările. Şi efritul cel tânăr şi frumos, care îi 
adusese acolo, veni să-l ia iarăşi şi să-l ducă îndărăt pe po- 
dina din sala de intrare, unde îi aduse spre înviorare un 
sorbet desfătător de ambră gălbuie. Şi îl găsi pe ginnul 
lămpii ţinând în mâini nişte haine de o bogăţie fără de 
asemuire. Şi, ajutat de efritul cel tinerel şi cu mâini atâta 
de dulci, se îmbrăcă în odoarele acelea, şi se făcu aseme- 
nea, da şi mai plin de măreție, cu un fiu de sultan dintre 
sultanii cei mari! Şi efritul lămpii îl luă iarăşi pe umeri şi 
îl duse îndărăt în odaia din casa lui, fără de nicio zguduire. 

Atunci Aladdin se întoarse înspre efritul lămpii şi îi 
spuse: 

— Şi acuma, ştii ce-ţi mai rămâne de făcut? 

El răspunse: 

— Nu, o, stăpâne al lămpii! Da poruncește şi am să mă 
supun, fie că prin văzduhuri zbor, fie că pe pământ dau zor! 

Şi Aladdin zise: 

— Doresc să-mi aduci un cal de soi ales, care să nu aibă 
frate, ca frumusețe, nici în grajdurile sultanului şi nici la 
cei mai puternici crai de pe lume. Şi trebuie ca tacâmul 
lui, numai el, să preţuiască pe puţin o mie de mii de 
dinari de aur. Totodată, ai să-mi mai aduci patruzeci şi 
opt de robi tineri, frumoşi la făptură, potriviţi la stat şi 
plini de farmec, îmbrăcaţi cu multă fală şi risipă şi bogăţie, 

pentru ca douăzeci şi patru dintre ei, rânduiţi în două şiruri 
de câte doisprezece, să poată deschide calea înaintea calu- 
lui meu, în vreme ce alți douăzeci şi patru să vină în urma 
mea, în două şiruri de câte doisprezece, la fel. Pe deasupra, 
să nu uiţi mai ales să găseşti, spre a o sluji pe maică-mea, 
douăsprezece fete tinere ca nişte lune, fără de seamăn în 
soiul lor, îmbrăcate cu multă pricepere şi măreție, şi 
purtând fiecare pe braţe câte o rochie de țesături şi de cu- 
lori felurite, cu care să se poată îmbrăca, î în toată încre- 
derea, o fată de sultan! Într-un sfârşit, ai să dai la fiecare 
dintre cei patruzeci şi opt de robi ai mei, ca să şi-o agaţe 
la gât, câte o pungă cu cinci mii de dinari de aur, cu care 
să pot să fac ce mi-o plăcea. Şi iacătă tot ce doresc de la 
tine, pe ziua de astăzi. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute cincizeci şi noua noapte 
Spuse: 


. Şi iacătă tot ce doresc de la tine, pe ziua de astăzi. 

Or, nici nu sfârşi Aladdin bine de vorbit, că ginnul, 
după răspunsul de ascultare şi de supunere, zori 
numaidecât să piară, ci spre a se întoarce peste o clipită cu 
calul, cu cei patruzeci şi opt de robi tineri, cu cele 
douăsprezece fete, cu cele patruzeci şi opt de pungi de câte 
cinci mii de dinari fiecare, şi cu cele douăsprezece rochii de 
ţesături şi de culori osebite. Şi totul era cu desăvârşire din 
soiul cerut, de nu încă şi mai frumos. Şi Aladdin luă în 
primire tot şi îl slobozi pe ginn, spunându-i: 

— Am să te chem când o să am trebuinţă de tine! 

Şi, fără a mai tărăgăni, îşi luă ziua-bună de la maică-sa, 
mai sărutându-i încă o dată mâinile şi dându-i-le în slujbă 
pe cele douăsprezece fetişcane roabe, pe care le dăscăli să 


A şapte sute cincizeci şi noua noapte 249 


nu precupețească nimic spre a o mulțumi pe stăpâna lor 
şi spre a o învăţa felul cum să se îmbrace cu hainele cele 
frumoase pe care i le aduseseră. 

După care Aladdin grăbi să încalece pe cal şi să iasă 
din curtea casei lui. Şi, măcar că atunci se afla pentru 
întâia oară pe spinarea unui cal, ştiu să se țină călare cu o 
gingăşie şi cu o îndemânare de până şi călăreţii cei mai 
desăvârşiţi l-ar fi pizmuit. Şi porni la drum, după întoc- 
mirea alaiului aşa cum îl închipuise el, având înainte pe 
cei douăzeci şi patru de robi, rânduiţi pe două şire de câte 
doisprezece, însoţit pe de lături de patru robi care ţineau 
panglicile de la harşaua calului, şi urmat de ceilalți, care 
încheiau rândurile. 

Or, de îndată ce alaiul se înşirui pe ulițe, o gloată fără 
de număr, cu mult mai mare decât cea care venise fuga în 
calea alaiului dintâi, se strânse din toate părţile, şi prin 
sukuri, și pe la ferestre, şi pe terase. Iar cei patruzeci şi opt 
de robi, urmând poruncile ce le fuseseră date de Aladdin, 
începură atunci să scoată galbenii din pungii şi să-i arunce 
cu pumnii, ba la dreapta, ba la stânga, înspre norodul care 
se înghesuia pe urmele lor. Şi uralele răsunau în toată 
cetatea, atât pentru dărnicia împărătească a aceluia care 
făcea acele danii, cât şi pentru frumusețea călărețului şi a 
robilor lui cei sclipirori. Întrucât Aladdin, pe calul său, 
chiar că era tare plăcut de văzut, cu obrazu-i făcut încă şi 
mai mândru de puterea lămpii celei fermecate, cu 
înfăţişarea lui crăiască şi cu surguciu-i de adamante care 
i se legăna deasupra turbanului. Şi-aşa, în toiul uralelor şi 
al minunării întregului norod, ajunse Aladdin la saraiul 
împărătesc, unde zvonul venirii lui o luase înainte, şi unde 
totul fusese pregătit spre a-l întâmpina cu toate cinstirile 
datorate soțului domniţei Badru'l-Budur. 

Or, sultanul îl aştepta chiar în capul scării celei mari, 
care cobora spre cea de a doua curte. Şi de îndată ce 
Aladdin, ajutat de însuşi vizirul cel mare, care îi ţinu scara 

şeii, puse piciorul la pământ, sultanul cobori vreo două- 
trei trepte, în cinstea lui. Şi Aladdin urcă scara până la el 
şi vru să i se temenească dinainte; ci nu fu lăsat de sultan, 
care, minunat de fălnicia, de înfăţişarea frumoasă şi de 
bogăţia hainelor lui, îl primi în braţe şi îl sărută de parcă 
ar fi fost chiar copilul său. Şi tot atunci văzduhul răsună 
de uralele scoase de toți emirii şi vizirii şi străjerii, şi de 
sunetele goarnelor, ale trâmbiţelor, ale fligoarnelor şi ale 
dairalelor. Şi sultanul, cu braţul petrecut pe după gâtul lui 
Aladdin, îl duse în sala de primire cea mare, şi îl pofti să 
şadă alături de el pe laviţa jerului împărătesc, şi îl mai 
sărută o dată, şi îi spuse: 

— Pe Allah! o, Aladdine, fiul meu, tare îmi pare rău că 
ursitoarea nu mi-a hărăzit să te întâlnesc până astăzi şi, în 
felul acesta, să nu mai fi zăbovit vreme de trei luni în- 
surătoarea ta cu fiica mea Badru'l-Budur, roaba ta! 

Şi Aladdin se pricepu să-i răspundă într-un chip atâta 
de plăcut, încât sultanul simţi cum îi sporeşte dragostea 
pentru el, şi îi spuse: 

— Horărât! o, Aladdin, ce sultan ar putea să nu te do- 
rească de soț al fetei lui? 

Şi se porni la taclale cu el, şi îl iscodi cu multă 
dragoste, şi se minună de deşteptăciunea răspunsurilor şi 
de frumuseţea graiului și de agerimea vorbelor lui. Şi puse 
să se rânduiască, Chiar în sala împărătească, un ospăț măreț, 
şi mâncă numai el şi cu Aladdin, poruncind să fie slujiţi 
chiar de vizirul cel mare, cu nasul alungit de ciudă până 
peste marginile alungirii, şi de emirii şi de ceilalți curteni 
de frunte. 

Şi, când masa se sfârşi, sultanul, care nu vroia să-şi mai 
tărăgănească întru nimic făgăduiala, ceru să vină cadiul şi 
martorii, şi le porunci să scrie pe loc senerul de căsătorie 
al lui Aladdin cu fiica sa, domnița Badru'l-Budur. Şi 
cadiul, de față cu martorii, zori să îndeplinească porunca 

şi să scrie senetul după toate pravilele cerute de Sfânza 
Carte şi de sunnă. Şi când isprăvi, sultanul îl sărută pe 
Aladdin şi îi spuse: 

— O, fiul meu, vrei chiar în noaptea aceasta să intri în 
odaia de nuntă pentru împlinire? 

Şi Aladdin răspunse: 

— O, doamne al vremilor, hotărât că, de n-aş asculta 
de dragostea cea mare pe care o port soţiei mele, chiar în 
seara aceasta aş intra pentru împlinire! Ci doresc ca lucrul 
să se facă într-un sarai vrednic de domniță, care să fie 
numai al ei. Îngăduie-mi, dar, să amân deplina izbândă a 
fericirii mele, până ce am să pun să se zidească saraiul pe 
care i-l doresc. Şi, pentru aceasta, mă rog ţie să-mi dai spre 
folosinţă locul cel larg ce se află chiar peste drum de 
saraiul tău, aşa ca soţia mea să nu fie prea departe de 
părintele ei, şi ea şi eu să pot să fiu totdeauna în preajma 
ta, spre a te sluji! Iar eu, din parte-mi, mă leg să pun a se 
zidi saraiul acesta în cel mai scurt timp! 

Şi sultanul răspunse: 

— Ah, fiul meu, nu ai de ce să-mi ceri îngăduină! Ia de 
peste drum de saraiul meu oricât loc îţi trebuie. Ci zoreşte, 
mă rog ţie, ca saraiul să fie gata cât mai degrabă, căci tare 
vreau să mă bucur, până a nu-mi da obştescul sfârşit, de 
urmaşii neamului meu! 

lar Aladdin zâmbi a râde şi zise: 

— Măria Ta să-şi liniştească sufletul în privinţa aceasta! 
Saraiul are să fie zidit cu o sârguinţă cum nici nu şi-ar 
putea dori cineva! 

Şi îşi luă rămas-bun de la sultan, care îl sărută cu drag, 
şi se întoarse acasă la el, tot cu alaiul care îl însoţise, în 
vâlvora de chiote ale norodului şi a urărilor de fericire şi 
de noroc. 

Or, de îndată ce se văzu în casa lui, Aladdin îi povesti 
maică-sii tot ce se petrecuse, şi nu mai zăbovi să se ducă, 

singur-singurel, în odaie la el. Şi luă lampa cea fermecată 
şi o frecă încet, ca de obicei... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a şapte sute şaizecea noapte 
Spuse: 


. Şi luă lampa cea fermecată şi o frecă încet, ca de 
obicei. Iar efritul nu zăbovi să se arate şi să se supună la 
poruncile lui. Şi Aladdin îi spuse: 

- O, efrite al lămpii, mai întâi am a te lăuda pentru 
sârgul pe care l-ai pus ca să mă slujeşti. Şi, pe urmă, am 
a-ţi cere un lucru, socotesc eu, ceva mai anevoios de în- 
deplinit decât tot ce ai făcut pentru mine până astăzi, în 
temeiul puterii pe care o au asupra-ţi virtuțile stăpânei 
tale, lampa aceasta, pe care o am în stăpânirea mea. Or, 
iacătă! vreau ca în cel mai scurt răstimp cu putinţă să-mi 
zideşti, chiar peste drum de saraiul sultanului, un sarai 
care să fie vrednic de soţia mea El Sett Badru'l-Budur! Şi, 
pentru aceasta, las în seama ta, cum ţi-o plăcea ţie şi după 
priceperile tale, pe deplin dovedite, grija pentru toate 
amănuntele împodobirii şi pentru lucrurile scumpe tre- 
buitoare zidirii, precum pietrele de jad, de porfiră, de 
alabastru, de agat, de lazulită, de jasp, de marmură şi de 
granit. la numai seama să-mi ridici în mijlocul saraiului o 
boltă mare de cleştar, întocmită pe nişte stâlpi de aur greu 
şi de argint, puşi perechi, câte un stâlp de aur şi unul de 
argint — şi cu nouăzeci şi nouă de ferestre împodobite cu 
diamante şi rubine şi smaralde şi alte nestemate; ci să 
veghezi ca fereastra cea de-a nouăzeci şi noua să rămână 
neterminată, nu ca zidire, ci ca podoabe. Întrucât am eu 
un gând în privinţa ei. Şi nu uita să întocmeşti şi o grădină 

frumoasă, cu nişte havuzuri, şi cu nişte ape, şi cu nişte 
crânguri largi. Şi, mai cu seamă, o, efritule, orânduieşte-mi 
într-o hrubă, şi să-mi arăţi unde, o tainiță mare foarte, 
plină cu dinari de aur. lar pentru tot ceea ce mai este de 
trebuință, cum ar fi bucătăriile, grajdurile şi slugile, îți 
las deplină slobozenie şi mă încredinţez iscusinței şi 
bunăvoinței tale! 

Şi adăugă: 

— De îndată ce totul are să fie gara, să vii să-mi dai de 
ştire! 

lar ginnul răspunse: 

— Ascult şi mă supun! 

Şi pieri. 

Or, a doua zi, în revărsat de zori, Aladdin se mai afla 
în patul lui când văzu că se iveşte dinainte-i efritul lămpii 
care, după salamalecurile de cuviinţă, îi spuse: 

— O, stăpâne al lămpii, poruncile tale au fost îndepli- 
nite şi te poftesc să vii să cercetezi lucrarea! 

lar Aladdin se învoi cu aceasta, şi efritul îl duse pe dată 
la locul ştiut şi îi arătă, peste drum de saraiul sultanului, în 
mijlocul unei grădini falnice, şi având în faţă două curți 
urieşeşti de marmură, un sarai cu mult mai frumos decât 
acela pe care îl aştepta Aladdin. Şi ginnul, după ce îl lăsă 
să se minuneze de felul zidirii și de înfăţişarea saraiului, îl 
pofti să cerceteze cu de-amănuntul totul. Şi Aladdin găsi 
că lucrurile fuseseră făcute cu o măreție, cu o strălucire şi 
cu o bogăţie de neînchipuit, şi găsi într-o hrubă urieşească 
o tainiţă plină până la tavan cu saci puşi unul peste altul şi 
ghiftuiți cu dinari de aur. Şi cercetă la fel şi bucătăriile, şi 
cămările, şi capanele cu zaherea, şi grajdurile — pe care le 
găsi întocmite întru totul pe gustul său, şi în mare curăţe- 
nie; şi se minună de caii şi de iepele care mâncau din ieslele 
de argint, în vreme ce grăjdarii îngrijeau de bidivii şi îi 
ţesălau. Şi-i prefiră cu privirile pe toţi robii şi pe toate roa- 
bele şi pe toţi hadâmbii, înşiraţi în bună rânduială, după 

însemnătatea slujbelor lor. Şi, după ce văzu tot şi cercetă 
tot, se întoarse înspre efritul lămpii, pe care nu-l vedea decât 
el și care îl însoțea pretutindeni, şi îl firitisi pentru râvna, 
pentru priceperea şi pentru dibăcia pe care le dovedise la 
acea lucrare desăvârşită. Pe urmă adăugă: 

— Nu ai uitat, o, efritule, decât să aşterni de la poarta 
saraiului meu până la saraiul sultanului un chilim moale 
care să-i îngăduie soţiei mele să nu-şi ostenească picioarele 
când are să străbată acest drum! 

Şi ginnul răspunse: 

— O, stăpâne al lămpii, ai dreptate! Ci într-o clipită lu- 
crul are să fie făcut! 

Şi cu adevărat, cât ai clipi din ochi, un chilim falnic de 
urşinic fu aşternut pe întinderea care despărțea cele două 
saraiuri, cu nişte culori care se potriveau de minune cu 
smălțuiala pajiştilor şi a straturilor de flori. 

Atunci Aladdin, până peste poate de mulțumit, îi 
spuse efritului: 

— Acuma totu-i desăvârşit! Du-mă îndărăt acasă! 

Şi efritul îl luă şi îl duse în odaia lui, în vreme ce în 
saraiul sultanului slujitorii începeau să deschidă uşile spre 
a se apuca de treburile lor. 

Or, de cum deschiseră uşile, robii şi portarii rămaseră 
năuci până peste poate când văzură că peste drum de sarai, 
unde în ajun încă se mai vedea un meidan nesfârşit de 
întreceri la trânte şi la jocuri şi la călărie, locul era acuma 
astupat privirii. Şi văzură mai întâi chilimul cel falnic de 
urşinic, care se aşternea printre pajiștile cele proaspete, şi 
care îşi logodea culorile cu smălțătura florilor şi a pomilor. 
Şi zăriră atunci, urmând cu privire chilimul acela de-a 
lungul pajiştilor din grădina minunată, saraiul cel măreț, 
clădit din pietre scumpe, şi cu bolta lui de cleştar strălu- 
cind ca soarele. Şi, neştiind ce să mai creadă, socotiră 
cuminte să dea fuga şi să-i spună vizirului cel mare cum stă 
treaba; şi vizirul cel mare la rându-i, după ce se uită înspre 

saraiul cel nou, se duse să-l prevestească pe sultan cumu-i 
treaba spunându-i: 

— Nu mai încape nicio îndoială, o, doamne al vremilor! 
Soţul domniţei Badru'l-Budur este un vrăjitor răzvrătit! 

Ci sultanul îi răspunse: 

— Tare mă mai minunezi, o, vizirule, când dai să-mi 
bagi în minte gândul că saraiul despre care spui ar fi o lu- 
crare vrăjitorească! Ci tu ştii prea bine că omul care mi-a 
şi trimis un peşcheş cu atâtea daruri minunate este foarte 
în stare, date fiind bogățiile pe care de bună seamă că le 
stăpâneşte, şi dată fiind mulțimea nenumărată a zidarilor 
pe care trebuie să-i fi folosit pe potriva averii lui, să pună 
a se clădi un sarai întreg numai într-o noapte! Pentru ce, 
dar, şovăieşti a crede că a dobândit acest lucru pe calea 
puterilor fireşti? Şi au nu care cumva este mai degrabă za- 
vistia ta care te orbeşte şi te face să judeci urât faptele, şi 
te împinge să-l vorbeşti de rău pe ginerele meu Aladdin? 

Şi vizirul, pricepând din vorbele acestea că sultan îl are 
drag pe Aladdin, nu mai cutează să stăruiască, de frică să 
nu-şi facă belea singur, şi amuţi cu băgare de seamă. 
Şi-atâta cu el! 


Estimp, Aladdin... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi una noapte 
Spuse: 


„.. Estimp, Aladdin, de îndată ce efritul lămpii îl aduse 
îndărăt în casa lui cea veche, îi spuse uneia dintre cele 
douăsprezece fetişcane roabe să se ducă s-o scoale pe 
maică-sa, şi le porunci tuturora s-o îmbrace cu una dintre 
rochiile cele frumoase pe care le aduseseră, şi s-o împodo- 
bească pe cât puteau mai bine. Şi, când maică-sa fu îmbră- 
cată aşa cum dorea el, îi spuse că venise ceasul să se ducă 

la palatul sultanului, ca s-o ia pe mireasă şi s-o poftească 
la saraiul pe care i-l clădise. Şi mama lui Aladdin, după ce 
primi toate poveţele de trebuinţă în privinţa aceasta, plecă 
de la casa ei, însoţită de cele douăsprezece roabe ale sale, 
şi fu urmată numaidecâr de Aladdin călare în mijlocul 
alaiului lui. Ci, când ajunseră mai pe-aproape de sarai, se 
despărțiră, spre a se duce Aladdin la saraiul lui cel nou, iar 
maică-sa la sultan. 

Or, de îndată ce străjile sultanului o zăriră pe mama lui 
Aladdin, în mijlocul celor douăsprezece fete care alcătu- 
iau alaiul ei, alergară să-l vestească pe sultan, care zori 
să-i vină în întâmpinare. Şi o primi cu toate semnele de 
cinstire şi de preţuire datorate cinului ei cel nou, şi 
porunci căpeteniei hadâmbilor s-o ducă în harem la Sett 
Badru'l-Budur. Şi de îndată ce El Sett Badru'l-Budur o 
văzu şi află că era mama soțului său Aladdin, se şi ridică 
în cinstea ei şi se duse s-o sărute. Pe urmă o pofti să şadă 
lângă ea, şi o îmbie cu fel de fel de dulceţuri şi de 
bunătăţuri, în vreme ce femeile o îmbrăcau pe domniță şi 
o împodobeau cu giuvaierurile cele scumpe care îi fuse- 
seră dăruite de Aladdin, soțul ei. Şi nu mult după aceea 
veni şi sultanul, care putu, pentru întâia oară, dată fiind 
proaspăta încuscrire, să vadă obrazul dezvelit al mamei lui 
Aladdin. Şi băgă de seamă, după gingăşia trăsăturilor ei, 
că trebuie să fi fost tare plăcută în tinererele sale, şi că 
acuma, îmbrăcată cum era într-o rochie frumoasă şi 
dichisită cu pricepere, avea o înfăţişare mai arătoasă decât 
multe domniţe şi soţii de viziri şi de emiri. Şi îi aduse 
multe laude în privinţa aceasta: lucru care bucură şi tul- 
bură adânc inima bietei neveste a răposatului croitor 
Mustafa, cea atâta amar de vreme necăjită, şi îi umplu 
ochii de lacrimi. 

După care tustrei se aşezară la taifas, plini de bună- 
voință, cunoscându-se, în felul acesta, mai pe larg, până ce 
sosi şi sultana, mama domniţiei Badru'l-Budur. Or, 

sultana cea bătrână era departe de a vedea cu ochi buni 
măritişul fiică-sii cu fiul unor oameni oarecari, şi ţinea 
partea vizirului cel mare, care, în taină, era tot mai cătrănit 
de întorsătura cea bună pe care o luau lucrurile în paguba 
lui. Însă sultana nu cuteza, în pofida dorinţe-i ce-o avea, 
să strâmbe din nas dinaintea mamei lui Aladdin; şi, 
după salamalecurile de cuviință dintr-o parte şi din 
cealaltă, şezu alături de ceilalți, ci fără să ia aminte la ce 
vorbeau ei. 

Or, când veni vremea bun-rămasurilor de plecare la 
saraiul cel nou, domnița Badru'l-Budur se ridică şi sărută cu 
mult drag pe tătâne-său şi pe maică-sa, amestecându-și 
sărutările cu multe lacrimi, de ochii lumii. Pe urmă, spri- 
jinită de mama lui Aladdin, care mergea de-a stânga ei, şi 
având înainte zece hadâmbi îmbrăcaţi în hainele lor de 
sărbătoare, şi urmată de o sută de fete roabe îmbrăcate cu 
o strălucire de libelule, luă drumul înspre saraiul cel nou 
între două rânduri de câte patru sute de robi albi şi negri 
puşi perechi-perechi, înşiraţi de la un sarai până la celălalt, 
şi fiecare ţinând câte un sfeşnic de aur în care ardea o 
lumânare mare de ambră şi de camforă albă. Şi, domol- 
domol, domnia porni înconjurată de alaiul acela, călcând 
pe preşul de catifea, în vreme ce, la trecerea ei, un zvon 
minunat de lăute răsuna şi pe cărările din grădină şi sus 
pe terasele saraiului lui Aladdin. Şi, în depărtare, se 
auzeau uralele scoase de întreg norodul care venise fuga în 
preajma celor două saraiuri, îmbinând larma de veselie cu 
slava aceea toată. lar domniţa, într-un sfârşit, ajunse la 
intrarea saraiului cel nou, unde o aştepta Aladdin. 

Şi Aladdin veni zâmbind în întâmpinarea ei; iar ea, 
dacă îl văzu aşa de frumos şi de strălucitor, rămase vrăjită. 
Şi intră cu el în sala de ospeţe, sub bolta cea mare cu fe- 
restre de nestemate. Şi se aşezară tustrei dinaintea 
tablalelor de aur orânduite cu grijă de efritul lămpii; iar 
Aladdin şedea la mijloc, cu soţia lui de-a dreapta şi cu 

maică-sa de-a stânga. Şi începură să mănânce, în sunetele 
unor cântece pe care le cânta un taraf nevăzut de efriţi şi 
de efrite. Și Badru'l-Budur, vrăjită de toate câte vedea și 
auzea, îşi zicea în sine: „În viaţa mea nu mi-am închipuit 
lucruri atâta de frumoase!“ Şi chiar că se şi opri din mân- 
cat, ca să asculte mai bine cântecele efriților. Iar Aladdin 
şi maică-sa nu mai conteneau s-o îmbie şi să-i toarne de 
băut băuturi, de care altminteri domnița putea să se și 
lipseacă, atâta era de îmbătată de uimire. Şi ziua aceea fu 
pentru ei o zi minunată, care nu şi-a avut seamăn nici pe 
vremile lui Iskander ori ale lui Soleiman. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi doua noapte 
Spuse: 


Şi ziua aceea fu pentru ei o zi minunată, care nu şi-a 
avut seamăn nici pe vremile lui Iskander ori ale lui 
Soleiman. 

Şi, când se lăsă noaptea, masa fu strânsă, şi pe dată o 
ceată de dănţuitoare intră în sala cea boltită. Şi ceata era 
alcătuită din patru sute de fetişcane, fiice de marezi şi de 
efriți, îmbrăcate ca florile şi uşoare ca păsările. Şi, la 
sunetele unui taraf din văzduhuri, începură să dănțuiască 
fel de fel de hore şi de danţuri, cum nu se pot vedea decât 
pe tărâmurile raiului. Şi numai atunci Aladdin se ridică 
şi, luând-o pe soţia sa de mână, porni cu ea, în pas legă- 
nat, înspre odaia de nuntă. Şi fetişcanele roabe, cu mama 
lui Aladdin în frunte, îi urmară în bună rânduială. Şi 
Badru'l-Budur fu dezbrăcată; şi nu i se mai puse pe trup 
decât taman atâta cât îi era de trebuinţă pentru noapte. Şi 
domniţa, în felul acesta, se făcu întocmai ca o zarnacadea 
când iese din bobocul ei. Şi, după ce li se urară desfăt şi 

bucurie, fură lăsați singuri în odaia de nuntă. Şi Aladdin, 
până peste poate de fericit, putu, într-un sfârşit, să se vadă 
la un loc cu Badru'l-Budur, fata sultanului. Şi noaptea lor, 
întocmai ca şi ziua aceea, nu şi-a avut seamăn nici pe 
vremile lui Iskander ori ale lui Soleiman. 

Or, a doua zi, după o noaptea întreagă de desfătări, 
Aladdin se ridică din braţele domniţei Badru'l-Budur, 
soţia sa, ca să se îmbrace pe dată într-o mantie încă şi mai 
făloasă decât cea din ajun, şi se pregăti să meargă la sultan. 
Şi puse să i se aducă un cal minunat din grajdurile în- 
tocmite de efritul lămpii, şi încălecă pe el şi se îndreptă în- 
spre saraiului tatălui soţiei sale, înconjurat de un alai 
falnic. Şi sultanul îl primi cu semnele de bucurie cele mai 
alese, şi îl sărută şi, cu multă nerăbdare, îi ceru ştiri despre 
el şi despre Badru'l-Budur. Şi Aladdin îi dădu în privinţa 
aceasta răspunsurile de cuviinţă, şi îi spuse: 

— Vin fără de zăbavă, o, doamne al vremilor, ca să te 
poftesc să-mi luminezi cu chipul tău casa astăzi, şi să îm- 
parți cu noi masa cea dintâi de după nuntă ! Şi mă rog ţie 
să-i aduci cu Măria Ta, spre a vedea saraiul fiicei tale, pe 
vizirul cel mare şi pe emiri! 

Şi sultanul, ca să-i dovedească şi mai bine prețuirea şi 
dragostea sa, nu ridică nicio împotrivire, ci primi poftirea, 
se sculă pe clipă pe dată şi, urmat de vizirul cel mare şi de 
emiri, plecă împreună cu Aladdin. 

Or, pe măsură ce sultanul se apropia de saraiul fiicei 
sale, uimirea îi sporea tot mai tare, iar strigătele lui de mi- 
nunare se făceau tot mai aprinse, tot mai mari şi tot mai 
dese. Şi toate astea pe când se afla încă în afara saraiului. 
De când intră înlăuntru, ce mai minunări! Nu vedea peste 
tot decât frumuseți, belşug, bogăție, podoabe, chindiseli 
şi fală! Dar lucrul care îl uimi de-a binelea fu sala cu bolta 
de cleştar, în care nu se mai sătura să privească liniile sub- 
tiri ale zidirii şi podoabele. Şi ţinu să numere ferestrele 
cele înflorite cu nestemate, și văzu că într-adevăr erau în 

număr de nouăzeci şi nouă, niciuna mai mult, niciuna 
mai puţin. Şi se minună grozav. Ci băgă de seamă nu- 
maidecâtr că fereastra cea de a nouăzeci şi noua rămăsese 
neterminată şi că nu avea niciun fel de podoabă; şi, tare 
nedumerit, se întoarse înspre Aladdin şi spuse: 

— O, fiul meu, Aladdine, iacără de bună seamă saraiul 
cel mai minunat din câte s-au aflat vreodată pe fața 
pământului! Şi sunt uimit de tot ce văd! Ci poţi să-mi spui 
pricina care te-a împiedicat să sfârşeşti lucrarea la fereas- 
tra ceea, care sluţeşte aşa, cu nedesăvârşirea ei, frumusețea 
celorlalte surori ale sale? 

lar Aladdin zâmbi a râde şi răspunse: 

— O, doamne al vremilor, mă rog ţie să nu care cumva 
să crezi că din pricina uitării ori a zgârceniei ori din vreo 
băgare de seamă aş fi lăsat fereastra aceea în starea neter- 
minată în care o vezi; întrucât am avut eu un anume gând 
când am vrut-o aşa. lar gândul meu a fost să las Măriei 
Tale grija de-a pune să se desăvârşească lucrarea aceasta, 
spre a pecetlui astfel, în piatra acestui sarai, numele tău 
slăvit şi pomenirea Domniei Tale. Pentru aceea, te rog 
fierbinte să sfinţeşti cu învoirea ta zidirea acestei case, care, 
oricât de multumitoare ar fi, tot rămâne nevrednică față 
de harurile fiicei tale, soţia mea! 

Iar sultanul, măgulit cum nu se mai poate de gingăşia 
gândului lui Aladdin, îi mulţumi şi dori ca pe dată să şi 
înceapă lucrul. Şi, pentru aceasta, le porunci străjerilor lui 
să cheme la sarai, fără de zăbavă, pe giuvaiergiii cei mai 
dibaci şi cei mai bogaţi în nestemate, ca să sfârșească 
încrustarea ferestrei. Și, în aşteptarea venirii lor, se duse 
s-o vadă pe fiică-sa și îi ceru ştiri despre cea dintâi noapte 
a ei de nuntă. Şi numai din zâmbetul pe care i-l aruncă 
domniţa şi din înfăţişarea ei mulţumită, sultanul pricepu 
că era fără de rost să mai stăruiască. Şi îl sărută pe Aladdin, 
firitisindu-l îndelung, şi se duse cu el în sala în care era 
pregătită masa cu toată strălucirea cuvenită. Şi mâncă de 

toate, şi găsi că bucatele erau cele mai minunate pe care le 
gustase el vreodată, şi că slujitorii erau cu mult mai pre- 
sus decât slujitorii de la saraiul său, şi că argintăria şi tacâ- 
murile erau întru totul uluitoare. 

Estimp, sosiră giuvaiergiii şi argintarii... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi treia noapte 
Spuse: 


... Estimp, sosiră giuvaiergiii şi argintarii, pe care se 
duseseră străjerii să-i strângă de prin toată cetatea de scaun 
a împărăției; şi i se dădu de ştire sultanului, care numai- 
decât se duse sub bolta cea cu nouăzeci şi nouă de ferestre. 
Şi le arătă meşterilor giuvaiergii fereastra neterminată, 
spunându-le: 

— Trebuie ca, în cel mai scurt răstimp, să isprăviţi 
lucrarea pe care o cere fereastra aceasta, adică s-o încrustați 
cu mărgăritare şi cu nestemate de toate culorile! 

Şi aurarii şi giuvaiergiii răspunseră că ascultă şi că se 
supun, şi începură să cerceteze cu multă luare-aminte 
lucrarea şi încrustările de la celelalte ferestre, privindu-se 
între ei cu niște ochi tare holbați de uimire. Şi, după ce se 
sfătuiră între ei, se întoarseră la sultan şi, ploconindu-se, 
îi spuseră: 

— O, doamne al vremilor, noi, cu toate grămezile noas- 
tre de nestemate, nu avem în prăvălii cu ce să împodobim 
nici măcar a suta parte din fereastră! 

Iar sultanul zise: 

— Am să vă dau eu tot ce trebuieşte! 

Şi porunci să fie aduse poamele de pietre scumpe pe 
care i le trimisese Aladdin în dar, şi le spuse: 

— Să vă slujiţi de atâtea câte-s de trebuinţă, şi să-mi dați 
îndărăt ceea ce o să mai rămână! 

Iar giuvaiergiii măsurară şi socotiră, de mai multe ori, 
şi răspunseră: 

— O, doamne al vremilor, tot ceea ce ne dai tu şi tot 
ceea ce avem noi nu ajunge să împodobim decât a două- 
zecea parte a ferestrei! 

Atunci sultanul se întoarse înspre străjile lui şi le spuse: 

— Duceţi-vă de scotociţi casele vizirilor mei, şi mari şi 
mici, ale emirilor şi ale tuturor bogătaşilor din împărăţia 
mea, şi cereţi-le să vă dea, cu voie ori fără de voie, toate 
pietrele scumpe pe care le au! 

Şi străjile plecară zornic să îndeplinească porunca. 

Or, aşteptând întoarcerea lor, Aladdin, care vedea lim- 
pede că sultanul începea să fie îngrijorat în privința 
izbânzii lucrării lui, şi care, în sufletul său, se bucura până 
peste poate de treaba aceasta, vru să-l înveselească nu- 
maidecât cu nişte cântece. Şi făcu semn unuia dintre tinerii 
efriţi, robi ai lui, care numaidecâr aduse în sală o ceară de 
cântărețe atâta de frumoase, încât fiecare dintre ele ar fi 
putut să-i spună lunii: „Ridică-te tu, ca să şed eu în locul 
tău!“ şi dăruite cu un glas vrăjitor care ar fi putut să-i 
spună filomelei: „Taci tu, ca să mă asculţi cum cânt!“ Şi 
chiar că fetele acelea izbutiră, cu cântecul lor, să-l facă pe 
sultan să mai capete oleacă de inimă. 

Ci, de îndată ce străjerii sosiră, sultanul dădu nu- 
maidecât giuvaiergiilor şi meșterilor nestematele strânse 
din jefuirea celor avuți, şi le spuse: 

— Fi bine, acuma ce mai ziceţi? 

Ei răspunseră: 

— Pe Allah, o, stăpâne al nostru, suntem încă tare 
departe de socoteală! Şi ne-ar mai trebui giuvaieruri de 
opt ori pe-atâta câte avem acuma! Ba, ca să ducem treaba 
cu bine la cap, ne trebuie pe puţin un răstimp de trei luni, 
dacă stăm să lucrăm zi şi noapte! 

La vorbele acestea, sultanul rămase peste măsură de 
dezamăgit şi de năucit, şi îşi simţi nasul cum i se alun- 
geşte până la picioare, de ruşinea pe care o simţea de a se 
vedea în nişte împrejurări atâta de amarnice pentru mân- 
dria lui. Atunci Aladdin, nevrând să lungească mai mult 
încercarea la care îl supunea, şi socotindu-se mulțumit, se 
întoarse înspre meşteri şi înspre giuvaiergii şi le spuse: 

— Luaţi-vă îndărăt ceea ce este al vostru şi plecați. 

Şi le spuse străjerilor: 

— Duceţi nestematele îndărăt stăpânilor lor! 

Şi îi spuse sultanului: 

— O, doamne al vremilor, nu se cade să-ţi iau ceea 
ţi-am dat dintâia oară! Te rog, dar, să binevoieşti a primi 
să-ţi dau îndărăt aceste poame de nestemate, şi să fac în 
locu-ţi ceea ce a mai rămas de făcut spre a duce bine la 
capăt împodobirea ferestrei! Şi te rog numai să mă aştepţi 
în iatacul soţiei mele Badru'l-Budur, întrucât nu pot nici 
să lucrez, nici să dau vreo poruncă în vreme ce știu că mă 
priveşte cineva! 

Şi sultanul se duse la fiică-sa Badru'l-Budur, ca să 
nu-l stânjenească pe Aladdin. 

Atunci Aladdin scoase din fundul unui siper de sidef 
lampa cea fermecată, pe care avusese grijă să nu o uite 
când se mutase din casa lui bătrânească la saraiul îm- 
părătesc, şi o frecă așa cum îşi luase obiceiul să facă. Şi 
efritul se ivi pe dată şi se temeni dinaintea lui Aladdin, 
aşteptându-i poruncile. Şi Aladdin îi spuse: 

— O, efritule al lămpii, te-am chemat să vii ca să faci şi 
cea de a nouăzeci şi noua fereastră întru totul aidoma cu 
surorile ei! 

Şi nici nu sfârşi el bine de rostit cererea, că efritul pieri. 
Şi Aladdin auzi parcă un potop de lovituri de ciocane și de 
hârşcăituiri de pile la fereastra cu pricina, şi, în mai puţină 
vreme de cât ar trebui să-l umpli, spre a-l bea, un pahar cu 
apă rece, văzu cum se ivește şi se desăvârşeşte împodobeala 

cea fermecată de nestemate a ferestrei. Şi nu putu în 
niciun fel s-o deosebească de celelalte. 

Şi se duse să-l caute pe sultan şi îl rugă să-l însoţească 
în sala boltită. 

Când sultanul ajunse dinaintea ferestrei, pe care o 
văzuse atât de nedesăvârşită cu câteva clipite mai înainte, 
gândi că s-o fi înşelat şi că s-o fi uitând la alta, nemai- 
cunoscând-o. Ci, după ce privi roată de mai multe ori tur- 
nul boltei, dacă văzu că lucrarea fusese făcută într-un timp 
atâta de scurt, în vreme ce toţi giuvaiergiii şi meşterii strânşi 
laolaltă îi ceruseră trei luni întregi ca s-o isprăvească, rămase 
până peste poate de minunat, şi îl sărută pe Aladdin între 
amândoi ochii şi îi spuse: 

— Ah, Aladdine, fiul meu, cu cât te cunosc, cu atât îmi 
pari mai minunat! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi patra noapte 
Spuse: 


„.. îl sărută pe Aladdin între amândoi ochii şi îi spuse: 

— Ah, Aladdine, fiul meu, cu cât te cunosc, cu atât îmi 
pari mai minunat! 

Şi trimise să fie chemat vizirul cel mare, şi îi arătă cu 
degetul minunăţia care îl fermeca, și îi spuse cu un glas 
zefliu: 

— Ei, vizire, de asta ce mai socoți? 

Şi vizirul, care nu-şi uitase vechea lui pică, fu şi mai 
încredinţat, văzând lucrarea aceea, că Aladdin era un vrăji- 
tor, un eretic şi un filozof alchimist. Da se feri cu mare 
grijă să lase a-i scăpa vreun gând faţă cu sultanul, pe care 
îl ştia tare legat de ginerele lui cel proaspăt şi, fără a intra 

în câră cu el, îl lăsă în minunarea sa şi se mulțumi să-i 
răspundă: 

— Allah este cel mai mare! 

Or, din ziua aceea, sultanul începu să vină neabărut, 
după ce încheia treburile la divan, să petreacă în fiecare 
seară câteva ceasuri în tovărăşia ginerelui său Aladdin şi a 
fiicei sale Badru'l-Budur, spre a privi îndelung minunăţiile 
saraiului în care, de fiecare dată, găsea tot alte lucruri noi, 
mai strălucite decât cele de dinainte, şi care îl uimeau şi îl 
fermecau. 

lar Aladdin, departe de a se înfumura ori a se lăsa 
moleşit de viaţa lui cea nouă, avu grijă să se îndeletni- 
cească, în răstimpul ceasurilor pe care nu le petrecea lângă 
soţia sa Badru'l-Budur, cu facerile de bine în preajma lui 
şi să cerceteze care-s oamenii săraci, spre a le uşura nevoile. 
Căci nu-şi uitase starea sa de odinioară şi lipsurile în care 
trăise, cu maică-sa, pe vremea anilor copilăriei lui. Şi, pe 
deasupra, de fiecare dată când ieşea în cetate, călare, punea 
să fie însoţit de câţiva robi care, după poruncile sale, nu 
pregetau, pe toate drumurile străbătute, să arunce pumni 
întregi de dinari de aur gloatei care da fuga din toate 
părţile. Şi în fiecare zi, după masa de prânz şi după cea de 
seară, punea să se împartă săracilor rămăşiţele de la masa 
lui, care ajungeau să hrănească mai bine de cinci mii de 
inşi. Încâr purtarea lui darnică şi bunătatea lui şi neîngâm- 
farea lui îi dobândiră dragostea întregului norod şi traseră 
asupra-i binecuvântările tuturor locuitorilor. Şi nu era 
nimenea care să nu i se juruie cu numele şi cu viața lui. 

Dar ceea ce îi aduse de-a binelea toate inimile şi puse 
vârf faimei sale fu o biruinţă mare pe care o dobândi 
asupra unor neamuri răzvrătite împotriva sultanului, şi 
când dovedi o vitejie uluitoare şi nişte haruri războinice 
care lăsau departe în urmă toate isprăvile vitejilor cei mai 
vestiți. lar Badrul-Budur nu făcea decât să-l îndrăgească 
şi mai tare, şi să se firitisească tot mai mult de ursita ei cea 

norocoasă care îi dăruise de soț tocmai pe bărbatul căruia 
chiar că i se potrivea. Şi Aladdin trăi în felul acesta un şir 
de ani de fericire desăvârşită, între soţia şi maica sa, 
înconjurat de dragostea şi de credința celor mari şi a celor 
mici, şi mai iubit şi mai prețuit decât însuşi sultanul care, 
de altminteri, îl ţinea mai departe la mare cinste şi avea 
faţă de el o dragoste nemărginită! Şi-aşa cu Aladdin! 

Estimp, vrăjitorul de la Maghreb, acela care s-a aflat la 
obârşia tuturor acestor întâmplări şi care, fără voia lui, 
fusese pricina dintâi a huzurului lui Aladdin, iacătă! 

După ce îl părăsise pe Aladdin în tainița de sub pământ, 
ca să-l lase să moară acolo de sete şi de foame, se întorsese în 
ţara lui, în afundul Maghrebului cel îndepărtat. Şi îşi trecu 
toată vremea mohorându-se de întorsătura cea proastă a 
călătoriei lui, şi căindu-se de necazurile şi de truda pe care şi 
le zădărâse fără de niciun folos spre a dobândi lampa cea fer- 
mecată. Şi cugeta la nenorocul care îi smulsese dintre buze 
îmbucătura cu care se canonise atâta până s-o întocmească. 
Şi o zi nu se scurgea fără ca amintirea cea plină de amără- 
ciune a acelor lucruri să nu-i vină în minte şi să-l facă a-l 
blestema pe Aladdin şi ceasul când îl întâlnise. 

Şi, la urmă, într-o zi, pe când era mai plin ca de obicei de 
ciuda aceea statornică, fu cuprins de dorinţa să afle de şart 
cum murise Aladdin. Şi, pentru aceasta, cum era tare 
dibaci în geomanţie, îşi luă tava cu nisipul de ghicit, pe 
care o scoase dintr-un fund de sipet, şezu jos pe o rogo- 
jină pătrată, în mijlocul unui cerc tras cu tibişir roşu, 
netezi nisipul, orândui punctele bărbătești şi punctele 
femeieşti, mumânele şi copiii, mormăi descântecele geo- 
manticeşti, şi zise: „la să vedem, o, nisipule, ia să vedem! 
Ce mai este cu lampa cea fermecată? Şi cum a murit puiul 
de lele, puşlamaua care se chema Aladdin?“ Şi, rostind vor- 
bele acestea, scutură nisipul, după datina vrăjitorească. Şi 
iacătă că liniile se întocmiră şi că horoscopul se închipui. 
Şi maghrebinului, până peste poate de nedumerit, i se 

dezvălui, fără a se mai îndoi o clipită, după o cercetare cu 
de-amănuntul a chipurilor din horoscop, că Aladdin nu 
era mort deloc, ba viu de-a binelea, că era stăpân pe lampa 
cea fermecată, şi că se afla în fală, bogății şi cinstiri, 
însurat cu domniţa Badrul-Budur, fata sultanului de la 
Chitai, pe care o îndrăgea şi care şi ea îl îndrăgea, şi că, 
într-un sfârşit, nimenea nu-i mai spunea, în toată îm- 
părăţia Chinei şi până la hotarele lumii, decât pe 
numele de emirul Aladdin! 

După ce magul află astfel, cu lucrările geomanției şi 
ale păgâniei lui, asemenea treburi de care era departe a se 
aştepta, începu să spumege de mânie şi să stupească în sus 
şi pe jos, zicând : „Scuip pe chipul tău, o, pui de lele şi de 
fleanduri! Mă ud pe capul tău, o, Aladdin, codoşule, o, 
câine, plod de câine, o, cobe afurisită, o, chip de smoală 
şi de păcură!“ 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi cincea noapte 
Spuse: 


. „Scuip pe chipul tău, o, pui de lele şi de fleanduri! 

Mă ud pe capul tău, o, Aladdin, codoşule, o, câine, plod 
de câine, o, cobe afurisită, o, chip de smoala şi de păcură!“ 
Şi se porni, vreme de un ceas, să tot scuipe şi în sus şi 

pe jos, să-l calce sub picioare pe un Aladdin închipuit, şi 
să-l spurce cu înjurături amarnice şi cu ocări de toate 
soiurile, până ce se mai potoli oleacă. Da atunci se hotărî, 
fie ce-o fi, să se răzbune pe Aladdin şi să-l facă a-şi ispăși 
huzururile de care se bucura în dauna lui, ca urmare a 
stăpânirii acelei lămpi fermecate pentru care irosise el, ma- 
gicianul, atâtea strădanii şi atâtea cazne zadarnice. Şi, fără 
a mai şovăi o clipită, porni la drum spre ţara Chitaiului. 

Şi cum furia şi dorul de răzbunare îi puneau aripi, călători 
fără de popas, cugetând îndelung la mijloacele cele mai 
bune de folosit ca să-i dea de hac lui Aladdin; şi nu peste 
mult sosi în cetatea de scaun a împărăției Chinei. Şi trase 
la un han, unde luă cu chirie o odaie. Și, a doua zi de la 
sosire, începu să bată piețele şi locurile cele mai umblate; 
şi peste tot nu auzea vorbindu-se decât despre emirul 
Aladdin, despre frumuseţea emirului Aladdin, despre filo- 
timia emirului Aladdin şi despre strălucirea emirului 
Aladdin. Şi îşi zise: „Pe foc şi pe lumină! în curând 
numele acesta nu are să mai fie rostit decât la județul de 
moarte!“ Şi aşa ajunse dinaintea saraiului lui Aladdin, şi se 
minună când văzu ce falnic arăta: „Ah! Ah! aci sălășluieşte 
acum plodul croitorului Mustafa, cel care nu avea de 
mâncare nicio coajă de pâine la sfârşitul unei zile! Ah! Ah! 
Aladdine, ai să vezi tu în curând dacă ursita mea nu are 
s-o biruiască pe a ta şi dacă nu am s-o silesc pe maică-ta 
să toarcă lână, cum torcea odinioară, ca să nu moară de 
foame, şi dacă n-am să sap cu chiar mâinile mele groapa 
la care să vină să te plângă!“ 

Pe urmă se apropie de poarta cea mare a saraiului şi după 
ce înnădi vorbă cu portarul, izbuti să afle de la el că Aladdin 
plecase la vânătoare pe mai multe zile. Şi cugeră: „lacătă că 
a şi început căderea lui Aladdin! Am să pot lucra slobod aici, 
câtă vreme are să lipsească el! Ci trebuie să ştiu, înainte de 
orice, dacă Aladdin a luat lampa cu el la vânătoare, ori dacă 
a lăsat-o în sarai!“ Şi zori să se întoarcă în odaia lui de la han, 
unde luă tabla geomanticească şi o cercetă. Şi horoscopul îi 
dezvălui că Aladdin lăsase lampa acasă. 

Atunci maghrebinul, bear de bucurie, se duse la sukul 
zinichigiilor şi intră în dugheana unui neguţător de felinare 
şi de lămpi de aramă, şi zise: 

— O, stăpâne al meu, îmi trebuie vreo douăsprezece 
lămpi de aramă, nou-nouţe şi bine lustruite! 

Şi neguțătorul răspunse: 

— Am ce îţi trebuie! 

Şi îi înşiră dinainte douăsprezece lămpi tare străluci- 
toare, şi îi ceru un preț pe care magicianul i-l plăti fără de 
rocmeală. Şi le luă şi le puse într-un coş pe care îl 
cumpărase de la împletitorul de coşuri. Şi plecă din suk. 

Şi porni atunci să bată ulițele, cu coşul cu lămpi pe 
braţ, şi strigând: 

— Lămpi noi! Lămpi noi! Schimb lămpi noi pe lămpi 
vechi! Cine vrea să schimbe, să vină să ia lampa nouă! 

Şi se îndreptă aşa înspre saraiul lui Aladdin. 

Or, de îndată ce ţâncii care hăimănăleau pe ulițe auziră 
strigarea aceea ciudată şi văzură turbanul cel lat al maghre- 
binului, se opriră din joacă şi alergară de-a valma înspre 
el. Şi porniră să țopăie laolaltă: 

— Huo! nebunul! huo! nebunul! 

Ci el, fără a lua seama câtuşi de puţin la poznele ţân- 
cilor, îşi vedea mai departe de strigările lui, care întreceau 
huiduielile lor: 

- Lămpi noi! Lămpi noi! Schimb lămpi noi pe lămpi 
vechi! Cine vrea să schimbe, să vină să ia lampa nouă! 

Şi ajunse astfel, urmat de leandra ghilăitoare de copii, în 
piaţa care se întindea dinaintea porţii saraiului, şi începu 
s-o străbată de la un capăt la altul, ca iar să se întoarcă şi 
s-o ia de la cap, strigându-şi strigarea tot mai tare, neostoit. 
Şi izbuti atâta de bine, încât domniţa Badru'l-Budur, care 
se afla la ceasul acela în sala cea cu nouăzeci şi nouă de 
ferestre, auzi ghilaiul cel neobişnuit şi deschise una dintre 
ferestre şi privi înspre piaţă. Şi văzu gloata cea zbânţuită şi 
ţipătoare a puşlamalelor, şi auzi strigarea ciudată a maghre- 
binului. Şi începu să râdă. Iar slujnicele ei auziră şi ele stri- 
garea, şi la fel începură să râdă, laolaltă cu domnița. Şi una 
dintre ele îi spuse: 

— O, stăpână a mea, tocmai am băgat de seamă astăzi, 
pe o sofra, când dereticam odaia stăpânului nostru Aladdin, 
o lampă veche de aramă! Îngăduie-mi să mă duc s-o iau şi 

să i-o arăt maghrebinului acesta bătrân, spre a vedea dacă e 
Chiar atâta de smintit pe cât ne dă de bănuit strigarea lui, şi 
dacă ar primi să ne-o schimbe cu o lampă nouă! 

Or, lampa cea veche despre care vorbea roaba noastră era 
tocmai lampa fermecată a lui Aladdin. Şi, dintr-o osândă 
scrisă de ursitoare, Aladdin, înainte de a pleca, uitase s-o 
închidă în sipetul de sidef unde o ţinea de obicei ascunsă, 
şi o lăsase pe sofra! Da cine poate oare să lupte împotriva 
hotărârilor soartei? 

Or, domniţa Badru'l-Budur habar nu avea nici de 
lampa aceea, nici de puterile ei fermecate. Încât nu văzu 
nicio piedică în calea schimbului despre care îi vorbea 
roaba, şi răspunse: 

— Păi de bună seamă! la lampa aceea şi dă-i-o căpete- 
niei hadâmbilor, ca să se ducă s-o schimbe pe o lampă 
nouă şi ca să putem râde pe seama smintitului! 

Atunci roaba cea tânără se duse în odaia lui Aladdin, luă 
lampa fermecată de pe sofra şi i-o dădu căpetenie hadâm- 
bilor. Şi aga coborî numaidecât în faţa casei, îl chemă pe 
maghrebin, îi arătă lampa pe care o aducea şi îi zise: 

— Stăpâna mea doreşte să schimbe lampa aceasta pe 
una dintre lămpile cele mai noi pe care le ai în coş! 

Când văzu lampa, maghrebinul o cunoscu de la cea 
dintâi aruncătură de ochi şi începu să tremure de tulbu- 
rare. Şi hadâmbul îl întrebă: 

— Ce ai? Poate că lampa asta ți s-o fi părând prea veche 
spre a o schimba? 

Ci farmazonul, care îşi şi domolise zbuciumul, întinse 
mâna cu iuţeala unui vultur care se repede pe o turturea, 
înşfăcă lampa pe care i-o întindea hadâmbul şi o și făcu 
pierită în sân. Pe urmă îi înfățişă hadâmbului coşul 
spunând: 

— la-o pe care ţi-o plăcea cel mai mult! 

Iar hadâmbul alese o lampă bine lustruită şi sclipind de 
nouă, şi zori să i-o ducă stăpâne-sii Badru'l-Budur 
icnind de haz şi râzându-şi de sminteala maghrebinului. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi şasea noapte 
Spuse: 


Iar hadâmbul alese o lampă bine lustruită şi sclipind de 
nouă, şi zori să i-o ducă stăpâne-sii Badru'l-Budur 
icnind de haz şi râzându-şi de sminteala maghrebinului. 
Şi-aşa cu aga al hadâmbilor şi cu schimbul lămpii ferme- 
cate, în vremea lipsei lui Aladdin de acasă! 

În ce îl priveşte pe maghrebin, apoi acesta numaidecât 
o şi luă la picior, aruncându-şi coşul în capul haimanale- 
lor, care îl huiduiau necontenit, cu tot ce se afla în el, spre 
a-i împiedica să se mai țină pe urmele lui. Şi, desco- 
torosindu-se astfel de ei, ieşi dintre zidurile saraiurilor şi 
ale grădinilor şi se afundă pe ulițele cetăţii, făcând o sume- 
denie de ocolişuri, ca să-i piardă urma acei care ar fi vrut 
să se ia după el mai departe. Şi, când ajunse într-o 
mahala pustie de tot, scoase lampa din sân şi o frecă. Iar 
efritul lămpii răspunse la chemare, ivindu-se numaidecât 
dinainte-i şi rostind: 


Iacătă-l aci dinainte 

Pe robul tău cel cu luare-aminte! 

Spune: ce vrei? Eu rămân al lămpii slujitor, 
Fie că-n văzdubhuri zbor, 

Fie că-mi fac rând 

Aici pe pământ. 

Întrucât efritul se supunea fără de nicio osebire oricui 
era stăpânul lămpii, măcar de-ar fi umblat el, aşa cum 
umbla magicianul, şi pe calea ticăloşiei şi-a pierzării. 

Atunci maghrebinul îi spuse: 

— O, efrite al lămpii, îţi poruncesc să iei saraiul pe care 
l-ai durat pentru Aladdin şi să-l muţi, cu toate făpturile şi 
cu toate lucrurile ce se află în el, în ţara mea, pe care o 
ştii, în afundul Maghrebului, între grădini. Şi, tot aşa, să 
mă duci şi pe mine odată cu saraiul! 

Şi maredul, rob al lămpii, răspunse: 

— Ascult şi mă supun! Închide un ochi şi-apoi deschide 
un ochi, şi ai să te şi afli în ţara ta, în saraiul lui Aladdin! 

Şi chiar că, într-o clipită, lucrul se şi făcu. Şi maghre- 
binul se văzu mutat, cu saraiul lui Aladdin, în inima ţării 
sale, în Maghrebul din Africa. Şi iacă-aşa cu el! 

Dar, în ceea ce îl priveşte pe sultan, părintele domniei 
Badru'l Budur, apoi acesta, a doua zi, la sculare, ieşi din 
saraiul său ca să se ducă, aşa cum îşi făcuse obiceiul, pe la 
fiică-sa cea dragă. Şi nu văzu, pe locul în care se înălța saraiul 
cel minunat, decât un maidan mare, brăzdat de șanțurile 
goale ale remeliilor. Şi, peste măsură de nedumerit, nu ştiu 
de nu cumva şi-a pierdut minţile; şi începu să se frece la 
ochi, ca să-şi dea mai bine seama de ceea ce vedea. Şi se 
dumiri că, în strălucirea răsăritului de soare şi în limpe- 
zimea dimineţii, nu avea nicio putinţă să se înșele şi că 
saraiul nu mai era acolo! Ci vru să se încredinţeze şi mai 
bine de faptul acesta, care îl scotea din minți, şi se întoarse 
în saraiul său la catul de sus şi deschise fereastra ce da înspre 
fiică-sa. Şi nu văzu nici sarai şi nici urmă de sarai, nici gră- 
dini şi nici urmă de grădini, nimic, decât un maidan 
întins pe care călăreții, de n-ar fi fost şanţurile, ar fi putut 
să se întreacă în bună voia lor. 

Atunci părintele cel nefericit, sfâşiat de spaimă, începu 
să-şi bată mâinile una de alta şi să-şi smulgă barba 
plângând, măcar că nu putea să-şi dea bine seama de tâlcul 

şi de întinderea nenorocirii lui. Şi pe când sta prăbuşit aşa 
pe divan, vizirul lui cel mare intră ca să-i dea de ştire, după 
obiceiul său, că a fost deschis divanul judecăților. Şi îl văzu 
pe sultan în ce stare era, şi nu ştiu ce să creadă. Şi sultanul 
îi zise: 

— Vino încoace! 

[ar vizirul se duse, şi sultanul îi zise: 

— Ce s-a făcut cu saraiul fetei mele? 

El zise: 

— Allah să-l ocrotească pe sultan! Că nu pricep ce vrea 
să spună! 

El zise: 

— S-ar părea, o, vizirule, că tu habar nu ai de întâm- 
plarea cea jalnică! 

EI răspunse: 

— Deloc, o, stăpâne al meu, pe Allah! nu ştiu nimic, 
chiar nimic-nimic! 

El spuse: 

— Înseamnă că nu te-ai uitat înspre saraiul lui Aladdin. 

El spuse: 

— M-am plimbat aseară prin grădinile din jurul saraiu- 
lui, da nu am băgat de seamă nimic ciudat anume! afară 
doar că poarta cea mare era închisă, din pricina lipsei de 
acasă a emirului Aladdin! 

EI spuse: 

— Dacă-i aşa, o, vizirule, apoi ia te uită pe fereastra asta 
şi spune-mi dacă nu bagi de seamă nimic ciudat anume, la 
saraiul acela, la care ai văzut ieri poarta cea mare închisă! 

Şi vizirul îşi scoase capul pe fereastră şi se uită, ci 
numai ca să ridice mâinile spre cer strigând: 

— Izgonit fie Cel-Rău! Saraiul a pierit! 

Pe urmă se întoarse înspre sultan şi îi spuse: 

— Şi-acuma, o, doamne al meu, mai şovăieşti a crede că 
saraiul acela, de care atâta te minunai ce linii frumoase 

avea şi ce împodobit era, ar fi fost altceva decât o lucrare 
de cea mai desăvârşită vrăjitorie? 

lar sultanul lăsă capu-n jos şi cugetă vreme de un ceas. 
După care ridică fruntea, iar chipul său era coperit de 
mânie. Şi strigă: 

— Unde-i nelegiuitul şi zburdaticul, şi farmazonul, şi 
capul, şi plodul acela dintr-o haită de cățele, care se 
cheamă Aladdin? 

Şi vizirul, cu inima umflată de biruinţă, răspunse: 

— Este plecat, este la vânătoare! Da a trimis veste că are 
să se întoarcă astăzi, înainte de rugăciunea de la amiază! Şi 
dacă vrei, mă îndatorez să mă duc chiar eu şi să-l cercetez 
ce s-a făcut cu saraiul şi cu tot ce se afla în el! 

Şi sultanul răcni iarăşi, spunând: 

— Nu, pe Allah! Se cade să fie luat ca hoţii şi ca amăgi- 
torii! Să meargă străjile şi să mi-l aducă ferecat în fiare! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute şaizeci şi şaptea noapte 
Spuse: 


... Să meargă străjile şi să mi-l aducă ferecat în fiare! 

Numaidecât vizirul cel mare ieşi să spună căpeteniei 
străjilor porunca sultanului, povăţuindu-l în ce chip să se 
poarte, ca nu care cumva Aladdin să izbutească să le scape! 
Şi căpetenia străjilor, însoţit de o sută de călăreţi, ieşi din 
cetate pe drumul pe care urma să se întoarcă Aladdin, și 
îl întâlni la o depărtare de cinci parasanje de la porți. Şi îl 
împresură numaidecât cu călăraşii lui şi îi zise: 

— Emire Aladdin, o, stăpâne al nostru, mă rog ţie de 
iertăciune! ci sultanul, iar noi toţi suntem robii lui, 
ne-a dat poruncă să te poprim şi să te ducem dinaintea lui 
ferecat în fiare, ca pe tâlhari! Şi nu putem să nu ne 

supunem poruncii domneşti! Ci, încă o dată, iartă-ne că 
ne purtăm cu tine aşa, după ce pe toţi ne-ai îndopat cu 
dărnicia ta! 

La vorbele acestea ale căpeteniei străjilor, lui Aladdin 
i se înnodă limba de uluială şi de tulburare. Ci, până la 
urmă, izbuti să vorbească şi spuse: 

— O, preacinstiţilor, da ştiţi baremi pentru care pricină 
v-a dat sultanul asemenea poruncă, pe când eu nu mă 
cunosc vinovat cu nicio vină față de el ori față de îm- 
părăţie? 

Şi capul străjilor răspunse: 

— Pe Allah! habar nu avem! 

Atunci Aladdin descălecă de pe cal și spuse: _ 

— Faceţi cu mine ce v-a poruncit sultanul! Întrucât 
poruncile sultanului sunt asupra capului şi a ochiului 
nostru! 

Şi străjile îl zeberiră pe Aladdin, da cu mare căinţă, îi 
priponiră mâinile, îi petrecură pe după gât un lanţ tare gros 
şi tare greu, pe care i-l legară tot așa şi peste brâu, şi îl târâră 
înspre cetate, la capătul lanţului acela, silindu-l să meargă 
pe jos în urma lor, pe când ei îşi urmară drumul călări. 

Şi când străjile ajunseră la mahalaua cea mai de la mar- 
gine a cetăţii, trecătorii care îl văzură pe Aladdin târât aşa 
nu mai avură nicio îndoială că sultanul, din vreo pricină 
de care ei habar nu aveau, nu s-ar pregăti să poruncească 
a i se tăia capul. Şi întrucât Aladdin, cu filotimia şi cu 
bunătatea lui, dobândise dragostea tuturor supuşilor 
împărăției, toţi cei ce-l văzură se repeziră după el, înar- 
mându-se care cu săbii, care cu măciuci, care cu pietroaie 
şi cu reteveie. Şi numărul lor sporea pe măsură ce alaiul se 
apropia de sarai, încât atunci când ajunse pe locul mai- 
danului se adunaseră mii şi mii. Şi toţi strigau şi se 
răzvrăteau, vânturându-şi armele şi amenințându-i pe 
străjerii care numai cu mare caznă izbutiră să-i dovedească 
şi să intre la sarai fără a fi ciomăgiţi. Şi, în vreme ce ei 


mpa fu 


wi er 
ji sp i 


i 
Ki = (Ii 
z ca ea pe onl = d elfi 


A şapte sute şaizeci şi şaptea noapte 277 


țipau şi urlau mai departe pe maidan, cerând să li se dea 
îndărăt, viu şi nevătămat, stăpânul lor Aladdin, străjerii îl 
aduseră pe Aladdin, tot împovărat de lanţuri, în sala în 
care, cufundat în mânie şi în mohorală, îl aştepta sultanul. 

Or, de îndată ce Aladdin îi fu înfățișat, sultanul, 
cuprins de o turbare până peste fire, nu-şi făcu nici măcar 
vreme să-l întrebe ce se întâmplase cu saraiul în care se 
afla Badru'l-Budur, fiica sa, ci îi strigă gâdelui: 

— Retează numaidecât capul hainului acesta blestemat! 

Şi nu vroi nici să-l mai asculte, nici să-l mai vadă o 
clipă baremi. Şi gâdea îl duse pe Aladdin pe terasa care da 
înspre maidanul unde era strânsă gloata cea vuitoare, îl 
puse pe Aladdin să îngenuncheze pe pielea cea roşie a 
osândiţilor, după ce îl legase la ochi, îi scoase lanţul pe 
care îl avea la gât şi la brâu, şi îi spuse: 

— Fă-ţi mărturisirea de credinţă de dinaintea morţii! 

Şi se gări să-i dea lovitura de moarte, învârtindu-se de 
trei ori împrejurul lui şi făcându-şi sabia să sclipească de trei 
ori prin văzduh. Ci taman în clipita aceea, mulțimea, văzând 
că pâdele urma să-l omoare pe Aladdin, se repezi, scoțând 
răcnete amarnice, să sară peste zidurile saraiului şi să spargă 
porţile. Iar sultanul, văzând zulumul şi temându-se de vreun 
bucluc năprasnic, fu cuprins de spaimă mare. Şi se întoarse 
înspre călău şi îi spuse: 

— Până una alta, nu mai tăia capul ticălosului! 

Şi îi spuse căpeteniei străjilor: 

— Strigă norodului că îi dăruiesc iertarea sângelui aces- 
tui blestemat! 

Şi porunca, strigată pe dată de sus de pe terasă, potoli 
zulumul şi mânia gloarelor, şi îi făcu să se oprească din 
năvala lor pe cei care se buluceau la porţi şi pe cei care 
săreau peste zidurile saraiului. 

Atunci Aladdin, pe care cineva, fără a se sfii, avusese 
grijă să-l dezlege la ochi şi să-i desfacă legăturile care îi 

priponeau mâinile la spate, se sculă de pe pielea osânde- 
lor pe care şezuse îngenuncheat şi îşi ridică frunte înspre 
sultan şi, cu ochii plini de lacrimi, îl întrebă: 

— O, doamne al vremilor, mă rog Înălțimii Tale să 
spună numai ce nelegiuire am săvârşit de-am stârnit 
mânia ta şi năpăstuirea! 

Şi sultanul, tare şofrănit la chip şi cu glasul plin de 
mânie clocotită, îi spuse: 

— Nelegiuirea ta, ticălosule? Te prefaci, aşadar, că n-ai 
şti-o? Da n-ai să te mai prefaci, când am să te pun s-o vezi 
cu chiar ochii tăi! 

Şi îi strigă: 

— Vino după mine! 

Şi o luă înaintea lui şi îl duse la capătul celălalt al 
saraiului înspre cel de al doilea meidan, unde strălucise 
până atunci saraiul domniței Badru'l-Budur, înconjurat 
de grădini, şi îi zise: 

— Ia uită-te pe fereastra asta şi spune-mi, că trebuie să ştii 
prea bine, ce s-a întâmplat cu saraiul în care se afla fata mea? 

Şi Aladdin scoase capul pe fereastră şi se uită. Da nu 
văzu nici sarai, nici grădină, şi nici urmă de sarai ori de 
grădină, ci numai meidanul cel nesfârşit şi gol, aşa cum 
era în ziua în care dase el poruncă efritului lămpii să 
zidească acolo casa cea minunată. Şi fu cuprins de o uluire 
şi de o durere şi de o tulburare aşa de mari, încât mai-mai 
să se prăbuşească fără de simţire. Şi nu putu să rostească 
nicio vorbă. lar sultanul ţipă la el: 

— Ei, hain alimănit, unde este saraiul şi unde este fata 
mea, rodul inimii mele, singurul meu copil? 

Şi Aladdin scoase un oftat adânc şi izbucni în plâns; pe 
urmă zise: 

— O, doamne al vremilor, nu ştiu! 

Iar sultanul îi zise: 

— Ascultă la mine! N-am să-ţi cer a pune la loc saraiul 

tău cel blestemat, da îţi poruncesc să-mi dai îndărăt fata. 

Şi dacă nu faci lucrul acesta numaidecât, ori dacă nu vrei 
să-mi spui ce este cu ea, pe capul meu! am să-ţi zbor 
căpăţâna! 

Şi Aladdin, până peste poate de ugilit, lăsă ochii în jos şi 
cugetă vreme de un ceas. Pe urmă ridică fruntea şi spuse: 

— O, doamne al vremilor, nimenea nu scapă de ce îi 
este ursit! Şi dacă ursita mea este să mi se taie capul pen- 
tru O nelegiuire pe care nu am săvârşit-o, nicio putere 
nu are să poată să mă izbăvească! îţi cer numai, până a nu 
muri, un răgaz de patruzeci de zile spre a face cercetările 
de trebuinţă în privinţa soţiei mele preaiubite, care a pierit 
odată cu saraiul, pe când mă aflam la vânătoare şi fără ca 
eu să-mi pot da cu gândul în ce chip s-a abătut asupra 
noastră năpasta aceasta, mă juruiesc ţie pe adevărul 
dreptei noastre credinţe şi pe harurile stăpânului nostru 
Mahomed (cu el fie rugăciunea şi pacea!) 

Şi sultanul răspunse: 

- Fie, binevoiesc a-ţi îngădui cele ce îmi ceri. Da să ştii 
că, la trecerea răstimpului, nimica nu are să poată a te 
izbăvi din mâinile mele, dacă nu mi-o aduci îndărăt pe 
fata mea! Întrucât, în orice loc de pe pământ ai putea să 
te ascunzi, am să te ajung şi am să te pedepsesc! 

Şi Aladdin, cu vorbele acestea, plecă de dinaintea sul- 
tanului şi, cu capul tare plecat, străbătu saraiul, printre 
dregătorii care se mohorau de mila lui când îl vedeau, 
așa de tare se schimbase dintr-odată, de tulburare şi de 
jale. Şi ajunse în mijlocul mulțimii de oameni şi începu să 
întrebe, cu ochii rătăciţi: „Unde este saraiul meu? Unde 
este soţia mea?“ Şi toţi cei care îl vedeau şi îl auzeau îşi 
ziceau: „Bietul de el! şi-a pierdut minţile! Năpăstuirea din 
partea sultanului şi vederea morţii l-a smintit!“ Şi Aladdin, 
văzându-se că pentru toată lumea nu mai era decât un 
lucru care stârnea mila, plecă grabnic fără să aibă cineva 
inimă să se ia după el. Şi ieşi din cetate şi, fără a şti ce face, 
începu să rătăcească prin câmpuri... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi opta noapte 
Spuse: 


Şi ieşi din cetate şi, fără a şti ce face, începu să 
rătăcească prin câmpuri. 

Şi-aşa ajunse pe malul unei ape mari, curgătoare, 
cuprins de deznădeje şi zicându-şi: „Unde să-ţi cauţi 
saraiul, Aladdin, şi unde s-o cauţi pe soţia ta Badrul- 
Budur, o, săracul de tine? Prin ce ţară străină ai s-o mai 
găseşti, dacă o mai trăi? Şi ştii tu măcar în ce chip a pierit 
ea de-aici?“ Şi, cu sufletul mohorâr de gânduri şi nemai- 
văzând decât neguri şi jale dinaintea ochilor, vru să se 
arunce în apă şi să-şi înece în ea viaţa şi durerea. 

Ci, în clipa aceea, îşi aduse aminte că este musulman, 
drept-credincios, cu suflet curat. Şi rosti mărturisirea de 
credință întru unul Allah şi întru mântuirea adusă de 
trimisul său. Şi, întărit de mărturisirea sa de credinţă şi de 
lăsarea lui întru voia celui Preaînalt, în loc de a se arunca 
în apă, se pregăti să-și facă spălările cele îndătinate pentru 
rugăciunea de seară. Şi se lăsă pe vine, acolo, pe malul 
apei, şi luă apă în căuşul mâinilor, şi începu să-şi frece 
degetele şi palmele. Or, făcând mişcările acestea, frecă şi 
inelul pe care i-l dase maghrebinul, când cu intrarea în 
hrubă. Şi, în clipita aceea, se şi ivi efritul inelului, care se 
temeni dinainte-i, rostind: 


Iată-l aci, dinainte, 

Pe robul tău cel cu luare-aminte. 
Spune: ce vrei? Eu sunt 

Slujitorul acestui inel 

Și al celui care este împodobit cu el; 
Și în văzduh, şi în apă, şi pe pământ! 

lar Aladdin îl cunoscu numaidecât, după înfăţişarea-i 
hâdă şi după glasu-i înfricoşător, pe efritul care îl slobozise 
odinioară din tainiţa de sub pământ. Şi, bucuros şi uimit 
de ivirea aceea, la care nici cu gândul nu gândea, în starea 
jalnică în care se afla, puse capăt spălărilor şi se ridică în 
picioare şi îi spuse efritului: 

— O, efrit al inelului, o, izbăvitorule, o, minunatule! 
Allah să te binecuvânteze şi să te aibă întru dulce mila lui! 
Da zoreşte de-mi adu îndărăt saraiul şi pe soţia mea 
Badru'l-Budur! 

Ci efritul inelului îi răspunse: 

— O, stăpâne al inelului, ce îmi ceri tu acuma nu stă în 
puterea mea, întrucât pe pământ, în văzduhuri şi pe apă 
eu nu sunt decât slujitorul inelului! Şi-s tare mâhnit că nu 
pot să te mulțumesc în privinţa de-acum, care-i de rostul 
slujitorului lămpii! Şi nu ai decât a-l chema pe efritul 
acela; iar el are să te mulțumească! 

Atunci Aladdin, tare uluit, îi spuse: 

— Dacă-i aşa, o, efrite al inelului, şi de vreme ce nu poţi 
să te bagi în lucruri care nu te privesc aducându-mi aici 
saraiul soției mele, îți poruncesc, întru puterile inelului 
pe care îl slujeşti, să mă duci pe mine la locul de pe 
pământ unde se află saraiul, şi să mă laşi fără de vătămare 
sub ferestrele domniţei Badru'l-Budur, soția mea! 

Or, nici nu sfârşi bine Alladdin de rostit dorinţa 
aceasta, că efritul inelului şi răspunse că ascultă şi că se 
supune şi, într-un răstimp de numai cât să închizi un ochi 
şi să-l deschizi pe celălalt, îl duse în inima Maghrebului, 
în mijlocul unei grădini falnice, unde se înălța cu liniile 
frumuseţii lui saraiul domniței Badru'l-Budur. Şi îl puse 
uşor-uşurel sub ferestrele domniţei, şi pieri. 

Atunci Aladdin, văzându-şi saraiul, simţi inima cum i 
se umflă şi sufletul cum i se linişteşte, şi ochii cum i se 
răcoresc. Şi nădejdea se întoarse iarăşi în el, cu mare 

bucurie. Şi întocmai cum stă îngrijorat şi nu poate să 
doarmă acela care încredințează o căpățână de oaie vânză- 
corului de căpățâni rumenite la cuptor, tot aşa şi Aladdin, 
cu toate caznele şi necazurile lui, nu vroi să se odihnească 
deloc. Îşi înălță numai sufletul înspre zămislitorul său, ca 
să-i mulțumească pentru bunătatea lui şi să mărturisească 
supus că drumurile Domnului sunt de nepătruns pentru 
mintea cea mărginită a omului. După care se ridică şi se 
arătă de-a binelea sub ferestrele soției sale Badru'l-Budur. 

Or, de când fusese răpită cu saraiul ei cu tot de către 
maghrebinul farmazon, domnița, în durerea-i de a fi fost 
despărțită de părintele său şi de soţul său mult-iubit, ca 
urmare a atâtor năprasne câte îndurase din partea 
blestematului de maghrebin, ci fără a se da supusă, îşi 
făcuse obiceiul de a se scula din pat în fiecare zi, de la văr- 
sat de zori, şi să-şi treacă vremea plângând, iar nopţile să 
vegheze năpădită de gândurile ei negre. Şi nici nu dormea, 
nici nu mânca, nici nu bea nimic. Or, în seara aceea, 
dintr-o osândă a soartei, slujnica sa venise la ea ca să 
încerce s-o mai veselească. Şi deschise ferestrele de la sala 
de cleştar, şi se uită afară, spunând: 

- O, stăpână a mea, ia vino să vezi ce frumoşi sunt 
pomii în seara aceasta şi ce boare dulce adie! 

Pe urmă, deodată, scoase un țipăt ascuţit, strigând: 

— Ya setti, ya setti! la uite-l pe stăpânul meu Aladdin! 
E colea sub ferestrele saraiului! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaizeci şi noua noapte 
Spuse: 


— Ya setti, ya setti! Ia uite-l pe stăpânul meu Aladdin! 
E colea sub ferestrele saraiului! 

La vorbele acestea ale slujnicei sale, Badru'l-Budur se 
repezi la fereastră şi îl văzu pe Aladdin, care şi el o văzu pe 
ea. Şi la amândoi le venea să zboare de bucurie. Şi Badru'l- 
Budur izbuti cea dintâi să deschidă gura şi să-l strige pe 
Aladdin: 

— O, dragule, vino iute, vino iute! Slujnica mea coboară 
să-ți deschidă uşa cea tainică! Poţi să urci aici fără de teamă. 
Blestematul de vrăjitor nu este acasă deocamdată! 

Şi, după ce slujnica îi deschise uşa cea tainică, Aladdin se 
sui la iatacul soției sale şi o cuprinse la pieptul lui. Şi se 
sărutară, beţi de bucurie, plângând şi râzând. Şi, când se 
mai ostoiră oleacă, şezură jos unul lângă altul, iar Aladdin 
îi spuse soției sale: 

— O, Badru'l-Budur, doresc, înainte de orice altceva, să 
te întreb ce s-a făcut cu lampa de aramă pe care o lăsasem în 
odaia mea, pe o sofra, până a fi plecat la vânătoare! 

Şi domnia strigă: 

— Ah, dragul meu, tocmai lampa aceea este pricina 
nenorocirii noastre! Ci eu şi numai eu sunt vinovată de 
tot ce s-a întâmplat! 

Şi îi povesti lui Aladdin tot ce se întâmplase la sarai în 
lipsa lui şi cum, cu gândul de a râde de sminteala vânză- 
torului de lămpi, schimbase lampa de pe sofra pe lampă 
nouă, şi tot ce urmase după aceea, fără a uita niciun amă- 
nunt. Ci nu ar fi de niciun folos să le mai înşiruim şi noi 
încă o dată. lar domniţa încheie, spunând: 

— Şi numai după mutarea noastră aici, cu sarai cu tot, 
a venit afurisitul de maghrebin să-mi dezvăluiască anume 
cum izbutise el, cu ajutorul puterilor lui vrăjitoreşti şi cu 
harul lămpii schimbare, să mă rupă de dragostea ta, ca să 
mă aibă a lui. Şi mi-a spus că este maghrebin şi că aici 
suntem în Maghreb, ţara lui! 

Atunci Aladdin, fără a-i aduce nici cea mai mică do- 
jană, o întrebă: 

— Şi ce vrea să facă blesrematul acela cu tine? 


284 O mie şi una de nopți 


Ea spuse: 

— În fiecare zi, o dată, nu mai mult, vine să mă vadă şi 
încearcă pe toate căile să mă ispitească. Şi, cum e plin de 
hainie, n-a contenit, spre a-mi birui dârzia, să-mi tot 
spună că sultanul a poruncit să ţi se taie capul ca unui 
viclean şi că, la urma urmei, nu erai decât fiul unor sărăcani, 
al unui prăpădit de croitor pe nume Mustafa, şi că numai 
lui, vrăjitorului, îi datorezi averea şi huzururile la care ajunse- 
sei! Da până acuma n-a căpătat de la mine, drept orice 
răspuns, decât tăcerea scârbei şi întoarcerea capului. Şi e 
nevoit, de fiecare dată, să plece cu urechile pleoştite şi cu 
nasul până-n pământ! Şi mi-era frică, de fiecare dată, să nu 
încerce a mă lua cu sila! Ci iacătă-te aici, preamărit fie Allah! 

lar Aladdin îi spuse: 

— Ia să-mi spui acuma, o, Badru'l-Budur, în ce loc din 
sarai se află ascunsă, dacă ştii, lampa pe care a izbutit să 
mi-o răpească afurisitul de maghrebin! 

Ea spuse: 

— Nu o lasă în sarai niciodată; ci o poartă necontenit 
la sân. De câte ori nu l-am văzut eu cum o scotea dinain- 
tea mea, ca să mi-o arate ca pe o cunună! 

Atunci Aladdin îi spuse: 

— Binel... Da pe viaţa ta! nu are s-o mai arate multă 
vreme! 

Pe urmă adăugă: 

— Ştiu în ce fel am să-l pedepsesc pe vrăjmaşul nostru cel 
hain! Drept aceea, nu am să-ţi cer decât să mă laşi o clipă 
singur în odaia aceasta! Și am să te chem eu, când are să 
fie vremea! 

Şi Badru'l-Budur ieşi din sală şi se duse să stea cu slu- 
jitoarele ei. 

Atunci Aladdin frecă inelul cel fermecat pe care îl avea 
la deget, şi spuse către efritul care se înfățişă: 

- O, efrite al inelului, te pricepi la felurirele soiuri de 
prafuri adormitoare? 

El răspunse: 

— Asta-i treaba la care mă pricep cel mai bine! 

E] spuse: 

— Dacă-i aşa, îţi poruncesc să-mi aduci o uncie de bang 
cretan, din care numai cu o tuţie poate să fie adormit un ele- 
fanı! 

Şi efritul pieri, ci spre a se întoarce într-o clipită ținând 
cu degetele o cutiuţă pe care i-o întinse lui Aladdin 
spunând: 

— Iacătă, o, stăpâne al inelului, nişte bang cretan din 
soiul cel mai ales! 

Şi se duse. lar Aladdin o chemă pe soţia sa Badru'l- 
Budur și îi zise: 

— O, stăpână a mea Badru'l-Budur, dacă vrei să birui 
pe blestematul de maghrebin, nu ai decât a urma sfatul 
pe care ţi-l dau. Iar vremea ne cam dă ghes întrucât mi-ai 
spus că maghrebinul ar fi pe cale să vină încoace, spre a 
încerca să te dobândească! lacătă, dar, ce ai să fii nevoită 
a face! 

Şi o lămuri: 

— Ai să faci cutare şi cutare lucru, şi ai să-i spui cutare 
şi cutare lucru! 

Şi o povăţui îndelung despre felul în care urma să se 
poarte faţă cu magicianul. Şi adăugă: 

— Estimp, eu am să mă ascund colea în dulap. Şi am să 
ies când o veni vremea! 

Şi îi înmână bisacteaua cu bang, spunând: 

— Să nu uiţi ce te-am învăţat să faci! 

Şi o lăsă, şi se duse să se închidă în dulap. Atunci dom- 
niţa Badrul-Budur, cu toată sila pe care o avea de-a îndeplini 
un rost ca acela, nu vroi să piardă prilejul de a-şi răzbuna pe 
vrăjitor şi se pregăti a urma cele ce-o învățase soțul ei 

Aladdin. Şi se sculă, aşadar, şi le puse pe însoţitoarele ei s-o 
pieptene şi să-i dichisească părul, aşa ca să-i stea cât mai bine 
cu obrazul ei de lună, şi puse să fie îmbrăcată cu cea mai 
frumoasă rochie din dulapurile sale. Pe urmă se încinse peste 
mijloc cu un brâu de aur bătut cu diamante şi îşi împodobi 
gâtul cu o salbă de mărgăritare scumpe, toate pe-o potrivă 
de mari, afară de mărgăritarul de la mijloc, care era mare 
cât o nucă; şi îşi petrecu la încheieturile mâinilor şi la 
glezne nişte brățări de aur bătute cu nestemate, care se 
potriveau de minune cu culorile celorlalte podoabe. Şi, par- 
fumată şi semănând cu o hurie aleasă, şi mai strălucită 
decât cele mai strălucite crăițe şi sultăniţe, se privi cu în- 
duioşare în oglindă, pe când slujnicele se holbau la fru- 
museţea ei şi se liliau de minunare. Iar ea se întinse galeş 
pe perne, așteptând să vină magicianul. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezecea noapte 
Spuse: 


lar ea se întinse galeş pe perne, aşteptând să vină ma- 
gicianul. 

Or, magicianul nu zăbovi să vină la ceasul ştiut. lar dom- 
niţa, împotriva obiceiurilor ei, se ridică în cinstea lui şi îl 
pofti cu un zâmbet să şadă lângă ea pe divan. lar magicianul, 
zare tulburat de primirea aceea şi ameţit de strălucirea 
ochilor cei frumoşi care îl priveau şi de mândreţea vrăjitoare 
a acelei domniţe atâta de râvnite, ca dovadă de bună-cuvi- 
inţă şi de preţuire nu vroi să şadă decât pe marginea divanu- 
lui. Şi domniţa, zâmbind mereu, îi spuse: 

— O, stăpâne al meu, să nu te minunezi dacă mă vezi 
astăzi în starea aceasta schimbată, întrucât inima mea, 
care-i din firea ei cu totul neprielnică tristeţii, a izbutit 
până la urmă să biruiască mâhnirea şi grija. Şi-apoi am 
cugetat la vorbele tale în privinţa soţului meu Aladdin, şi 
sunt acuma încredințată că este mort de pe urma mâniei 
celei cumplite a sultanului, tatăl meu. Or, ceea ce este scris 
trebuia să se împlinească! Şi nici lacrimile, nici părerile 
mele de rău nu au să-i dea viaţă îndărăt unui mort. 
Pentru aceea, m-am lepădat de tristețea şi de jalea mea şi 
m-am hotărât să nu mai fug de îmbierile şi de gingăşiile 
tale. Şi iacătă pricina schimbării sufletului meu! 

Pe urmă adăugă: 

— Ci eu încă nu te-am poftit să guşti din răcoritoarele 
prieteniei! 

Şi se ridică, în frumuseţea-i ameţitoare, şi se duse la 
sofraua cea mare pe care era aşezată tablaua cu vinuri şi cu 
sorbeturi şi, pe când o chema pe una dintre însoțitoarele 
ei spre a ridica tablaua, aruncă o pişcătură de bang cretan 
în cupa de aur de pe ea. Și maghrebinul nu ştia cum să-i 
mai mulțumească pentru bunăvoința ei. Şi când însoți- 
toarea cea tânără veni cu tablaua de sorbeturi, el luă cupa 
şi îi spuse domniţei Badru'l-Budur: 

— O, domniţă, băutura aceasta, oricât de desfătătoare 
ar fi, nu ar putea să mă răcorească atâta cât zâmbetul 
ochilor tăi! 

Şi, rostind acestea, duse cupa la gură şi o goli dintr-o 
sorbitură, fără a se mai opri să răsufle. Ci asta fu spre a se 
rostogoli pe dată jos pe chilim, la picioarele domniţei 
Badru'l-Budur, cu capu-naintea picioarelor! 

Or, la zgomotul căderii lui, Aladdin scoase un strigăt 
mare de izbândă, ieşi din dulap şi alergă numaidecât la 
trupul cel nemișcat al vrăjmaşului său. Şi se repezi asupra 
lui, îi descheie mantia la piept și îi scoase de la sân lampa 

care era ascunsă acolo. Şi se întoarse înspre Badru'l-Budur 
care, bucuroasă până peste poate, sări să-l ia în braţe. Iar 
Aladdin îi spuse: 

— Mă rog ţie să mă laşi oleacă singur! Căci tot trebuie 
să se sfârșească astăzi! 

Şi după ce Badru'l-Budur ieşi din odaie, Aladdin frecă 
lampa la locul pe care îl ştia bine, şi îl văzu numaidecâr pe 
efritul lămpii, care se ivi rostind vorbele lui obişnuite și 
așteptând porunca. Şi Aladdin îi spuse: 

— O, efrire al lămpii, îţi poruncesc, întru harurile 
lămpii, stăpâna ta, să muţi saraiul acesta, cu tot ce 
cuprinde el, în cetatea de scaun a împărăției Chinei, chiar 
pe locul de unde l-ai ridicat spre a-l aduce aici! Şi fă așa fel 
încât mutarea să se petreacă fără de vătămătură, fără de 
necazuri şi fără de zguduituri! 

lar ginnul răspunse: 

— Ascult şi mă supun! 

Şi pieri. Şi tot atunci, într-un răstimp de cât să închizi 
un ochi şi să-l deschizi pe celălalt, mutarea se şi săvârşi, 
fără ca să-şi fi dat seama cineva de asta; întrucât totul nu 
se simţi decât de-abia prin două clătinături uşoare, una la 
plecare şi alta la oprire. 

Atunci Aladdin, după ce se încredință că într-adevăr 
saraiul ajunsese şi fusese bine aşezat peste drum de saraiul 
sultanului, pe locul pe care se aflase mai înainte, se duse 
la soţia sa Badru'l-Budur şi o sărută îndelung şi îi spuse: 

— lacătă-ne ajunşi în cetatea tatălui tău! Ci, întrucât 
s-a şi făcut noapte, ar fi mai bine să așteptăm până mâine 
dimineaţă spre a ne duce să-l vestim pe sultan de întoar- 
cerea noastră! lar până una alta, să nu ne mai gândim 
decât a ne bucura de izbânda noastră şi de fericirea că 
ne-am găsit iarăşi, o, Badru'l-Budur! 

Şi, întrucât Aladdin nu mai mâncase nimic încă din ajun, 
şezură amândoi jos şi porunciră roabelor să le aducă o cină 

bogată, în sala cea cu nouăzeci şi nouă de ferestre. Pe urmă 
îşi petrecură laolaltă noaptea aceea, în desfăt şi fericire. 

Or, a doua zi, sultanul ieşi din saraiul lui spre a se duce, 
ca de obicei, s-o plângă pe fiică-sa, în locul unde nu 
gândea să găsească decât șanțurile temeliilor. Şi, tare trist 
şi tare îndurerat, îşi aruncă ochii înspre partea aceea, şi 
rămase înmărmurit când văzu câmpul maidanului 
acoperit iarăşi de saraiul cel falnic, şi nicidecum gol, aşa 
cum îşi închipuise. Şi, dintru-ntâi, socoti că totul nu era 
decât vreo plăsmuire de pâcle ori vreo nălucire a minţii 
lui zbuciumate, şi se frecă la ochi de mai multe ori. Ci, 
întrucât priveliştea dăinuia mai departe, nu a mai putut 
să se îndoiască de adevăr şi, fără a-i mai păsa de făloşenia 
lui de sultan, o luă la fugă rotindu-și mâinile şi scoțând 
strigăte de bucurie şi, dând buzna printre străjile şi printre 
paznicii saraiului, sui scara cea de alabastru, fără a-şi mai 
trage sufletul, în ciuda vârstei lui înaintare, şi intră sub 
bolta de cleştar, în sala cu nouăzeci şi nouă de ferestre, 
unde Aladdin şi Badru'l-Budur, zâmbind, tocmai aşteptau 
venirea lui. Şi amândoi se ridicară când îl văzură şi se 
repeziră să-l întâmpine. 

Şi o sărută pe fiică-sa, vărsând lacrimi de bucurie până 
peste poate de înduioşat; şi ea la fel. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezeci şi una noapte 
Spuse: 
Şi o sărută pe fiică-sa, vărsând lacrimi de bucurie până 


peste poate de înduioşat; şi ea la fel. Şi, când putu să des- 
chidă gura şi să dobândească iar grai, spuse: 

— O, fata mea, mă uit cu nedumerire că faţa ta, după 
atâtea năpaste câtre ți s-au întâmplat, nu este întru nimic 
mai schimbată ori mai galbenă decât în ziua când te-am 
văzut cea din urmă dată! Ci, o, copila inimii mele, trebui să 
fi îndurat multe în răstimpul lipsei tale de lângă noi, că 
doar nu fără de necazuri mari şi fără de spaime amarnice 
trebuie să te fi văzut mutată dintr-un loc în altul, cu sarai cu 
tot! Întrucât iată, eu numai când mă gândesc la asta mă şi 
simt năpădit de un fior de spaimă! Grăbeşte-te, dar, o, fata 
mea, de-mi spune care-i pricina de nu te-ai schimbat decât 
atâta de puţin la față, şi povesteşte-mi, fără a-mi ascunde 
nimic, tot ce s-a întâmplat, de la început până la sfârşit! 

Şi Badru'l-Budur răspunse: 

— O, părinte al meu, afla că, dacă sunt atâta de puţin 
schimbată la față şi atâta de puţin îngălbenită, este pentru că 
mi-am găsit iar ceea ce pierdusem când am fost dusă de 
lângă tine şi de lângă soţul meu Aladdin. Căci bucuria de a 
vă găsi iar pe amândoi îmi dă îndărăt prospeţimea şi 
culoarea de mai înainte a chipului. Ci am pătimit mult, şi 
mult am plâns, atât că fusesem răpită de la dragostea ta şi a 
soțului meu mulr-iubit, cât şi că picasem în puterea unui 
blestemat de magician maghrebin, care-i pricina a toate câte 
s-au întâmplat şi care îmi tot moşmondea nişte vorbe care 
nu-mi plăceau, şi tot vroia să mă ispitească, după ce mă 
răpise. Da toate astea nu se datoresc decât nechibzuinţei 
mele, care m-a împins să schimb ceea ce nu era al meu! 

Şi îi povesti tatălui ei, fără să se oprească, toată 
povestea, până în cele mai mici amănunte, fără a uita 
nimic. Ci nu are niciun rost să o mai spunem şi noi încă 
o dată. Şi, când isprăvi de povestit, Aladdin, care până 
atunci nu deschisese gura, se întoarse înspre sultanul uluit 
până peste marginile uluielii, şi îi arătă, în dosul unei 
perdele, trupul fără de simţire al magicianului, cu chipul 
tot înnegrit de puterea bangului, şi îi spuse: 

— Iacătă-l pe viclean, pricina necazului îndurat de noi 
şi pricina năpăstuirii mele! Ci Allah l-a pedepsit! 

La priveliştea aceea, sultanul, pe deplin încredinţat de 
nevinovăția lui Aladdin, îl sărută tare drăgăstos, 
strângându-l la pieptul său, şi îi spuse: 

— O, Aladdine, fiul meu, nu mă osândi prea greu din 
pricina felului cum m-am purtat faţă de tine, şi iartă-mă 
pentru mijloacele de care m-am slujit î împotriva ta! În- 
trucât mi se cade oleacă de iertăciune, pentru iubirea pe 
care i-o port singurei mele copile Badru'l-Budur, şi în- 
trucât tu ştii prea bine că inima unui părinte este plină de 
dragoste şi că eu, din parte-mi, aş fi vrut mai degrabă 
să-mi pierd împărăţia toată decât un fir de păr de pe capul 
fiicei mele mult-iubite! 

Şi Aladdin răspunse: 

— Drepru-i, o, părinte al domniţei Badru'l-Budur! Eşti 
vrednic de iertare, întrucât numai dragostea ce o ai 
pentru copila ta, pe care o credeai pierdută din vina mea, 
te-a făcut să te foloseşti de nişte mijloace aspre faţă de 
mine. Şi nu mi se cade mie să te osândesc nicidecum! În- 
trucât eu eram dator, într-adevăr, să cuget la gândurile 
viclene ale ticălosului de magician, şi să mă pregătesc îm- 
potriva lui. Şi tu nu vei putea să înţelegi cu adevărat cât 
de hain este, decât atuncea când oi avea răgazul să-ți 
istorisesc toată povestea mea cu el! 

lar sultanul îl mai sărută o dată pe Aladdin şi îi spuse: 

— Hotărâr, o, Aladdine, trebuie numaidecâr să-ţi 
găseşti cât mai curând răgazul de a-mi povesti toate astea. 
Ci-i cu mult mai grabnic, la ceasul de-acum, să ne izbă- 
veşti de priveliştea hoitului acesta blestemat, care zace fără 
de suflare la picioarele noastre, şi să ne bucurăm laolaltă 
de biruința ta! 

Şi Aladdin le porunci efriţilor săi cei tineri să ia leşul 
maghrebinului şi să-l ardă în mijlocul ariei maidanului, 

pe un pat de bălegar, şi cenuşa să i-o arunce într-o hazna 
cu scârne. Lucru care fu îndeplinit întocmai, de faţă cu 
toată cetatea, care se bucură de osânda aceea şi de în- 
toarcerea emirului Aladdin la nazarul sultanului. 

După care sultanul puse pristavii să crăinicească, îm- 
presuraţi de cântăreții din trâmbiţe, din tâmpine şi din 
dairale, că dă slobozie celor întemnițați, în semn de bu- 
curie a tuturora; şi puse să se împartă danii mari săracilor 
şi nevoiaşilor. Şi, seara, puse să fie luminată cetatea toată, 
precum şi saraiul său şi cel al lui Aladdin şi al domniţei 
Badru'-l-Budur. Şi aşa Aladdin, datorită binecuvântării lui 
Allah, pe care o purta asupra lui, scăpă a doua oară din 
primejdia morţii. Şi tocmai binecuvântarea aceea avea să-l 
scape şi a treia oară, aşa cum aveţi să auziți numaidecât, o, 
ascultătorii mei! 

Într-adevăr, se împliniseră câteva luni de când Aladdin 
se întorsese şi de când, sub ochiul înduioşat şi treaz al 
maicii sale, ajunsă acuma o preacinstită femeie din lumea 
de vază, cu o înfăţişare tare măreaţă, ci neîntinată de 
îngâmfare şi de fumuri, ducea o viață plină de desfătări, 
când soţia sa, într-o zi, intră cu un chip cam mohorât și 
trist în sala cea cu bolta de cleştar, în care sta el de obicei 
spre a se bucura de priveliştea grădinilor, şi se apropie de 
el şi spuse: 

— O, Aladdine, stăpâne al meu, Allah cel carele ne-a 
coperit pe amândoi cu hatârurile lui, nu a vrut să-mi dea 
până acuma mângâierea de a avea un copil. Întrucât a şi 
trecut destulă vreme de când ne-am luat amândoi, şi 
nu-mi simt lăuntrurile zămislire de viață. Or, vin acuma 
să te rog a-mi îngădui să aduc în sarai o sfântă bătrână, pe 
nume Fatmah, sosită de vreo câteva zile în cetatea noastră, 
şi pe care toată lumea o cinstește pentru tămăduirile şi 
pentru leacurile cele făcătoare de minuni pe care le ştie şi 

pentru rodnicia pe care o dă femeilor sterpe numai 
punându-şi mâinile pe ele. 


În clipita aceasta a istorisirii sale, Șeherezada văzu că se 
luminează de ziuă şi, sRoasă, tăcu. 


Dar când fu cea de a şapte sute şaptezeci şi doua noapte 
Spuse: 


... Or, vin acuma să te rog a-mi îngădui să aduc în sarai 
o sfântă bătrână, pe nume Fatmah, sosită de vreo câteva 
zile în cetatea noastră, şi pe care toată lumea o cinsteşte 
pentru tămăduirile şi pentru leacurile cele făcătoare de 
minuni pe care le ştie şi pentru rodnicia pe care o dă 
femeilor sterpe numai punându-și mâinile pe ele. 

Şi Aladdin, care nu vroia s-o supere cumva pe soția sa 
Badru'l-Budur, nu pregetă să se învoiască la dorinţa ei, şi 
porunci la patru hadâmbi să meargă în cetate ca s-o 
caute pe preacuvioasă şi s-o aducă la sarai. 

Şi hadâmbii îndepliniră porunca şi nu zăboviră mult 
până s-o aducă pe bărrâna cea sfântă, care avea obrazul 
acoperit cu un iaşmac tare des, şi gâtul înfăşurat cu un 
şirag de mătănii tare lung, răsucit de trei ori, care-i atârna 
până dedesubtul pipetului. Şi ţinea în mână o cârjă mare, 
pe care îşi sprijinea umbletul măcinat de ani şi de 
canoanele schivniciei. Şi domniţa, de cum o văzu, se duse 
grăbită în calea ei şi îi sărută mâna cu evlavie, şi îi ceru 
binecuvântarea. Şi bătrâna, cu un glas tare cucernic, 
chemă asupra ei binecuvântările lui Allah şi milele Lui, şi 
făcu pentru ea o rugăciune lungă spre a se ruga lui Allah 
să dureze şi să sporească în ea belşugul şi fericirea şi să-i 
împlinească până şi cele mai mărunte dorinți. Şi Badrul- 

Budur o pofti să stea jos, la locul de cinste de pe divan, şi 
îi spuse: 

— O, sfântă a lui Allah, îţi mulţumesc pentru urările tale 
cele bune şi pentru rugăciunile tale. Şi întrucât ştiu că Allah 
are să-ţi îndeplinească tot ce ai să-i ceri, trag nădejde că am 
să dobândesc de la bunătatea lui, cu mijlocirea ta, lucrul pe 
care îl doreşte cel mai aprins sufletul meu! 

Şi sfânta răspunse: 

— Eu sunt cea mai smerită dintre făpturile lui Allah, ci 
el este atotputernic şi minunat! nu te sfii, o, Badru'l- 
Budur, stăpână a mea, să rosteşti ce-ţi doreşte sufletul! 

Şi Badru'l-Budur se făcu la chip roşie de tot şi, 
scăzându-şi glasul şi cu un val de mare înflăcărare, zise: 

— O, sfântă a lui Allah, doresc să am de la mila lui Allah 
un copil! Spune-mi ce trebuie să îndeplinesc pentru aceasta, 
şi ce faceri de bine şi ce fapte bune trebuie să săvârşesc, ca să 
mi se binecuvină un atare har! Sunt gata de orice — spre a 
dobândi binele acesta, care îmi este mai scump decât chiar 
viața mea! Iar eu, în schimb, ca să-ţi dovedesc mulțumirea 
mea, am să-ţi dau tot ce ţi-ai putea râvni ori dori, nu numai 
pentru tine care ştiu, O, maică a noastră a tuturora, eşti la 
adăpost de nevoile unor biete făpturi, ci pentru uşurarea 
celor năpăstuiţi şi sărmani ai lui Allah! 

La vorbele acestea ale domnirei Badru'l-Budur, ochii 
sfintei, care până atunci rămăseseră coborâţi, se deschi- 
seră sub iaşmac şi se luminară de o sclipire fără de ase- 
muire, iar fața îi străluci ca de un pojar dinlăuntru, şi toate 
trăsăturile chipului ei mărturisiră căldura unei bucurii 
depline. Şi o privi pe domniță vreme de o clipită, fără a grăi 
o vorbă; pe urmă întinse mâinile înspre ea şi îşi puse 
palmele pe capul ei, mişcându-şi buzele într-o rugăciune 
parcă lăuntrică şi, într-un sfârşit, rosti: 

— O, fata mea, o, stăpâna mea Badrul-Budur, sfinţii 
lui Allah vin să-mi şoptească de care cale fără de greş se 

cade să te slujeşti spre a vedea rodnicia sălăşluindu-se în 
lăuntrurile tale! Ci, o, fata mea, socot că această cale este 
tare anevoioasă, de nu chiar peste putință de folosit, 
întrucât este trebuinţă de o putere mai presus de oameni 
spre a făptui un lucru care cere tărie şi voinicie! 

lar domniţa Badru'l-Budur, dacă auzi vorbele acelea, nu 
putu să-şi stăpânească mai mult tulburarea, şi se aruncă la 
genunchii sfintei, cuprinzându-i cu brațele, şi spuse: 

— Fă-ţi milă, o, maică a noastră, arată-mi mijlocul 
acela, oricare ar fi! căci nimica nu este cu neputinţă de 
îndeplinit pentru soţul meu preaiubit, emirul Aladdin! 
Ah, spune-mi sau am să mor la picioarele tale, din 
pricina dorinţei neîmplinite! 

Atunci sfânta ridică un deget în sus şi spuse: 

— Fata mea, pentru ca rodnicia să pătrundă în tine, se 
cere să ai agăţat de bolta sălii acesteia un ou de-al păsării 
rokh, cea care trăieşte pe piscul cel mai înalt din muntele 
Cocaz. Şi vederea oului, la care să te uiţi cât de multă 
vreme vei putea, de-a lungul zilelor, are să schimbe alcă- 
tuirea ta lăuntrică şi are să răscolească adâncul cel nemiş- 
cat al plodirii tale! Şi asta-i ce aveam să-ţi spun, fata mea! 

Şi Badru'l-Budur strigă: 

— Pe viața mea, o, maică a noastră, eu nu ştiu ce este 
pasărea rokh şi nu am văzut niciodată ouăle ei, da nu mă 
îndoiesc că Aladdin n-ar fi în stare, într-o clipită, să-mi 
rostuiască un ou prăsitor ca acela, de s-ar afla el chiar şi în 
cuibarul de pe piscul cel mai înalt al muntele Cocaz! 

Pe urmă domniţa vroi s-o mai ţină la ea pe sfânta care 
se şi ridicase să plece, ci sfânta îi spuse: 

— Nu, fata mea, lasă-mă acuma să mă duc să uşurez şi 
pe alți necăjiţi, şi alte dureri, încă și mai mari decât dure- 
rea ta. Ci mâine, inşallah, am să vin eu singură să te văd 
şi să aflu de la tine veşti pe care pun mare preț! 

Şi, cu toate stăruințele şi rugăminţile domniţei 
Badru'l-Budur celei pline de îndarorinţă, care vroia să-i 
dea în dar o grămadă de salbe şi de giuvaieruri de un preţ 
nemăsurat, sfânta nu vroi să mai stea nicio clipită în sarai 
şi plecă, aşa cum venise, neprimind niciun fel de dar. 

Or, la puţine clipe după plecarea sfintei, Aladdin se 
întoarse lângă soţia lui şi o sărută drăgăstos cum făcea de 
fiecare dată când lipsea de acasă, măcar şi numai pe-o 
clipită. 

Ci i se păru limpede că domniţa Badru'l-Budur avea o 
înfăţişare tare dusă şi îngândurată... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezeci şi treia noapte 
Urmă: 


... Ci i se păru limpede că domniţa Badru'l-Budur avea 
o înfăţişare tare dusă şi îngândurată; şi, cu multă tulbu- 
rare, o întrebă care-i pricina. Atunci Sett Badru'l-Budur, 
dintr-o răsuflare, îi spuse: 

— Hotărâr că am să mor, dacă nu voi avea cât mai curând 
un ou de al păsării rokh, cea care trăiește pe piscul cel mai 
înalt al muntelui Cocaz! 

Şi Aladdin, la vorbele acelea, începu să râdă şi zise: 

— Pe Allah, o, stăpână a mea Badru'l-Budur, dacă nu 
este vorba decât de-a avea oul acela ca să nu mai mori, 
răcoreşte-ţi ochii! Ci spune-mi numai, ca să ştiu, ce nădăj- 
duieşti să faci cu oul de la pasărea aceea? 

Şi Badru'l-Budur răspunse: 

— A fost aici bătrâna cea sfântă şi mi-a spus că vedere ace- 
lui ou este leacul fără de greş pentru tămăduirea sterpiciunii 

femeilor. Şi vreau să-l am, ca să-l agăţ în mijlocul bolţii de 
cleştar a sălii cu nouăzeci şi nouă de ferestre! 

Şi Aladdin răspunse: 

— Pe capul şi pe ochii mei, o, stăpână a mea Badru'l- 
Budur! Vei avea pe dată oul de rokh! 

Numaidecât o lăsă pe soţia sa şi se duse să se încuie în 
odaia lui. Şi îşi scoase din sân lampa cea fermecată pe care o 
purta mereu la el, de când cu primejdia amarnică prin 
care trecuse din vina lui, şi o frecă. Şi, tot atunci, se şi ivi 
dinaintea lui efritul lămpii, gata să-i îndeplinească porun- 
cile. Şi Aladdin îi spuse: 

— O, preabunule efrit, care mi te supui datorită pute- 
rilor lămpii, stăpâna ta, îţi cer să-mi aduci pe dată, spre 
a-l agăța la mijlocul bolţii de cleştar, un ou de-al păsării 
celei urieşeşti rokh, care trăieşte pe vârful cel mai înalt din 
creierii muntelui Cocaz! 

Or, nici nu rosti Aladdin bine vorbele acestea, că 
efritul se şi schimonosi într-un chip înfricoşător, şi ochii 
i se aprinseră, şi-i aruncă în obraz lui Aladdin un răcner 
atâta de înspăimântător, de tot saraiul se zgudui din 
temeliile lui, iar Aladdin fu aruncat, ca o piatră dintr-o 
praştie, drept în peretele sălii, şi atâta de năprasnic încât 
lungimea lui era mai-mai să i se mestece cu lăţimea. Şi 
efritul, cu glasul plin de tunete, îi strigă: 

— Adamit ticălos, ce-ai cutezat să-mi ceri? O, nere- 
cunoscătorule, cel mai nerecunoscător dintre toți inşii de 
teapa ta, iacătă că acuma, după toate slujbele pe care ţi 
le-am slujit cu toată ascultarea şi supunerea, ai neo- 
brăzarea să-mi porunceşti a mă duce să ţi-l aduc pe fiul 
stăpânului meu cel mai de sus, rokhul, ca să-l spânzuri de 
bolta saraiului tău! Au tu nu ştii, smintitule, că şi eu, şi 
lampa, şi toți slujitorii lămpii suntem robii rokhului cel 
mare, tatăl acelor ouă? O, ai noroc că te afli sub ocrotirea 
stăpânei mele, lampa, şi că porţi la deget inelul acela plin 

de haruri mântuitoare! Că de nu, lungimea ta ţi s-ar fi şi 
mestecat cu lăţimea! 

Şi Aladdin, năuc şi lipit de perete, bâigui: 

— O, efrite al lămpii, pe Allah! nu de la mine vine cererea 
asta, ci i-a fost şoptită soției mele Badru'l-Budur de către 
bătrâna cea sfântă, maica zămislirilor şi tămăduitoarea 
sterpiei! 

Atunci efritul se linişti dintr-odată şi luă glasul lui obiş- 
nuit faţă de Aladdin, şi îi spuse: 

— Habar n-am avut de asta! A, care va să zică aşa! care 
va să zică de la tâlharul acela vine nelegiuirea! Ai mare 
noroc, Aladdine, că nu vine de la tine povestea asta! Află, 
dar, că pe calea aceasta a vroit să aducă pierea şi a ta, şi a 
soţiei tale, şi a saraiului tău! Aceea pe care tu o numeşti 
bătrâna cea sfântă nu e niciun fel de sfântă şi niciun fel de 
bătrână, ci este un ins străvestit în femeie. Şi insul acela nu 
este altul decât însuşi fratele maghrebinului, vrăjmaşul tău 
cel nimicit. Şi seamănă cu frate-său aşa cum o jumătate de 
păstaie seamănă cu sora ei. Şi-i adevărată zicala care spune: 
„Căţelandrul cel tânăr este mai ticălos decât fratele lui 
mai mare“, întrucât spiţa unui câine se ticăloşeşte din 
plodire în plodire! Şi vrăjmașul acesta cel nou, despre care 
tu habar nu aveai, este mai iscusit la vrăjitorii şi la viclenii 
decât fratele lui mai mare. Şi, când a aflat, cu lucrările lui 
geomanticeşti, că fratele său a fost nimicit de tine şi a fost 
ars din porunca sultanului, tatăl soției tale Badru'l-Budur, 
a hotărât să se răzbune pe voi, şi a venit aici din Maghreb, 
străvestit într-o sfântă bătrână, ca să ajungă până la saraiul 
vostru. Şi a izbutit să intre înlăuntru şi să-i bage în cap 
soţiei tale cererea aceea aducătoare de năpaste, care-i 
neleguirea cea mai grea împotriva stăpânului meu cel 
mare, rokhul! Te prevestesc, dar, ce gânduri ticăloase are, 
ca să poţi să te fereşti! Uassalam! 

Şi efritul pieri, după ce îi spuse toate astea lui Aladdin. 

Atunci Aladdin, până peste poate de mânios, alergă în 
sala cea cu nouăzeci şi nouă de ferestre s-o caute pe soția 
sa Badrul-Budur. Şi, fără a-i dezvălui nimic din cele câte 
aflase de la efrit, îi spuse: 

— O, Badru'l-Budur, ochi al meu! este de mare tre- 
buinţă, înainte de a-ți aduce oul păsării rokh, s-o aud şi 
eu, cu urechile mele, pe sfânta care ţi-a spus de leacul 
acela. Așa că mă rog ţie să trimiţi după ea cât mai degrabă 
şi, pe când eu am să stau pitit pe după perdea, s-o faci 
să-ți mai spună o dată leacul, întrucât nu ţi-ai mai aduce 
aminte întocmai cum să-l ţii! 

Şi Badru'l-Budur răspunse: 

— Pe capul şi pe ochiul meu! 

Şi trimise numaidecât după bătrâna cea sfântă. Or, de 
îndată ce bătrâna intră în sala cu bolta de cleştar şi de în- 
dată ce, tot coperită cu iaşmacul cel gros de pe faţa ei, se 
apropie de Badru'l-Budur. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezeci şi patra noapte 
Spuse: 


„„. Or, de îndată ce bătrâna intră în sala cu bolta de 
cleştar şi de îndată ce, tot coperită cu iaşmacul cel gros de 
pe faţa ei, se apropie de Badru'l-Budur, Aladdin se şi 
repezi pe ea, sărind din ascunzătoarea lui, cu paloşul în 
mână şi, până ce ea să poate zice: „Cârc!“, dintr-o ful- 
gerătură îi şi reteză capul de pe umeri! 

Când văzu toate astea, Badru'l-Budur, înmărmurită, 
strigă: 

— O, stăpâne al meu, Aladdin, ce păcat! 

Aladdin însă se mulțumi să zâmbească şi, drept orice 
răspuns, se aplecă, înşfăcă de moţul din creştet capul tăiat 
şi i-l arătă domniţei Badru'l-Budur. Şi domniţa, până 
peste poate de uluită şi de scârbită, văzu că acea căpăţână 
era rasă ca a unui bărbat, afară de smocul din creştet, şi că 
obrazul era amarnic de bărbos. Şi Aladdin, nevroind s-o 
sperie mai mult, îi povesti care era adevărul cu acea haină 
de Fatmah, sfânta cea prefăcută şi bătrâna cea marghiolită, 
şi sfârşi astfel: 

- O, Badru'l-Budur, să dăm mulţumire lui Allah, 
carele ne-a scăpat pe totdeauna de vrăjmaşii noştri! 

Şi amândoi se aruncară unul în braţele celuilalt, 
mulțumindu-i lui Allah pentru multe milele lui. 

Şi de-atunci au trăit o viaţă tare fericită, laolaltă cu 
maica cea bătrână a lui Aladdin, şi cu sultanul, părintele 
domniţei Badru'l-Budur. Şi au avut nişte copii frumoşi ca 
luna. Şi Aladdin, la moartea sultanului, a domnit peste 
împărăţia Chinei. Şi nimica nu a mai lipsit huzurului lor, 
până ce a venit şi neabătuta Sfărmătoare a desfătărilor şi 
Despărţitoarea celor ce se au dragi. 


lar Şeherezada, după ce povesti astfel povestea aceasta, 
spuse: 

— Şi iacătă, o, norocitule sultan, tot ce ştiu despre Aladdin 
şi despre Lampa fermecată. Ci Allah este cel mai ştiutor!... 

Iar sultanul Şahriar spuse: 

— Povestea aceasta, Șeherezada, este tare frumoasă. Ci mult 
mă minunează buna ei cuviinţă. 

Iar Șeherezada spuse: 

— Dacă-i aşa, o, Măria Ta, îngăduie roabei tale Șeherezada 
să-ţi povestească Povestea cu Kamar şi cu mult-priceputa 
Halima. 

Şi sultanul Şahriar strigă: 

— De bună seamă, Şeherezada! 

Iar ea zâmbi a râde şi răspunse: 

— Da, Măria Ta! Ci, mai înainte, spre a-ţi dezvălui preţul 

virtuţii de-a avea răbdare, şi ca să te fac să asculți fără mânie 
împotriva slujitoarei tale felul plin de fericire pe care i-l me- 
neşte Allah spiei neamului rău prin mijlocirea mea, am să-ți 
povestesc îndată ceea ce ne-au lăsat de moştenire părinţii noştri 
cei de demult despre căile de a dobândi adevărata ştiinţă a 
vieţii... 

Iar sultanul spuse: 

- O, fiică a vizirului meu, dă zor de-mi arată calea 
dobândirii unei agoniseli ca aceea. Ci, o, Șeherezada, care-i 
ursita pe care Allah, prin mijlocirea ta, o meneşte neamului 
meu, de vreme ce eu nu am niciun urmaș? 

lar Șeherezada spuse: 

— Îngăduie slujnicei tale, o, Măria Ta, să nu-ţi spună încă ni- 
mic despre lucrurile tainice care s-au petrecut în cele douăzeci 
de nopţi de tăcere, pe care bunătatea ta i le-a dăruit spre a se 
zvidui de o suferinţă, şi în care slujnicei tale i s-a dezvăluit 
strălucirea ursitei tale! 

Şi, fără a mai adăuga nimic în privința aceasta, Șeherezada, 
fata vizirului, spuse: 

